Alexandra Fischer-Hunold

Sódervári Sherlock báró

3. kötet

A dilinyós   
tűzbarát

Karsten Teich illusztrációival



Scolar

*Az én kis Paulámnak*

A mű eredeti címe: Der verrückte Feuerspuk

A fordítás alapjául szolgáló kiadás: Ravensburger Buchverlag, 2009

© 2009 Ravensburger Buchverlag Otto Maier GmbH,   
Ravensburg (Germany)

Minden jog fenntartva

Fordította: Tandori Dezső

Hungarian translation © Tandori Dezső, 2011

Hungarian edition *©* Scolar Kiadó, 2011

Tartalom

[Hurrá, szünidő! 8](#_Toc317772407)

[Sherlock barátra lel? 20](#_Toc317772408)

[Kísértettörvény 30](#_Toc317772409)

[Feodóra Fallini 42](#_Toc317772410)

[Baljós jelek 56](#_Toc317772411)

[Tűz van! Tűz van! 71](#_Toc317772412)

[Forró nyom 79](#_Toc317772413)

[A tűzcsuhás 87](#_Toc317772414)

[Egy kedves meglepetés 97](#_Toc317772415)



Az 1671-es évben Sódervári Sherlock báró párbajban vesztette életét. Azóta előkelő kísértetként űzi-fűzi sötét dolgait.




Az elegáns kutyahölgy Sherlock leghűbb barátnője. Szaglását akármelyik rendőrkutya megirigyelhetné.



Laura kalandvágyó forgószélkisasszony. Imádja a titkokat, de még ennél is jobban szereti a titkok nyitját megtalálni.




Maxi nem olyan vakmerő, mint nővére, Laura, tudása azonban egész lexikonokkal ér fel.



Laura és Maxi apukája, a művészet és a történelem doktora. Sódervár ősi kastélyában megvalósítja régi vágyát: saját múzeumot rendez be.



Laura és Maxi anyukája, híres archeológus. Beutazta már a fél világot, azt kutatja, hogyan éltek évezredekkel ezelőtt az emberek.



A szigorú házvezetőnő a Kopejka család gyermekeinek örök réme. Vizslató szeme mindent észrevesz.

# Hurrá, szünidő!

Mint a forgószél, úgy viharzott be Kopejka Maxi a nővére szobájába, és odatornyosult Laura elé.

– Add vissza azonnal! – rikoltotta fenyegetően.

Elég volt egyetlen pillantás, és Maxi vérben forgó szeme elárulta, hogy ennek fele se tréfa.

Laura meg is kérdezte kapásból: – Elárulnád, miről beszélsz egyáltalán? – Majd érdeklődve hozzátette: – Mit adjak vissza neked?

– Az új zseblámpám tartalékelemeit – kiáltotta a fiú. – Kiloptad az íróasztalom fiókjából!

– Vagy úgy, hát azokat! – nyögte Laura megvetően. – Sajnos a CD-lejátszómhoz kellenek – magyarázta meg a dolgot. – Tudod, ha nem védem valamivel a fülem, folyton Holundér asszony bölcselkedéseit kellene hallgatnom. Rossz kezdet volna a szünidőhöz.

Mármost Holundérné elég régóta szolgálta már a Kopejka családot, és amióta a két gyerek mamája egy dél-amerikai tudósexpedícióról nem tért vissza, a derék asszonyság a háztartáson kívül Laura és Maxi neveléséért is felelt. Hogy ezt a feladatát hogyan látta el? Nos…

A testvérek szentül hitték, hogy Holundérné hajdanában, mikor még szép és karcsú volt – nem pedig randa és kövér –, Őfelsége, az angol királynő titkosszolgálatának állományát gazdagította, mint a rettenthetetlen 008-as ügynök, és semmi nem maradhatott előtte titok. „Szőke Sörény” lehetett a neve… és így tovább. Éles a szeme, akár a sasnak – különben nyilván nem buktak volna le csaknem mindig, ha valami csínyt követtek el… Még hogy csínyt! Holundér asszony szerint gyalázatot, bűncselekményt, szigorúan megtorlandót!

– A zseblámpám nélkül én márpedig nem megyek el abba a roskatag kolostorba! Fogadni mernék, hogy még villany sincs ott – lázongott Maxi. – Na, ide azokkal az elemekkel!

– Rendben van, okos enged… – morogta Laura, s már kotorta is elő a CD-lejátszót a hátizsákjából. – A lényeg, hogy menjünk végre. Jobb egy sohasem látott kolostor, bármilyen düledező is, mintsem itt penészedni ebben a kinyalt-kifalt kastélyban.

– Tiszta mázli, hogy papa rábukkant erre a hirdetésre a neten – helyeselt Maxi. – Irány, akkor hát, a szépséges Bajorország, a kolostorszálló! Nyilván nem lesz már düledező, kipofozhatták, azért hirdetik… lesz tó, nyilván… és csónakázhatunk…

– Nyilván! – gúnyolódott Laura, aki tudta, ha öccse izgatott, hatszor képes elismételni ugyanazt a szót. – Papa boldog lesz, hogy kutathat a Sódervári család régi bútorai után, hogy még jobban kinyaljuk-kifaljuk ezt a kastélymúzeumot.

Ami azt illeti, ő is gyakran ismételgette azokat a kifejezéseket, melyek okkal, ok nélkül megtetszettek neki…

A kastély, ahol Laura és Maxi lakott a papájukkal, Kopejka Ervinnel, a tudós történésszel, valamint Holundér asszonysággal pár évszázada még a Sódervári grófok tulajdona volt. Kopejka doktor nemrég szerezte meg a főúri épületet, méghozzá azzal a céllal, hogy helyreállíttatja, így az ősi nemesi fészek ismét eredeti fényében fog pompázni… Erről a gyerekeknek különvéleményük volt: sokszor érezték unalmas por- és pókhálótanyának a várkastélyt, de erről majd később… Ami azt illeti, Kopejka doktor amolyan múzeumigazgató volt itt, s úgy érezte, még mindig hatalmas munka vár rá: vadászni szerte-földön a hajdani bútorokra, egyebekre, anyagi áldozatoktól vissza nem riadva megszerezni ezeket…

Történt nemrégiben, hogy egy hirdetésre bukkant. Bajorországból egy bizonyos Brauninger Xavér úr tudományosan megalapozott adatokra hivatkozva állította, hogy a ködös előidőkben arrafelé éltek a Sóderváriak. Mivel Brauninger úr eladásra kínált egy halom holmit, Kopejka Ervin reménykedni kezdett: hátha tényleg lappanganak nála becses Sódervári-kincsek. E pillanattól fogva nem volt nyugta. És most…



– Tíz perc múlva indulás – hallhatták apjuk hangját a gyerekek a folyosó végéről.

Nem volt mese, indulniuk kellett. Tulajdonképpen nem is bánták ezt az utazást, talán sok nagyszerű kaland vár rájuk.

– Mondd csak, készen leszel te a csomagolással, ha nem is tíz percen belül, de legalább estig? – mutatott Maxi gúnyosan Laura hatalmas ruhatömegére.

– Bezzeg te már összepakoltál, mi? Te kis stréber! – hangzott a méltó visszavágás.

– Persze, miért ne pakoltam volna? Megy az, ha ésszel csináljuk, és nem kapkodunk.

– Micsoda? – tette csípőre a kezét fenyegetően Laura.

– Bizony, ha terv szerint végezzük a dolgunkat.

– Hogy te… mindent eltervezel? Maxi, állítsd le magad! Most kezdődik a vakáció, nem kell mindent előre kiszámítani. Aztán meg…

– Itt a taxi! – dugta be a fejét Kopejka doktor az ajtó résén. – Mozgás, mozgás!

És Laura mozgott: a ruhatömegeket úgy, ahogy voltak, begyömöszölte a hátizsákjába, ami meg nem fért bele, azt gyorsan az ágya alá rugdosta.

Volt mit cipelniük, alaposan felpakoltak. Holundér asszony már várta a gyerekeket a folyosón. Kalap, kabát, esernyő – úgy nézett ki, mint egy nyugalmazott ezredes. A gyerekekben ebben a pillanatban fel sem merült, hogy ő lett volna a legendás „Szőke Sörény”. Túl azon, hogy ilyen legendát senkitől nem is hallottak…

– Ő meg hol van, hé? – kérdezte Laura halkan az öccsét.

Maxi egyből tudta, kire érti ezt. – Talán csak a nagy napfényben nem látszik – vonogatta a vállát. – Nem *látjuk* – enyhített a dolgon.

Fő a logika, gondolta Laura, és már mondta is a maga aggodalmas változatát. – Valami rosszat sejtek. Azt súgja a hetedik érzékem, hogy… – avval lecsapta hátizsákját Holundér asszony bőröndje mellé, és uzsgyi, irány a kastély.

– Te meg? – rivallt rá riadtan Kopejka doktor, aki már épp bekapcsolta volna az épület fő-fő biztonsági rendszerét.

– Elfelejtettem valamit – felelte lihegve a kislány. – Mindjárt jövök.

S apját félresöpörve már bent is termett.

Irány…

Nem, dehogy a szobájuk! Helyette átszáguldott az előtéren, onnan a Kínai Szobába fordult, vagyis az egyik kiállítóterembe, ezen át juthatott el ugyanis a zeneszobába. Amely… igen rejtélyes volt, nem egyszerű zeneszoba, mert valami nagy-nagy titkot rejtett, melyről a ház lakói közül csak a gyerekek tudtak. Volt itt ugyanis egy csuda dolog! Egy rejtekajtó!

Ám minden csoda és rejtély ellenére Laura pár perc múlva igen csalódott ábrázattal jelent meg újra az udvaron.

– Mi van? – kérdezte Maxi izgatottan.

– Semmi – felelte a kislány. – Mintha a föld nyelte volna el.

– Így van jól, legalább indulhatunk végre – kiáltotta Holundér asszony, akinek fogalma sem volt, persze, mit nyelt el a föld.

Bár Laura és Maxi ügyet sem vetett Holundérné megjegyzésére – vagy gondolataira! –, mégis igyekeztek minél hamarabb a Nagy Felderítő Asszonyság hallótávolán kívül kerülni.

– Aggódom – súgta végre Laura –, és nem is kicsit… A szobájában sincs. Most mit tegyünk? Nélküle nem vághatunk neki.

Max töprengett. Apjukat figyelte, aki épp a kastély kapuját zárta. Visszhangosan csikorgott a kulcs… aztán a másik. Mit tehetnek, csakugyan? A fiúcska összerezzent.

– Lehet, hogy meggondolta magát. Tudod, milyen.

– De ha valami baja esett? – aggodalmaskodott tovább Laura, s a hangja is reszketett kicsit.

– Itt a taxi! – kiáltotta Holundérné, és már jelezgetett is a sofőrnek az esernyővel.

Maxi idegességében a szemüvegét igazgatta. – Laura, ne félj – nyugtatgatta kevés meggyőződéssel. – Mi baja eshetett volna? Hiszen csak… kísértet.

De ahogy ezt így mondta: „csak”, rögtön elszégyellte magát.

Mivel a szünidő épp most kezdődött, zsúfolásig volt az állomás. Tolongtak a vonatjukra váró emberek, köztük sok gyerek. Laura és Maxi a csomagjukkal küzdöttek, néha azonban arra kellett vigyázniuk, hogy föl ne lökjék őket a kíméletlen tülekedők. Apjuk szerencsére jó előre lefoglalta a jegyüket, így legalább a helykeresgélés miatt nem kellett izgulniuk.

– Majd én – mondta Holundér asszonynak Kopejka doktor, ahogy elhelyezkedtek a hegyvidék felé induló vonatban.

Az ajánlatot a házvezetőnő örömmel fogadta el, mert a súlyos csomaggal nem boldogult. Bosszús arccal zöttyent le az ülésre. Keserveset sóhajtott, mint aki neheztel a világra, mert minden bajában magára hagyják.

A gyerekek akaratlanul is elvigyorodtak. Főleg, ahogy látták, miként kotorja elő édességét Holundérné, s hamarosan a második szemet majszolja már.

Egy füttyjel – és a szerelvény nekilódult.

Maxi kedvetlenül lapozgatott egy könyvet, mely az Alpok kialakulásáról szólt. Laura a tájat nézte szórakozottan.

Mindkettejük gondolatai másutt jártak. Mert bizony – tűnődött például Laura – nehéz az élet. Főleg, ha valakinek egy kísértet a barátja. Ráadásul főnemesi származású illető. És az ilyenek… bizony macerás illetők. Buherás dolgaik vannak. Hiszen például mi oka lehetett Sódervári Sherlock bárónak, hogy hirtelen csak úgy mellőzze ezt a hegyi kirándulást? Vajon miért nem mutatkozott? Nézzük az ügyet – töprengett tovább a kislány – a másik oldaláról. Onnan, ahonnét nem is látszik. Merthogy a kísértetek nem látszanak, legalábbis a közönséges halandók, normális emberek számára nem. Ők is… hát tiszta véletlen, hogy Maxival miért látják ezt a rangos szellemet, Sódervári Sherlockot.

Az egyszerű magyarázat nem más, mint hogy egy éjszaka tisztára gyanútlanul megérintettek egy gyertyatartót. Honnan tudhatták volna, hogy az addig láthatatlan Sherlock ugyanezt a vackot fogta meg? Így jött létre egy kapcsolat, zárult valami áramkör, mivel hogy ráadásul közben telehold is volt. Összejött tehát minden, ami egy ilyen csuda dologhoz kell… Ugyanis ősi kísértettörvény, hogy ha egy szellem és egy ember – persze teleholdnál – egyszerre érinti meg ugyanazt a tárgyat, az addig láthatatlan kísértet az ember számára látható lesz. Legyen az a tárgy bár egy laptopklikkentő, egy vécélánc… vagy mint jelen esetben: egy gyertyatartó.

Ők épp egy gyertyatartót fogtak meg… és na tessék! Egyszerre ott termett Sódervári Sherlock báró, akiről eleinte még azt sem tudták, kicsoda, és ott volt egy kis kutyus is. A láthatóvá vált szellem ezt a szintén láthatóvá lett ebet szorította épp magához, és az ebről kiderült később, hogy ő Lili, a főúri négylábú. Aztán csakhamar összebarátkoztak ők négyen: a báró, Lili, Maxi és Laura.

Csakhogy ezek a szellemek hol lehetnek most? Ezen emésztette magát Maxi nővére, és nem talált magyarázatot.

A fülkét csakhamar erőteljes horkolás zaja töltötte be: Holundér asszony elaludt.

Kopejka doktor pedig azt kérdezte: – No, akkor… nem lenne ideje egy korty kávénak… esetleg?

Maxi és Laura csak a fejüket rázták hevesen, tiltakozásuk jeléül.

– Rendben, hát majd utánam jöttök, ha mégis meggondoljátok magatokat – felelte a tudós apa, és már el is tűnt.

S abban a pillanatban…

– Ezer kartács és bomba, millió lerobbant laptop és süllyedő tankhajó – hallották meg a testvérek a furcsa, de jól ismert hangot –, ilyen kellemetlenül se utaztam még. Na-ha-hagyon kényelmetlenül! Hapci!

A báró volt az! Tüsszentett, így nem folytatta régies szavakból és trendi fogalmakból kavart szitokáradatát. A lényeg nem is ez volt, hanem a látvány! Laura és Maxi, ahogy felpillantott a hang irányába, hát… most rémültek meg csak igazán. Orruk előtt ugyanis ott himbálózott egy kicsit áttetsző alak, méghozzá fejjel lefelé. A csomagtartóból szivárgott elő, annak hálólukain át!

A hosszú, fürtös paróka elcsúszva, csálén lógott a figura fején – egy komor férfifejen! –, dühös szempár villogott a gyerekekre… ijesztő látványt nyújtott az egész. Vigaszt és biztatást csak a kicsi kutya jelenthetett, ő annál vidámabban csóválta farkát, látszott rajta, örül a találkozásnak.


– Sódervári nagyurunk! – kiáltotta meglepődve Laura, és tényleg nem tudta, mit tehetne hozzá ehhez, végső soron akkora volt a megkönnyebbülése.

– Helló, Lili – mondta Maxi, és a kutyuska örvendezve vakkantott vissza neki, kereste máris a helyét az ülések egyikén, s lebegett arra buzgón.

– Nagyurunk… Sódervár… meg akármi! – mérgelődött a báró. – Miért, talán valaki mást vártatok?

A gyerekek önkéntelenül is elmosolyodtak. Igazán nagy volt a hirtelen jött boldogság!

– Hát nekem ma mindenből jól kijut – folytatta a báró zsörtölődve. Vadul felszaladt a szemöldöke, így nézett végig magán, majd igazgatni kezdte zilált öltözetét.



A gyerekek így is hihetetlenül elegánsnak találták!

– Na de hova tűnt el, mi volt ez az egész? – tért azonnal a lényegre Laura.

– Nagy sora van annak.

– Honnan kavarodott elő? – nyaggatta tovább a kislány. – Hol volt eddig?

– Hol voltam? Egy kövér cselédnőszemély csokoládéval teletömött kézitáskájában, ott lapultam! – háborgott tovább a nagyúr, s közben megvető pillantást vetett a horkoló illetőre. – Persze, én nagyon kicsire össze tudom húzni magam. Áttetszőre! Csak mostanság mintha kijöttem volna a gyakorlatból.

A kísértet előkotort egy monogramos selyem zsebkendőt, azzal kezdte tisztogatni fekete, csatos cipőjét.

Egyebek mellett így morgott-háborgott tovább: – Maradtam volna otthon! Tényleg elment az eszem, hogy a kastélyt a talizmánom nélkül hagytam el. Kezdettől fogva rossz csillagzat alatt áll ez az egész kiruccanás. Tudnám, mi az átok szelleme…?

A gyerekek vigyáztak, el ne mosolyodjanak ezen. Hanem a báró kezdett végre megnyugodni, parókája is a helyére került, s díszkabátjának ujjából megint gondosan kilátszott fehér csipkekézelője.

– A mindenit – mondta némiképp elégedetten Sherlock.

– Miféle talizmánról beszél kigyelmed? – tudakolta Laura.

– Utunkra készülődve, ennek a kis valaminek a keresésére indultam. A talizmánomról van szó, na. Ez pedig egy kis fababa. Jó háromszáz éve ajándékoztam Terézia testvérkémnek, aki rajongott érte. E babácska a szerencsehozója lett, majd ahogy útjaink elváltak, visszaadta nekem, legyen immár az én emlékem.

Itt a báró keserveset sóhajtott, majd figyelmét ismét ruházatának szentelte: térdszalagjával bíbelődött. Miután a selyemharisnya eligazgatásával is megvolt, odalebbent Kopejka doktor pillanatnyilag üres helyére. A hűlt helyet, Laura és Maxi nem félt, úgysem fogja megmelengetni, így aztán, ha a papa visszajön, nem vesz észre semmit.

Lili szintén könnyedén lebbent le a magasból gazdája ölébe.

– Fél éjszaka kerestem, de hiába. Hiába! – nyögte a nagyúr. – Jó, mindegy… vagyis egyáltalán nem mindegy. Az bizonyos, hogy jó rég nem láttam. Halvány emlékem sincs róla, hová tehettem azt a kis drágát. Biztos valami jó helyre, azért nincs meg. Félni kezdtem, elalszom a végén, lekésem az indulást, ezért döntöttem úgy, hogy ennek a cselédnőszemélynek a táskájába bújok be Lilikémmel. Ott állt a degeszre tömött úti alkalmatosság a folyosón, beférni meg nem volt gond. Lapultunk, el is aludtunk, így minden összejött – vigyorgott Sherlock.

Csend támadt.

– Hát ennyi – fejezte be a báró.

– Igen, de mi nagyon aggódtunk önért – jegyezte meg Maxi.

A báró szemöldöke felszaladt. – Csakugyan? – kérdezte hitetlenkedve, de máris titkos büszkeséggel.

– Hm… picit – „zsugorította” a dolgot Laura, nehogy a végén túlságosan elbizakodott legyen Sódervári Sherlock. Hajlott ő ugyanis az ilyesmire!

– Na jó – mondta akkor a báró. – Vagyis köszönöm szépen, igazán aranyos. Hiányoztam? Hahaha. – Pödört egyet a bajszán, tett egy laza mozdulatot, kört írt le a levegőbe. – Olyan izgatott vagyok, el sem hiszitek! Hogy szokás mondani ezt ma, Laura?

– Ne tudd meg – harsogták a gyerekek kórusban.

– Haha. Ne tudd meg! – bólogatott a báró, akinek továbbra is borzasztóan tetszettek az újmódi kifejezések.

– Nem mondod! Igaz? Így is jó, ugye?

– Aha – bólogatott Maxi.

– Mert ugye… megvan annak pár száz éve, hogy én utoljára a hegyek közt jártam. Ráadásul most valami ódon kolostorban lesz a szállásunk. Hej, de jókat fogok ott szálldogálni – mozgatta meg áttetsző tagjait.

A gyerekek nevettek. Miket tud összehordani ez a szellem!

– Nem lesz sok virivári-lárifári újmódi frinc-franc…

– Ez nem szép kifejezés, nem nagyon illik ilyet mondani – jegyezte meg Laura, mutatóujjával tréfásan megfenyegetve a bárót.

– Jó, úgy értem csak, hogy inkább a magam régi világát látom majd viszont.

A gyerekek nem akartak magyarázatokba bonyolódni, mármint hogy a hajdani kolostor ma már modern szálloda. Maxi vigyorogva azt közölte inkább: – Áporodott levegő, ódon falak… és talán még valami lesz ott!

– Éspedig?

– Meglehet, hogy találkozik egy fajtatársával – fejezte be a fiúcska.

– Ezt meg én találom illetlen szónak – mennydörögte a báró. – Mert pontosan értem, mire céloztok. De ki lesz az az én szellemrokonom?

– Az lesz, pontosan az. Egy szellem! – vágta ki Laura.

Sherlock ingerülten nézett rá, és izgatottan várta a folytatást.

– Merthogy a kastélyszállóban a hírek szerint kísértet jár! – tette hozzá Maxi, majd kisvártatva előszedte a hotel kis reklámfüzetét, megmutatta öreg barátjának, s közömbösséget színlelő hangon hozzáfűzte: – Egy ilyen modern környezetben kísértet jár.

Sódervári Sherlock csak ámult-bámult, s a nagy ámulattól majd leesett az az áttetsző álla.

# Sherlock barátra lel?

– Hűha, Maxi! – kiáltotta Laura, miután két óra múlva céljukhoz érkeztek, s örömmel kászálódtak ki a társaságot a vasútállomástól a szállóig vivő taxiból. A gyerekeknek elegük volt már a járművekből. Ám itt… minden olyan…

Égig érő hegycsúcsok magasodtak a szálas, sötétlő fenyők fölé, s ott nyújtózott három ódon torony is a tündökletesen kék ég alatt.

– Hát nem felséges? – kérdezte Kopejka doktor.

– Csúcs – vágta rá Maxi, aki a régimódi kifejezéseket nem kedvelte annyira.

– Szuper, fantasztikó – toldotta meg Laura.

– Rémséges – mondta viszont már egy kicsit szakszerűbben a fiúcska. – Éjszakai kísértetjáráshoz a legalkalmasabb hely. Jó borzongást!

Holundér asszony inkább a nagy fakapunak szentelte figyelmét. Belökte roppant erejével, miközben Maxi ijedten hallgatta a rozsdás vasak nyikorgását. Persze, hogy nem hanyagságból „csinálta” ezt a szálloda tulajdonosa – még a vasalások is legyenek hajdankorian eredetiek és minél rémisztgetőbbek. Ezért fizet a vendég!

Már bent is voltak a sötétbe burkolózó, dísztelen előtérben. A pucér kőfalakon égő fáklyák fénye játszott. Árnyak tánca. Ijesztőek voltak a „falikarok” is – a jó randa vaskarok, mintha fagylalttölcsérek volnának, csak éppen hatalmasok, s nem jéggel-krémmel telik, hanem fenyegető tűzzel.

Lépteik ebben a komor világban visszhangzottak, ahogy a kőlapokon haladtak rejtelmes céljuk felé.

– Hát nem éppen egy királyi palota – szögezte le Laura. – Ám titkok itt is lesznek, sőt! Mennyi ajtó…

– …nyilván rejtekajtók is akadnak majd – tette hozzá Maxi nem minden célzás nélkül.

A kísértetbáró arca komor volt. Így suttogta: – Kis vakációmhoz szebb és jobb környezetet álmodni sem tudnék.

A gyerekek ezt a nagyúrtól valahogy el is várták.

– Mi ketten elmegyünk egy kis felfedezőútra – kiáltotta lelkesen Laura, és titkon örült, hogy nem kottyantotta ki: „Mi négyen…!”

Míg a papa és Holundér asszony a portáspultnál intézte a bejelentkezés dolgait, s átvette a szobakulcsokat, a testvérek barátaikkal kisurrantak a kertbe, ahol hamarosan felfedezték a parányi halastavat.

A báró aztán rövidesen előállt azzal, ami oly nagyon foglalkoztatta már: – Most aztán hadd halljam, mi ez az itteni kísértethistória? Valami szerzetes, ősi csuhás barát lenne az én… hogy is mondjam, fajtatársam? Afféle szellemrokonom? – kérdezte puhatolózva, majd hozzáfűzte még: – Hanem hát tudjátok-e, milyen régóta nem találkoztam igazi rokonnal, kísértettel, szellemmel? Hm? Tudjátok, micsoda magány ez?

– Több száz év magány – fontoskodott Maxi műveltségét fitogtatva, utalva a híres *Száz év magány* című regényre.

Laura bosszúsan legyintett. Nem szerette, ha az öccse felvág azzal, hogy milyen olvasott és mennyire okos.

Maxi azonban komolyra fordította a szót, s kicsit zavartan folytatta: – Kigyelmed csak nem vette komolyan azt a kísértethistóriát, amit említettem?

– Említettünk – jegyezte meg sértetten Laura.

– Jó, jó… de…? – kezdte a szellem.

– Nem szeretnénk ugratni… – mondta Max. – Komolyan, én…

– Hékás, én komolyan *komolyan vettem* – csattant fel Sherlock. – És remélem, joggal.

– Nem! Sajnos, ki kell ábrándítanunk! – kiabálták a gyerekek. – Ez csak reklámfogás volt a részünkről.

– Egy micsoda? – kérdezte értetlenül a kísértet, mert egy szót sem értett az egészből.

– A szállodás találta ki. Vendégcsalogatónak – magyarázta Laura, amihez Maxi csak bólogatni tudott.

– Hé, gyerekek, *nem mondjátok ezt!* Miért csináljátok ezt? Ne már! – A szellembáró büszkén, de kissé összeomolva használta a modern kifejezéseket. – Hogy micsoda?

– Laura – fordult testvére felé Maxi –, a bárónak igaza lehet. Számolni kell minden eshetőséggel. Ilyen ódon falak között miért ne járhatna kísértet? Nálunk is jár, odahaza.

Sherlock kihúzta magát. – Ez az! Méghozzá szerény személyem. Az ám! – bólogatott diadalmasan.

– Maxi, ne kavarj itt mindent össze! – tiltakozott a lány. – Szerintem, ha egy szálloda így hirdet, az csak hatásvadászat. Ügyes átverés, nem vitás. Ám mindez csak reklámfogás.

A báró, szegény, azt se tudta már, hol áll a feje. – Maxi, halljuk, te mit gondolsz? – kérdezte.

A fiúcska némi töprengés után válaszolt: – Nagyuram, ha egy szálloda így hirdet: „Sebestyén barát, a legendás csuhás nem leli nyugalmát a túlvilágon, itt kísért a környéken”, hát ez csak süket duma lehet.

– Igen, igen, süketelés süketeknek – toldotta meg Laura. – Azzal együtt…

– Igen? – kérdezte mohón Sherlock.

– Hát ki tudja – zárta szavait a kislány.

– Női szeszély. Forgószél kisasszony meg az ő úgynevezett „véleménye” – mondta megvetően Maxi.

– Te meg, fafejű professzor, ugyanúgy nem tudsz semmit, akárcsak mi – torkollta le öccsét Laura.

– *Nem tudunk* semmit – próbált pontot tenni a vita végére a báró. – De azért reménykedünk a kísértetélet *szellemében.* – A nagyúr nem akart szellemeskedni, a gyerekek mégis megtapsolták dicső szózatát. – Sovány vigasz e taps. Mert igaz, ami igaz: át is verhetnek minket. Nem sokat változott a világ – tette hozzá, és régi idők árnya suhant át sápatag homlokán.

Este a kis Kopejka család és a hatalmas Holundérné ott ült a hotel zsúfolt éttermében. Vacsoráztak. A hangulat leírhatatlan volt – semmi villanyfény, csak fáklyák lobogtak a falikarokban. Lángok sziszegtek, könnyű füstszag terjengett.

– Tiszta átverés – morogta Holundér asszony.

Ebben a pillanatban a gyerekek hirtelen úgy érezték: ők igenis hinni akarnak a kísértetekben. Csak természetes… hogy nem fognak azonosulni ezzel a „cselédnőszeméllyel”. Vagy hogy nevezte az asszonyságot a báró?

Feszültség vibrált a levegőben. Nyilván a vendégek közül sokan nem tudták, mit gondoljanak a hotel híressé vált kísértetéről. A legtöbben alighanem várakozó álláspontra helyezkedtek.

Amúgy a szálló berendezése egyszerű volt, és inkább kényelmetlen. Korhű kolostori padok! Ha szálka nem is ment senkinek a fenekébe, az üldögélés kellemes érzést sem nyújtott a vacsorázóknak. Holundér asszony a maga józanságával különösképp gyanakodva nézte a környezetet. Miért kellett nekik annyi szép hely mellőzésével épp ide jönniük?

De hát a doktor kutatószenvedélye nagy úr!

Az igazi nagyúr azonban, Sódervári Sherlock egy ablakmélyedésben lelt nyugalmat. Elheveredett – ezt persze csak a gyerekek látták. Lili természetesen a báró ölében feküdt, elégedetten pillogott.

– Eddig pompásan alakul minden – közölte a tudós apa. – Beszéltem telefonon egy bizonyos Brauninger úrral. Azt mondja, holnap délután értem jön. Akkor láthatom végre a nevezetes bútorokat.

– Mi meg, ha már itt vagyunk – mondta nem minden él nélkül a házvezetőnő –, csónakázunk egyet… vagy teszünk egy kis hajókirándulást a tavon.

– Hurrá! Fantasztikó! – kiáltoztak a testvérek.

Remélték, nem halastavacskáról van szó.

– Hú, az szuper dolog lesz! – lelkesedett Maxi. – Egy igazi hajó… amilyenek a régi nagy kapitányok vitorlásai voltak. A gályák!

– Maxi! – intette nagyképűsködő öccsét Laura.

Hiába.

– Mint a Santa Maria… – folytatta Maxi.

– Föl ne fedezd újra Amerikát! – gúnyolódott Laura. – Vagy Kolumbusz kísértetével akarsz találkozni?

Maxi legyőzhetetlen volt. Nem hagyta magát. – Gondoljatok a híres kísértethajókra! – kiáltotta.

Laura inkább a finom illatú, gőzölgő kajákkal foglalkozott. Rántott hús sült krumplival… óóó!

De akkor…

– Szép jó estét! – köszönt valakinek a papa. Sőt inkább valakiknek, mert ketten érkeztek.

Magas úr lépett az asztalukhoz egy tizenháromévesforma, vörös hajú fiúval.

– Julius, de megnőttél – ámuldozott Kopejka doktor, miközben a magas úrral kezet fogott. – Tán még bölcsőben rengettek, mikor utoljára láttalak. Nahát, hogy repül az idő!

A jellegzetesen felnőttes sületlenségekre a fiú zavartan vigyorgott.

– Ők az én gyerekeim – mutatta be Laurát és Maxit a doktor. – Waczak Péter régi barátom, és ismerjétek meg a fiát, Juliust. Péter urunk egyébként a szálló igazgatója. Gyerekkorunkból ismerjük egymást.

– Mennyi mindenről beszélgethetnénk, igaz, Ervin? – nevetett a magas úr. – Ám mivel a hotel igazgatója vagyok, éjjel-nappal a szálló dolgaival foglalkozom. Most is mennem kell, szólít a kötelesség… még biztosan találkozunk.

– Persze, Péter… örömmel! – sóhajtott a papa.

Laura hirtelen úgy érezte, nem hagyhatja ki ezt a remek alkalmat. – Igazgató úr – fordult Waczak Péterhez –, mondja már, igaz-e, amit hirdetnek *itten?*

– Tessék? – kérdezte a férfi, értésére adva, hogy ez az „itten” szó nem valami helyénvaló…

– Arra gondolok, hogy tényleg kísértet jár-e a falak közt? – fejezte be kotnyeles érdeklődését a kislány.

– Hm – mosolyodott el engedékenyen az igazgató. – Tudod… – és odahajolt Laura füléhez, mint aki nagy titkot súg neki.

– Igen? – zihálta a két gyerek csaknem egyszerre. – Igen?

– Ez egyelőre maradjon titok – viccelte el a dolgot a férfi. – Legyen meglepetés… akármi lesz is!

– Még tíz másodperc – suttogta Laura. – És éjfél lesz…


Ott ültek szépen egymás mellett, a kislány, az öccse, a báró meg Lili… és lestek ki a szobájuk ajtajának résén.

– Ha a sarkon olyan kísértet kanyarodik be, „aki” magas, vékony… hát az a szállodaigazgató lesz – jelentette ki magabiztosan Maxi. – Engem ugyan nem ver át. Nem azt mondta vacsoránál, hogy *éjjel-nappal* a szálló dolgaival kell foglalkoznia? Ezzel elárulta magát.

– Okos Berci, Einstein – ismerte el Laura –, itt most kénytelen-kelletlen igazat is adnék neked, de…

– Csss! – intette le őket Sherlock. Szusszant egy nagyot. – Ha kifinomult érzékeim nem csalnak, jön valaki!

– Jön, de mikor? – sóhajtott a kislány unottan, aztán rövidesen hozzátette: – Viszont… ejha, én is érzek valamit.



Csakhogy ennél többről volt szó. Huzatot éreztek mindannyian, és a fali fáklyák… kialudtak!

– Jó ég! Te magasságos, mennydörgős! – horkantotta régiesen Sherlock.

Meg zajt is hallottak. Eleinte zajocskát csupán, mely azonban egyre erősödött. Mintha zsákot húznának a földön, igen… és a folyosó végén most gyengécske fény is villant. Az ám, de egyre erősödött.

Laurának a lélegzete is elállt. Riadtan kapta el az öccse kezét. – Maxi, mi ez? Tényleg jön ott valaki?

– Waczak lesz az, senki más – állította a fiúcska makacsul.

Rekedtes hang hallatszott be a folyosóról, de mintha ezer fojtott krákogás visszhangozna. Halálos riadalommal füleltek. És akkor megpillantották a sarkon bekanyarodó alakot! Jobbjában fáklya… szerzetesi csuhájának csuklyája mélyen az arcába húzva…

Borzadály! Ki ez, mi ez?

Laura még riadtabban szorongatta az öccse kezét.

– Maxi… ez nem lehet Waczak. Sokkal alacsonyabb nála. Akkor meg…?

Ám Sherlock nem törődött ilyen csekélységekkel. – Helló… hé! – mondta fojtott hangon. – Egy valóságos kísértet. Egy szellemtársam! Egy barátom! Cimbora… de boldog vagyok, hogy annyi év után látok egy igazi kísértetet! – Persze csak a gyerekek értették a szavát.

Maxi és Laura azonban nem osztozott a báró lelkesedésében. Szorosan egymáshoz bújtak, és erre volt is okuk, mert a kísértet krákogása panaszos énekké kezdett átváltozni.

Sherlock eligazgatta a ruháját, aztán kilibbent a folyosóra. Nem bírta visszafogni magát. – Sebastianus! Sebestyén testvér! Magányának oly sok-sok esztendeje… íme, most véget ér. Hadd mutatkozzam be! Sherlock vagyok, báró Sódervári, egy nagy nemzetség sarja, aki…

…aki azonban nem folytathatta, mert egyszerre megint sötét lett, az ének pedig elhalt, mintha elvágták volna.

– Kattints, Maxi! A zseblámpádat! – suttogta Laura.

– Jó ötlet. Nincs nálam. A hátizsákomban hagytam – felelte az öcs.

A kislány akkor a bárótól kért volna tanácsot, ám Sherlock csak nyögni tudott. – Testvér! Ne tűnj el, ne riadj meg, Sebestyén! Sebastianus, barátom!

Ez így ment egy darabig. Sódervári egyre a kísértetet kérlelte. – Sebi! Bastian! Basti! Mitől félsz? A testvéred vagyok. A fenébe – szúrta közbe. – Ez az én szerencsém! Az ördögbe! Te fránya… Testvér…

E szóáradat végestelen-végig folytatódott volna, mígnem végül Laura felbátorodva közbevetette: – Biztosan elment?

– Semmibe veszett. Ó, jaj, ne is mondd! – kesergett a báró.

– Egy biztos, nem Waczak úr volt az – szögezte le határozottan Maxi.

– *Errare humanum est! –* zihálta Sherlock.

– Mit is jelent ez? – kérdezte Laura.

– Nem tudod? – vigyorgott Maxi.

– Nem… de azt tudom, hogy ezt írta a tanár az utolsó matekdogámra – magyarázta a nővére.

Maxi szája még szélesebbre húzódott. – Tévedni emberi dolog, azt jelenti.

– Elmész a…! – vágott vissza Laura. – Állítsd le magad!

– De ha így van – makacskodott a fiú. – Biztosan jól elszúrtad a dogádat.

– Nagyokos Berci! Einstein – ismételte Laura.

– No, ha nagybecsű vitátokat félbeszakíthatom… – mondta unottan Sherlock. – Be kell vallanom, a remény és a kudarc teljesen kimerített. Jelenleg csak egy dologra vágyom.

A gyerekek sejtették, mire. Nagyot ásítottak ők is.

Sherlock bólogatott. – Ki kell pihennem magam, hogy legközelebb sikeresen helytállhassak – és már dőlt is végig a széles ágyon, orráig húzva a takarót, mely alá Lili rögtön bebújt.

– Hé – repítette papucsát Laura kis bosszúsággal a sarokba. – Hé, ha mondom, báró, ez a mi ágyunk, Maxié meg az enyém.

A kísértet csak kapkodta a levegőt. – Miféle világ ez?! Vajon azt jelenti nagybecsű közlésed, te lány, hogy Sódervári Sherlock bárótól megtagadod a fedelet?

Erre mit felelhetett volna Laura? Nem tudott semmit sem mondani.

– Hát azért! Maradunk. Lili meg én itt töltjük az éjszakát – hangzott a szellem utolsó szava.

– Jó, de akkor nagyuram húzza kicsit összébb magát! – felelte Maxi, és ő is bebújt Lili mellé.

# Kísértettörvény

Másnap reggel Sherlock ott csücsült az ágyban párnájának támaszkodva, Lili bundáját önfeledten vakargatva, simogatva. Kísértetemlékezet óta nem aludt ilyen jól, közölte a gyerekekkel. Ennek oka? Hát nyilván a friss hegyi levegő… meg az öröm, hogy testvérrel találkozhatott.

Mert ez a csuhás, a Sebastian-Sebestyén mély nyomot hagyott a lelkében.

Ott kísértett tovább!

Persze Laura és Max visszatérve a reggelizésből, rögtön elűzte a báró mélázó kedvét. Már csak azzal is, hogy igen élénken társalogtak, nevetgéltek.

Sherlock ezt nem vette jó néven. – Remélem, nyomós okotok van rá – mondta savanyú képpel –, hogy egy békésen pihengető illető nyugodalmát megzavarjátok.

– Még mennyire, hogy van okunk! – kiáltotta Maxi. – Nagyon sajnálom, hogy csalódást kell okoznom önnek, nagyuram, de hadd mondjam el: a mi kis kolostorszállónk kísértete nem igazi szellem!

Sódervári báró csak ásított erre egy nagyot. – Kedves fiacskám, már megint az elméleteiddel akarsz untatni. Zokon ne vedd, de *én* láttam, amit láttam, és ilyen kérdésekben talán nagyobb szakértő vagyok nálatok.

– Látta kigyelmed, amit látott… akit látott… hát épp ez az, itt a cáfolat. Mert ha az kísértet lett volna, ugye… Várom a választ.

– Várjuk – mondta Laura is.

– Miféle választ? – ámult a báró.

– Miért látjuk mi nagyuramat és Lilit? – folytatta a kérdezősködést Maxi.

– A gyertyatartó miatt – felelt Sherlock helyett Laura. – Emlékszik, hogyan is történt az? Fantasztikus véletlen folytán egyszerre érintettük meg a gyertyatartót. Ön és mi.

– Máskülönben most is láthatatlan lenne számunkra, nagy jó urunk – vágta ki Maxi.

– A kísértettörvény már csak ilyen – mondta erre komor arccal a báró. – Nincs mese.

– Mondom, pont ez az… – így Maxi.

– Pont ezt mondjuk! – erősítette meg Laura.

– Logikusan… ez az éjszakai alak a mi számunkra láthatatlan kellett volna, hogy maradjon. Nem érintettünk meg vele együtt semmiféle közös tárgyat – vezette le a történetet Maxi.

– Tehát az a „kísértet” nem is volt igazi kísértet! – kiáltotta Laura diadalmasan.

– Megálljunk! – próbált tiltakozni Sherlock. – Nekem azért csak tudnom kell… éreznem… ha kísértet áll előttem.

– Ugyan, ugyan – legyintett Laura. – Tévedés. Bár tévedni emberi dolog…

Igaz, nem volt biztos benne, mennyiben tekinthet egy kísértetet embernek.

Maxi hevesen bólogatott a dologhoz: így igaz!

Sódervári Sherlock csak hallgatott, s fejét csóválta hitetlenkedve. Ám mintha neki magának is kezdtek volna kételyei támadni.

– Ma éjszaka lesben állunk majd. Ezúttal a zseblámpám is velem lesz, és elkapjuk az álkísértetet! – fogadkozott Maxi.

– Micsoda népség – pattant fel e szavak kíséretében a báró. A dörgedelmet a gyerekeknek szánta. Így folytatta ugyanis: – Amit a szellemekről tudtok, mind tőlem tanultátok. És akkor *ti* jöttök itt *nekem,* hogy így meg úgy, és amúgy? Elegem van! Elég! – Ezzel felkapta Lilit, és kiszáguldott a szobából… Már ha lebegve lehet száguldani.

– Mintha neheztelne ránk – jegyezte meg riadtan, de humorosan Maxi. – Csalódott bennünk, bűvészinasaiban. Persze így szokott ez lenni. Számtalan irodalmi példát ismerek, ahol éppen erről szól a történet. Mondjuk…

Laura erre dühösen felcsattant: – Állítsd le magad! Ettől a pillanattól fogva minden erőnket szenteljük annak, hogy megbékítsük ezt a derék embert… bocsánat, szellemet.

– Van arra is irodalmi példa, hogy a szellem megharagszik, követelőzik – próbálkozott Maxi. – Egy Hamlet nevű dán királyfi… láttam a tévében…

– *Elég! –* kiáltotta a bárót utánozva Laura.

Erre mindketten elnevették magukat. Persze beárnyékolta a jókedvüket, hogy tudták: Sódervári Sherlock igazi faljáró, és ha úgy határoz, hogy bosszúból, netán csak bosszúságának lendületével eltűnik, hát bottal üthetik a nyomát. Meg Liliét is.

– Várjunk, okosabbat nem tehetünk – mondta ábrándozva Maxi. – Eddig mindig rendbe jöttek a dolgok.

Ábrándos pedig azért volt, mert elképzelte, hogyan fülelik le még ma éjjel a hitvány szellemszélhámost!

Délután három órakor traktor dübörgött be a szálló udvarára.

– Itt jön a taxink – mutatott a járműre Kopejka doktor, s hóna alá csapta nyűtt irattáskáját.

A gyerekek már semmin se csodálkoztak. Még hogy taxi!

A traktor nyergéből a vezető lekiabált: – Maga Kopejka úr?

– Én, én.

– Örvendek. Brauninger – mutatkozott be a jövevény a magasból, s a kis utánfutóra bökött: – Oda telepedjék fel!

– Nem baj, ha a gyerekek is jönnek?

– Hogy lenne baj! Ki ül előre, ki lesz az a bátor?

Laura boldogan vállalta ezt a szerepet, Maxi telepedett így hátra a papa mellé.

Negyedóra volt az út. Csaknem kirázta belőlük a lelket a sok gödör, dimb-domb, mindenféle hepehupa. Kiderült azonban, hogy Brauninger úr érti a dolgát. Mire a jókora tanyagazdaság nagy kapuja elé értek, Laura, aki az alkalmi idegenvezető minden szavára élénken figyelt, tudta már a közeli lankák, dűlők, szomszédos gazdaságok, fák és termények nevét.

– Na, akkor – mondta Brauninger úr leugorván a nyeregből –, ugye, itt volna az én birtokom. Amiről meg szó lenne, az az egész hóbelevanc a pajtában van, halomban.

– Hóbelevanc? – Ez a szó nagyon tetszett Laurának. Ám hogy lehet, hogy a régi, becses bútorok csak úgy behányva legyenek egy pajtában?

A gazda már nyitotta is az alkalmi régiségraktár nyikorgó kapuját, és betessékelte a vendégeket. Volt odabent jó sok minden: rozzant kocsi, lószerszámféle, lámpások, kerítésdarabok, de tényleg halomban.

– Erre, erre – kalauzolta őket a derék ember. – A bútorokra kíváncsiak, nem igaz?

Polcok mellett haladtak el, ahol már láthatóan nagyobb rend uralkodott. Tömérdek porcelán, réz- és ónedény, mindenféle üvegholmi sorakozott egymás mellett. Meglehet, az értékes régiségek mellett akadt sok ócska vacak is, a gyerekek mégis csak úgy faltak mindent a szemükkel.

– Hát akkor tessék – mondta a gazda.

Laura várta, mi lesz.

A papa elővett egy jegyzettömböt, láthatóan hozzákészült, hogy felírja a számára érdekes dolgokat.


– Semmihez hozzá ne nyúljatok! – intette Kopejka Ervin a csemetéit.

– Remélem, hamarosan mehetünk – suttogta öccsének a kislány.

– Ne csináld már, Laura – hallatszott a sutyorgó válasz. – Elfelejtetted, hogy ez a *hóbelevanc itten…* a kiruccanásunk oka? Papa aligha fogja elkapkodni a dolgot.

– Jól van, jól van – dohogott Laura. – Akkor legalább nézzünk körül mi is… a magunk kedvére.

Nekivágtak hát. Tömérdek polc, tárgyak százai és évtizedes por mindenütt. Végre találtak a bejárathoz közel egy ólomkristály-gyűjteményt. Laura szíve ettől sem dobogott hevesebben, unalmában kezdte rendezgetni a poharakat, tálakat. Holundér asszony hogy élvezné az ilyen foglalatosságot, gondolta.



Maxi csettintett. Nem is hitte volna Lauráról, hogy ilyen rendszerető. Majd elmeséli otthon a „cselédnőszemélynek”. De ahogy ez a kifejezés az eszébe villant, hirtelen… felbukkant a polc túloldalán a báró!

Futottak hozzá.

Sherlock valami bölcsőféle mellett térdelt. Ringatta a fatákolmányt.

– A mi bölcsőnk volt ez, annak idején. Igen, igen – bólogatott a báró a bölcső ringásának ritmusára. – Dajkánk minden este így altatott el minket. Ringatta a bölcsőnket, s dúdolt valami kedves altatót. Ha pedig így sem csitultam, jött a drága Terézia, ő tudott engem igazán megnyugtatni. Elűzte a fenyegető, gonosz álmokat.

A gyerekek majdnem elvigyorodtak: „És a kísérteteket?” Ám nem mondtak inkább semmit. Szívből sajnálták a bárót. Milyen érzékeny lélek ez a szellem! Milyen szörnyű lehet neki, hogy évszázadok óta ilyen magányosan tengeti az életét. Jó, hát ott van Lili… de egy kutyuska nem mindenre vigasz.

Lili mintha megérezte volna, hogy vele foglalkoznak gondolatban, nagy szemeket meresztve kezdte ingatni fejecskéjét.

– Drága kiskutyám, Lilike – fordult feléje a szellembáró. – Te maradtál nekem egyedül, rajtad kívül senkim sincs. Jaj, ha te nem lennél!

A gyerekek elröstellték magukat iménti gondolataikért. Ha a bárónak vigaszt nyújt egy kis négylábú – legyen.

– A bölcsőt a papánk biztosan meg fogja vásárolni – mondta Laura, csak hogy ezzel is vigasztalja a bánatos kísértetet.

Sherlock azonban mintha meg se hallotta volna ezeket a szavakat: önfeledten ringatta tovább a bölcsőt, aztán felszökkent, s lebegni kezdett a polcok közt.

– Mennyi emlék – sóhajtott újra meg újra. – Tessék, ez Terézia púderdoboza… drága apám zsebórája… – Hirtelen megtorpant. – És ezek a teniszütőink!

Kezébe vett egy ütött-kopott, szakadozott húrozású tárgyat, amely olyan volt, mint egy kis szűrőlapát, és tett vele pár szakavatott mozdulatot.

– Hát olyan régóta létezik már a tenisz? – kérdezte furcsálkodva Laura, de Maxi letorkollta.

– Megint ünneprontó vagy, folyton okoskodsz – jegyezte meg.

– Ezt épp *te* mondod *nekem?*

S kezdődött volna a civakodás, de a báró közbelépett, azaz közbe*lengett.*

Max így felbátorodva folytatta: – Ha tudni óhajtod, a tenisz, vagy az elődje, már a tizennegyedik század óta ismert játék, csak más volt a neve, *Jeu de Paume…* vagy valami ilyesmi. Ez „tenyérlabdajáték”-ot jelent.

Laura rázta a fejét. – *Zsö dő póm?* Jól ejtem? – próbálta elismételni.

– *Zső dö pom.* Kábé – sóhajtott Maxi.

– A parkban minden nyáron volt tenisztorna – emlékezett Sherlock. – Ellenem, persze, senkinek sem volt komoly esélye. Félelmetes volt, főleg a tenyeresem… – S e szavak kíséretében már szökkent is, mutatta.

– Micsoda lecsapás! – nyögte Maxi.

– Az ellenfélnek kész csapás lehetett – próbált viccelni a báró, s nem is ügyetlenül.

Ellenben ugyanakkor más is történt… Laura felkiáltott ugyanis: – Beleléptem!

– Mibe? – kérdezte Maxi, de nem kellett hozzá sok fantázia. Tyúkpiszokba, ilyesmibe. – Balszerencsét hoz. Méghozzá igen hamar.



Sódervári báró elvigyorodott. – Bizony ám. Én se kedveltem az ilyen mocskot a magam idejében.

Ezekre az időkre visszaemlékezve, újra ütött egy tenyerest… s a mozdulatot hatalmas csörömpölés kísérte.

– Jó ég, itt a balszerencse! – kiáltotta Maxi.

Mert egy szépséges kristályedény zuhant le az ütés nyomán, az tört ezer darabra.

– Mi folyik ott, a mindenségit? – Ez Brauninger Xavér volt a pajta másik végéből. – Csak nem csináltatok valami…? – Nem tudta befejezni.

Sherlock szabadkozott közben. – Előfordul az ilyesmi. Persze normális körülmények között vállalnám a kár megtérítését. De… mi legyen így?

– Ajaj, mi lesz… – sápítozott Maxi.

A báró hirtelen „bedobott” egy modern kifejezést: – Sajnos, ti viszitek el a balhét!

„Normális” körülmények között a gyerekek jót nevettek volna a mondáson, de így… Ráadásul jött már a papa és a gazda.

– Csak nem mondhatjátok meg tudós papátoknak, hogy egy kísértettel játszottatok! – suttogta még Sherlock, aztán ellibbent. A doktor halálos riadalommal nézte a pusztítás nyomait. – Mi ez? Laura, nem mondod!

– Jaj, hát… – A kislány zavartan forgatta kezében a hajdani teniszütőt, melyet Sherlock távozáskor még sebtében a kezébe nyomott.

– Nem mondod, hogy a kristálymicsodák között teniszütővel játszol? – folytatta Kopejka Ervin.

– Ráadásul az én sok drágaságos holmimban kárt tesznek! – háborgott a parasztgazda. – Valakinek ezt meg kell téríteni!

– Egyetlen edény tört csak el – sietett nővére védelmére Maxi. – A kárt megtérítjük, persze.

A gazda ment, hogy seprűt, lapátot, szemetesvödröt hozzon. Közben Kopejka doktor folytatta Laura szidalmazását.

– Lányom – mondta. Az volt a legsúlyosabb megrovás, ha Laurát így szólította: „lányom…” – Gyerek, gyerek – változtatott azért a kifejezésen –, nem megmondtam világosan, hogy „semmihez hozzá ne nyúljatok”, vagy valami ilyesmi. Mit lehetett ezen nem érteni? A tizenegy éves lányomtól igazán több értelmet és fegyelmet várnék. Ez nem igaz, ilyen nincs! Teniszbajnokságot játszani az üvegboltban!

– Porcelánboltban – javította ki Maxi.

Szúrós tekintet volt az atyai válasz.

– Papa, nagyon sajnálom. „Teniszbajnokságról” persze szó sem volt…

– Ez csak egy kis helyi verseny – fűzte hozzá Maxi.

Az apa keze már lendült volna… aztán hirtelen megpillantotta az ütőt, melyet őszinte bámulattal kezdett csodálni… majd észrevette a bölcsőt. A gyerekek pukkadoztak a visszafojtott nevetéstől. Tudták, hogy ennek nagy vásárlás lesz a vége! Részben az ő jóvoltukból, főleg pedig a báró ügyetlenkedésének köszönhetően.

Persze mindezt nem sejtette a törmeléket összetakarítgató Xavér gazda, apjuk meg végképp nem, sőt…

– Tűnés – kiáltotta –, kifelé, amíg szépen vagytok! – s keze csak intelemre lendült. Látszott rajta, hogy a teniszütőnek örvend titkon, megéri neki a kártérítés összegét. Aztán lehajolt a bölcsőhöz…

– Most meg hol bujkálhat Sódervári báró urunk? – kérdezte Laura, ahogy a szállodájukba visszaértek. Türelmetlenül járt fel s alá a szobájukban, akár egy ketrecbe zárt vad. – Csinál egy nagy zűrt, a balhét persze mi visszük el… meg a papa, ő pedig lelép, színét sem látni. Hogyan magyarázhatnánk meg neki, hogy nem lehet így viselkedni?

Csend támadt, majd kisvártatva Laura még hozzátette: – Nem és nem! Hiába szellem, ilyen *szellemben* nem élhetünk emberek közt! – Nem akart szellemeskedni, ez csak úgy összejött.

Tudta, hogy a papa kifizette a kártérítést, de az ő zsebpénzéből hónapról hónapra részletekben le fogja vonni az összeget.

– Majd megtoldom a magaméból – ajánlkozott őszinte szívvel Maxi. – Szerencse a szerencsétlenségben, hogy nem odahaza történt valami ilyesmi, különben Holundérné kukoricára térdepeltetne minket, vagy mit tudom én. Biztosan kiötlene valami fájdalmas büntetést.

– Nekem ez is fáj – durcáskodott joggal Laura.

– Tartalékold inkább az erődet éjszakára. Nem lesz könnyű dolog eleven kísértetet fogni – intette Maxi.

– Azt hogy érted, hogy „eleven”? – kezdte a kötözködést máris a lány. Úgy tűnt, kezd helyrebillenni a lelki békéje.

Ahogy előző éjjel, a testvérek most is lesben álltak. A kislány röviddel éjfél előtt a szeme sarkából valami mozgást észlelt, s riadtan markolta meg az öccse karját. De akkor rá kellett jönnie, hogy ez „csak” Sódervári báró. A szellem megállt mellettük a falnál, nekidőlt, eligazgatta csipkekézelőjét, parókáját, szorosan magához ölelte Lilit, és ő is várakozott. A kutya is idegesnek látszott. Leszökkent a földre, gazdája lábához.

A gyerekekre a kísértet jószerén ügyet sem vetett. Egyre csak a rejtélyes alak előző éjszakai érkezésének irányába meresztette a szemét.

Laura nem merte volna őt megzavarni, így Maxitól kérdezte: – Mit tervezhet vajon?

– Nyilván abban reménykedik, hogy ma igazi kísértettel lesz dolgunk – felelte Maxi, majd nővére felé mutatta világító számlapos óráját.

A zöld mutatók épp nulla órára ugrottak.

Ekkor másodpercre pontosan mocorgás támadt az ódon falak közt, aztán fénysugár jelent meg. Az alak ismét hangokat adott. Ismerték már ezt a mormogást.

– Remélem, az elméletünkkel telibe találunk – suttogta Laura, és megborzongott.

A fény egyre közeledett, és most a folyosó túlsó végén megjelent a csuhás szerzetesalak. A csuklya mélyen az arcába húzva, kezében fáklya, így közeledett a lesben állókhoz.

Még feleúton sem járt, mikor előreszökkent Sherlock, széttárta a karját, és így kiáltott: – Édes jó testvérem, drága barátom, kérem, ne féljen szemernyit sem!

A csuhás alak jobbra nézett, balra nézett, majd megint jobbra, de hiába. A bárót nyilvánvalóan nem látta.

– Szabad bemutatkoznom? – kérdezte ez. – Nevem Sódervári Sherlock báró, és…

És a fáklya ebben a pillanatban kialudt, sietős léptek kezdtek távolodni.

– Most! – kiáltotta Laura, és már vágtattak is. Maxi a zseblámpával „belőtte” a menekülő alakot.

A báró kétségbeesetten kiáltozott. – Kérem, ne fusson el! Ezek a hitetlenek meg vannak győződve róla, hogy ön…

A barát semmivel sem törődve rohant, ahogy csak bírt.

– Álljon meg! – kiabálta Laura.

– A kedvemért tényleg álljon meg – rikoltotta, sikoltotta Sherlock is. – Megvédem, ne féljen! Testvér, drága szellemrokon!

Mindhiába. A csuhás alak még sebesebben rohant. Hármasával vette a lépcsőket, aztán máris kint volt a kolostorkertben.

Laura azonban gyorsabbnak bizonyult nála. Üldözte. Az alak imbolyogva haladt, érezhetően félt. Balszerencséjére megbotlott, elvágódott. Laura rávetette magát, megragadta a hanyatt fekvőt, és erősen szorította a csuklóját. A csuklya közben hátracsúszott.

Ekkor ért oda Maxi, aki a lámpájával az arcába világított.

Feketére festett arc…

Vörös haj…

Hiszen ők ezt az arcot ismerik!

– Julius! – kiáltották a gyerekek egyszerre.

Szegény Sherlock is ott termett, és életének egyik legnagyobb csalódását kellett megélnie. – De hiszen – zihálta –, ember, te nem vagy kísértet! Szégyen gyalázat… – Megvetés csendült a hangjában.

Juliuson volt az ijedtség sora. – Ki ez? Ki beszél hozzám? – kérdezte holtra váltan.

Laura tudta, hogy nem árulhatják el a bárót, azt mondta hát: – Hozzád? Ki beszélt volna rajtunk kívül hozzád? Én aztán nem hallottam semmit! Elment az eszed… – Közben dühös pillantást vetett a báróra.

Ezt a pillanatot használta ki az álkísértet. Felpattant, rohanni kezdett, eltűnt a bokrok sűrűjében.

– Hadd fusson! – legyintett Maxi. – Tudjuk, amit tudni akartunk.

– De hát ez az én számomra borzasztó! – jajongott Sherlock. Lili is vakkantott párat, mint aki megerősíti gazdája szavait.

– Ugyan, nem vesztettünk semmit – fűzte hozzá Laura. – Ezernyi közönséges csaló szaladgál a világon.

– De nekem… ez… nem egy közönséges csalónak tűnt. És most itt állok újra árván – panaszolta Sherlock.

Lili ekkor hűségesen odadörgölőzött a bokájához. A báró lehajolt érte, felvette, s kétségbeesetten magához ölelte. Kísértetléte óta talán még sohasem volt ennyire elszomorodva.

# Feodóra Fallini

Másnap reggel csak úgy zsongott az étkező. Mindenütt arról beszéltek az asztaloknál, mi történt éjjel. Sebastianus barát újra itt járt! Kísértett megint! A büféasztalnál tolongó-sorakozó vendégek némelyikének még mindig arcára volt írva az őszinte borzadály és rémület.

– Hát ezeknek mind elment az eszük? – harsant akkor egy öblös hang.

Maxi, Laura és a többi vendég is odanézett rögtön.

Testes férfiú állt a sor végén, s most, hogy elhallgatott az iménti véleménynyilvánítás után, némán ingatta csak a fejét, mint aki a szavainak így is hitelt akar adni. Majd folytatta: – Valaki zajongott, nem vitás, és társai is akadtak. Többet ittak talán a kelleténél. Csendháborításért panaszt is teszek az igazgatónál. Ne legyen a nevem Wolf Rabowski, ha nem így lesz!

Ellenben a választ megkapta azonnal a büféasztal felől. – Több dolgok vannak földön és égen, mintsem bölcselmetek álmodni képes! – Lángvörös hajú nő mondta e szavakat, akinek vastag lencséjű szemüvege mögül rosszallóan villogott a szeme.

– Hát ez meg kicsoda és micsoda? – fortyant fel Rabowski úr. – Kérdeztem bárkit is?

Ezt a barátságtalan szöveget sokan megint fejcsóválással fogadták, de a vörös hajú nő készen állt a visszavágásra.

– Lehet, hogy uraságod nem hisz a kísértetekben, merthogy létezésük tudományosan nem bizonyítható. Ám kísértetek akkor is vannak! – selypegte a nő, miközben kanálszám szórta a mazsolát a müzlijére. – Jól tudom, mert jelentős érzékfeletti szellemképességekkel rendelkezem.



Ekkor nevetés hallatszott innen-onnan, Laura pedig odasúgta Maxinak: – Micsoda kakadu! Igazi díszpéldány.

– Kékharisnya! – felelte az öccse.

S ahogy most odanéztek, na tessék, a testes hölgynek csakugyan kék volt a harisnyája. Már ami kilátszott belőle bokáig érő, lepelszerű ruhája alól.

– Feodóra Fallini vagyok – mutatkozott be akkor fennszóval a hölgy, és a termen izgatott moraj futott végig.

A vörös hajú nő elnézően mosolygott, s leereszkedően folytatta: – Talán sokaknak ismerős a nevem a tévéből, sikerkönyvek címlapjairól, a rádióból a hangom… Tény, hogy szellemekről és kísértetekről írom műveimet…

– Hát nem is modell – súgta kajánul Laurának Maxi, de azért az ő szemében is ámulat tükröződött.

– Nos – folytatta lendületesen a hölgy –, tény, hogy módomban áll érintkezni szellemekkel. Ami pedig Sebastian-Sebestyén testvért illeti, teljesen bizonyos vagyok afelől… – ekkor kis hatásszünet következett –, hogy szelleme ebben a kolostorban kísért.

A jelenlévőknek a lélegzete is elállt.

– Hozzám az éjszaka egészen közel járt. Jól hallhattam a hangját. Mármint először jöttek a zajok, a köhögés, a krákogás, majd…

Sokan elsápadtak, mások szédülni kezdtek.

– …könyörögni kezdett: „Ne féljen! Testvér, drága szellemrokon!”

A jelen lévő közönséges halandók mit is mondhattak erre? Ellenben Laura lopva Maxi lábára lépett, jelezve, hogy érti, mi történhetett! Feodóra Fallini az ő barátjukat, Sódervári Sherlockot hallotta. Ez aztán a cifra kalamajka! Csúcs história!

A hölgy könyörtelenül folytatta: – Nyomban megértettem: a szellem kapcsolatot keres. Rohantam hát az ajtóhoz. Csak hát a sötétben elbuktam, átestem az ágyamon, s így lekéstem a kísértetet. Mire a helyszínre értem, már eltűnt. A folyosón, az előcsarnokban csak a jeges hideg őrizte az emlékét. De sebaj, legközelebb gondom lesz rá, hogy el ne szalasszam. Ez lesz az első interjúm egy igazi kísértettel. – Ekkor körbemosolygott, lenézően és lekötelezően, majd lendületesen távozott.

Laura gúnyosan nézett az öccsére. – Akkor eddig miféle kapcsolata lehetett a szellemlényekkel, ha ez lenne az első „interjúja” egy igazi kísértettel?

– Hát ez az – helyeselt Maxi. – Talán eddig nem is volt semmiféle kapcsolata kísérteties lényekkel…?

– Mi történt ott a büféasztalnál? – tudakolta Kopejka doktor, ahogy a gyerekek visszatértek, s letelepedtek az asztalukhoz.

– Feodóra Fallini volt ott – pukkant ki a nevetés Laurából, és egymás szavába vágva mesélték a fontoskodó sikerírónő szereplésének részleteit.

Kopejka Ervin felségesen szórakozott, Holundérné azonban csak a homlokát ráncolta egyre. – Badarság, semmi értelme az egésznek. – Foglalkozzunk inkább a délelőtti terveinkkel – jelentette ki mogorván.

– Ami engem illet – közölte a doktor –, délelőtt ismét Brauninger úrhoz vagyok hivatalos. Talán mondanom sem kell, nagyra értékelné, ha egy „bizonyos illető” nem tartana velem.

Laura lesütötte a szemét. Ha ő ezt ennyivel megúszhatná! Sajnos, a papa jókedve is elszállt, ahogy így kénytelen-kelletlen emlékezhetett az előző nap töröm-zúzom eseményeire.

Hát még ha az igazat tudná, gondolták a gyerekek.

Laura szerencséjére azonban most ismét Feodóra Fallini vonta magára a közfigyelmet. A híresség elsápadt, felugrott, de úgy, hogy asztalba-székbe kapaszkodott közben, így zihálta: – Jön!

Senki nem értette a dolgot.

– A szellem! Jön… érzem! Ide tart… erre jön! Még egy pillanat, és…

Sokan úgy értelmezték ezt, hogy: „Még egy pillanat, és itt a világvége!” Voltak, akik kuncogtak. Némelyek a szemüket forgatták, a mennyezetet kémlelve. Hanem…

Laura és Max…

Dermedten, szinte megbabonázva meredtek mindketten az ajtó felé. Mi ez? De idejük se volt végiggondolni, mert tényleg jött Sherlock, Lilivel együtt. Semmit se vett észre a felhajtásból, nem érezte a feszültséget, mert ruhájának újbóli eligazgatásával foglalatoskodott.

– Honnan tudta ez a nő, hogy… – hápogott Laura.

Maxi megvonta a vállát. Persze az ő számára is rejtély volt, miből következtethetett Fallini asszony Sherlock jövetelére.

Majd kiderül! Vagy mégsem?

Holundér asszonynak nem voltak efféle gondjai. – Megvan a program – közölte. – Elmegyünk szépen hármasban csónakázni. Édes hármasban. Természetesen én nem fogok evezni. Csak akkor megyek, ha ti ketten eveztek.

– Világos! Mi evezünk majd! – rikkantotta Laura. – Nem igaz, kapitány? – Ezeket a szavakat már Maxinak szánta. – Megígérjük?

– Viszünk magunkkal egy kosár bajor finomságot, és a tavon, netán a parton csapunk egy lakomát. Igazi pikniket – nyalogatta máris a szája szélét a kövér asszonyság.

– Elfog a sárga irigység, hogy ilyen ígéretes programról hallok – csettintett Kopejka doktor. – De valakinek dolgoznia is kell!

Julius az étterem előtt kapta el Laurát és Maxit. Szívta az orrát, majd kisvártatva el is tüsszentette magát, közben mondta: – Beszélnem kell veletek!

Sherlock, aki szintén jelen volt, összefont karral állt, zordan méregette a fiút. Lenéző pillantásának magyarázata nem csupán az volt, hogy hórihorgas magasból pillogott le Juliusra, hanem az is, hogy mélyen megvetette a csalókat. – Egy álkísértet. Nem hinném, hogy nekem beszélnem kellene vele – jegyezte meg pittyedt ajakkal.

Julius halálra rémült. – Hé, ti… beszéltetek bárkinek is az éjszaka történtekről? – kérdezte, és pánik érződött a hangjában, halálos riadalom.

Mikor aztán Laura és Maxi csak a fejét rázta némán, Julius valamicskét megkönnyebbült.

– Na, még jó. Hála az égnek! Akkor gyertek – közölte, s ragaszkodott hozzá, hogy a testvérpár kövesse őt a szobájába. Ott aztán kimerülten lezöttyent az ágyára. – Huh, az az érzésem, épp sikerült megakadályoznom egy katasztrófát.

– Miféle katasztrófát? – kérdezte Laura, és halántékát böködte a szokásos jelbeszéd mozdulataival… mármint hogy itt valaki dilis.

– Hát csak azt, hogy szétkürtöljétek, kit rejt a szerzetesi csuha – magyarázta Julius.

– És az olyan nagy tragédia lenne? – csodálkozott Laura.

– A legnagyobb tragédia lenne a szállónak – zihálta a kölyök. – Vannak vendégeink, akik kizárólag Sebastianus-Sebestyén miatt jönnek ide. Borzongani akarnak éjjelente, mikor a kísértet jár. Persze a legtöbben nem hisznek a szellemekben, mégis élvezik a mulatságot. Tutira vége lenne a világnak, ha kiderülne, hogy a csuklya egy közönséges halandó vörös fejét rejti.

Laura nem tudta, mérgelődjön-e vagy nevessen.

– Julius, én az első pillanattól fogva tudtam, hogy ez nem igazi kísértet. Akkor mit akarsz? Hamisjátékos!

Sherlock hozzátette: – Én meg eleve nem hittem az egészben. Mikor még meg se pillantottam a gazembert, tudtam. Eleve meg voltam győződve róla.

Jaj, ez a Sherlock, gondolta Laura. Mindig csak ő lehet a legkülönb, a nyerő, a király.

Maxi vissza akart térni a tényekhez.

– Azt halljuk most, Julius, hogy ez az egész dolog kinek jutott az eszébe, meg hogy miért pont ez a történet?

– Tudod, Sebastian, az úgynevezett tűzkísértet annak idején valami tűzvészben vesztette életét. Én aztán továbbgondoltam a legendát. Elmeséltem a dolgot a szüleimnek, és ők beleegyeztek, hogy minden szünidőben én kísértsek Sebiként.

– Sebi? – kérdezte a báró. – Nem értem.

– Na, Sebastian, Sebestyén… Sebi. Ma így menő rövidíteni.

– Ma még egy szellemet is megrövidítenek – háborgott a báró.

– A lényeg az… – kezdte volna Maxi, de leállt, mert Julius olyan kétségbeesetten nézett rájuk.

– A lényeg az, hogy senkinek el ne áruljatok! – könyörgött az álkísértő.

– Rendicsek, de csak ha megmutatod a cuccodat, a kísértetfelszerelést – jelentette ki Laura.

– Ha csak az kell, akkor meg is egyeztünk – vigyorgott Julius. Előkotort az ágy alól egy kis ládát. – Ebben őrzök mindent. Ez a tartalékcsuklyám. Van kispárnám is, azért kell, hogy szerzetesi pocakom legyen. Akkor ezek…

– Jó, hát fáklyák, gyufa, gyertyák… de ez micsoda? – Laura egy kis fehér dobozt emelt a magasba.

– Ez a színészi játék kelléktára. A sminkhez kell. Hol feketére, hol halottfehérre festem az arcomat. Púder, festék, zsírkréta… a népek vitatkozhatnak, milyennek láttak. Egyik nap ilyennek, a másik nap másmilyennek… bár igyekszem egyformának lenni különben, meg az is nagyon fontos, hogy a közelembe ne juthassanak. A kényes pillanatokban mindig fürgén lelépek.

– Rendi, de attól azért nagyon messze vagy, hogy akár egy színpadon is hitelesen alakíthass szellemet! – fanyalgott Maxi.

– Eddig minden simán ment. De… mi ez? Úgy fázom, szinte reszketek a hidegtől. – Homlokán jeges veríték gyöngyözött, fogai vacogni kezdtek.

Nem tudhatta, hogy ilyen egy igazi kísértet hatása! Persze talán el sem hitte volna.

– Lázas lehetsz, megárthatott a sok izgalom, és az előző éjszaka… – közölte a fiúval Laura. – Legjobb lesz, ha most szépen ágyba bújsz.

Julius sálat tekert a nyaka köré, aztán engedelmeskedett. A kislány biztosította arról, hogy értesíteni fogják a szüleit, és megkérik őket, nézzenek be hozzá.

– Jobbulást! – búcsúzott Laura.

– És nehogy igazi kísértet legyen belőled – nevetett Maxi.

– Tessék?

– Föl ne dobd a talpad – fűzte hozzá „kedves” modorában Sherlock. Büszke volt rá, hogy modern kifejezést használt.

Irány a tópart, ez volt máris a jelszó. Kis csónak várta őket, mellette a kölcsönző atyafi.

– Vigyázat, barátom, segítsen, ha kérhetem – mondta ennek Sherlock. – A hölgy nem éppen pillesúlyú.

Holundér asszonyról volt szó, aki ezúttal nem sértődgetett, inkább rémüldözött. – Micsoda kis tákolmány, imbolyog jobbra-balra. Nem hiába hívják ezeket a csónakokat *lélekvesztők*nek.

Ezt a régimódi szót meg a gyerekek nem ismerték, ellenben Sherlock buzgón bólogatott. Azt gondolta, a kövér asszonyságért nem lenne kár, de a túlvilágon nem szerette volna viszontlátni. Mennyit kellene ennek fogynia, hogy áttetsző legyen, mint egy kísértet!

Ahogy Laura is beszállt volna az asszonyság és Maxi után, Sherlock finoman odavetette: – Lilikével mi a parton maradunk. Szeretnénk szárazon megúszni a dolgot… meg fölösleges teher lennénk csupán.

– Viccel kigyelmed? Maguk? Ráadásul megígérte – nyafogott Laura, és Maxi is bólogatott nagyban.

– Nem, nem, mi Lilikével inkább maradunk – makacskodott a báró.

– Csak nem szállt inába a bátorság? – kérdezte a kislány.

– Tessék? Inamba? Inaim nem nagyon vannak már, de a bátorságom sosem hagy el, nem száll sehova! – húzta ki magát Sherlock.

– Hanem nagyurammal lebben ide-oda. Rajta – nevetett Maxi –, méltóztassanak most, méltóságodék, kis lélekvesztőnkbe belebbenni.

Nagy nehezen meglett a dolog; legalább attól nem kellett félni, hogy a báró hasra esik Lilivel. A gyerekek jót mulattak rajta, mi lenne, ha Holundérné csak halványan is sejtené, kikkel csónakázik együtt! Pusztán ezért megérte a dolog. Tutisszimó balhé!

– Mi az irány, kapitány úr? – kérdezte Laura az öccsét.

– Természetesen a kincses szigetet célozzuk meg – mondta komolyan Maxi.

A kölcsönző atyafi ellökte őket a parttól, s Maxi és Laura nyomban evezni kezdett.

– Csak előre nézni, Lilike! – biztatta kutyusát és önmagát is a szellem. – Nem nézünk se jobbra, se balra, mindig csak bátran előre!

– A jövőbe! – nevetett Laura.

Forogtak-pörögtek a csónakkal.

Max meg is jegyezte: – Hangoljuk össze talán a mozdulatainkat, mert így nem megyünk semmire.

– Talán tényleg az lenne a legjobb – támadt fel a báróban a remény. – Nekem máris teljes élményt nyújtott e kaland.

– Jó, próbáljunk meg egyszerre húzni – bólintott Laura, miközben Holundér asszony csak citerázott, fogai vacogtak.

Ahogy azonban a csónak határozott irányban kezdte hasítani a vizet – „irány a kincses sziget!” –, a kövér házvezetőnő lassan megnyugodott. Titkon persze már rég bánta a „hajókázás” ötletét.

– Remekül haladunk – kiáltott fel Maxi. – Mindenki elégedett?

Holundérné még mindig csak némán tudott bólogatni, a báró irányából azonban többszöri felszólításra sem jött válasz.

– Ellibbent netán? – tűnődött Laura.

– Nem, nem, ott lapul a csónak fenekén! – nevetett Maxi. – És egyre áttetszőbb lesz.

– Nyilván annyira tetszik neki a sportos élmény – vihogott Laura is.

Sajnos, a jókedvüknek hamar vége szakadt, mert eszükbe jutott egy régi rémség: a buszozás Sherlockkal. Baj ne legyen valahogy itt is! Elfelejt lebegni, menekülni próbál, vízbe veti magát, belefullad… Képtelen rémképek kergetőztek a gyerekek fejében.

– Kísérteties az egész! Nem illik egy igazi kísértethez – nyögte a kísértet.

– Amíg viccel, nem veszett el – szellemeskedett ezúttal Maxi.

De Sódervári Sherlock most már nem is szellem volt, hanem egy tésztaszínű rémkép.

– Tengeribeteg lett – állapította meg ijedten Laura, bár titkon mulatságosnak találta a dolgot. Főleg, ahogy a bárót hallhatta:

– Hukk, hukk – csuklott izgalmában a szellem, majd:

– …böff, böff…

– És ez nem blöff, ez nem szélhámosság – mondta Maxi. – Forduljunk vissza?



Holundérné egy szót sem értett, azt hitte, valami komédiázás zajlik.

– Kigyelmed – suttogta Laura – szóljon, ha tényleg nem bírja, és akkor visszafordulunk.

– Akármibe az egésszel – „káromkodott” Maxi. – Nekünk maga fontosabb, mint ez a hülye kirándulósdi.

– Elhallgass! Semmi visszafordulás! Itt fogunk kikötni. Evezőket behúzni, kisiklunk szépen a partra – rendelkezett Holundér asszony, s már szedte is elő az elemózsiás kosarat, melyet a derék szállodaigazgató tutira megpakolt édességgel is. Majd hozzáfűzte még: – Meglátjuk, kitalálta-e a direktor úr az ízlésemet. Sok nugát, mazsolás eperhab…

– A báró ettől mindjárt még rosszabbul lesz – mondta Maxi.

– Ne bárózzál itt örökké – förmedt rá a „cselédnőszemély”. – Vagy akkor már mondd Laurának, hogy baronessz, bárókisasszony. Bár most inkább ne „kisasszonyozzunk”, sokkal helyénvalóbb lenne, hogy „Bátorság, tengerész!”.

Így nem volt mit tenni, kikötöttek. A báró közben egyre öklendezett.

– Annyi sok rémes étel – hörögte. – Meghalok. Bár fulladtam volna inkább vízbe!

– Ne nézzen oda! Ennie úgysem kell, nagyuram – nyugtatta Laura, majd rémüldözve az öccse felé pillantott. – Maxi, csináljunk már valamit!

– Mit csinálhatnánk? Meg nem halhat már, azért kísértet – vélekedett Maxi.

– De történhet vele valami más rémség. Nézd, mi, akik ismerjük őt, még mi is alig látjuk!

Ebben a pillanatban Laura figyelmét valami más vonta magára.

– Pfuj! Pfuj! – fintorgott, és befogta az orrát.

Valami büdös sajt is volt a kosárban, és Holundér asszony teli szájjal falni kezdte, miközben elégedett hangokat adott ki. Így szállt, kavargott a rémséges, gyomorkavaró „illat”. Holundér asszonytól ugyanis rég megtanulták, hogy ételnek bűze nincs, szaga se nagyon, hanem csak illata, aromája.

– Elhánynám magam, ha tudnám – jegyezte meg a báró a förtelmes szagra.

– Még egy kis türelem, báró.

– Tartson ki!

– Gyerekeim – mondta Sherlock, mintha halálos ágyáról szólna még egyszer –, nekem végem. Szégyenszemre el fogom hányni magam. Pedig az lehetetlen.

Holundérné eddig azt hitte, Maxi a hasbeszélést gyakorolja. Most azonban… – Gyanús vagy te nekem, Maxi. Mitől hánynád el magad? – kérdezte fennhangon az asszonyság.

Ezt már Laura nem bírta: elnevette magát.

Az asszonyság végképp nem értette a világot. – Na, érjünk csak haza, a papával számoltok el – fenyegetőzött.

– Meghalok – nyögte a báró.

Félelmetes hangjáték volt ez az egész!

– Lássuk, lázad van-e? A gyomrodra ment biztos a hasbeszélés – mondta Holundérné, s izzadt kezét végighúzta Maxi homlokán. – Ej, még csak hőemelkedésed sincs. Velem ne cirkuszolj, hallod-e?!

– Böff… böff… – Ez Sherlock volt, most sem blöffölt.

– Nekem ne blöffölj! – fenyegette meg most Maxit Holundér asszony. – Asztalnál nem illik böfögni. Mondom, lesz otthon haddelhadd.

– Böff… – folytatta Sherlock.

– Pimasz kölyke – cibálta meg Maxi fülét a fehércseléd. – A legjobb lesz tényleg hazaindulnunk. Pedig oly szépen indult az egész!

Sherlock, aki elejétől fogva rettegett, tengeribeteg lett, ételszagtól émelyedett, most mégis boldog volt, hogy visszatérhet a csónakba, s irány vissza, az ősi falak közé, ahol…

Vajon várja-e valami élmény éjszaka? És ha igen, milyen? Kinek lesz igaza? Mert ő titkon még mindig bízott abban, hogy szellemtestvérre fog találni.

# Baljós jelek

– Orron át lélegezni, mélyeket, szájon át kifújni a levegőt – rendelkezett Holundér asszony.

Járás közben támogatta Maxit, aki alig bírta visszafojtani a nevetését. Ha a derék cselédnőszemély tudná, hogy a tulajdonképpeni beteg ott jön mögöttük Laurával…

Mert bejött a blöff! Elhitte Holundér asszony, hogy Maxi „már kora reggel sem volt jól”. Ahogy ezt Laura nagyeskük alatt vallotta egyre.

Ami a bárót illeti, egy kicsit jobban érezte magát, hogy végre nem mindenféle vizek fölött kellett lebegnie, csónakokban ringatóznia, hanem szilárd talajt érzett szellemlába alatt. Igaz, a lebegéshez most sem volt igazán ereje.

– Forog velem a világ – panaszolta Laurának. S ügyet se vetett Lilire, aki kétségbeesett igyekezettel, jóindulattal sürgött-forgott körötte. – Teréziám talizmánja…! Ha velem volna, hát aligha történik mindez – állította makacsul Sódervári.

– Az jó hír, hogy most már legalább öt perce nem böfögött – vigasztalta Laura.

– Na, kérem! – háborgott a báró. – Hogy nekem az legyen a legnagyobb teljesítményem, hogy öt perce nem böfögök!

– Akkor is, szépen túlestünk az egészen – nevetett a lány. – Itt a szállodánk, előttünk a fák közt, hamar hazaérünk.

– Hol érek én már haza! – nyögte a báró. – Áldottak legyenek védelmünkért így is az angyali seregek.

Maxi halvány mosolya volt a válasz, némán. Nagy titkon rossz lelkiismeret gyötörte: hogy ilyen csúnyán átverte Holundér asszonyt, mikor megjátszotta a tengeribeteg hajóskapitányt.

Laura előresietett, s most már várta őket a hotel kapujánál. Keze a kilincsen. Felnézett közben az égre, láthatta, igencsak beborult. Ilyen hirtelen?

– Jó, hogy hazaértünk, igen – mondta. – Szerencse a bukfencben. Mert tuti, hogy hamarosan sok minden potyog majd az égből. Jég is talán. – „Csak angyalok ne”, gondolta kajánul.

Így nézte a kis társaságot, ahogy jöttek fel a fák közti úton, a kis dombon kapaszkodva, meg a szél ellen küzdve, egymást támogatva. Holundérné nyújtotta a legnagyobb felületet, és Sherlock volt messze veszélyesen a legkönnyebb. „Nem igaz, micsoda csapat”, mélázott Laura, s végigsimított a homlokán.

– Hé, aztán megmosakodj tisztességgel – intette őt nyomban Holundér asszony. – Csupa kosz vagy.

– Hol? – ámult Laura. Homlokához kapott. A keze tényleg csupa fekete volt, és most már szemöldöke felett is piszok éktelenkedett. – Nem is értem, mi ez.

– Korom – világosította fel Maxi.

– Az meg honnan? – csodálkozott Laura.

Eleinte tanácstalanul álltak, aztán rövidesen meglett a magyarázat.

– A kilincs! – esett le a tantusz Lauránál, és már mutatta is.

– Na és akkor? Hogy kerül oda korom? – ámult Maxi.

Napirendre tértek volna a dolog fölött, ha…

– Jó ég! – harsant Holundér asszony hangja.

Igen, ez már több volt a soknál. A gyerekek csak nézték a padlót az üres előtérben.

– Az áldóját! – rikkantotta a báró. – Ez vér!

– Tuti, olyasmi – vigyorgott Maxi.

– Hová keveredtünk?! – sápítozott Holundér asszony. – Még nem késő, haza kéne menni innen.

– Ugyan, ugyan, most kezd izgalmassá válni! – közölte Maxi.



S csakugyan, a vörös cseppek nyílegyenesen vezettek a bejárattól az előtér homályába. Maxi kiszabadította magát Holundérné szorító keze közül, lehajolt, ujját belemártotta az egyik frissen nedves, fénylő, vörös foltba.

– Pfuj, kölyök! – kiáltotta az asszonyság rögtön. Felháborodása nem ismert határt.

Ezt már kicsit Laura is undorítónak érezte.

– Vicceltek? – kiáltotta a fiú. – Ez csak viasz, közönséges gyertyaviasz. Valaki idecsöpögtette…

Az asszonyság megkönnyebbülten sóhajtott fel, de azért a falnak dőlt, legyezni kezdte magát, alig kapott levegőt. Micsoda rémségek! Dadogni tudott csak, aztán némán fújtatott.

Sódervári Sherlock pedig befogta az orrát, mert mintha valami undok büdösséget érzett volna. – Gusztustalan nőszemély – suttogta felháborodottan. Saját iménti böfögéseit persze már elfelejtette.

Miután Laura egy pillanat múlva észrevette, hogy a háztartásvezető főnöknő nem figyel rájuk, halkan megkérdezte öccsét: – Ez csak Julius lehetett, mi?

Néma bólintás volt a válasz.

Elindultak lassan az elöl haladó, szaglászó Lili után a „friss vérnyomon”. Julius láthatóan igencsak ügyelt arra, hogy a nyom az előtéren keresztül pontosan a portáspulthoz vezessen, ahol azonban most épp nem ült senki. Fura. De mindegy, a lényeg az volt, hogy a „vércseppek” itt kört írtak le, s körülkerítettek egy kis halom kövecskét.

Maxi letérdelt, úgy nézte a különös kavicsépítményt.

– Na, akkor most? Okos Berci – mondta csúfondárosan Laura. – Most mi van, Einstein… nagy nyomozó?

Lili ott keringett a fejük fölött kíváncsian.

– Hé, hát velem mi lesz? – háborgott Sherlock. – Törődik még velem bárki is egyáltalán? Pár vacak tűzkő fontosabb a világnak, mint az én egészségem? Megyek lepihenni – fejezte be feldúlt szónoklatát, s lebegett a szobájuk felé.

– Hogy micsoda? – kapta fel a fejét Laura. – Tűzkövek? Ne már!

– Tűzkövek…?! – kérdezte elképedve Maxi, mint aki maga sem érti a világot.

Laura nyúlt is a kövekért, érezte, kormosak. De ekkor jött a mennydörgés-villámlás.

Holundér asszony csak mereven állt ott, mintha földbe gyökerezett volna a lába. Ellenben Laura összeütött két követ, és egyszerre valódi szikrák pattantak. Igen… de…

De Holundér asszony okoskodása sem maradt el:

– Ezek tűzkövek, ha mondom. A régi korok emberei így csiholták a tüzet. Mi ez a papír itten meg? – kérdezte sűrű homlokráncolás közepette. Merthogy ott lapult egy sárgult-barnult papírfoszlány is a kövek mellett. – Ennek azért lassan már a fele sem tréfa! Isten az atyám… – mondta a maga régies módján. Szókincse hasonlított a báróéhoz.

Mire az új fejleményeket Laura és Maxi végiggondolta volna, új szereplő jelent meg a színen, a portáspult mögött: maga Waczak úr, az igazgató!

– Hé, hallja-e, ez több a soknál – fordult feléje dühösen Holundér asszony, és érezhetően a tisztelet legcsekélyebb jelét sem akarta mutatni.

– Mi olyan sok? És mi az, ami több? – szabadkozott az így letámadott úr.

– Még kérdi? – harsogta a házvezetőnő.

Waczak úr hebegve elszánta magát a magyarázkodásra.

– Kérem, itt egyszerűen arról van szó, hogy itt van, ugye, Julius, a fiacskánk. Na, és megengedtünk neki egy kis játékot, ártalmatlan játszadozást. A vendégek kedvéért. Hogy aki csöndesen, veszélytelenül borzongani jön ide, ne érezzen csalódást. Ne legyen az, hogy azt hiszi, becsapták.

– Egy szót sem értek – mérgelődött a türelmetlen asszonyság.

– Kedves hölgyem, őszintén szólva ezt már én sem értem! Tűzről nem volt szó – riadozott az igazgató. – Juliusnak csak egy kis kísértetjárást kellett utánoznia éjnek idején, aztán annyi. De hogy tűz…?

Ez Holundér asszonynak kevés volt. – Nem várja el, ugye, hogy ezt a kísértethajcihőt elfogadjam, és tűrjem?! – Úgy mondta ezt, mintha ő lenne az egyetlen vendég a kolostorszállóban. – Ilyesmivel maguk talán csak afféle személyekre tudnak hatást gyakorolni, mint amilyen ez a Feodóra Akárki. Ami engem illet, hát közölhetem: végtelenül ártalmasnak, ostobának és ízléstelennek találom az egészet! Gyerekeket így ijesztgetni! – és védelmezőn ölelte át Laura és Maxi vállát. – Holmi kísértetjárásokkal! – Akkor Maxihoz intézte szavait: – Szegény kicsi fiacskám, neked meg épp ideje lesz ágyba bújnod, eltenni magad holnapra. Először az a tengeribetegség, a félrebeszélés… aztán ez a tűzhistória. Ez már sok!

– Sokk, az volt inkább, de most már jobban vagyok – tiltakozott Maxi, ám Holundér asszonnyal szemben nem volt esélye.

Az asszonyság közben, továbbra is dühös arccal, az igazgató kezébe nyomta a papírdarabkát. – Tessék!

Maxi izgalmában Laurához fordult suttogva: – Tudni akarom, mi van azon a cédulán! – s próbált lesni, de hiába.

Holundérné egyelőre azonban inkább Maxi dolgában volt türelmetlen. Támogatva kísérte a szobája felé a fiúcskát. Laura követte őket, de az igazgató asztalánál még megállt.

– Waczak úr – mondta –, láthatnám azt a papirost?

– Nincs rajta semmi – dadogta az igazgató.

– Akkor mutassa meg bátran!

– Julius *nem* lehetett! – szögezte le határozottan, de kicsit remegő hangon Waczak, s átnyújtotta a cetlit.

A kislány átvette, és döbbenten látott valami jelet rajta… valami krikszkrakszot.

Ettől aztán nem lett okosabb. A papirost meg kell mutatnia rögtön Juliusnak, hadd derüljön ki, miről van szó, mit akar a srác. No persze, ha ő tette…

De mit is tett? Mit követett el? Mindegy is. Egy dolog biztos: nem lehet őt felmenteni!

Ezt közölte épp Laura, mikor egy kicsivel később berobbant Julius szobájába.

– Akkora felhajtás lett a kis hülyeségedből, hogy ne tudd meg! – és elmesélte, milyen cirkuszt csapott Holundér asszony.

A fiú sápadtan tekergette a fejét jobbra-balra.

– Csak hallottad volna! Most citeráznál, a fogad is vacogna. – Kis híján bevallotta, mit gondolnak ők az asszonyságról: hogy fiatal korában veszedelmes titkos ügynök volt, kémelhárító.

Persze, volt-e Holundér asszony valaha is fiatal?

Most azonban nem ez volt a kérdés. Oda is nyomta Laura Julius orra alá a barnult, talán megégett papirost.

– Halljuk, mi ez!

A fiúcska most már tényleg citerázott. – Fogalmam sincs. Mit követtem én el? – dadogta.

– Hogy mit? Frissítsd fel az emlékezetedet, hékás! A kormos kilincs, a padlón a viaszcseppek… mintha vér lenne… a halomba rakott tűzkő… és akkor ez az üzenet. Kevés? Nem úgy érzem – villogott Laura szeme fenyegetően, s immáron igazi titkos ügynöknek érezte magát!

– Hidd el, nekem ehhez semmi közöm – felelte minden bátorságát összeszedve Julius.

– Nincs? Akkor kinek *van?* Ne képzeld, hogy trükkös színjátékaidat az idők végtelenjéig folytathatod! – Laura büszkén vágta ki ezt a mondatot, egy filmből vette. – Kétszer engem át nem rázol, hékás.

A filmben is „hékás”-nak szólítottak mindenkit, akinek vesztett ügye volt.

– Laura, esküszöm, semmi közöm az egészhez! – kiáltotta Julius, majd krákogni, köhögni kezdett. – Higgy nekem, semmi közöm hozzá! Nem csináltam semmit.

– Nem csináltál semmit?

– Jó, hát a vendégek szórakoztatására játszottam egy kis szellemesdit, kísértetjárást, meg minden – nyögte ki a kölyök. – A papa is megengedte. Persze, ha ez kiderül, akkor megnézhetem magam.

Laura kezdett hinni neki. – Szóval azt állítod, hogy nem te voltál?

Julius visszadőlt az ágyra, így zihálta: – Látod, beteg vagyok, anyámék ágyba dugtak, lázam van. Hát a legnagyobb jóindulattal se tudtam volna így… akciózni!

Laura belátta, hogy rossz nyomon jár. Julius tényleg beteg, lázas. Ledöntötte valami kórság. A fiú tényleg ártatlan ezúttal!

Akkor meg?

A kislány gondolatai összekuszálódtak. Érezte, ezt a gubancot nem tudja egymaga kibogozni. Maxi kell hozzá, az ő erőssége a logikus gondolkodás. Matekban is mindig segít neki. Ám mindennel együtt… ha nem Julius volt – és nem ő volt! nem és nem! akkor mégis kicsoda lehetett?

Laura csak nézte a cetlit, érezte, a keze remeg. Te jó ég, akkor…

Kicsoda?

Nem telt sok időbe, Laura már rontott is a szobájukba – ahogy mondani szokás: ajtóstul s lihegve közölte Maxival: – Julius ártatlan!

Az ágy szélén ott ült Sherlock. A fiú lelkiismeretesen, ha nem is túl lelkesen, betartotta Holundér asszony utasítását. Úgy érezhette, ezzel még mindig simán úszta meg.

– Merthogy?

– A tűzkísértet! A tűzbarát! Ő tért vissza – fejezte be kissé őrültnek ható közleményét a lány.

– Hogy micsoda? Elment az eszed? – kiáltotta Maxi. Nem tudta, nevessen-e vagy sírjon. – Ilyen hülyeséget se hallottam rég.

Sherlock azonban Laura védelmére kelt, persze nem önzetlen módon, újjáéledő reménnyel inkább. – Ez jó hír, reméljük, igaz. Bízzunk, bizakodjunk – jelentette ki, s egy párnával eltakarta az arcát.

Talán azért, hogy örömkönnyeit ne lássák?

Laura viszont megragadta Maxi csuklóját, s már vonszolta is ki az öccsét az ágyból. – Gyere, gyere, siessünk! – buzgólkodott.

– Merthogy? Ne már, tényleg elment az eszed? – dühösködött Maxi.

– Sose voltam ilyen józan.

– És hova cipelnél? – kérdezte a fiú jogosan.

– Az egyetlen olyan személyhez, aki segíteni tud nekünk.

– Aztán ki lenne ő? – hitetlenkedett gúnyosan vigyorogva az öcs.

– Feodóra Fallini!

– Állítsd le magad, Laura!

De ő csak akkor állt meg, mikor elérkeztek a 13-as számú ajtó elé.

– Mit akarsz ettől a hibbant tyúktól? – kérdezte Maxi kétségbeesetten.

– Információt. Minél többet. És az ilyesmire ő a leghasználhatóbb – magyarázta fontoskodva Laura, éppen úgy, mint egy riporter, egy titkos ügynök! Maxi csak bámult rá, a kislány pedig még inkább felbátorodva folytatta: – Feodóra ért a kísértetekhez, és biztosan tud ezt-azt a hétbolond tűzbarátról.

– Most komolyan hiszed, hogy van ez a kísértet? Egy csuhás „szellem” nem volt elég neked? Róla is bebizonyosodott, hogy csak az a gazember Julius az – ámult rosszallóan Maxi, s mutatta, megkopogtatva halántékát a mutatóujjával, mit gondol Laura elmeállapotáról.

Sóhaj volt a válasz. – Hát neked csak az jó, ha egy kísértet a válladra ül, és megkoppintja az orrod? Addig nem tudsz *hinni?* Nem elég, ha azt mondom, hogy amióta Sherlockot ismerjük, nekem ebben a dologban semmi sem látszik lehetetlennek?!

– Egyébként, ami ezt a Fallini nőt illeti, mintha ő sem lenne egészen komplett – mélázott Maxi.

– Senki nem hiszi róla azt, hogy normális! Ám a legrosszabb esetben is hallunk tőle legalább pár jópofa történetet. Meg még valamit ne feledj: a mai reggelinél megérezte Sherlock jelenlétét!

– Tök véletlen – rántotta meg a vállát Maxi. – Ugyan, mit érzett…!

Laura csípőre tette a kezét. – Bármit mondok, te ledorongolsz. Gyere elő a magad zseniális ötletével, ha van egyáltalán olyan!

– Ezeket a viasznyomokat bárki odacsepegtethette – vélekedett Maxi.

– Bárki! Jó vicc! Mondj akkor valakit! Kicsoda? Na?

– Kit mondjak, mit mondjak? Nem tudom. Akárki lehetett.

– A vállvonogatás nem tudományos válasz! – rikkantotta Laura. – Még csak szellemesnek se mondható. Nem akarlak sértegetni, de nem állsz a helyzet magaslatán. Az a tűzcsuhás, az a szegény meghibbant szerzetes egyértelmű, hogy kísértetként visszatért…

És a testvérpár pár pillanat múlva már kopogott is az írónő ajtaján.

Néhány másodpercbe telt, míg végre odabentről hallatszani kezdett valami. Léptek… és Feodóra Fallini már ott is állt a kivágódó ajtóban. Hullámzó leple ezúttal a szivárvány minden színében tündökölt.

– Szép napot! – sutyorogta furán.

– Nohát, mi meg akkor ehhez a szép naphoz vagyunk a Kopejka Laura és a Kopejka Maxi – tért a tárgyra rögtön a kislány. – Láttuk és hallottuk önt ma reggel az étteremben, és sürgősen a segítségére lenne szükségünk.

Fallini asszony figyelmesen szemlélte a testvérpárt. – Hát ez eddig igazán fontos ügynek hangzik – mondta végül.

– Az is – bólintott komolyan Laura. – Amiről szó van, az… az itt a…

– Csss! – intette Fallini asszony, és a szeme sebesen lecsukódott. Vett egy mély lélegzetet. Két kezét erősen összefogta, mintha csuromvizes szivacsot nyomna ki. – Amiről itt szó van… arról tulajdonképpen… szó sem lehet… mégis… az a tűzkísértet… a csuhás barát!

Avval térült-fordult, eltűnt, és Maxi döbbenten jegyezte meg: – Nahát! Természetfölötti erő birtokosa. Ahogy ezt kitalálta!

Ebben a pillanatban Fallini asszony visszatért. Nagy napszemüveg volt az orrán, és ettől valahogy olyan mosómedveszerű külsőt öltött. Fura, de a testvérekre ezt a hatást tette. Hóna alatt hatalmas, hímzett kézitáska lapult. Szinte kapkodva mondta: – Gyerünk le a tóhoz, gyerekek! A zivatar elvonult, friss a levegő, egy kis séta nem árthat. Igaz?

S már indultak is.

– Miben segíthetek nektek? – kérdezte kisvártatva.

– Nos, az van, hogy szerintünk… – nyögte Laura. – A tűzkísértet, a dilis szerzetes visszatért.

Fallini asszony gyöngyöző kacagása volt erre a válasz. – Mit mondjak? Ha valaki ide visszatérhetett, az csak ő lehet. Sőt, mikor a hotel megnyitotta kapuit, ő besétált… ha a falon át, ha másképp… de persze, hogy visszatért. Itt kísért az ódon falak közt, felpanaszolva sorsát. Jajongva, keservesen.

Átvágtak az előtéren. (Waczak úr ott szorgoskodott éppen: a földre kuporodva próbált eltávolítani két ott éktelenkedő vörös viaszcseppet.) Majd kiléptek máris a ragyogó napsütésbe. A fű még nedves volt, a levegő nagyon tiszta – más azonban már nem is emlékeztetett a nemrég átvonult zivatarra.

Klakk! Fallini asszony kinyitotta a napernyőjét.

– Micsoda sors – próbált társalgást erőltetni Maxi. – Mármint a szegény baráté, kísértetünké, ugye.

– Szörnyű – susogta Fallini asszony, ahogy a tó felé közeledtek. Lehajolt, hogy a szandáljától megszabaduljon. – Sebastianus testvér az utolsó élő szerzetes volt a rendjéből. Igen, hát nem akarok ízetlen szóviccekkel élni, de valami szörnyű nyavalya elvitte az összes rendbéli testvérét… mint annak a rendje. Egyedül maradt a kolostorban. Ő volt a kertész, ő takarított, próbált rendet tartani, várva, hogy újabb szerzetesek jöjjenek. De nem jöttek, mivel a kolostor messze esett minden járható úttól, Sebestyénünk évekig nem is találkozott emberrel. Hogy úgy mondjam, egy teremtett lélekkel sem. – Fallini asszony sóhajtott, meglögybölte meztelen lábával a sekély vizet. – Idő kérdése volt csupán, mikor tör rá Sebastianusra az őrültség. Úgy érezte, üldözik, az életét fenyegetik. Teljesen elvonult, aztán… a kolostorban tűz ütött ki. A legenda szerint Sebestyénünk maga okozta a tüzet.

– Hm, eléggé vérfagyasztó történet – vélekedett Maxi. Valahogy kezdte magát tényleg egyre rosszabbul érezni Feodóra elbeszélését hallgatva.

Fallini asszony azonban lehunyta a szemét, majd rezzenetlenül folytatta: – Amire talán nem számított… hogy hirtelen felerősödött s fordult is a szél, így őt magát kapták el a lángok… és vége lett.

– Elég borzasztó – suttogta Laura, miközben a kolostor felé fordult. A falak vörösen izzottak az alkonyi fényben.

– Nemsokára megeredtek az ég csatornái, a felhőszakadás eloltotta a lángokat. – Fallini asszony szemhéja megrebbent. Újra a gyerekeket nézte, aztán a semmibe révedt a tekintete. – Igen, a kolostor keleti szárnya porig égett. Máig is rom. Ennek hétszáz éve. Jó régi história.

– Talán tényleg él a tűzbarát szelleme – suttogta Maxi. – Hm? Laura…

Nővére bólintott. Kísérteties volt a hangulat. Vibrált a levegő. Mindketten ugyanazt gondolták: miért is ne létezhetnének kísértetek? Visszatérő lelkek… szellemek… Hiszen az embereknek van lelkük. A lélek miért ne élhetne tovább? Miért ne ölthetne alakot?

Mindketten ezen rágódtak, bár nem tudták volna szavakkal kifejezni, mit is gondolnak minderről.

„Több dolgok vannak földön és égen…”

Vegyük csak az amatőr detektívnagymestert, Sódervári Sherlock bárót. Ismerik őt személyesen. És a nagyúr azért maradt „életben” így, mert még elintézendői vannak a világon.

Hátha a dilinyós tűzbarát is így jár-kel…

Felderítendő!

S ők megígérték Sherlocknak, hogy segítenek neki bizonyos további esetek tisztázásában. Ez is egy ilyen eset lenne?

Mi van, ha a kísértet tényleg visszatért, és feltett szándéka, hogy felgyújtja a kolostort?

Maxi ezt ki is mondta. – A terve az, hogy tüzet okoz. – A hangja remegett.

Laura előkotorta a zsebéből a félig elhamvadt cetlit. Valami még jól látszott rajta.

Jel volna?

– X-X-I-V-I-I – olvasta valahogy a kislány. – Mit jelent ez?

Feodóra Fallini átvette a cédulát, kicsit eltöprengett. – Hát ezek… római számok… jelek – mondta végül. – Másképp ez: 21.7. – kis szünetet tartott. – Egy dátum. – Akkor hirtelen a szája elé kapta kezét. – Jóságos ég, július 21-e! 1312. július 21-én történt, hogy az őrült tűzcsuhás megpróbálta lángok martalékává tenni a kolostort.

Maxi nagyot nyelt.

Július 21-e pedig… épp holnap lesz!

Feodóra Fallini szeme lángolt. – Akkor holnap éjszaka fog megjelenni, hogy bevégezze művét! Nem csodálatos? Gyerekek, nekem akkor így sok tennivalóm akad. Hihetetlen! Igazi kísértettel találkozhatom!

Hirtelen mozdulattal összecsukta az ernyőjét, és sietős léptekkel megindult vissza a kolostorszálló felé. Az írónő, a kísértetek szakértője ámul, hogy hamarosan szellemmel fog találkozni? Nem is értették a gyerekek. Ők a Sherlockkal szerzett tapasztalataik alapján ezt egyáltalán nem találták olyan hihetetlennek. Sőt még azt sem, hogy a dilinyós barát alkalmasint a kolostort felégetni jön!

De mi legyen? Mit csináljanak most?

Egyelőre mást nem tehettek, mint hogy visszatérnek a szállóba.

Apjuk mosolyogva jött elébük máris. – Hát ti? Mi van veletek? Olyan arcot vágtok, mintha kísértetet láttatok volna! Hahaha.

Mit felelhettek volna erre?

– No de, fiam, te miért nem vagy ágyban? Holundér asszony elmesélte, hogy rosszul lettél. Akkor meg mit csatangolsz?

– Jaj, már minden rendben – tiltakozott Max. – A csónakkirándulás volt az oka. Tengeribeteg lettem.

Kopejka doktor a homlokát ráncolta. – Miért nem hiszem el neked, hogy minden rendben van? Nem úgy nézel ki… Gyerek, gyerek, nem titkolsz te valamit? Meg te is, Laura?

A kislány nem bírta tovább. – Papa, az van, hogy félünk! A kísértet visszajöhet…

– Miféle kísértet???

– A tűzkísértet… a bolond szerzetes – vallotta be Laura szégyenkezve.

De a papa úgy nézett rá, mintha…

– Laura – ingatta a fejét Maxi is megrovóan, keserves sóhaj kíséretében.

Apjuk úgy döntött, irgalmaz nekik. – Jaj, kedves bolyhoskák! Miféle meséket hisztek el? Ez a megégett cédula… a kövek… a viasznyomok… Azt hittem, józan gondolkodású gyerekeim vannak. Sebaj. Megnyugtatlak titeket, hogy ez mind csak képzelődés meg a vendégek bolondítása.

– Hát te tudsz a dologról? – ámult Max.

– Holundér asszony mesélt egyet-mást. Szemrehányást is tett nekem. Hibáztat, hogy ezt a szállót választottam. – Mentegetőzve vonta meg a vállát. – Azt hiszem, igaza is van. Gondolhattam volna, hogy Laura élénk *képzelőerejének… –* a doktor leheletnyi gúnnyal mondta ezt, de nem bántóan – …sok lesz egy ilyen ódon épület. Az elképzelhető kísértetekkel, igaz? – majd átölelve kislánya vállát, így folytatta: – Kicsikém, kísértetek nincsenek. Maxi, te mindig olyan bölcsen szemléled az életet. Győzd meg igazunkról a nővéredet!

– Hm – hangzott a tartózkodó válasz.

– Vagy van valami baj? Valami komolyabb? – aggodalmaskodott most a tudós férfiú.

– Jaj, dehogy, papa! Csak talán beszélhetnél Fallini asszonnyal. Neki ez a hivatása, foglalkozása… híres kísértetvadász.

– Híres micsoda? – nevetett ezen tiszta szívből Kopejka doktor.

– Tud minden ilyesmit. A kolostor dolgairól is tud. És holnap…

Itt azonban már a derék doktor úgy érezte, sok lesz a jóból. – Na, bolyhoskák, ebből elég! Fallini asszony azt talál ki, amit akar, és úgy meséli, ahogy kedve tartja. Mi azonban tegyük el magunkat holnapra!

E szó hallatán – holnap! – Laura és Maxi megborzongott.

Holnap… de mi lesz vajon holnap?

# Tűz van! Tűz van!

– Csakhogy újra látlak titeket! Szép dolog, mondhatom! – háborgott Sódervári Sherlock, ahogy vacsora után a testvérpár megjelent közös szobájukban. – Meghalhattam volna, titeket persze az sem érdekel. Szép dolog… – Oldalra vetette a fejét, felhúzta az orrát, szipákolt.

– Nagyuram nem halhat meg, ön már kísértet – jegyezte meg komolyan Max.

– Szőrszálhasogató ifjú! – mérgelődött Sherlock, de kicsit inkább már csak megjátszotta a sértődöttet.

Maxi meg sóhajtott. Ismerte a bárót, és nagy mestere volt ő maga annak is, hogy kiengesztelje, ha megorrolt – vagy ha csak úgy tett.

Na, megpróbálta most is: – Mély bocsánatkéréssel fordulunk méltóságodhoz, rettentően sajnáljuk. – Levette és megtörölgette a szemüvegét. – Egyikünknek feltétlenül önnel kellett volna maradnia. Így is lett volna ez, ha a tűzcsuhás nem jön közbe.

– Micsoda? Itt járt? És engem meg sem keresett? – háborgott az úr most már csöndesebben. – Nyilván érdeklődött felőlem, csak mutatkozni nem bír szegény fényes nappal.

– Bonyolultabb az ügy – próbált kertelni a fiú, de aztán kivágta: – Legyek őszinte? Azért van itt, hogy felgyújtsa a kolostort.

A báró töprengve pödörgette bajuszát, amúgy két ujjal.

– A csodába is – bökte ki végül. – Ez az ember… vagy hogyan is nevezzem… tényleg meghibbant. Egy őrült kísértet? Valahogy az az érzésem, ha ez így áll, nem is kell olyan nagyon óhajtanom a társaságát. Távol álljon tőlem… és inkább a szerencsémet áldom, hogy eddig nem találkoztunk.

– Báró úr, látott már gonosz kísértetet? Emberek között akadnak gonosz lelkek, ám az… – Laura e szavak kíséretében végigvetette magát az ágyon, de rögvest fel is pattant, s felkiáltott: – Lilike, feküdj úgy ezentúl, hogy látni is lehessen téged! – A kiskutya szőre ugyanis ugyanolyan színű volt, mint a takaró…

– Nem nagy eset – legyintett Sherlock. – Meg sem érzi.

– Csak én érzem… hogy olyan hideg – borzongott Laura. Nem volt örömteli dolog egy kísértetkutyán feküdni.

Bocsánatot kért persze, de a parányi eb felülmúlta ebben. Miként ez rendes kutyák szokása is: nagy farkcsóválás következett, s ezzel a dolog el is volt intézve.

A báró folytatta: – Mit is kérdeztél? Van-e gonosz kísértet? Hát engem mindenesetre óvjon az ég, hogy ilyennel összeismerkedjem. Az emberek közt is épp elegem volt a fajtájukból. Pfuj, csalók, árulók!

– Meg sem próbálja hát, hogy esetleg… – kezdte Laura.

– …szót értsen vele? – próbálkozott Maxi. – Elképzelhetetlen?

– Megtehetném ugyan – tűnődött a báró. – Csak kétségeim vannak: vajon egy ilyen szalasztott senkiházi megértheti-e egyáltalán egy főnemes úr nyelvét? Na tessék, ezért tartom reménytelennek a máskülönben elképzelhető párbeszédet.

A „párbeszéd” divatos szó volt, a gyerekek összemosolyogtak titkon a nagyúr fontoskodásán. Meggyőződésük volt, hogy Sódervári csak halandzsázik, egyszerűen kibúvót keres, s nem is akarna beszélni a tűzcsuhással.

– Így nem jutunk semmire – szögezte le végül Maxi.

Az ablakhoz lépett. Kint már alkonyodott, sötétült a világ. Az ő gondolataik is sötétek voltak. Csend honolt, csak a békák kuruttyolása hallatszott a tó felől.

– Ma éjszaka felváltva fogunk őrködni – közölte a fiú, mint akinek ez az utolsó szava. – Ön csaknem az egész napot átaludta, Sherlock báró. Vállalná az első őrséget?

– De mennyire! – kiáltotta a báró. – A mi eszünkön most senki sem fog túljárni. Fennakad a hálónkon, akárki lesz is a rejtélyes jövevény. – Szavainak megerősítéséül Lilikéjét még erősebben szorította magához.

– De nem alszunk el! – intette tréfásan Laura, mintha rossz gyerekkel beszélne.

Volt is felháborodás!

– Hát minek nézel te engem? – És a szellem vad hadonászásba kezdett. – Nem vagyok én… holmi senkiházi! Katonaember voltam, főúri katonaszellem maradtam. A jó mindenit! Sódervárra esküszöm, elbánok a betolakodóval!

– Na jó – motyogta Laura.

Aztán hamar ágyba bújtak ők ketten, miközben a báró meg Lili ott lebegett éberen az ablak és az ajtó között.

– Gondolod – súgta oda az érthető kérdést Maxinak –, hogy ma éjszaka eljön? A tűzbarát, úgy értem, ez a Sebastianus-Sebestyén, vagy kicsoda.

Maxi a takaró alól válaszolta: – Tartok tőle. – Csak az orra hegye látszott ki. Ezzel is jelezte, hogy szerinte a dolognak fele sem tréfa, nem árt rejtőzködni.

Aludni persze nem bírtak. Egyikük emerről, másikuk amarról lesett. Figyelték Sherlockot és Lilit. Mi ez az egész? Nem lehet az, hogy ez a cifraságos Fallini asszony van a rejtélyek mögött? Ha igen, hogyan tovább? Elképzelhetetlen!

Laura végül kifakadt. – Képtelen vagyok aludni, mikor odakint esetleg egy veszedelmes szellem, egy gyújtogató jár-kel… – és kiugrott az ágyból.

Vagyis csak úgy egy kicsit. Lábát dugta ki, a takarót lökte le félig.

Maxi osztotta a véleményét.

Az ágy szélén ültek már mindketten.

– Bátorság! Ez a beszéd – rikkantotta a báró. – Ez a nagy nap jelszava: egy mindenkiért, mindenki egyért!

A kis társaság elgondolkodva nézett ki az ablakon. Nyugalom és vaksötétség mindenütt… és akkor egyszer csak… Laura az ajtónál, Maxi az ablaknál kicsit elpilledtek…

Majd hirtelen rémült hang hasított az éjszaka csendjébe! Ó, borzalom!

– Tűz van! Tűz van!

Maxi már Holundér asszony első kiáltására talpra ugrott, pedig tényleg minden tagja hasogatott… Szégyen vagy érthető?

Tény, hogy az éj folyamán végül mind a négyen elaludtak a kemény kőpadlón.

Maxi megrázta Laurát, aki nem nagyon akarta érteni, mi történik. Hogy egyáltalán valami is történik.

– Álmos vagyok. Hagyjál! – nyögte. Kisebb gondja is nagyobb volt most, mint a tűzkísértet.

– Rohanás! Gyerünk! – bömbölte Maxi. – Tűz van! Ég a ház!

– Micsoda? – sikította Laura, és már ő is talpra szökkent.

Öccse akkor valami emberfeletti erővel üvöltötte az élettelennek mutatkozó báró fülébe: – Tűz van! Itt a tűz! Báró! Gyerünk!

– Én ugyan sehova! – Mindennek ellenére ő volt az, aki elsőül hagyta el a szobát, s máris ott lebegett Lilivel a folyosón. Az ablakon át narancssárga fény szűrődött be. Remegett, imbolygott, és hiába, hogy parányi fényjelenségnek rémlett csupán, tudni lehetett, hogy… rémes, mert ahol a tűz fészke van, ahol meggyújtották…

Ekkor velük szemben ott jött lihegve Kopejka Ervin. – Semmi gond, gyerekek. Nem kell megijedni. Valaki épp csak rossz tréfát űzött.

– Micsoda? – kérdezték hárman is.

– A vízen van a tűz – kezdte volna a doktor, de azt hitték, megbolondult.

– Víz tűzzel? Hogy jön ez össze? – kérdezte áttetsző hangon Sherlock. Szerencsére a doktor nem figyelt fel a furcsa hangra.

– Elmondom. Valaki, egy bolondos kedvű vendég öntött valamit egy fatutajra, olajat talán… a tutaj a vízen úszik, ott lobognak a lángok. Teljesen ártalmatlan.

– Ez… ártalmatlan? – kérdezte Maxi.

– Nem értem – tette hozzá most már higgadtabban Laura.

– Senkinek nem esett baja.

Ám az apa szavaira az odaérkező Holundér asszony dühös rikácsolása volt a válasz: – Nem esett baja? És a halálos riadalom az semmi? Elegem van ezekből a Waczakékból. Mit akarnak? Maga a diri ismerőse… az igazgatóé, na hát kérem, mondja meg neki, hogy elmegyünk! – Az asszonyság összeszedte minden bátorságát, s kivágta: – Vagy én megyek el, de örökre! Felmondok.

– Drága jó, egyetlen Holundér asszony, ne csinálja! – riadozott Kopejka Ervin. Két karját kitárta, de nem merte, talán nem is bírta volna átölelni a termetes házvezetőnőt. – Holnap mindent megbeszélünk. Most rohannom kell, megnézni, miben segíthetek az én Péter barátomnak.

Holundérné csaknem beleájult dühébe. – Még hogy az ő Péter barátjának! A Péter barátjának megy segíteni! Itt valaki megbolondult, de én is mindjárt, ha ez így megy tovább!

A tutaj a tavon lángolt, mint egy világítóhajó. Ha Laura nem ismeri ezt a vizet, azt hitte volna, narancsszínű lávafolyam izzik a tavacskán. Aggodalmasan nézett körül, látta Juliust a mamájával, amint pokrócba csavarva áll, dermedten, s üveges szemmel nézi a szörnyűséget. Kopejkáék a lépcsőn csoportosultak, a főkapu előtt.

Waczak úr szorgoskodott valami tűzoltófecskendővel, egyelőre nem sok eredménnyel.



Holundérné féltő aggodalommal ölelte át Laura és Maxi vállát.

– Hát ez volt az utolsó csepp a pohárban! – jelentette ki. Nem sokat izgatta, hogy itt se pohárról nem esett szó, cseppről meg végképp nem… de a derék asszonyság apróságokkal nem foglalkozott. – Holnap elutazunk!

Még valamit ki akart találni, mit vág majd Waczakék fejéhez. Választékosat, de durvát. A gyerekek és a szellembáró halknál is halkabb szóváltásából szerencsére nem hallott semmit, annyira elfoglalta saját igyekezete.

– Pfuj, kénköves pokol – mondta régiesen, sutyorogva Sherlock. – Tisztességes kísértet ilyen piti kis tüzet nem lobbantana. Barátaim, itt valami nincs rendjén. – Büszkeség csendült a hangjában, hogy a számára modern „piti” szót magabiztosan használni tudja.

A gyerekek bólogattak, de Maxi inkább Fallini asszonyt kereste a tekintetével.

Laura fedezte fel előbb a szellemlátónőt, aki kicsivel távolabb húzódott meg. Őket már nyilvánvalóan rég kiszúrta, és igen… kifejezetten szúrós volt a tekintete, ahogy Maxi szemébe nézett.

Vagy netán szemtől szemben látta a dilinyós tűzbarátot, Sebastian-Sebestyént? Attól volt az a furcsa pillantás?

A tüzet persze hamar eloltották. A szállodaigazgató közölte, hogy nincs már vészhelyzet. Személyzet, vendégsereg mehet a maga dolgára, nyugodtan lepihenhet. Már amennyiben nyugalomról ilyen izgalmak után szót lehet ejteni.

Kopejka doktor maga kísérte vissza gyerekeit a szobájukba. Egy puszi még… – Jó éjt! Aludjatok, álmodjatok valami szebbet, bolyhoskák!

Úgy tűnt, a „bolyhoskák” lett a kedvenc szavajárása.

Laura fölé hajolt, hogy megölelje. Nem láthatta persze, hogy kettejük közt ott lapul Sherlock és Lili. – Hű, de huzatos helyen van az ágyad! – jegyezte meg az apa nevetve. – Olyan hideg van ebben a szobában, mint többnyire odahaza nálunk.

Laura élvezte apja arcszeszének illatát. Férfias borotvavizet használ, állapította meg büszkén.

Maxi volt soron.

– Jöjjön rendbe a gyomrod – mondta a doktor, majd hozzátette: – Veszélytől ma éjjel már nem kell félnünk, de… van, ahogy van, inkább nálatok maradok, vigyázok rátok reggelig. – Ezzel magukra is zárta az ajtót.

Tiltakozni ez ellen nem lehetett.

– Elalvás előtt még talán elmesélitek nekem a tűzcsuhás Sebestyén testvér legendáját – mondta kacsintva, s lezöttyent egy székbe. Ám mire a gyerekek belekezdhettek volna a történetbe, elnyomta az álom. Horkolása betöltötte a szobát.

# Forró nyom

Másnap reggel Kopejkáékat és a szellemeket heves kopogás riasztotta. Valaki szeretett volna bejönni hozzájuk.

Holundér asszony volt az.

– Kopejka doktor! – üvöltötte.

A szegény családfő azt se tudta, hol van, így tápászkodott fel a karszékből, egyszer vissza is tottyant. Majd keserves sóhaj, erős szemdörzsölgetés kíséretében végre ajtót nyitott.

– Holundér asszony, jó reggelt – sóhajtotta. – Mi újság, hogy ilyen sürgős?

– Jó reggelt, doktor úr! – mondta zordul az asszonyság. – Maxi, Laura, ébresztő! Felkelni! Indulunk azonnal. El innen! És annyi.

Ezt a mondást Sherlock is ismerte, suttogva megkérdezte hát a gyerekeket: – Ezúttal mennyi az annyi?

A felnőttek szerencsére most sem vettek észre semmit. Max a betolakodó hústorony felé fordult. – Tényleg, Holundér asszony, történt valami?

Sherlock elégedetten hallgatta ezt a bátor kiállást. Közben Lili bundáját tisztogatta, parókáját is igazgatván néha, mert gyanús viszketést érzett. Nem mert szólni azonban, mint a múltkor: „A tetveim…”

– Történt e valami?! – Holundér asszony úgy érezte, ez már több a soknál. Dühösen folytatta: – Az éjjel Waczakék tényleg túl messzire mentek. Nem találok rá szavakat. Velem így ne tréfáljanak, mindenesetre!

Laura hunyorogva nézte, szólni se bírt.

– Nekem aztán mindegy, miféle szálloda ez. Kísértetkastély, bolondok háza, akármi. De innen mi elmegyünk. Most! Rögtön!

Kopejka doktor is a fejét vakarta, ám más okból, mint a báró. – Pillanat, pillanat. Eljön mindennek az ideje. Beszélnem kell még előtte az én Péter barátommal.

– Mi is megyünk – lelkendezett a hirtelen felébredő Laura és Maxi.

– Én nem bánom, ki hová megy, én csomagolok. Elmegyünk innen. Éspedig minél előbb, annál jobb!

Kopejkáék és a báró már messziről hallották a zajt. Az előcsarnokban összeverődött jó pár felháborodott vendég. Nem tudták megbocsátani, hogy legédesebb álmukból ilyen szörnyűséggel – és tulajdonképpen marhasággal! – verték fel őket.

Most Waczak Péterrel üvöltöztek. A kísértettagadó Wolf Rabowski járt az élen. Az ő szava volt a „marhaság” is. Mások a „disznóság” kifejezés mellett kötöttek ki. Gyakran elhangzott az is, hogy „botrány”, „tűrhetetlen”, s még minden más.

– Drága, kedves vendégeim – próbálkozott Waczak a maga legédeskésebb vendéglátói modorában. – Kérem, nyugodjanak meg! Teljességgel megértem, hogy az éjszaka nem múlt el nyomtalanul. Mindannyian érzékenyek vagyunk…

– Majd az fogja érzékenyen érinteni magát, ha elmegyünk, és soha vissza sem jövünk. Mindenkinél rossz hírét keltjük ennek a rémséges szállodának – így egy éltesebb hölgy.

– A számlánkat kérjük, azonnal – ekképpen egy ősz úr.

– Gyenge a szívem – mondta egy törékeny öregasszony. – A számlámat, igazgató úr!

– Pihenni jöttem, felkészülni az új idényre – támadt egy sportolónak látszó fiatal férfi. – Hát ez nem pihenés!

Többen bólogattak. A jelenlévők mindegyike kitartott a véleménye mellett. Itt ők egy napig se maradnak.

A gyerekek csodálkoztak, hogy Holundér asszony a közvéleményt képviselte – azzal a szerintük önkényeskedő modorával.

Az igazgató karikás szemmel meredt a semmibe. Látta szomorú jövőjét. – Talán egy kiadós és különleges reggelivel enyhíthetném a…

Nem tudta azonban kifejteni, mit is enyhítene. A vendégek még morgolódtak, mivel azonban a gyomruk közben élénken korgolódott, kelletlenül elvonultak, remélve, hogy a reggeli kifejezetten bőséges lesz. Kaviár is akad talán. És pezsgő?

– Rendben van, Ervin – sóhajtott szegény Péter úr. – Megcsinálom a ti számlátokat is. A gyerekek helyzetét is megértem…

– Nem, Péter bácsi, nincs semmi helyzet – tiltakozott Maxi. – Szeretnénk inkább…

– Tiszta vizet önteni a pohárba – fejezte be helyette az apja. – Itt valami bűzlik.

– Bűzlik? A füst… – próbálkozott az igazgató.

– Nem úgy…

– Aha – bólintott Waczak úr. – Szeretnéd megérteni a dolgot. Várj csak… – Felállt, tisztelettel üdvözölt egy urat, aki épp belépett a szálloda ajtaján. – Üdvözlöm, Gruber felügyelő. Jó reggelt! Bemutatom a barátomat, Kopejka Ervin urat, két gyermekét…

A felügyelő kék inget viselt, egyszerű farmert, és szívélyesen biccentett.

– Felügyelő úr, menjünk talán az irodámba, ott zavartalanul beszélgethetünk – javasolta a szállodaigazgató.

Laura szeretett volna besurranni az ajtón, de apja figyelmeztette: – Kislányom, ez a felnőttek dolga, bízd ránk bátran.

A lány azonnal megértette, hogy itt jobb lesz engedelmeskedni. A három férfi eltűnt az irodában, Maxi és Laura kint maradt.

– Hm – tűnődött a kisfiú. – A dolog komoly. Csak azt nem értem, hogy egy Kopejka Laura így hagyja magát lerázni.

– Sok minden van földön és égen, Maxi – nevetett kínosan, mégis fölényeskedve a kislány. – Miután egy eleven kísértetet ismerünk…

– Mi is tudunk egyet-mást, amiről a nagyoknak sejtelmük sincs – nevetett Maxi.

Sódervári Sherlock megint a parókáját igazgatta. Ez mindig valami izgalom jele volt nála. – Hát akkor, ugye, Lilikém meg én megpróbálunk kifürkészni valamit.

Lili nyomban lelkesen vakkantott, látszott rajta, sejti, miről van szó.

– Szuper! Egy igazi Sódervári bárótól nem is várhatunk mást! – kiáltotta Laura.

– Mindent a barátaimért – mondta szerénykedve Sherlock.

– A három testőr is így csinálta – ujjongott Maxi.

– Biztos, bár ezeket a testőr urakat nem volt szerencsém ismerhetni – mondta ismét régiesen a báró, aztán rövidesen ellibbent. Magához ölelte Lilit, légies kutyakisasszonyát, és a zárt ajtón át máris a szállodaigazgató szobájába… – hogyan is nevezte ezt a műveletet ő? – „vette be magát”.

Bevette és bevetette magát.

– A barátaiért mindent – nevetett Laura.

– No meg, mert furdalja az oldalát a kíváncsiság! – így Maxi.

– Nem, nem, á nem! – mondták ketten kórusban.

Laura és Maxi úgy érezte, már kicsit túl sok idő telt el, amióta Sherlock és Lili eltűnt a láthatárról, és fellélegeztek, mikor a kísértetpáros felbukkant megint.

– Jó, akkor hát halljuk – kezdte mohón Laura –, miről beszéltek?

– A tűzbarátról, Sebastian-Sebestyénről. Úgy nevezik csak, hogy „a zsaroló” meg „a gyújtogató”. – Ezt a felvilágosítást adhatta a szellem.

– Hogyhogy „a zsaroló”? – kérdezte Maxi kicsit értetlenül.

– Kérdeztem ezt magamtól én is – felelte őszintén Sherlock.

– Mi lehet ennek az oka? – faggatta volna a bárót Laura.

– Az oka? A cédula az oka! – vágta ki Sherlock.

– A cédula? Mi ez már megint? – sopánkodott Laura. Még egy pillanat, érezte, és elveszti a türelmét.

A csudába is, hogy Sherlock így tudja élvezni néha, mikor Laura és Maxi szenved az ő hülye dolgai miatt! Laura már-már azon volt, tesz valami csípős megjegyzést a báró újabb bosszantására, mikor a szellem folytatta. – Mintha ez a Waczak igazgató urunk újabb üzenetet kapott volna a tűzcsuhástól, Sebastiantól. Méghozzá épp ma reggel.

– Újabb üzenetet? – kiáltották a gyerekek szinte egyszerre. – Ma reggel?

Maxi az ajka elé emelte mutatóujját, így kérdezte: – Mi van az üzenetben? Csss, csak halkan, Laura – intette a testvérét, aki izgalmában csaknem felsikoltott.

– Hogy ez még nem az igazi tűz, egy napunk van még, azt élvezzük, amíg nem késő – közölte Sherlock.

– Jaj! Tehát akkor… visszajön? – nyögte Maxi.

A gyerekek kicsit kábultan álltak a kolostor udvarán, miközben azt nézték, mi is maradt meg a fatutajból a tűz után. A tó színén ott úszkált még pár megszenesedett léc, vékony hasáb, és szállt a fanyar bűz is.

– Nem tartom rendben lévőnek, hogy csak így a magunk elképzelései szerint nyomozgatunk – vélekedett a fiúcska. – Ne felejtsük el, hogy ez azért mégis egy *tetthely.*

– Rendben van, igazad lehet, de ha semmit sem teszünk, hát biztos, hogy nem is fogunk kideríteni semmit – okoskodott Laura. Hosszú bottal épp egy elszenesedett fadarabot próbált kihalászni a tóból, nem mintha ettől túl sok eredményt remélt volna.

Lili akkor hirtelen vadul csaholni kezdett.

– Nyomra bukkantál, Lilike? – kiáltotta a báró, s azonnal a kiskutyához lebegett. Abban a pillanatban ért oda, mikor Lili egy bükkfa sűrű aljnövényzetéből valami négyszögletes, lapos tárgyat húzott elő.

Laura és Maxi is ott termett.

– Kicsi kutyám, Lilikém! Ez a beszéd! Mindig mondtam én, hogy remek a te szimatod – ujjongott Sherlock.

– Szabad? – kérdezte Maxi inkább csak udvariasságból.

– Vau! – vakkantott Lili, és a fiú tenyerébe pottyantotta a tárgyat.

– Hát ez meg? – vonogatta a vállát Maxi. Laura is kíváncsian nézte, mi az.

Maxi jobban megvizsgálta a talált tárgyat – hát már látták. Egy lap gyufa volt. „Gyufalevélke”.

Ezt Laura el is kiáltotta. Sherlock úgy hegyezte a fülét, ahogy a kutyuskája. A levélkére pedig ez volt írva: TÓTÜKÖR SZÁLLÓ.

Ezt is elkiáltották, Sherlock tovább fülelt.

– Hogy micsoda? Hatökör Szálló? – kérdezte.

– Nem Hatökör, hanem Tótükör – nevetett Maxi.

– Vagy úgy. Hatökör legyek, ha ki nem találom egyből, hogy ezt a gyufalevélkét a tettes hagyta itt. Ez egy nyom – mondta Sherlock.

– Egy nyom, mely a Tótükör Szállóba vezet – szögezte le a Max.

Csak hümmögtek. Most mi legyen?

Fura volt kezdettől az egész, és csak egyre furább lett.

– Nagyuram, igaza lesz hát, hogy ez nem kísértet műve! – kiáltotta Laura. – Már csak azért sem, mert jelentős szellem nem egy ilyen tutajon rakna tüzet.

– Meg a Tótükör Szálló levélgyufáját sem használná – folytatta az öcs. – Sebastianus szerzetesbarát pillanatnyilag törölhető a gyanúsítottak listájáról.

Laura megkönnyebbülten forgatta a szemét, mert egy gonosz ember igen veszedelmes a többiekre nézve, de az ilyet elkaphatja a rendőrség, a kísértetet meg – nem.

Sherlock arca büszkeségtől lángolt. – Na, hát értitek végre? Elég lassan ment. Csalás az egész, ócska trükk. Nekem, persze, az első pillanattól világos volt az ügy. Mondtam, hát nem mondtam? Igazi kísértet nem dolgozik így… kicsiben. Nem pitiáner. Csak az emberek képzelik ilyennek a kísérteteket. Még hogy egy tutajocskán gyújtson tüzet egy igazi szellem? Nem, nem!

Laura elfordult. Vigyorgott. Ne már! A báró az első pillanatban szintén beugrott a „pitiáner” trükknek. Akkor azonban…

– Ide vele – mondta a testvérének Laura, és kiragadta kezéből a levélgyufát.

– Elkérni nem is lehetett volna? – duzzogott Maxi.

– Udvariaskodásra most nincs időnk – intette le a lány. – Rajta, gyerünk! Irány a Tótükör Szálló. Bringával persze.

Épp jött Julius, így kikölcsönöztek két biciklit a szálló készletéből, s nekivágtak.

– Egyre jobb vagy – kiáltotta oda nővérének a fiú.

– Mennyiben? És miben?

– Feladatmegoldásban. Jönnek szépen az ötleteid – ismerte el Maxi. – Csak így tovább! A suliban is gyakorolhatnád ezt.

– Majd megtudod, mit gyakorlok én, ha ilyeneket mondasz – fenyegette meg Laura.

Sherlockot azonban – hiába minden – nem tudták rávenni, hogy egyikük csomagtartójára telepedjen.

– Lilikémmel mi inkább a biztonságos és kényelmes lebegést választjuk. A lelket is kirázná belőlünk ez a hepehupás út.

„A lelket”, gondolta vigyorogva Laura is, Maxi is.

# A tűzcsuhás

A Tótükör Szálló, ahogy erre már a neve is utalt, a tó partján állt – kis liget takarta el a kolostorszálló irányából. A hotel igencsak lepusztult állapotban éktelenkedett, vakolata málladozott, zöld foltok terjengtek mindenütt – a penész nyomai.

– Ezer ágyúgolyó és kartács! Micsoda hely! – kiáltotta katonás haraggal a báró, miközben félve ereszkedett le a magasból, nehogy összekoszolja kabátja hosszú szárnyát. – A tetőről több cserép hiányzik, mint amennyi rajta van. Lakik itt valaki egyáltalán? Kong ez a hely az ürességtől.

Ám nem kongott.

Ahogy Laura és Maxi a szálloda teraszának rozoga falépcsőjén felkapaszkodott, azt láthatták, hogy egy pincér unottan ücsörög egy ócska asztalnál egy még roskatagabb fonott karosszékben, és újságot olvas. Fel se nézett az érkezőkre. Na és, ha vendégek! Testtartása, közönye azt mutatta, hogy neki aztán mindegy.

A gyerekek letelepedtek.

– Pfuj, ragad a székem – kiáltott fel a kislány.

Maxi meg: – Biztos a pincér úr is odaragadt a maga székéhez.

Asztallapjuk is kész disznóól volt: kólamaradvány, vaníliaolvadás, közepén egy szívószál. Maxi ezzel játszott.

– Pfuj! – rivallt rá a nővére. – Üljünk át egy tisztább asztalhoz.

Ez nem volt könnyű művelet, bár a teraszon csak egyetlen idősebb párocska üldögélt. A pincér aztán végre felfigyelt rájuk.

– Valami baj volt a másik asztallal? – kérdezte.

– Innen jobb a kilátás – sietett megjegyezni Maxi, mert attól félt, Laura felháborodása szükségtelenül felhívja rájuk a figyelmet. Holott ők épp titkos küldetésben jártak.

A pincér nem törődött az árnyalatokkal. Szép kilátás, miegymás. – Mit hozzak… hozhatok? – mondta alig ügyelve az udvariasságra.

– Kólát – közölte Laura majdnem egykedvűen. El tudta képzelni, milyenek lesznek itt a poharak. Sebaj, a kóla megéri. Ha ezt Holundér asszony látná! Mert a derék asszonyság szigorúan tiltotta, „az erkölcsök megrontójának” tartotta ezt az italt.

Mégse fogok tudni egy kortyot se lenyelni belőle, érezte Laura már előre is.

– Almalét – válaszolta felnőttesen Maxi.

Legalább nem kellett mondani, hogy: „kérek szépen”. Ez is valami, gondolta. A pincér elbillegett.

– Ezer ágyú, kartács és bomba! – kiáltotta kétségbeesetten a szellem. – Hová hoztatok ti engem? Nem vagyok én ide való. Máshoz szoktam életemben! Láttátok ennek az alaknak a mosatlan nyakát, a mocskos ingét? Felfoghatatlan, hogy egy szolga, egy inas ilyen legyen! Nálunk az effélék csak földet túrni mehettek volna.

Sódervári Sherlock nem türtőztethette mérgét. Hová jutott a világ!

– Oké, felügyelő úr – nevetett Laura. – Térjünk a tárgyra! Mihez kezdünk itt és most?

– Mert egy nyomot követtünk… – kezdte Maxi homlokát ráncolva.

– Igen? – kérdezte Sherlock, akinek nem sok minden jutott az eszébe.

– Pillanat – súgta Maxi, és a testvére jól tudta, hamarosan valami nagyokos dologgal fog előállni ez az Einstein. Einstein Berci…

Laura nem tudott betelni remek ötletével, pedig már jó ideje annak, hogy kitalálta Albert Einstein nevéből ezt a csúfolódós nevet, a „Bercit”.

– Na, okos Berci? – sürgette öccsét, aki is a koszos ablakon át egyre csak próbált, próbált bekémlelni a szálloda belső világába.

– Körül kellene néznünk egy kicsit – mormolta eltűnődve.

– Nagyszerű! Nem is gondoltál rá, hogy már a mi fejünkben is megfordult ilyesmi? – gúnyolódott Laura.

Maxi nem törődött az epés megjegyzéssel, felemelte a kezét, majd a mozdulat közepén megállt, és azt mondta: – Mindenképpen vécére kell mennünk!

Laura megértette.

Sherlock azonban azt kérdezte: – Engem csak úgy itthagytok? És ketten együtt mentek ráadásul? Toalettre? Ne már!

– De bizony ám – felelték egyszerre a gyerekek.

Maxi hozzátette még: – Nagyuram természetesen velünk jön.

– Manapság már kutyavécé is van? – vigyorgott a báró. Örült, hogy *szellemeskedhet.*

S már mentek is, ám a teraszajtóban csaknem összeütköztek a pincérrel.

– Hova-hova, ilyen hirtelen? – kérdezte az, miközben épp tálcán egyensúlyozta az italaikat. Elkáromkodta magát, mert ahogy kitért, a kóla a már úgyis koszos ingére löttyent.

– A mosdót keressük – szólt Maxi. – Merre van?

– A klozet? – kérdezte nemes egyszerűséggel a férfi. – El a pult előtt, akkor a folyosón jobbra, és ott a második meg a harmadik ajtó megint jobbra. – S vitte tovább a kért italokat a gyerekek asztalához.

Ők gyorsan megköszönték a felvilágosítást, és siettek tovább. Ám odabent elmúlt a maradék jókedvük is, olyan fojtogató, áporodott volt a levegő, és kibírhatatlanul büdös. A vécéfolyosón nem világított semmi fény. Alig hogy bent jártak azonban, Maxi már szedett is elő valamit a zsebéből – a gyufalevelet! –, és odatartotta Lilinek.

– És most keresd, Lili! – mondta a kicsi szellemkutyának.

A báró Lili nevében is megörült. – Ez az, Lili! Rajta! Keresd, keresd!

Lili magasba emelte remegő orrocskáját, majd elindult valami általa érzett szag irányába. Láthatóan, persze, csak úgy cikcakkos összevisszaságban szaladgált a linóleumpadlón.

– Nyilván akadnak más, izgatóbb szagok is itt – vélekedett Laura. – Jobb, hogy mi nem érzünk ilyesmit. Pfuj.

Csakhogy Lili akkor egy pillanatra megtorpant, majd már száguldott is fölfelé valami falépcsőn. Újabb sötét folyosó következett. Sok-sok poros bútor, használhatatlan tárgy. A falakon unalmas képek. De…

Lili nyomon volt!

S megállt egy „PRIVÁT” feliratú ajtó előtt.

Magánjellegű helyiség? Belépni tilos? Hanem Lili nem is lépett be, csak kaparta az ajtó fáját.

Laura megpróbálkozott a kilinccsel – hiába.

– Azt a… – elharapta a káromkodás végét. – A fene egye meg! – nyögte helyette.

Maxi azonban illendően megdicsérte a kiskutyát. – Jól van, Lili! Szépen csináltad. Ez a beszéd!

A csöpp négylábú lelkesen csóválta a farkát.

– Persze, hát ez Lili – büszkélkedett fontoskodva a szellembáró. – Fénykorában sem csinálhatta volna szebben. Kicsikém – kapta fel a kutyust –, büszke vagyok rád.

Rózsaszín nyelvecskéjével Lili megnyalta gazdája arcát.

– Rendben, de én félek – nyögte Maxi. – Az persze jó, hogy megvan egy ilyen rejtekszoba, ügyes voltál, Lili… – paskolta meg a szellemkutya fejecskéjét de a többit talán bízzuk a rendőrségre. Én félnék bemenni. Ki tudja, mi vár ránk ott.

– Gyáva, gyáva, gyáva nyúl! – kiáltozott Laura. – Báró, nem tudna valahogy segíteni?

– Hogyne tudnék! Ezer trükk birtokosa vagyok a sötét múltból – büszkélkedett Sherlock, s ezzel el is tűnt.

A következő pillanatban odabentről nyílt az ajtó.

– Hát ezt meg hogy csinálta, nagyuram? – álmélkodott Laura.

– Tudjátok, hogy nekem rés, fal, zár nem akadály. Ha egyszer besurrantam, bentről már könnyebb elbánni a zárral, retesszel.

– Befelé – vezényelt a kislány.

Maxi láthatóan továbbra is rettegett. – Jó lesz ez? Egyáltalán, mi ez a helyiség? – kérdezte.

A szoba valami irodaféle lehetett. Az asztalon iratok, könyvek vad rendetlenségben, a falak mellett irattartók…

Lilin látszott, hogy nagyon boldog. Szagról szagra járt. Maxi meg csak reszketett. Maga se tudta, miért… Laura, a báró és Lili azonban hajthatatlan volt.

A lányka ekkor kutatni kezdett, majd lelkes izgalommal közölte: – Maxi, ezt nézd! Nagyuram, azt hiszem, találtam valamit.

– Megtekintjük, mi az – jelentette ki a báró.

Egy könyv volt az, igen!

Megbújt a tömérdek papiros alatt, de ahogy kinyílt, Laura látta, hogy mindenféle cetlikkel jelölte valaki az oldalak egyikét-másikát.

Miféle könyv ez?

Sherlock nézte… pödörgetni kezdte a bajuszát. Maxi is odamerészkedett, felolvasta a könyv címét: – *Bajorország kolostorainak története.*

Hm! Nocsak.

– *A Tűzbarát legendája* – olvasta Laura az egyik fejezetcímet. A szöveg így kezdődött: „Sebastianus testvér, akit úgy is neveztek, hogy »Az őrült tűzkísértet«…”.

Megdermedtek a rémülettől.

– Valaki itten nagyon behatóan érdeklődött Sebestyén életének dolgai felől – motyogta Maxi.

– Valaki, aki a kolostorszálló vendégeit így akarta ijesztgetni – folytatta a kislány. – Zsenik vagyunk, hogy ezt így kikutattuk!

– Megjegyzem – közölte a szellem kajánul, gúnyosan –, ti azért eleinte jól beugrottatok. Lépre csalt titeket a „tűzkísértet”.

– De azt senki se mondhatja, hogy leégtünk volna – vigyorgott a lányka.

– Egyelőre… – folytatta a rémüldözést Maxi.

– Szerintem most már teljes a siker! – ujjongott Laura. – A könyvet magunkkal visszük bizonyítéknak!

– A többit viszont tényleg hagyjuk a rendőrségre – makacskodott az öcs, akit egyre valami rossz érzés gyötört, megnevezhetetlen félelem.

– Silány kis „kísértet” volt ez – szellemeskedett Sherlock. – Pitiáner „kísértetecske”.

– Gyerünk innen, míg baj nem lesz – makacskodott Maxi.

– Rendben, megyünk már, vigyük a könyvet is! A felügyelőnek – közölte magabiztosan a lány.

– Nem mentek sehova! – hallottak ekkor egy vad hangot. Laura ösztönösen is a trikója alá rejtette a könyvet, bár tudhatta jól, hogy ezzel elkésett. – Megbeszéljük a dolgot azonnal!

Egy pillanatra hagyták csak ellenőrizetlenül az ajtót, melynek nyílásában most ott állt egy sötét alak.

– Egy nő? – kiáltotta Sherlock elképedve. És még sápadtabb, áttetszőbb lett az ábrázata. – Nem akarok nagyképűsködni, de már értem saját zseniális meglátásomat. Mikor azt mondtam, ez nem lehet itten igazi kísértet műve.

– Ide azt a könyvet! – rikácsolta a vékony nőszemély, aki már csak alakja okán sem lehetett Fallini asszony.

Pedig a gyerekek fejében ez is megfordult.

De nem, nem…

– Ide vele!

– *Hukk!* – hallhatták akkor váratlanul a jelenlévők. Majd ez ismétlődött kétszer-háromszor.

– Ide a könyvet, kislány, vagy baj lesz! – parancsolta újra a nő. Egy démon? Ebben a szűk fekete öltözékben…

– Ugyan! Máris baj van, mert halálra ijesztette az öcsémet – támadott Laura.

– Érdekel is engem – harsant a nő. – Ide a könyvet, aztán kotródjatok!

– Hogy kerül maga egyáltalán ide? – kérdezte Sherlock, akinek a csuklása végre abbamaradt.


– Ez az én irodám. És a pincér – magyarázta hidegen a démoni nő – jelezte, hogy két gyerek kószál az épületben. Mi dolgotok nektek itt? Mit kerestek az irodámban?

– Majd kiderül – mondta fenyegetően Laura.

Maxi továbbra is dermedten állt.

– Mit akartok itt? Mit szimatoltok? – sziszegte a nő.

Laura jobbnak látta, ha visszafogottabb hangot üt meg. – Csak a mosdót kerestük… a vécét… és véletlenül tévedtünk ide!



A nőnek arcizma sem rándult, de a keze ökölbe szorult, majd szörnyű vörös körmeit kezdte fenyegetően mutatni… s olyan mozdulatot tett, mintha meg akarná fojtani a betolakodókat, egyenként és együtt.

Maxi nem ért rá még egyszer megijedni, mert odakintről léptek vad dobogása hallatszott. A nő megpördült… De már nem volt számára menekvés, mert egy kis összevissza csapat élén Gruber felügyelő rontott be a szobába. Mögötte egy rendőr, Waczak igazgató, Kopejka doktor, Holundér asszony… pár szállodai vendég, és egyre többen érkeztek.

A történetnek ez a része véget ért.

– Mi történik? – kérdezte ámulva Sherlock.

Hamarosan megtudta. Ott ültek már a kolostorszálló békés ebédlőjében, és Waczak igazgató csak hitetlenkedett, így ismételgette: – Hogy a Tótükör Hotelből a Furmányos asszony?

– A maga vetélytársa. Szerette volna lehetetlenné tenni az ódon hotelt, mert a saját szállodáján másképp már nem tudott segíteni – foglalta össze a dolgot a felügyelő.

– Tessék, itt a maga híres kísértete – vágta oda Wolf Rabowski a kísértetregény-írónőnek.

Feodóra Fallini azonban csak a vállát vonogatta. – Gondol, amit gondol, mond, amit mond, egy dolog biztos: mindig megérzem, ha valódi kísértet van jelen a helyiségben. Bizton állítom, most itt igazi kísértet lebeg valahol. Most le is állt…

Laura, Maxi és Sherlock elvigyorodott. Ha az írónő kísértet jelenlétét érezte, akkor ezt csak Sherlockra érthette, senki másra.

– Hahaha – nevetett kísértetiesen, de halkan a báró.

– Milyen kár, hogy nem lehettem ott! – mondta kicsit még krákogva Julius.

– Szerencsétek, hogy Juliustól megkérdeztétek, merre kell mennetek – mondogatták többen is. Például a felügyelő, aki igyekezett szigorú arcot vágni.

– Ki tudja, mi történt volna, ha nem találunk rátok – oktatta a gyerekeket. – Veszélyes dologra vállalkoztatok, tanuljatok ebből!

– Mikor tanulnak ezek bármiből is! – morogta Holundér asszony, de inkább aggodalmas szeretettel, most ő se szigorral. – Bűnözőket, csirkefogókat üldözni még felnőtteknek is kockázatos vállalkozás, nemhogy két ilyen, hogy is mondjam, zöldfülűnek.

A testvérek örültek, hogy ennyivel megúszták. Nem akartak hát ellenkezni. A továbbiakat is inkább egymás között beszélték meg, persze hármasban.

Lili Sherlock ölében már rég aludt.

– A szerencsénk az volt, hogy velünk tartott báró nagyurunk – mondta ekképpen Laura.

– Egy nyomkereső Sódervári Sherlock háttérbiztosítást ad a kezdő nyomozóknak – hízelgett a szellemnek Maxi.

– Na jó, na jó – szerénykedett a szellemüldöző kísértet. – Elejétől fogva mondtam, hogy…

– Megjegyeztük – felelték egy emberként a gyerekek.

– És azt se felejtsétek, hogy én mindig vigyázok rátok. Hahaha – nevetett kísértetiesen, mégis elérzékenyülve ameddig csak élek.

– Vau, vau – helyeselt hirtelen felriadva a kis Lili.

# Egy kedves meglepetés

Eltelt egy hét. Az izgalmak csillapodtak. Kopejkáék Holundér asszonnyal és a kísértetekkel visszatértek a kastélymúzeumba. Otthon voltak hát megint, és az asszonyság tényleg mindennél jobban élvezte a biztonságot, a házias világot, saját ágyát. A dolgok „melegét”. Laura és Maxi örült a szabadságnak, melyet Sherlock és Lili boldogan osztott meg velük. Csodás volt a világ.

Négyesben ültek ott – a gyerekek és a két kísértet – a tavirózsás vizecskénél, hallgatták a békák kuruttyolását, a nád suhogását, a madarak édes énekét. És Laura meg Maxi élvezte a régi-régi idők sok-sok történetét, melyekből a báró nem bírt kifogyni.

Este, mikor már csaknem leragadtak a szemek, várt kit-kit az otthonos, nyugodalmas pihenő.

Kopejka úr izgatottan várakozott. Remélte napra nap, hogy megáll a múzeumkastély előtt egy teherautó, rajta antik bútorok, miegymás. Merthogy ő igen alaposan bevásárolt. Brauninger Xavér elégedett lehetett, de a doktor sem érezte magát múzeumigazgatói mivoltában csalódottnak. Nem ám!

Micsoda kincsek! Kiegészül, hitelesebbé válik a Sódervári-világ, a kastély birodalma. Érdemes volt tervezni, reménykedni.

Egy nap aztán tényleg megérkezett a kocsi, ráadásul a posta küldönce jókora borítékot hozott, levelet a kolostorszállóból.

Kedves Kopejkáék, jó Barátok!

Reméljük, hazaért az egész kedves társaság a barokk kastélyotthonba!

Nálunk meg? Lassan visszatér a régi kerékvágásba, béke áll be újból. Szerencsére nem ártott meg szállónknak a sok hajcihő. Ellenkezőleg! Vendégeink megnyugodtak, a kísértetizgalmaknak híre ment, így aztán csak úgy tódulnak hozzánk a rémüldözni vágyók.

És ezt a Kopejka családnak köszönhetjük! Szerény jele hálánknak a mellékelt örök-szabadjegy, mely a család minden tagját életreszólóan biztosítja a szabad vendégeskedés jogáról. Legszebb szobáink mindig nyitva állnak a Kopejka família előtt, ellenszolgáltatás nélkül. Megtiszteltetés, ha törzsvendégeink között tisztelhetünk benneteket.

A mielőbbi viszontlátásra!

Addig is ezer köszönet az eddigiekért, sok-sok üdvözlet tisztelettel és szeretettel:

a Waczak család

Utóirat: Fallini asszonynak szent meggyőződése, hogy igenis járt itt kísértet a kérdéses időben. Feltevését szeretné igazolva látni, ilyképpen két héttel meghosszabbította itt-tartózkodását!

– Szuper, de ilyet! – sikoltotta Laura. – Hát tessék, a jövőben bármikor átugorhatunk a kísértethotelba, és vár minket a szellemek serege, az izgalmaknak nem lesz se szeri, se száma!

Maxi kicsit visszafogottabb volt. Benne nem hagytak olyan egyértelműen kellemes emléket a kolostorszállóbeli „borzalmak”.

Míg Kopejka Ervin a szállítólevelek alapján ellenőrizte a bútorokat és egyéb tárgyakat, meg hogy rendben behordták-e mindet a kastélymúzeum előcsarnokába, Laura és Maxi másféle szempontból szemlélte a dolgokat, s örvendetes felfedezést tettek.

– Hoppá, ez itt Sherlock bölcsője! – kiáltotta lelkesen Laura, és már szaladt is a papához. Kapott egy cuppanós puszit a derék doktor, mert… – Jaj, papa, jaj! Hát megvetted a Sódervári család bölcsőjét? Lesz ám öröm!

– Lesz…? De hol? Kinek a részéről? – kérdezte a bölcs tudós.

Laura leharapta volna már a nyelvét! Persze nem kellett félnie, hogy lebuknak. Senkinek, még álmában se jutott volna eszébe, hogy a gyerekek szellemekkel érintkeznek.

– Hát úgy általában gondoltam… – felelte Laura titokzatos mosollyal.

– Jó, annyit rágtad a fülem, kicsikém. Fel nem foghattam, miért, meg hogy honnan veszed a bölcső históriáját. Sebaj, annyira kedvesen kérted, hogy nem állhattam ellen egy ilyen csinos ifjú hölgy nyaggatásának – nevetett az apa. – Legyen, igen, legyen hát ez Sódervári családunk bölcsője.

A kislány odatérdelt a bölcső mellé, szelíden ringatni kezdte. Csak azt sajnálta, hogy ő maga nem zsugorodhat össze: akkor bekuporodna a bölcsőbe, és ringana. Na jó, ezen rögtön neki magának is mosolyognia kellett. Hanem…

Mi zörög a bölcsőben?

Valami papír?

Az volt. Méghozzá egy parányi csomagon. S a papíron ez állt:

Kopejka Laurának, a kiváló teniszezőnőnek

Tisztelettel

Brauninger Xavér

Kopejka doktor fejcsóválva vette ki a csomagocskát a bölcsőből. Nyissa ki Laura!

Ez megtörtént.

S a kicsi lány szeme-szája elállt a csodálkozástól.

Felsikoltott. – Ó, ez csodás!

Kopejka Ervin csak ámult. – Hát az én nagylányom hogy tud egy buta kis fababának így örülni?

– Vannak még csodák – fordult feléje Laura sugárzó arccal.

Maxi is indián csatakiáltással fogadta a babát.

Apjuk most már végképp nem értette az ügyet. Felvilágosítást azonban nem kapott. Így azt mondta csak:

– Valamire jó lesz… igaz, utasnak túl nagy a villanyvasutadhoz. De Brauninger úrtól nagyon kedves.

– Most akkor te is ugyanazt gondolod, amit én? – kérdezte az öccsét Laura, ahogy az előcsarnokon át a zeneszoba felé vágtattak.

Néma, de lelkes biccentés volt a válasz.

– Akkor hát…

Laura már kapaszkodott is fel a hegedülő angyalka szobrára. Szokás szerint megragadta, megforgatta a kőkézben a vonót, és csaknem ugyanabban a pillanatban már tárult is a rejtekajtó.

Laura és Maxi besurrant a titkos bejáraton.

– Hát ez meg? – kérdezte döbbenten a kislány, ahogy meglátta, mi van odabent.

Vagy inkább mi – nincs.

Mert máskor sok-sok gyertya égett, lángjuk lobogott, árnyak táncoltak a falakon, s ha kísértetiesek voltak is, járt velük valami vidámság. Ám most csak egy szál gyertya égett, halotti fény csupán. A legrosszabb azonban a báró volt, maga. Teljesen magába roskadva kuporgott, csakugyan mint a magány szobra. A siralmas elhagyatottság érződött rajta. Leszegett fejét csak akkor emelte fel, amikor Laura és Maxi már közvetlenül előtte álltak. Hosszú orra e mozdulat közben csaknem hozzájuk is ért. Így kérdezte: – Jaj, ti vagytok?

Mintha nem látná! A gyerekek ijedten összenéztek.

– Nincs jól, nagyuram? – kérdezte a fiúcska.

A szellem csak sóhajtott. Majd két tenyerébe támasztotta a fejét, és azt suttogta: – Olyan rettentően fáj a szívem. Szenvedek, visszavágyom a múltba.

– A múltba – hümmögtek a gyerekek. – Érthető, de…

– Olyan vágy támadt bennem a családom után – mondta kicsit jobban hallhatóan a nagyúr.

– Ó, jaj… – nyögték a testvérek. – De…

A kísértet legyintett. Hiába próbálkoztak hát? Laura úgy döntött, megkísérli az „áttörést”.

– Báró, épp jókor jövünk hát…!

Sherlock ezt is csak fejrázással nyugtázta. – Rajtam senki sem tud segíteni. Köszönöm persze a szándékot.

– Várja ki a végét! Még mennyire, hogy tudunk segíteni! – kiáltotta Maxi.

S Laura kivágta a nagy szót: – Tessék! Ez nem az öné, báró?

Kigöngyölgette közben a kis fababát, majd odatartotta Sherlock orra elé.

Az első pillanatban Maxi is, Laura is iszonyúan megijedt. Ez a látvány! Mert Sódervári báró meghatott arcán könnyek peregtek. Homokszemek, porszemek hullottak fáradt szempillái közül. A nagyúr sírt.

Még sohasem látták sírni!

– Minden rendben? – kérdezte óvatosan Laura. – Nagyuram, mi csak örömet akartunk szerezni, és akkor itten… sír?

Sherlock nem késlekedett a válasszal, bár vontatott volt a beszéde: – Ezek örömkönnyek, gyermekeim! Ezek a végtelen öröm könnyei! Ó, Fababa, jaj…

Ezzel magához szorította a kis „tárgyat”, aki az ő számára most mindennél és mindenkinél élőbb lény volt a világon.

– Brauninger úr nekünk ajándékozta! – mondták a gyerekek csaknem egyszerre. – Na, akkor?

A báró letörölgette az örömkönnyeit. – Ti vagytok a legjobb barátaim. Komolyan: évszázadok óta nem volt hozzám senki ilyen kedves… és én sem éreztem ilyen melegséget a szívem táján.

Az örökké kísértethűvösséget árasztó szellembáró ilyet mond! Más körülmények közt Laura és Maxi biztosan mosolygott volna a váratlan kijelentésen. De így?

Főleg, hogy ők is érezték a szívük táján nagyjából ugyanezt a melegséget!

Az uraság fogta a gyertyatartót, Lili ott lebegett mellette, mentek az ágyhoz. Sherlock a kis fabábut óvatosan a párnájára fektette, majd elkezdte a parókáját igazgatni, és a baba fölé hajolt. Alig érthető szavakat suttogott neki – a gyengédség szavait. Betakargatta a párna csücskével, aztán…

Felpattant.

– Hát akkor ennyi, gyermekeim – jelentette ki igen komoly arccal. – Nézzük, miből élünk.

Lauráék már mosolyogtak.

Sódervári báró kinyitotta az üveges faliszekrény ajtaját, s így szólt: – Mert vár a munka, szólít minket a kötelesség.

– A meg nem oldott bűnügyek sokasága? – kérdezte Maxi.

Laura arca felragyogott.

– Szent szándékom, hogy találok valamit… – A báró lapozott a megsárgult „bűnügyi iratok” közt. Homlokát ráncolta, majd felszaladt a szemöldöke. – Nocsak, nézze meg az ember – mondta, és szellemajkairól ez is igen furcsán hangzott.

A gyerekek ezzel most mit sem törődve kérdezték:

– Igen? Igen? – Csaknem szétvetette őket a kíváncsiság.

– Megtudjátok, ha itt az ideje – felelte huncutul a kegyelmes szellemúr.

– Óóó… – hangzott a csalódás moraja.

– És az idő… ez az idő… na? – csigázta érdeklődésüket Sherlock. – Na?

– Mikor van, nagyurunk? – kiáltották a gyerekek. – Mikor?

– Most! – csattant fel kacagva a báró. – Most van itt az ideje, hogy megtudjátok… tehát halljátok. Elmesélem!

A gyerekek már ott ültek nagyuruk lábánál, mellettük Lili. Tátott szájjal várták az újabb kísértethistóriát.



Alexandra Fischer-Hunold 1966-ban született Düsseldorfban. Tanult nyelvészetet, irodalmat, és dolgozott egy útikönyvkiadónál.

Német nyelvterületen ő az egyik legsikeresebb gyermekkönyvíró, akinek kölyökkrimijei, pónitörténetei évek óta lenyűgözik a kis olvasókat.

Az írónő férjével, kislányával és kutyájával él. Ötleteit gyakran saját gyermekkori élményeiből, az izgalmas családi események sorából, illetve lányától, Paulától meríti, aki sokszor segít neki a könyvírásban.

Köszönjük, hogy a Scolar Kiadó könyvét választotta

Kiadja a Scolar Kiadó, 2011

1016 Budapest, Naphegy tér 8.

Telefon/fax: 06-1-466-7648

[www.scolar.hu](http://www.scolar.hu)

scolar@scolar.hu

Felelős kiadó: Érsek Nándor

Felelős szerkesztő: Illés Andrea

A szöveget gondozta: Numan Judit

Korrektor: Merényi Hajnalka

Nyomdai előkészítés: Széplaki Gyöngyi

**ISBN 978-963-244-251-8**

Nyomdai munkák: Reálszisztéma Dabasi Nyomda Zrt.

Felelős vezető: Vágó Magdolna vezérigazgató