Alexandra Fischer-Hunold

Sódervári Sherlock báró

1. kötet

Kincsvadász   
kísértet

Karsten Teich illusztrációival



Scolar

*Az én kis Paulámnak*

A mű eredeti címe: Ein Gespenst auf Schatzjagd

A fordítás alapjául szolgáló kiadás: Ravensburger Buchverlag, 2009

© 2009 Ravensburger Buchverlag Otto Maier GmbH,   
Ravensburg (Germany)

Minden jog fenntartva

Fordította: Tandori Dezső

Hungarian translation © Tandori Dezső, 2010

Hungarian edition *©* Scolar Kiadó, 2010

Tartalom

[*Fények a kastélyban 8*](#_Toc317202457)

[*Vendég a múltból 15*](#_Toc317202458)

[*Becsületbeli ügyek 25*](#_Toc317202459)

[*Csülök, krumplipüré, káposzta 38*](#_Toc317202460)

[*A rejtekszoba 46*](#_Toc317202461)

[*Sherlock bajban, ezerrel 53*](#_Toc317202462)

[*Egy herceg „megfaggatása” 59*](#_Toc317202463)

[*A bosszú vére nem alvad 72*](#_Toc317202464)

[*A gyanú árnyékában 80*](#_Toc317202465)

[*Roderigó végső titka 92*](#_Toc317202466)



Az 1671-es évben Sódervári Sherlock báró párbajban vesztette életét. Azóta előkelő kísértetként űzi-fűzi sötét dolgait.




Az elegáns kutyahölgy Sherlock leghűbb barátnője. Szaglását akármelyik rendőrkutya megirigyelhetné.



Laura kalandvágyó forgószélkisasszony. Imádja a titkokat, de még ennél is jobban szereti a titkok nyitját megtalálni.




Maxi nem olyan vakmerő, mint nővére, Laura, tudása azonban egész lexikonokkal ér fel.



Laura és Maxi apukája, a művészet és a történelem doktora. Sódervár ősi kastélyában megvalósítja régi vágyát: saját múzeumot rendez be.



Laura és Maxi anyukája, híres archeológus. Beutazta már a fél világot, azt kutatja, hogyan éltek évezredekkel ezelőtt az emberek.



A szigorú házvezetőnő a Kopejka család gyermekeinek örök réme. Vizslató szeme mindent észrevesz.

# Fények a kastélyban

Kopejka Laura hanyatt heverve bámulta a mennyezetet. Messze elmúlt már éjfél, de a szemére csak nem jött álom. Talán azért, mert a telehold tuti betündökölt a szobába. Azt sem lehetett kizárni persze, hogy a rejtekajtó nem hagyta nyugodni, melyről egyszerűen nem bírt megfeledkezni. Miközben azért abban sem volt biztos, hogy a finom hasíték a tapétán csakugyan egy jól álcázott ajtó kerete-e. Nem tudta, mert Holundér asszony, a család házvezetőnője épp abban a pillanatban lépett be a szobába, mikor Laura a jelenséget nagyító alá akarta venni. Ez a Holundér asszony kész csapás! Hiába jó szakácsnő, ha a legrosszabb pillanatokban köp bele a levesbe. Nem ismer tréfát.

Laura oldalt fordult. Tekintete most a szélesre tárt szárnyas ablakot fürkészte. Csodás kilátás nyílt a kastélykertre, a kis tavirózsás tóra. Laura öt napja lakott – apjával, no meg öccsével, Maxival – a Sódervári család ősi kastélyában. Ide-oda, fel s alá bolyongott folyosók, szobák és termek során, így fedezte fel a rejtekajtót. De mögötte mi rejtezhet? Sötét titkok szobája? Vagy valami más? Például csak egy poros, pókhálós átjáró várná, hogy Laura fölfedezze, és kimenekítse a feledésből? Szíve e gondolatra máris hevesen vert. Nem vitás, neki föl kell derítenie az ajtó titkát! Hogy mikor?

Most!

Két célszerű rúgással megszabadult takarójától, már ágya mellett állt, innen csupán egy lépés volt az ablak. Kihajolt, ahogy bírt, meresztgette a szemét. Falak, ablakok: a kastély homlokzata. Semmi nesz. Egy árny se suhant.

– Fantasztikó! – suttogta Laura. Ez egyenértékű volt nála azzal, hogy „szuper”, hogy „nem lehet igaz”. Hozzátette: – Abszoláte!

Az „abszoláte” volt az, hogy: „Ilyet még én se láttam.”

Mindenki az igazak álmát aludta. Holundér asszonynál ez azt jelentette, hogy csokiparányokról álmodozik, Kopejka Ervint, Laura papáját biztosan még most is szúette, fából faragott akármik meg ódon könyvek üldözik, Maxi pedig az Atlanti-óceán habjait szeli maga építette motorcsónakján.


Laura pillantása a kastély szemközti szárnya felé kalandozgatott – ott akar a papa múzeumot berendezni. A múzeumba régi, legalább háromszáz éves bútorok kerülnek majd, olyanok, amelyek az úgynevezett barokk korszakból származnak.

A kislány lassanként már hagyta volna is az egész nézelődést, de a szeme sarkából hirtelen valami rezzenést észlelt. Igen, ott szemközt valaki világosságot gyújtott! A könyvtárban, a szárnyas üvegajtók mögött táncolt a gyertyafény – és haladt is! Gyertyafény a könyvtárszobában? Éjnek idején? Hiszen a papa a legszigorúbban megtiltott minden nyílt lángot a könyvek közelében! Akkor most mi ez? Laura ismét forgószéllé változott, s száguldott megnézni, mi lehet ez a furcsaság. De két lépésnél messzebb nem jutott, mert öccse, Maxi állta el akaratlan is az útját.

A fiú szinte félálomban motyogta: – Mi van? Történt valami?

Laura felsóhajtott. – Vissza az ágyba, de gyorsan! Minden a legnagyobb rendben.

A srác biccentett, és iszkolt vissza a szobájába.



– Na, még szerencse – sóhajtott fel Laura. Aztán irány a könyvtár.

– De téged mi lelt? – kérdezte hátrasandítva Maxi.

– Semmi, talán a hideg leljen? Megyek a klotyóra! – felelte ravaszul Laura.

Maxi szeméből egyszerre messze szökött az álom. Nézte nővérét, s utánakiáltott: – Hogy hova mész?

Laura megismételte a választ.

– Az nem arra van! – csökönyösködött a fiú.

Ez a Maxi, hogy még éjszaka is a nagyokos megjegyzéseivel jön! Mi van erre, mi arra… – Ugyan, hát persze, hogy eltéved az emberlánya egy ekkora épületben! – fortyant fel Laura.

Maxi érezte, testvére védekezni kényszerül, ő tehát támadott: – Ugyan, Laurácska, halljuk az igazat!

– Majd épp neked mondom meg, te nyuszi! Még a végén elájulnál. – Laura el sem tudta képzelni, hogy egy kilencéves kölyök mit játssza itt az eszét.

– Mégis!

– Semmi, ennyi. Vissza az ágyba! – S ezzel Laura ment tovább. Lábujjhegyen lopakodott, ami Maxinak nagyon gyanús lett.

A kislány alig ért a papája hálószobájának az ajtajához, suttogást hallott. Maxi bukkant fel megint. Követte nővérét, és suttogva közölte vele: – Nem vagyok nyuszi.

Laura dühös lett, de nem szólt semmit. Erre öccse tovább makacskodott: – Valamit titkolsz, valld be!

– Pszt! – Laura ennyit sziszegett oda, aztán már osont is tovább. Egy ajtón át a következő folyosóra jutott. Maxi persze a nyomában.

Jobbra-balra ódon olajfestmények, és a folyosó végén széles, kétfelé ívelő lépcső. Laura az egyiknek a korlátján szánkázott lefelé, míg Maxi a lassabb lejutást választotta, igaz, hármasával vette a lépcsőfokokat. Így aztán egy ugrással Laura mögött érkezett meg a múzeum ajtajához. Tudták, a könyvtárhoz erre vezet az út.


– Hé, Maxi – suttogta Laura csípőre tett kézzel. – Utoljára mondom, még visszafordulhatsz.

– Viccelsz?

– Ha továbbjössz, a dolog komolyra fordul. Magam sem tudom, mi vár ránk. De ha a végén megint bőgni fogsz, örök harag.

Maxinak nem volt kedve nevetni ezen a butaságon, halál komolyan felelte: – Megegyeztünk. – Rövidesen azonban bánta már a makacskodását. Szívesen visszafordult volna, ha nem fél Laura gúnymosolyától, másnapi csipkelődő megjegyzéseitől. Ahogy ez már lenni szokott… A kastélyt Maxi, főleg éjszaka, borzalmasan ijesztőnek találta. Ördögök rablótanyája sem lehet szörnyebb – gondolta. Tehát…

Nem. Ha Laura megy tovább, ő sem hátrálhat meg.



Laura a mutatóujját ajka elé emelve jelezte öccsének, csönd – és kövesse akkor hát. Már mindketten lábujjhegyen surrantak át az apjuk által „Kínai szoba” névvel jelölt kis termen. A falakon ázsiai tapéta ékeskedett. Következett a zeneszoba, s Laura itt sejtette a rejtekajtót. Hanem az most ráér, gondolta. Összes titkaival. Mert most a NAGY TITOK az volt: ki mászkálhat éjnek idején a könyvtárszobában?

A fáradt levegőjű helyiségek mind-mind rideg áporodottságot árasztottak. Hiába, hogy a derék Holundér asszony naponta kiadósan szellőztetett. Maxi is figyelmesen nézte, mit lát, s így állapította meg, hogy az egyik szoba furcsa módon milyen barátságos a csinos díványával, a faragott íróasztalával. Bár ebben a pillanatban mindenhol ijesztő árnyalakok rémlettek fel számára.

A könyvtár ajtaja előtt Laura megtorpant, Maxi nagyot nyelt.

A kislány próbált bekukucskálni a kulcslyukon, de hiába. Halkan szitkozódott egy jóízűt – nem volt más hátra, cselekedni kellett. Iszonyatos lassúsággal, óvatosan lenyomta a kilincset. Lenyomta, és…

Akkor kérdezte meg Maxi: – Mit keresünk itt? Mi van a könyvtárban?

– Pszt…!

Laurát most még öccsének ez a begyulladt, nyuszi hangja sem idegesítette, nem ért rá odafigyelni. Minden idegszálával azon igyekezett, hogy ne üssön zajt, s a résre nyíló ajtón át belásson a helyiségbe.

És látott.

A benti gyertyafény a résen át szinte elömlött a lába előtt, s fényárba vonta a padló keskeny csíkját.

– Hűha! – zihálta Laura. – Jókor érkeztünk!

– Ki van odabent? – suttogta Maxi halálos félelemben.

Laura nem ért rá válaszolni, mert odabentről egy férfihangot hallhattak. – Búcsúzzak el, mint a kakas szavára!

Vérfagyasztó kísértethang volt!

# Vendég a múltból

Maxi ujjai görcsösen markolták Laura pizsamafelsőjének ujját, szája sikolyra nyílt, de nővére megakadályozott bármiféle nemkívánatos hangjelenséget: tenyerével befogta Maxi száját, aztán bekémlelt a könyvtárszobába. Alaposan körülnézett, már amennyire ez lehetséges volt. Ám senkit sem látott. Teljes nyugalom honolt, de annyira, hogy Kopejka doktor, a papa unásig ismert mondása juthatott eszükbe: „Szú sem perceg…” A libbenő gyertyafényben hosszú polcokat láttak csak, poros kötetek sorát fent-lent, létrákat a polcoknak támasztva. Az ember-nagy kandalló tűzterében kellemes parazsak vöröslöttek, pattogtak. A jókora helyiség közepén egy ékesen faragott karosszék állt, íróasztallal, melynek lapján pompás gyertyatartó díszelgett. A lobogó fények valami vastag, kinyitott könyvet világítottak meg. Ódonságos kötet volt, itt-ott jól láthatóan szakadozott, rongyos.

Laura felmérte a látványt, aztán minden bátorságát összeszedve belökte az ajtót. Maxi mögötte botorkált, kissé még mindig habozva.

– Sehol senki! – kiáltotta csalódottan Laura.

Maxi el nem mozdult volna mellőle. Tapadt. Persze ez se volt jó, tudta, mert neki most okvetlenül meg kellene néznie, nem lapul-e valaki a sarkok egyikében-másikában. De nem mert kezdeményezni. Szeretett volna épségben visszaérni a szobájába. Ott is a jó meleg ágyba. Az volt maga a meghitt boldogság! Ez a hideg viszont elborzasztotta.

Mintha gondolatolvasó lenne, Laura hirtelen megkérdezte öccsét: – Mondd, te is piszkosul fázol?

Maxi bólintott. – Még piszkosabbul… A kandalló parazsa szép, de semmit sem melegít.

Laura csak dörzsölgette tenyerét-karját, majd az asztalhoz lépett. Maxi árnyként követte.

– Mi a csuda ez a vénséges kolonc? – kérdezte Laura. Maxi tudta, nővérének ez a szavajárása: „kolonc” neki minden, ami nem ígérkezik használhatónak. A lány az asztalon heverő könyvet bámulta, s a bőrborítón díszlő vésetszerű szöveget böngészte. Ez állt rajta: *A Sódervári bárók családi krónikája.*

– Mondom én, kolonc, dögunalom – ismételte Laura. Ítéletéhez megvonta a vállát.

Csakhogy Maxi ezzel nem értett egyet. – Miért lenne dögunalom? Ez egy olyan család története, amelyik sok száz éven át élt itt. A Sóderváriak családjáról beszélek.

– Ki hol élt, engem nem érdekel – szögezte le Laura. – Irány az ágy, számomra jelenleg az az egyetlen fontos zug ebben a kolonc hodályban.

„Hodály” volt az a szó, melyet Laura az undorító építményekben használt.

– És ha találkozni óhajtasz velük, akik itt nélkülünk buliztak, csak tessék. Ám ne feledd – intette öccsét –, aki utolsónak távozik, az oltja el a „villanyt”.

A villanyt a gyertyákra értette gúnyosan.

– Nem maradok itt egyedül – kiáltotta Maxi, aztán felkapta a hatalmas könyvet, magához szorította, s igyekezett elállni a máris kifelé törekvő Laura útját.

Csakhogy a lány nem akart itt időzni tovább. Erőteljes mozdulattal félrelökte öccsét, aki az asztalnak esett. A könyv közben kicsusszant a karja alól, a nagy asztallapra zuhant, szánkázva döntötte fel a karos gyertyatartót. Halálos rémülettel kaptak utána mindketten. Emlékeztek rá, mit mondogatott a papa: nyílt lángot a könyvek közt soha! Szerencsére még jókor elkapták a billenő, súlyos ezüstöt.

Akkor történt…!

Mintha szilveszteri tűzijáték fényei kezdenének villogni, szikrákat hányt a gyertyatartó… vagy a lángok tarkállottak így? És mi ez a dörgés, zúgás? Durr-bumm, bumm-durr! Mi ez? Mintha kísértetek járnának… Majd hirtelen újra néma csend lett.

Laura és Maxi tanácstalan riadalommal nézett a mennyezet felé, mert a füst arra távozott. Arra? De hogyan? Hova?

Nem lehet igaz! A lángok mind kihunytak.

Laura nagy keservesen visszatette az asztalra a gyertyatartót. Örült, hogy megszabadulhat tőle, nem ejtette el, nem rakta mellé.

– Mi volt ez? – prüszkölte, nyögte. – Maxi, Maxi, hol vagy? – sikoltott, s nézett, tapogatózott körbe.

Végre látott valamit. Egy körvonalat. De… mi ez? Az alak, a körvonal jóval nagyobbra nőtt az öccsénél.

– Maxi? – kiáltotta.

Semmi válasz. A sűrű füst a jelek szerint mégsem távozhatott el, mert néha kettévált – ilyenkor Laura egy alakot pillantott meg –, aztán összezárult, akkor meg senkit és semmit nem lehetett látni.

Hallotta azonban Maxit – az asztal alól.

– Itt vagyok! – A hang riadt volt, elfúló.

Laura legyintve sóhajtott. A gyáva nyuszi egyből elbújt, na persze. Ám ekkor valami más is eszébe jutott: amennyiben Maxi tényleg az asztal alól nyökög, ki az ott a füstkavargásban? Mert a körvonal, az alak ismét feltűnt.

– Holundér asszony? – kiáltotta kicsit szorongva Laura.

Semmi válasz.

– Papa?

Akkor a sűrű füst, mintha végre meggondolná magát, szétnyílt, eltűnt, és… ott állt tényleg valaki. Ám nem Holundér asszony, nem papa, hanem valaki más volt az.

Ki? Ezer mennydörgés és villám!

– Hé, nos… bocsánat – kezdte Laura összefüggéstelenül. – Engedje meg a kérdést… Kicsoda ön?

A megszólított azonban nem válaszolt, meg se rezzent. Állt ott, mint egy kőbálvány, egy szobor, egy báb, egy akármi. Szeme sem rebbent. Csak a lábánál lebegő kiskutya izgett-mozgott.


– Laura – kiáltotta szorongva Maxi. – Hallasz engem? Mi van?

Nővére tanácstalanul sóhajtott, aztán legyintett, hogy reménytelen, és lekuporodott az öccse mellé, az asztal alá: Így suttogta: – Valami fickó. Vagy lehet ez bármi. Egy nő, egy boszorkány. Na de ekkora szakálla akkor nem lehetne! Aztán meg parókája is van. Bodorított paróka. Rizsporos, nyilván attól fehér. A parókák nem őszülnek… hihihi – vihogott idegesen. – Emlékszel, a filmekben látni ilyen alakokat. „A három testőr”… meg minden… – Kereste a szavakat. – Maxi, hallasz? Bodorított paróka, magas gallér, térdnadrág, csatos cipő. Szalagok a cuccain mindenütt – kikukucskált az asztal alól. – Ja, és selyemharisnya, ejha!

A legfurcsább mindazonáltal az volt, hogy az iméntiekben leírt alak továbbra sem mozdult.

– Maxi, bújj kijjebb, a selyemharisnyáját látnod kell. Hihetetlen!

A fiú keservesen engedelmeskedett. – Úúúúú! – kiáltotta fojtott hangon, elnyújtva. Halálra rémítette őt is ez az ismeretlen.



S akkor a férfi tekintete hirtelen „elindult”. Ide-oda forgatta a szemét, hol Laurát, hol Maxit nézte. Először Maxi látványa szólaltatta meg. – Ez lát engem? – suttogta, majd Laura arcát mérte fel. – Ő is? Mindketten látnak engem?

– Ezerrel – kiáltotta Laura. – Kicsoda maga?

– Ezerrel, az mi? – dünnyögte az ismeretlen.

Laura meghallotta a szavait. – Ezt csak úgy mondják. Ennyit sem tud?

– Gyermekem – húzta ki magát a fura öltözetű egyén. – Haladjunk lépésről lépésre! Én ugye… Sódervári báró vagyok, ennek a kastélynak az ura – mutatkozott be udvariasan.

– Ezerrel – nevetett Laura, mint aki remek viccet hall.

– Mondjuk – bólintott az idegen.

– Ön tehát egy báró Sódervári? – kérdezte riadt érdeklődéssel Maxi.

– Én meg az angol királynő vagyok Kylie Minogue pizsamájában – hahotázott Laura. Böködte homlokát az ujjával. – Ezerrel.

– De kérem – folytatta igen komolyan és udvariasan Maxi –, ez tévedés lesz, hiszen a Sódervári nemzetség több mint háromszáz éve kihalt. A krónikában is ez áll. – Az utolsó férfi sarj párbajban vesztette életét 1671-ben – magyarázta, miközben rámutatott a vaskos kötetre.

– Ördög és pokol, de alapos volt egy történetíró – kiáltotta kissé csúfondárosan a férfi. – Rendben, de ha emlékezetem nem csal, olyat nem állítottam, hogy élek is.

Laura ráncolta a homlokát, majd halkan megkérdezte az öccsét: – Mit hablatyol ez itt?

Max nyelt egy nagyot. – Azt állítja, hogy már nem él ő sem. Halott.

A férfi hirtelen összekapta magát, s nagy komolyan közölte: – Úgy hívnak, hogy Sódervári Sherlock báró. Szellem vagyok, általában láthatatlan. De ti valami nagy ügyetlenséget követtetek el, ennek köszönhetitek a nyilván borzalmas látványt.

– Az ön látványa nem is olyan borzalmas – kezdte Maxi, de Laura leintette, hogy „pszt”.

– Nektek, kis bolondok, sohasem mondta senki… – közben mutatóujja fenyegetően lendült a magasba – …soha senki, hogy ne nyúljatok olyan tárgyhoz, melyet kísértet tart a kezében telehold idején? Mert akkor ez a teleholdas kísértet láthatóvá válik számotokra?!

– Honnan tudtuk volna… – kezdte Laura, de a kísértet közbevágott:

– Bizony, mérhetetlen tudatlanságotok miatt vagyunk most mindannyian nagy bajban.

– De hát kísértetek nincsenek – próbálkozott Maxi.

– De hát kísértetek nincsenek! – majmolta Maxit a férfi, s közben a szemét forgatta. – Világos, hogy vannak. Hogy azt ne mondjam: világos, mint a telehold. És akkor itt jön két szerencsétlen szamár… mondhatnám, vadbarom, és megfogják a gyertyatartómat. Hogy én a legszívesebben mit csinálnék veletek…! Befognálak benneteket ökrök helyett a szekérbe, ha volna itt szekér.

Ha volna, gondolta Maxi, és… hát kísértetek nincsenek. Ez valami trükk. Csuda tudja, micsoda, de kísértet nem lehet! Nem, nem és nem!

Hirtelen feltűnt az ablakban a hold. Teljes fénye bevilágította a könyvtártermet, s ragyogva állt ott az alak, aki azt állította magáról, hogy ő Sódervári Sherlock báró. Állt ott, és átvilágította a fény.

– Szuper! – suttogta Laura. – Ez tényleg áttetsző. Ez tetszik nekem.

Mintha megbűvölték volna, elindult az alak felé. Kezét kinyújtotta, megbökte – semmi. Igen, mintha senki-semmi nem lett volna ott. Laura nem érezte, hogy bármibe is beleütközne. Keze átsiklott az ember mellkasán!

– Maxi! – kiáltotta izgatottan, s már pördült is, és megragadta öccse vállát. – Gyorsan, próbáld ki te is, hihetetlenül klassz. Igaz, kicsit hátborzongatóan hideg, de különben oké. Nem fogsz ott mást, csak levegőt, a jeges semmit! – És Laura már próbálta is melengetni kezét, karját, úgy fázott az iménti „érintéstől”.

Maxi csak hitetlenkedett. – Kísértetek márpedig nincsenek!

– De vannak! Ez egy tutínóba eredeti, valódi kísértet.

– Ne már!

Maxi hitetlenkedése Laurát sem, és Sódervári Sherlock bárót sem érdekelte.

– Elnézést kérek nagy hidegségemért – mentegetőzött Lauránál a báró –, de ez egy eredeti és valódi kísértetnek, hogy úgy mondjam, *velejárója.*

– Jó, de ő meg kicsoda? – mutatott Laura a pici kutyára.

– Ő a Lili – közölte Sódervári Sherlock báró. A hold fénye keresztülragyogott az ebecskén is. Nem lehetett vitás, Lili igazi kísértetkutya.

– Jaj, de édes – lelkendezett Laura. – És mondd csak, amúgy te mit tudsz, Sherlock?

– A jó mindenit! – fortyant fel a báró. – Tegezni mersz csak úgy hipp-hopp egy Sódervári Sherlock nagyurat? – És Laura válaszát be sem várva mennydörgött tovább: – Ez tiszteletlenség, ez lázadás! Hogy jön ilyesmihez a csőcselék? Senkiházi, én neked most is Sódervári báró vagyok, és nem tegezhetsz. Meg kell adnod a kegyúrnak járó tiszteletet.

– Hát ha gondolod… ha gondolja kigyelmed – dadogta Laura, akinek még sosem akadt dolga kegyurakkal. – Vagyis ha gondolja főméltóságod… vagyis kegyuram… kegy jó uram…

Csend támadt.

– No, akkor mi ez mégis, ahogy te… ahogy főméltóságod itten kísért? – kérdezte Laura kicsit felbátorodva.

Ám rögtön lehűtötték. – Hogy én… mit csinálok? *Kísértek?*

– Ha egyszer kísértet…

– Én valójában nem kísértet, hanem *szellem* vagyok, így nem kísértek, hanem legföljebb *szellemjárok.*

Laura riadtan nézte. – Kedves szellem…

– Kegyuram, báró uram! – bömbölte a kísértet… a szellem.

– Jó, akkor mit szellemeskedik? – kérdezte Laura ijedten.

– Szellemeskedem? Hitvány leánya a csőcseléknek! Szellem vagyok, és *járok.*

Laura és Maxi összenézett. Mi lesz ebből, ha így megrekednek a formai kérdéseknél?

– És ez a járás – folytatta a szellem –, ugye, lebegést is jelent. Átlibbenek kulcslyukakon, réseken…

Laura tapsikolni kezdett lelkesedésében. – Kedves szellem, megtennéd nekünk akkor… jaj, bocsánat, kedves szellem nagyuram, megtenné a kedvünkért, hogy lebeg egyet?

– Ha óhajtjátok – hangzott a válasz, s a kísértet máris fent termett a mennyezeten, majd egy újabb suhanással megint ott állt velük szemközt.

– Szuper! Ilyen nincs! – kiabált Laura. – Mit kérjünk tőle? Mit csináljon a kedvünkért?

– Csőcselék leánya – emelte magasba a kezét a szellem –, félreértés ne essék, én nem vagyok majomparádé, nem szoktak vásárokban mutogatni. Tiszteletet kérek hát!

– Tisztelettel kérjük – kezdte ekképpen Laura, öccse kezébe fogózva –, szellem nagyuram, átmenne esetleg a falon?

– Faljárással nem foglalkozom. Nem szórakoztatok alantabb népeket.

– Kiket?

– A csőcselékről beszéltem.

Laura és Maxi összenézett. Ez hát a kedvenc szava: „csőcselék”.

Max tovább érdeklődött: – Tisztelettel tudni szeretnénk, nagyuram: mit keres itt? Hiszen ön halott. Nem kellene a családi sírboltban, koporsójában pihennie inkább?

Laura elismeréssel nézte öccsét. Nem is olyan nyuszi, gondolta. S így kiáltott: – Ez az, nagyuram! Hogyan lesz valakiből kísértet… na jó, szellem?

A báró arca elkomorult. – Kísértet – mondta engedékenyen –, szellem, ugye, alacsony sorú barátaim, igen sok kínkeservre lesz az ember. Nagyon nagy a sora annak, hosszú és szomorú történet.

# Becsületbeli ügyek

– Kérem, kérem, önből azért lett kísértet, merthogy párbajozott? – érdeklődött izgatottan Maxi, és nem is gondolt olyasmire, hogy „tisztelt szellem” lenne az illő megszólítás.

Sherlock felhorkant. – Ha mindenkiből, aki párbajozik, nyomorúságos kísértet lenne végül, bizony nagy lenne a tolongás a túlvilágon.

Maxi nagyon élvezte ezt a mondást: „tolongás a túlvilágon!” Izgalmában pisszenni sem mert.

– Történt, ahogy történt… a párbajom persze összefügg jelenlegi sorsommal. A dolog szelleme szerint.

Ezt Laura és Maxi nem egészen értette, de hát nem ez volt az egyetlen homályos részlet a dologban.

– Sódervári báró, kérem, ne gyötörjön bennünket, elemészt minket a kíváncsiság! – fogta könyörgésre az ügyet Laura, s igyekezett hódolattal forgatni a szemét.

– Jól van na. Ha ilyen szépen kéritek, hát erőt kell vennem magamon, felidézni ezt a számomra oly szomorúságos és nyomorúságos történetet – sóhajtott a báró, s letelepedett a kandalló előtti faragott karszékbe. – Itt egykor egy chaiselongue állt, az kényelmesebb volt.

– Dzsessz-micsoda? – kérdezte ijedten Laura.

– Sezlon, azt akarja mondani. Dívány, kanapé – oktatta Maxi.

– Csak olyan kacifántosan ejtette azt is – vágott vissza Laura.

– A franciás műveltségét fitogtatta – magyarázta Maxi halkan.

Közben a gyerekek is letelepedtek. Sherlock ölébe kapta Lilit, majd parókáját kezdte igazgatni gyakorlott kézmozdulatokkal.

– Legyen hát – adta meg magát egy utolsó sóhaj kíséretében Sódervári báró. – A legcélszerűbb az lesz, ha a történetet a kezdeténél kezdem… hátha sikerül a végénél is végeznem majd – tette hozzá kacifántosan. – Nézzük születésemet legelébb.

A testvérek némán bólintottak. Valahol egy óra fél kettőt ütött.

– 1650-ben pillantottam meg e világnak fényét. Mondjam inkább: gyászát? Két évre rá anyám kicsi lánynak adott életet. Ő volt Terézia, a húgom. Fergeteges gyerekkort éltünk meg mi ketten, azt megmondhatom. És megmondhatták mestereink, szegény tanítóink, tanáraink, a cselédek a kastély körül. Tanulnunk kellett volna latintól franciáig mindent, de mi csak a csínytevésben fejlődtünk rendesen. Főleg Teréziáról volt ez elmondható. Igazi ördöglánya volt ő.

A meghatott emlékezést rögtön valami hihetetlenül vidám mosoly űzte el. Valóban szellemként suhant át ez a kis vígság a komor kísértetarcon.

– Imádtunk lovagolni, a park bokrait letaposva, dúlva bújócskázni. Horgásztunk, nagyapa aranyhalait fogtuk ki rendre a tavacskából. Ha meg a dadánk ágyba akart dugni minket, már szöktünk is el, fürgén menekültünk a titkos folyosókon.

– Titkos folyosók! – kiáltotta lelkesen Laura. – Hallottad, Maxi? Jól sejtettem, lesz itt minden.

Maxi füttyentett. – Mint az én legvadabb könyveimben… és álmaimban. – Elégedetten dörzsölte a kezét.

– Mondhatni, pokolian jól mulattunk, sokak életét tettük ugyanis pokollá – folytatta elégedetten a báró. – Persze kaptunk is a fenekünkre, nem volt ritka a szobafogság. A borostyánon ereszkedtünk le, így szöktünk meg gyakran. De a fenekelés nyomai megmaradtak. A pucér ülepünkre kaptuk a tíz-tizenegy vesszősuhintást. Máig érzem képzeletemben-lelkemben boldogabbik felem csípős sajgását – mesélte választékosan a báró.

Laura részvéttel mondta: – Jaj… au… au…

– Rémes – suttogta Maxi. – Persze a borostyánindákon leereszkedni izgi lehetett.

– Volt, ami volt, élveztük az életet – folytatta a báró. Ráadásul nagyúri életet éltünk. Társaságosdi, vadászat, álarcosbál, szülinapi ez meg az…

– Jó kis bulik – vigyorgott Laura. Maxi is bólogatott.

– Hm – horkantott a kísértet e fura szó hallatán. – Ezeken a társas összejöveteleken természetszerűleg csak a legjobb társaság tagjai jöttek össze. – Szeme ekkor furcsán összeszűkült.

Laura döbbenten nézte. Az emlékezősdi lenne az ok? Vagy… Csak el ne tűnjön épp akkor, mikor a bulijairól mesélne!

A kísértet egyre átlátszóbb lett, már ha átlátszósága fokozható egyáltalán… ám szerencsére folytatódott az elbeszélés.

– Mindig is örültem ezeknek a… hogy is nevezted? – tudakolta Sherlock reszketeg hangon.

– Buliknak – mosolygott Maxi hevesen bólogatva.

– Legyen, buliknak – folytatta a főúr. – Egészen addig a napig… – A kísértet itt hallgatásba burkolózott. Tűnődve meredt hegyes, visszahajló cipőorrára. – Mert egy napon meghívta az apám az estélyre… na, a bulira Roderigót, Au hercegét.

Az elbeszélés most olyan halk lett, hogy Lauráéknak előre kellett hajolniuk. Keményen markolták közben a faragott karfákat.

– A jeles vendég körül nagy volt a… hogy is mondjam…?

– Cécó – segített Maxi.

– Cécó, olyasmi. Pedig hát rozoga egy alak volt a gazfickó. Vénséges vén és modortalan, mert minden öt szava után böffentett vagy röffentett egyet… a disznók megirigyelhették. Az asztal egyik végétől a másikig elhallatszott, és bűz is szállt közben. Pfuj!

Csend támadt megint.

– Szüleim azonban – jött a folytatás – el voltak ragadtatva tőle. Felnéztek rá a rangja miatt. Egy herceg a háznál! Rövidre fogom, Roderigó hamarosan tiszteletét tette apámnál, és megkérte a húgom kezét. Röff – tette hozzá a kísértet. – Böff.

A szellem most letette Lilit az öléből a földre, s elkezdett a kandalló előtt ide-oda lebegni.

– Terézia szívből utálta a herceget. Mert nemcsak vén volt, meg röff és böff, de szívtelen szörnyeteg is. Senkit sem tisztelt, nem kímélt. Még a kutyáját is örökké verte. A lovait agyonhajtotta, a legszörnyebb halállal múlt ki egyikük-másikuk. Nem élt szívében szeretet, igazi vonzalom az emberek iránt sem. Férfiak, nők: senkik voltak a szemében. Terézia sem érdekelte, szépségével akart volna ékeskedni csupán. – Itt hirtelen megállt, átható pillantást vetett a testvérekre, s azt mondta:



– A galériában ott egy képe Teréziának. A festmény alapján meggyőződhettek afelől, milyen gyönyörűséges volt ő.

Laura törte a fejét, emlékezni próbált… igen, látott ott egy festményt, ám az az illető mindennek nevezhető, csak szépnek nem, de hát… Nem akarta volna megbántani Sherlockot, így csak bólogatott, s titkon Maxira sandított.

Maxi is bólogatott. Sherlock elégedetten mosolygott.

– Jöttek hát a házassági előkészületek. Terézia térden állva könyörgött apánknak, de az öreg hajthatatlan maradt. Szavát adta a hercegnek. Ez már becsületbeli üggyé vált. A házasság előestéjén Terézia a herceghez lovagolt, a kastélyába, ott kérlelte, álljon el szándékától. Ám a gonosz ember csak nevetett. Akkor Terézia nagy elhatározásra jutott: a hercegé márpedig nem lesz! Hazalovagolt, tőlem még elköszönt, aztán hajrá, neki a nagyvilágnak. Pedig forrón szerette otthonát. Fájdalom, nem is sejtettük, hogy a búcsú örökre szólt…

A báró itt újból gondolataiba merült. Némán támasztotta a kandallót, s a lángokba bámult.

– Milyen szomorú történet! – sóhajtott fel Laura.

– Hova ment Terézia? Csak úgy bele a világba? – kérdezte Maxi, aki szeretett mindent tisztán látni.

– A nagynénénkhez – hangzott az egyszerű válasz. Újabb csend után a báró így folytatta: – Persze a herceg pulykavörös lett, amikor Terézia nem jelent meg az oltárnál. A népek pusmogtak, nevetgéltek, hogy a herceg pórul járt. Utcagyerekek csúfolták a templomtéren. Ezt a hiú, vén gazember nem tűrhette…

A báró hirtelen akkorát lendült, hogy az szélviharral is felért. A gyerekek feje fölött sarkvidéki hidegek húztak át. Lili vadul csaholni kezdett, vékony hangocskája kísérte a szellem vad szólamát.

– Ó, ez a gaz herceg! Mit ki nem talált! Azt állította, hogy Terézia közönséges tolvaj, ócska nőszemély, aki csak beférkőzött az ő bizalmába, hogy óriási gyémántját megszerezze. Mindenkinek bizonygatta, hogy Terézia kicsalta belőle a kincs rejtekhelyét, aztán ellopta. Ó, nem nagyherceg volt ez a Roderigó, hanem *gazherceg!*

S lebegett, csak lebegett a szellem vadul.

Laura meg kicsit szédült már. Remélte, leáll „házigazdájuk” – vagy hogyan nevezhetnénk? –, ezért kérdezte eléggé fölöslegesen: – De ez mind csak hazugság volt, igaz?

– Persze! – bömbölte Sherlock.

– Naná! – erősített rá Maxi. – Mi történt akkor? – A fiú siettette a bárót, egyrészt izgatta a történet folytatása, másrészt nagyon fázott már a lába.

– Hah! – kiáltotta kurtán Sherlock. – Alighogy értesültem erről a gyalázatos hazugságról, pattantam lovamra máris, irány a hercegi udvar. Ott számon kértem Roderigón a rágalmakat. Kitartott gyalázatos vádjai mellett, így mit tehettem, párbajra hívtam. Becsületbeli ügy! Naná – ismételte a frissen tanult szót a báró. – Húgom becsületébe gázolt!

– Ezerrel – kiáltotta Laura.

– Tessék? – kapta fel áttetsző fejét a szellem. – Na igen… le kellett mosnom a gyalázatot.

– Pisztolypárbajt vívtak, vagy kardra hívta ki ezt a Roderigót? – kérdezte Maxi.


– Természetesen: kard ki kard! – kiáltotta Sódervári báró. Villámgyorsan elrúgta magát a kandallótól, szálegyenesen állt. – Pitymallott – mondta régies szóval –, hajnalodott, mikor kiálltunk. A Károly-hegyen kellett találkoznunk.

– A Károly-hegyet én is ismerem! – kiáltotta fojtott hangon Laura.

– Kardot rántottunk. – Sódervári báró máris vívóállásba szellemült át. Megfeszítette áttetsző izmait. – A herceg párbajsegédje jelt adott. Nekilódultunk. Életre-halálra, mondanom sem kell. Jött az első összecsapás, pengeváltás.

A fura szó kíséretében a kísértet hadonászni kezdett. Lauráék riadtan nézték.

– A herceg dolga máris rosszul állt. Kapott egy szúrást tőlem a karjára, erősen vérzett. Csak hát megfeledkeztem róla, hogy ez egy gazember, s nem ismeri a becsületet. A párbajsegédek éberségét kijátszva, utasította a kutyáját, hogy marjon belém. Ám a derék állat erre nem volt kapható. Túl sokszor kapott finom falatokat tőlem, miközben a herceg éheztette. Bizony, nem engedelmeskedett a jó eb. Akkor a herceg újabb aljas cselhez folyamodott: elgáncsolt. Megbillentem, buktam előre, egyenest bele az ő pengéjének a hegyébe.



Laura és Maxi elakadt lélegzettel figyeltek. A báró eljátszotta a párbaj mindent eldöntő jelenetét. Jobbja még a magasban… de akkor már zuhant, bukott előre, közben lemerevedett, kezéből kihullt a most nem látható kard. Ő maga a melléhez kapott, lecsuklott a feje, Lauráékra meredt, hörögni kezdett: – Vér! Ez az én vérem! Megszúrtak! Meghalok…

S ez történt, vagyis ezt játszotta el, mondhatni, élethűen. Laura és Maxi hátán futkosott a hideg. A kísértet végül teljes hosszában, kezét-lábát szétvetve elterült a földön.

Ők felugrottak.

– Minden rendben? Nincs baj? – kérdezték izgatottan.

Sherlock báró elégedetten támaszkodott félkönyékre. Élvezte a hatást. Bemutatója tökéletesen sikerült.

– Dehogy van! *Most* már nincs. Ott azonban, akkor… halott voltam. Vagy hát úgy hittem. Csak lassan jöttem rá, hogy erről szó sincs. Ott álltam saját holttestem mellett, amikor párbajsegédem a halál beálltát megállapította. No és akkor a jelen lévő segédek fölemelték élettelen testemet, s elcipelték. Akkor jöttem rá, hogy „élek”, épp csak mások számára nem láthatóan. Halálom pillanatában kísértetté… na, szellemmé váltam. – Avval felült, tett pár mozdulatot: port vert le szalagos térdnadrágjáról, hosszú kabátjáról.

– Miért lett önből kísértet? – kérdezte Maxi, és megnyugvással nyugtázta, hogy a báró nem javítja dühödten, hogy ő „szellem”, nem kísértet.


– Nos… – kezdte volna Sherlock, de Maxinak még akadt mondanivalója:

– Azért kérdezem ezt, merthogy mi, Laurával szintén ilyesmire számíthatunk? Kísértetek leszünk, ha…

– Sokat törtem ezen a fejem. Ezerrel – mondta gúnyosan a báró, jelezvén, hogy tud ő haladni a korral, meg nagyon jókat mulat is a mai kifejezéseken. – Törtem, törtem, s erre a következtetésre jutottam: azért lettem kísértet, mert életemben kudarcot vallottam. Mert mi lett volna a dolgom? Családom becsületének helyreállítása. De nem sikerült. Párbajoztam, győznöm kellett volna. Én viszont veszítettem, megöltek. S a gyémánttolvajt sem találtam meg. Így lettem hát szellem… na, legyen inkább… kísértet. Mit szépítsük a dolgot?

– És Lili? – kérdezte kicsit döbbenten Laura.

– Ó, Lili – kiáltotta a kísértet, mire egy alacsony zsámolyról máris hálás ugatás hangzott. – Nekem soha életemben nem volt kutyám. Lili a herceg kutyusa volt, de a kedves eb nem engedelmeskedett gazdája parancsának, jött hát a büntetés. Ezúttal túl sokáig éheztette őt Roderigó, a gazember.



– Szemétláda – háborgott Maxi.

– Tessék? Vagy úgy. Egyetértek – mondta Sherlock.

– Aztán egy szép napon mit látok? Ott áll előttem farkcsóválva Lili mint kutyakísértet.

– Tehát, ha jól következtetek – jegyezte meg Laura –, Lili is azért lett kísértet, mert a feladatát nem teljesítette?

– Ez nem ilyen egyszerű – magyarázta Sódervári Sherlock. – Vagy az állatokra nem érvényes olyan szigorú törvény. De az is meglehet, hogy egészében… tévedek.

Maxi hunyorogni kezdett. Mutatóujját orrára tette, így mondta: – Jön azonban még egy fontos kérdés. Ön, báró, ha utolsó feladatát megoldja, szabadul?

– Mindig is így reméltem!

Laura azonban csak a fejét rázta. – Semmit nem értek – jelentette ki.

– Egyszerű pedig – közölte Max, a kérdés tudósa. – A báró feladata nyilván az, hogy kiderítse, ki a kincstolvaj, tehát hogy a gyémántot ki lopta el. Ezzel helyreállítaná húga becsületét, családjának is nagy szolgálatot tenne. Bármi szenny vagy kétes elhíresültség tapadt nevükhöz a kínos esemény miatt, azt feledni lehetne, és a Sódervári név megint tündökölne. Ha nagyurunk megoldaná e feladatot, megszabadulna, nem kellene kísértenie.

– Évszázadok óta élek magam is ebben a reményben – dörmögte Sherlock. – Au hercege, a szemétláda Roderigó valójában sosem árulta el húgomnak a gyémánt rejtekhelyét. – Sódervári báró vakargatni kezdte fejét a paróka alatt. – Ezer kartács és bomba – rikkantotta. A gyerekek máris nagyon megkedvelték a szellemnek ezt a régies, kicsit nehezen követhető stílusát. – Attól félek, örök időkig kell majd kísértenem… szelleméletet élnem.

– Miért nem ezzel kezdte rögtön, mármint a kincs keresésével? Miért kellett egy ilyen ostoba párbajba bocsátkoznia Roderigó herceggel? – ingatta a fejét Laura. – A párbajozás, már ne haragudjon, nagyurunk, de tökhülyeség.

– Ezerrel – vigyorgott Maxi.

A báró azonban mintha egy kicsit neheztelt volna.

– Azért már ilyet ne halljak! Abban az időben a párbaj mindennapos volt.

Maxi avatkozott közbe. Nehogy már itt összecsapjanak, értelmetlenül vitatkozzanak. – A húgával mi lett? – kérdezte.

A báró kijózanodott, sőt arcán még valami mosolyféle is átfutott megint. – Lilivel párszor meglátogattuk Teréziát. Rendes férjet talált magának, boldogan élt. Csak azt sajnáltam, hogy ő sosem láthatott engem. Kísértetéletem legboldogabb órái voltak azok, mikor nála járhattam. – S erre külön rá is bólintott. – Aztán úgy száz éve Lilivel együtt visszatértünk e kastélyba, itt megtelepedtünk. Hírét vettem, hogy hitvány csőcselék népek, gazemberek akarják meggyalázni, birtokba venni, földdel egyenlővé tenni őseim szent birtokát… no, rájuk ijesztettünk Lilikémmel néha, hát elment a kedvük. Akkor jött végül a ti atyátok. Hallottam, hogyan s miket mesélt terveiről. Hogy a barokk kor múzeumaként az eredetihez hűen állíttatja helyre a kastélyt, régi fényében ragyog majd minden. Ahogy még az én életemben. Ettől megnyugodtam. Rendben van számomra a világ. Őseim birtoka jó kezekbe került újra. Így annak sincs már semmi oka, hogy itt bolyongjak szellemként. Lilivel ma utoljára lebegtünk egyet a kastélyban, csak hogy istenhozzádot mondjunk. Ha nem történik ez a baleset a gyertyatartóval, mi ketten, Lili meg én, már messze járnánk.

E szavak kíséretében Lilivel együtt visszalebegett egy karosszékbe, majd hozzáfűzte még: – Most hagyjatok minket magunkra. A legjobb az lenne, ha elfelejtenétek, hogy valaha is láttatok minket.

Laura némiképp felbátorodva tiltakozni próbált.

– De hát… – kezdte.

A kísértet azonban közbevágott. – Legyetek jók, vigyázzatok magatokra! – Ezt szinte meghatottan mondta, s már fordult is el, hogy a kandalló parazsának váratlanul újra fellobbanó lángjait szemlélje.

Maxinak hirtelen ötlete támadt. – Sódervári Sherlock báró – kezdte ünnepélyesen. – Volna egy ötletem. Talán tudnánk segíteni… kigyelmednek.

Ezt a szót választotta. Sherlock fel is kapta rá a fejét, szelíden mosolygott.

– Aztán hogyan segíthetne rajtam… vagy nekem… ilyen fiatal, zöldfülű népség? Szellemszavamra mondom, reménytelen.

– Zöldfülű? Ezt se mondták még nekem – háborgott Laura. – Különben is, tizenegy éves vagyok.

Maxi megköszörülte a torkát.

– Az Au család kastélya, ahol a piszok Roderigó is élt, nincs messze innen. Átlátogathatnánk, megkérdezni az ük-ük-ükunokákat, mit tudnak a kincsről. Esetleg a rejtekhelyéről. Vagy egyáltalán, mi a véleményük erről.

Sherlock lenézőleg fordult feléjük, már a kandalló magasából. – Ugyan már, gyermekeim. Mit értenétek ti bármi ilyenhez? Ráadásul az ük-ük-ükunoka, vagy kicsoda, egész bizonyosan nem tud semmit arról a gyémántról.

„Gyermekeim!” Ez kedvesen hangzott. A báró megtoldotta ezt még azzal is, hogy kettejük előtt kutyájával ellebegve ezt mondta: – Kopejka Maxi és Laura, ünnepélyesen rátok bízom az ősi kastélyt. Vigyázzatok rá, tekintsétek ezt becsületbeli ügyeteknek.

Megint egy becsületbeli ügy! Sherlock és Lili már csaknem eltűnt egy szárnyas ajtó mögött, mikor Laura gyors léptekkel megindult utánuk, s hevesen kérlelni kezdte őket: – Kérjük, báró… kedves nagyúr, kérjük, maradjanak csak egy napot még! Ha úgyis örök idők állnak rendelkezésére, mit számít egyetlen nap? – Laura vett egy mély lélegzetet. – Nekünk viszont ez egy egész világot jelenthet. Maxi nem beszélt butaságot. Ha nem járunk sikerrel, kigyelmetek továbblebeghetnek. Ha viszont elérjük célunkat, önök már holnap szabadok. Az üdv és a megváltás jegyében. – Így mondta, mert szerette volna ő is fellengzősen, a báróhoz méltóan kifejezni magát. A hatás nem is maradt el.

A báró fürkésző tekintettel meredt rájuk, mint akit mégis érdekel a dolog. Csöppet ugyan mosolygott, de már nem annyira gúnyosan.

– No, akkor hát… megegyeztünk? – vágta ki merészen Laura.

A kísértet krákogott egyet, nem tagadhatta meg magát, orrát gőgösen húzta fel. Ám azt felelte: – Ettől reméltek valamit… Jó, legyen. Bár számomra tiszta időpocsékolásnak rémlik. De az időről szólva – kapott homlokához –, ez már mindenképp a mi távozásunk órája. Nagyon fárasztó volt a nap. Ami még hátravan az éjszakából, pihenésre kell nekem. Viszlát holnap!

Laura és Maxi most döbbent rá valami fontos dologra. – És hol találkozunk? – kérdezték.

– Várlak titeket pontban délután kettőkor a tapétaajtó mögött…

– A zeneszobában – lelkendezett Laura.

– A zeneszobában – hallatszott, de már csak visszhangként a kísértet szava.

– Szellem, én tudtam – jelentette ki áhítattal Laura.

# Csülök, krumplipüré, káposzta

Kopejka doktor felpillantott az újságjából. – Hé, heló, kicsikém! – mondta Laurának, és a lányka megkapta máris a nagy puszit tőle. – Hogy s mint a suliban?

– Heló, papa. – Laura már dobta is le a táskáját, jött a szokásos puffanás. Akkor lovagló ülésben a székre telepedett, töltött magának egy nagy pohár ásványvizet. – Ugyan, semmi, nem vitték el az ufók.

Apja félretolta a napilapot, aggodalmasan nézte leányát. – Nyúzott vagy. Csak nincs valami baj?

Laura mindössze egy fáradt vállrándításra volt képes. Hazudni nem akart.

– Maxi meg hol van? – kérdezte erre a papa. – Nem együtt szoktatok hazajönni?

– Hát… mit tudom én. A buszon nem volt. Talán bezárták. Lehúz egy-két órát, mert bebalhézott valahogy.

– Bebalhézott? – hangzott a csodálkozó atyai szó. De akkor…

– Laura!

Merthogy nyílt az ajtó, s berobbant Holundér asszony. Hatalmas termet, kecses kis kötény, oszlopos lábak, teli tálca. S jött a szidás is, a kioktatás.

– Még hogy „bebalhézott”! Ilyen szavakat nem akarok hallani, kisasszonykám.

Mintha Sherlock bárót hallanám – vigyorgott magában nagy titkon Laura.

Kopejka doktor mentette volna a helyzetet. – Na, micsoda illatok, Holundér asszony! – kiáltotta. Kezét dörzsölgette, felállt, szaglászgatva hajolt a tálak fölé. – Önmagát múlta felül megint, mesterszakácsnő asszonyság!

Laura ezt egészen másképp látta – és szagolta. Mert ez volt az ő Első Számú Undorhalom Kajája: főtt disznócsülök, krumplipürével köretnek, savanyú káposztával „hányadéknak”. Ez azt jelenthette, hogy ő meg Maxi újra kegyvesztett lett a derék asszonyságnál. A büntetés ilyenkor sosem maradt el, és fő-fő formája pontosan ez volt: ez a kaja.

Mit követtek el ők megint Maxival? Rejtély!

Habár…

De nem, nem…

Ellenben akkor újra nyílt az ajtó, s besuttyant maga Maxi. „Helyedre!” Így intette némán Holundér asszony, majd kirakta adagját a tányérjára. Hatalmas porció volt!

Nem maradhatott el a szokásos intelem sem: – Mi lenne, ha újabb változatban hallhatnánk, hogy „jó napot”, netán „csók, papa”, „heló”… satöbbi?

– Szép napot, Holundér asszony, csoki, papa, heló – hadarta Maxi. Arcáról lerítt, hogy undorhalom kaját néz. Az undort valóban fokozta, hogy az étel tényleg egy halom volt. Megint.

A papa mindeközben szeretettel mosolygott, minden neheztelés nélkül túrt a fiúcska hajába, megkérdezvén:

– Hát te, hol kószáltál?

– Kószálásról szó sem volt, a feladatom az osztályteremhez kötött.

– Ha-ha-ha! – mondta tüntetően, ridegen jelezve a gúnykacajt a konyha nagyasszonya.

– Merthogy?

– Takarítanom kellett. Padlót súrolni, ablakot pucolni, minden. Nem is csoda, hogy lekéstem a buszt.

Maxi apja arcát leste. Kopejka doktort nehéz volt átverni. Bár hát most… ez rendes hazugságnak ígérkezett. Önostorozásnak. Hogy bezárták. Megdolgoztatták. Pedig… ebből egy szó sem volt igaz. Maxi utolsónak távozott a tanteremből, azaz csak távozott volna… Mert valamit a fiókjában felejtett. Ilyen szórakozott volt egész délelőtt. Visszatelepedett a padjába, feje abban a pillanatban lecsuklott, szemhéja zárult, s ő édes álomba merült.

Hiába, ez volt az előző éjszaka hatása. A szó szerint kísérteties éjszakáé.

Maxi most a szája elé emelte a kezét, így kérdezte suttogó hangon nővérét: – Hé, mit követtünk el megint?

– Ha én azt tudnám! – hangzott ugyanilyen halkan a válasz.

A rejtély megoldására azonban nem kellett soká várniuk, mert a házvezetőnő alapos nekikészülés után torokköszörülve megszólalt: – Kopejka doktor úr, fájlalom, hogy ezzel kell önt zavarnom…

– Térjen a tárgyra, Holundér asszony! – nevetett a doktor.

– A dolog ugyanis fontos, tudnia kell róla – folytatta az asszonyság rezzenthetetlenül. Ha ő egyszer nekilódult, olyan volt, mint a lassú földcsuszamlás.

Laura és Maxi tanácstalanul nézett össze.

– Igen, igen, akkor tehát? – unszolta az asszonyságot Kopejka Ervin.

A doktor annak ellenére jó étvággyal folytatta a kosztolást, hogy Holundér asszony a maga részéről úgy tett le kést-villát, mint aki az ebéd befejezésére tesz „finom” utalást.

– Mint minden reggel – kezdte akkor a történet érdemi részét végre a testes asszonyság –, ugye, benéztem szellőztetni a múzeumba. Tudjuk, elviselhetetlen a dohszag. Ennyi idő után is – szögezte le panaszosan.

„Ez a világ, ez a világ, na…” – ezt jelezte a doktor siettető kézmozdulata.

– Doktor úr, kérem, félre ne értsen – mondta az asszonyság. – Gyermekeit az idő jó részében egymaga nevelő apaként… – Egy késszúrás a mamának, a világban szanaszéjjel kóborló-kutató doktor Kopejka Malvinnak! – …jól tudom, nehéz önnek mindenre figyelmezni…

„Figyelmezni!” Maxi kuncogva tette szája elé a kezét.

– …de itt közbe kell avatkoznia. A gyerekek javát szolgálja az apai szigor. Ilyen egyszerű.

– Igen, igen, ez egészen biztos – hadarta jóakaratúan Kopejka doktor. – De az ég áldja meg, Holundér asszony, miről van szó?

– A könyvtárról. Ahogy nyitom ma reggel a szárnyas ajtót, hát felszáll ám egy halom hamu a kandallóból. Hamu! Nincs más magyarázat, valaki tegnap ott tüzet rakott. És ez nem minden! Az asztalon ott állt egy karos gyertyatartó. Azt én eddig ott sohasem láttam! Az asztal lapján tömérdek viasz, csorgás itt, amott. Viasz! Hogy távolítsam el úgy, hogy azt a drága bútort össze ne karcolásszam? – E szavakkal Holundérné összefonta erkély méretű melle előtt húsos karját, és csak nézett győztes hadvezérként. Kihívóan figyelte Kopejka doktort.

Kopejka Ervin pedig néma maradt, csak ujjaival dobolt az asztalon. A terítő ugyan tompította egy kicsit a dobolás hangját, mindazonáltal Laura is, Maxi is úgy érezte, mintha kivégzés előtti dobszót hallanának. Vége a világnak, vagy legalábbis hamarosan vége lesz. Dérrel-dúrral méghozzá.

Ám más történt. Kopejka doktor arcán aprócska derű futott át, így kérdezte: – No persze, és maga most azt akarná mondani, hogy a gyerekek…?

– Hiszen a doktor úr oly egyértelműen leszögezte, hogy nyílt tüzet a könyvtárban ne! A lángok martaléka lehet a sok érték, s attól aztán az egész ház is. Életveszélyes ily helyen a nyílt láng használata!

Ily, oly… és az utolsó szavakat mintha tűzrendészeti előírásból olvasta volna fel a bősz asszonyság.

– És…? – A doktor e szavak kíséretében homlokához emelte két kezét.

– Nem kell hozzá különösebben éles ész, hogy az emberlánya összeadja a kettőt meg a kettőt! – így az asszonyság.

– Néha öt! – suttogta oda tenyerének védelméből Laurának Maxi.

De azért a helyzet még mindig veszedelmes volt.

– Ah, Holundér asszony – nevetett most már feltárva lapjait a doktor. – A csínytevő ezúttal én voltam. Bizony, bizony, nem tudtam ellenállni a kísértésnek tegnap este, szerettem volna úgy érezni magam, mint hajdanán egy igazi Sódervári báró. Tüzet raktam már csak azért is, mert azokban a régi időkben villany, ugye, nem volt. Tehát az élmény csak tűzfénynél lehetett az igazi.

Laura vigyorgott, megbökte Maxi oldalát: – Fénypofa ez a mi papánk, szuper fickó!

Holundér asszony tokája megremegett. Nem talált szavakat szegény. – Jó, de… teljes tisztelettel, doktor úr… a veszély nem ismer kivételt, érzelmeket. Én csak megismétlem…

– Nem kell megismételnie. Magának van igaza. Nem fog megismétlődni a dolog. Tehát… – nézett körbe kaján bűnbánattal Kopejka Ervin – …ígérem, nem fogok többé *nosztalgiázni.*

Az asszonyság némán bólintott. Nyögve felállt, keresett valami ürügyet a távozásra. – Azt hiszem, kifogyott az ásványvíz, megyek, hozok.

Alighogy kiment, Kopejka Ervin arcvonásai megkeményedtek, s igen zordul fordult gyermekeihez. – Most ide figyeljetek, ti ketten! Mit kértem tőletek? Mi a szabály?

– A könyvtárban tilos a nyílt láng használata – motyogták ők kórusban. Látszott rajtuk, hogy semmit nem értenek.

– Szabad megkérdeznem, miért nem tartottátok magatokat a kérésemhez? Mondjam így: utasításomhoz?

Erre mit felelhettek volna? Hogy nem ők gyújtottak be a kandallóba, hanem… tuti, hogy egy kísértet? Egy Sódervári Szellem? Mondták volna azt, hogy a karos gyertyatartó is így került az asztalra? Vele a viaszcsorgások sokasága? Az kéne csak, hogy ezzel hozakodjanak elő, megkapnák a magukét. Apjuk ugyanúgy a plafonon lenne, ahogy éjszaka Sherlock báró.

Kopejka Ervin zárni óhajtotta szavait, mint aki most aztán valamit egyszer s mindenkorra megmond. – Ígérjétek meg, hogy ez a tegnapi dolog rendkívüli eset volt. Tévedés, amely egyszer előfordulhat, de többször nem.

A testvérek szorgosan bólogattak, néma egyetértésben.

– Bízom bennetek. Tekintsétek becsületbeli ügynek!

Mindketten nagyot nyeltek. Némán.

Laura szólalt meg végül: – Bízhatsz bennünk.

Maxi visszhangozta: – Megbízhatsz.

Doktor Kopejka Ervin vetett egy sanda pillantást amúgy vállon át, féloldalasan a konyha felé, ahol a kérlelhetetlen, szigorú házvezetőnő edényekkel zörömbölt éppen.

– Mindenekfelett pedig azt kérem tőletek, édes gyerekeim, hogy ezt a beszélgetésünket Holundér asszonynak ki ne kottyantsátok. Halálosan megbántódna. Világos? Holott én nélküle meglenni se tudnék. Mióta anyátok nincs köztünk… – Javította: – …velünk, ugye, Holundér asszony tartja a frontot szinte mindenben. A ház dolgaiban feltétlenül. Kérem hát, ez legyen elsődleges fontosságú becsületbeli ügyetek.

Fejét tenyerébe támasztva kanalazta Laura a jégkrémet, melyet Holundér asszony mintegy engesztelőül tálalt közben. Más körülmények között mennyire élvezte volna! A jégkrém volt az egyik kedvence. Most viszont? Ímmel-ámmal eszegette csak.

Maxi is nehezen nyúlt a finomsághoz.



Anyjuk dolga jött elő. Fájón, mint mindig. A mama borzasztóan hiányzott. Az első pillanattól fogva így volt ez. Onnét, hogy eltűnésének borzalmas híre megjött.

Doktor Kopejka Malvin archeológus volt, meg néprajzkutató, ilyesmi. Az Amazonas folyó dzsungelében vezetett egy expedíciót. De a mama helyett négy hétre rá távirat érkezett csupán, benne az állt, hogy nagy baj van. Az expedíció résztvevőinek egyike sem tért vissza az alaptáborba. Most már több mint egy éve, hogy nyomuk veszett.

– Maxi, mi van veled, elrontottad a gyomrodat? – kérdezte Holundér asszony, miközben ő maga mohón, aprólékosan kotorta ki kanalával a finom fagyilé minden cseppjét a kehelyből. – Csoki. Kár lenne, ha elolvadna. Láss hozzá végre!

Maxi felriadt tűnődéséből. – Tessék?

– A jégkrém.

– Vagy úgy. Magának adom, Holundér asszony. Fáj egy kicsit a hasam.

Nem kellett kétszer ajánlania a dolgot.

# A rejtekszoba

Két óra múlt pár perccel, mikor Maxi és Laura a zeneszobába érkezett. A mennyezeti festményen – egy igazi freskón! – angyalok muzsikáltak. Halvány rózsaszín tapéta fedte a falakat, itt-ott kőangyalok álldogáltak falfülkékben, velük trombita, hárfa, hegedű.

– A rejtekajtó! – mutatta Laura az egyik falat.

Maxi áhítatosan simította végig tenyerével a tapéta hajszálnyi hasítékát. – Jó vagy, Laura – mondta. – Én évszázadokig hiába kerestem volna ezt az ajtót. – S kopogott máris.

Semmi válasz.

– Várj, majd én – közölte Laura, és dörömbölni kezdett.

– Sódervári báró, mi vagyunk azok! Maxi és Laura. Megjöttünk.

Csend.

Ám akkor Laura felsikoltott. – Íííííí!

Pontosan az orra előtt feltűnt… igen, előtűnt a falból Sherlock sápatag arca. Laura halálos ijedelemben szökkent egyet hátra, még mindig sipítozva, Maxi pedig befogta a fülét. A szemét nem hunyta le, mert megbabonázva nézte a kísértetet.

– Mit vagytok ilyen zajjal? – kérdezte a szellembáró. – Azt akarjátok, hogy idecsődüljön az a hízott liba Holundérné, vagy ki?

Erre csönd támadt, mert a gyerekek döbbenten hallhatták, milyen modernül is tud beszélni a kísértet.

– Báró! – kiáltották egyszerre mindketten.

– Megijesztettelek titeket? – kérdezte Sódervári Sherlock.

– Igen, de… még hihetetlenebb, hogy ilyen szavakat használ! – jelentette ki Maxi.

– Ezerrel – tódította tréfálkozva a báró. – Mit gondoltok, azért, mert az emberek engem nem látnak, én nem hallom a beszédüket? – Avval megrázta parókafürtjeit.

Hirtelen zaj hallatszott, egyre közeledő léptek dobogása.

– Maxi, Laura!

Holundér asszony volt az. Jött lefelé a lépcsőn.

– Ha itt talál minket, lesz nemulass – mondta riadalmában kicsit régiesen Laura. – Báró, rejtsen el minket! A titkos szobájába, gyorsan, gyorsan!

A léptek fenyegetően közeledtek. Sódervári Sherlock nagy nyugalommal vakargatta fejét a paróka alatt.

– Kicsit elkéstetek, gyerekeim – állapította meg szemrehányóan. – Máris itt a baj.

– Nem tehetünk róla, kegyelmes uram – sopánkodott Maxi. – Épp Holundérné nem hagyott bennünket hamarább jönni. Meg kellett várnunk a szerencsés pillanatot, mikor a házi feladataink mellől meglóghatunk – fejezte be a magyarázatot. – De most…

A kísértetre nem hatott a magyarázat.

– Báró, jó nagyurunk – vette át a szót Laura –, nem folytathatnánk a bocsánatkérést netán az ön szobájában?

– Én ráérek, és nekem itt is jó – felelte közönyösen a kísértet. Majd unottan kezdte piszkálni a körmét.

Van ott valami tényleg? – ezen tűnődött Maxi. Jól látta, hogy elrepült egy csipetnyi… körömpiszok? Jó ég!

Folytatta inkább az esdeklést: – Mi itt Laurával vigasztalhatatlanok vagyunk a késésünk miatt, kegyelmes nagyurunk! Sohasem fordul elő többé. Egy Sódervári bárót magunkféle ember nem várathat – hadarta hízelegve Maxi.

– Te – bökte oldalba Laura, és suttogva folytatta – ugyanolyan süket dumát löksz, mint ő.

Ám Sherlocknak láthatóan nagyon tetszett a kis szónoklat. Jóakaratúlag húzta fel az orrát. – Én nem vagyok olyan kényes kísértet! Hiába „löknek süket dumákat” rólam. – A báró gúnyos szavai hallatán Laura riadtan rezzent össze. – Hallok én, látok én sok mindent a mai életből, tudok alkalmazkodni, ha kell. De rend a lelke mindennek, és ami becsület kérdése…

– Az becsület kérdése – folytatta minden bátorságát összeszedve a báró helyett Maxi.

Laura finoman köhögött, hogy térnének végre a tárgyra.

– Nahát, akkor… – kiáltotta fojtott hangon Sherlock – …hogyan is működött az a titkos szerkezet egykor? Megvan, megvan.

A könyöke mellett ékeskedő angyalfigurára pillantott. Pödört egyet a bajszán, így mondta: – Ha jól emlékszem, a bal keze volt. Hm? Vagy a jobb? A jobb lába netán?

– Sódervári báró, kérjük, erőltesse meg kicsit az emlékezetét! Mindjárt nyakunkon a Holundér!

Maxi és Laura már remegett a félelemtől.

– Kutyára dér, Holundér! – káromkodott a báró. – Nem tudom. Elfelejtettem.

Kísérteties volt a helyzet.

– Elfelejtette? – sápítozott Laura.

– Jó, nekem nem kell rejtekajtó, én átmegyek a falon – magyarázkodott a báró. – Mást értetek most nem tehetek.

Avval átment a falon, és eltűnt, míg a gyerekek ott maradtak.

– Most mi lesz? – kiáltották elfúló lélegzettel.

Közben már hallhatták Holundér asszony hangját.

– Kaptok mindjárt! Hol vagytok? – kiáltozta.

Max és Laura izgatottan kísérletezni kezdett. – Talán a feje a „nyomógomb”.

De a fej nem volt az. A bokája talán? Az sem.

Végre Laurának támadt egy ötlete. – A hegedűjénél lesz valami – jelentette ki.

Nekiláttak. Eleinte hiábavalóan. Aztán…

– A vonó! – mondta kétségbeesetten Maxi. – A hegedű vonója lehet, hogy elmozdítható! Próbáld meg, Laura, más remény nincs.

Laura megpróbálta. S láss csodát, a hegedűvonó megmozdult. Szép lassan „vonult” a húrokon. Akkor pedig…

Klakk, klokk… tárult a tapétával fedett rejtekajtó. A vonó volt hát a titkos nyitóeszköz! Laura már ugrott is be a falon túli térbe. Maxi követte.

– Huh… ez élesbe ment! – nyögte Maxi.

– Egy hegedűvonó húrján múlt – nevetett halkan Laura.

Mind hangosabban hallhatták odakintről Holundér asszony felháborodott szitkait.

– Lefogadom, hogy egy hétig csak csülköt ehetünk krumplipürével és savanyú káposztával – vihogott Maxi.

– Szívből köszöntelek titeket szerény búvóhelyemen – susogta Sherlock báró.

Titkos tanyája csupa por volt mindenütt, pókhálók tucatjai lengedeztek, valahányszor Sherlock moccant egyet. Évszázadok óta nem takarított itt senki!

– Ha ezt Holundér asszony látná! – nevetett Laura.

– Holundér, bajban a mundér – viccelt a báró.

Többkaros gyertyatartó fénye világította meg a széles, aranyozott ágyat. A huzatok mindenütt lukasak voltak, foszladoztak. A szépen faragott lábakról pergett le az aranyfüst. A fal mellett álló hasas szekrény üvegajtaja mögött elsárgult papírok tömege látszott, de a szomszédos polc is csak úgy roskadozott az eléggé használhatatlannak látszó könyvektől.



Laura elismerően füttyentett. – Szuper a kéglije, báró úr.

– A micsodám? – hangzott a hökkent válasz.

– A bodegája, a kunyhója, na – magyarázta Maxi.

– Aha. A kéglim… ez tetszik. És köszönöm a bókot.

Laura utat tört magának a pókhálófüggönyökön át, s ott állt egy borvörös bársonyú díványnál. – A pókoktól szerencsére nem félek – kiáltotta vidáman, és lehuppant az ülőalkalmatosságra. Nem egyszerűen por szállt fel belőle, hanem mintha tűzhányó tört volna ki, hamut hányva sűrűn. Maxi óvatosan kikerülte a díványt, egy ülőgarnitúránál állt meg, ám letelepedni óvakodott.

– Sódervári Sherlock báró, nagyurunk – kezdte a fiú óvatosan –, lenne egy kérésünk.

A kísértet könnyedén odalebbent Laura mellé a díványra, lábát keresztbe vetette, két kezével kalimpált egy kicsit, majd így szólt: – Csak rajta, fogj bele!

– Bajba jutottunk a könyvtárbéli kandallótűz miatt. Kérem, ha megint tüzet rak, a végén oltsa el a parazsat is.

– Igen, ez a buta liba, ez a hízott, százhúsz kiló rosszindulat, a Holundér asszony beköpött minket a papánál – panaszolta Laura. – És ez rém ronda dolog volt.

Sódervári báró felzihált. Akkorát fújt, hogy még a parókája is meglengett. Maga volt a felháborodás!

– Szellembecsületemre mondom! Még ha közönséges kísértet lennék, akkor is… kikérem magamnak, hogy egy hitvány cseléd miatt nekem takarítanom kelljen! Mit képzel a csőcseléknek ez a leánya!?

Laura megrémült, hogy ők megint a csőcselék gyermekei lesznek… másfelől meg, hogy a báró mennyire nem ért semmit a lényegből.

– Hallatlan! – kiáltotta a nagyúr, és talpra lendült. – De ezzel most nem foglalkozom… Mikor indulunk végre? – hadarta. – Késlekedésetek értékes idő elvesztegetését jelentette számomra. Ezer kartács és bomba!

Visszatért lelkének régi világába. A gyerekek válaszára nem is várva tapsolt, mire Lili kutyus máris odalengett. Gyengéden mellkasához szorította – ha azt a horpadtságot egyáltalán mellkasnak lehet nevezni! –, s dédelgetni kezdte.

Maxit sokkal gyakorlatiasabb kérdés foglalkoztatta:

– Hogyan jutunk ki innen? – érdeklődött. Nem akarta megvárni, míg a kísértet szépen átlibben a rejtekajtón, ők meg…

Ám most megvolt a megoldás. Sherlock megnyomott a lábával egy vasrudacskát, mely a titkos bejárat mellett állt ki a falból, és mondta: – Tessék… máris…

– Lassabban a testtel – ijedt meg Max. – Mi hús-vér emberek vagyunk… és Holundér asszony egyből meglátna minket.

– Na lássuk csak: hol van a csőcselék e gyalázatos, árulkodó leánya? – kérdezte a báró, s közben jelezte, át fog libbenni a falon, hogy megnézze.

– Remek – ujjongtak ők ketten.

– Ha tiszta a levegő, hármat kopogok majd odakintről – ígérte a leleményes Sherlock.

– Elkényeztet minket nagyurunk – hálálkodott Maxi. – Ez nagyon rendes magától.

A szellem mintha vigyorral válaszolt volna, némán.

# Sherlock bajban, ezerrel

Jött a három kopogás, ebből a gyerekek tudhatták, tiszta a levegő. Maxi rálépett a kis vaspecekre, mire azonnal nyílt a rejtekajtó, de alighogy kisuttyantak a zeneszobából, már zárult is vissza rögtön.

Odakint azonnal meglátták a bárót, ahogy Lilivel az ölében a trombitás angyal lábánál egy zsámolyon ül – ismerős volt a kép, ám ők mégsem tudták mire vélni a ház egykori urának töprengő tekintetét. Min merenghet? Lehet, hogy Sherlockot még mindig halálosan bántja Maxi felkérése, hogy takarítson ki maga után? Vagy megszabadulásának nagy lehetőségén gondolkodik? Aztán hirtelen Sódervári Sherlock báró lenyelte mérgét, feledte neheztelését, s könnyed mozdulattal föllebbent helyzete egyik magaslatába. Tehette, a gyerekeken és Lilin kívül egyébként se láthatta volna őt senki.

– Adtatok parancsot a kocsisnak, álljon elő a hintóval? – kérdezte a báró.

– A hintók már kimentek a divatból – közölte Maxi. – Busz, az van manapság.

– Mi van manapság? – kérdezte Sherlock. – Busz? Milyen dolog az, hogy nincs hintó?

Választ nem kapott. Így volt ez egyszerűbb.

Mentek a buszmegállóhoz, Maxi gyors pillantást vetett a menetrendre. – A következő járat pillanatokon belül itt lesz. Mázlink van.

– Mi van? – kérdezte riadtan Sherlock.

– A busz, jön a busz – lelkendezett Laura, és a jármű felé mutatott. Sejthette volna, hogy Sherlock mesebeli szörnyeteget fog látni benne.

Csak akkor hol szedte össze a modern szavakat? – tűnődött Maxi. De sosincs minden kérdésre válasz, tudta jól.

– Mi ez? – kérdezte a főúr.

– Hát a busz – mondta Laura, s már kotorászott is a zsebében apróért.

– A lovak hol vannak előle? – érdeklődött a báró.

– Miféle lovak?

A kísértet borzadva csapta égnek a két karját. – Boszorkányság! Mik várnak még rám?! Eddig erre-arra mászkáltam a mai világban, de ilyet… még soha nem láttam! Ez rémes… ezerrel!

Maxi nevetett.

– Ahogy ez néz rám a nagy gülü szemeivel! – így a báró.

– Gyorsan felszállni! – biztatta őket a vezető.

Ha még a bárót is látnád! – vigyorgott magában Maxi.

– Fel, fel – mondta sürgetőleg a sofőr.

– Na jó, jó… – ügyetlenkedett a báró.

– Ne féljen, nagy jó urunk – mondta Laura. – Nem boszorkányság ez, hanem a technika csodája.

– Mondom én, mondom – rezzent össze a szellem. – Csodák igenis vannak. Mindig tudtam.


Fenn voltak, bár a nagyurat úgy kellett felcibálni végül. Hanem akkor… hirtelen, mint a forgószél, meggondolta magát. – Nem és nem! – jelentette ki, s Lilivel együtt lelibbent, vissza a megállószigetre.

– Mi lesz? – kérdezte a sofőr türelmetlenül. – Két napig sztrájkoltunk, ma újra közlekedünk… és ez se jó nektek?

Maxiéknak azonban más bajuk volt. – Báró, nagyúr! Hogy jut el akkor a herceghez?

– Tudom én innen az utat – nyugtatta őket megkönnyebbülve Sherlock. – Ott találkozunk.

Mivel Lauráéknak gyalogszerrel kissé keserves lett volna az út – persze, a báró könnyen átlebegett árkon-bokron! –, ők maradtak a buszon. Hanem abban a pillanatban egy villámgyors sportkocsi húzott el mellettük, és a járdaszigetről berepítette a bárót és Lilit a buszba! A kalandos visszaérkezést követően Sherlock zihálva lebbent el az utasok mellett, lelt egy üres ülőhelyet, s oda leroskadt.



– Mi történt a világgal az elmúlt évszázadokban? – jajveszékelt szegény szellem. Leszegte a fejét, kétségbeesetten kapaszkodott az előtte magasodó üléstámlába.

Laura és Maxi őszinte részvéttel nézte.

– Mi ez, mi ez? – sopánkodott a kísértet. – Nekem ez a csodamicsoda túl gyors! Ó, ezer kartács és bomba, állítsák meg, végem, végem különben!

Lili gazdája melléhez bújva egyetértőleg nyüszített.

– Csss, csss, Lili! – Próbálta csitítani a kis kutyát Laura, mert néhány utas már felfigyelt, pontosabban felfülelt a furcsa hangokra, s gyanakodva nézegették a testvérpárt.

Maxi bátorítani szerette volna a riadt kísérteteket, de kísérletei hiábavalónak bizonyultak. Szegény Sherlock fejéről félig lecsúszott már a paróka, egyik lábáról a másikra állt, lebegésről szó sem lehetett. Egyre csak azt hajtogatta: – Mi ez? Mi lesz?

Laura elunta a nyöszörgést, s a báró felé fordult. – Uram, te vagy a nagymester, tégy valamit!

Maxi látta, hogy a szellem mindjárt elájul, azt mondta hát sietve: – Nagy jó uram, mindjárt ott vagyunk. Megérkezünk, ne féljen.

Szegény szellemnek azonban még három megállót kellett végigvergődnie. Ide-oda billent a gyerekek között, akik mindig elkapták, a végén lefogták, a parókáját is helyreigazgatták, igyekeztek enyhíteni szenvedésein.

Leszállhattak végre, kint ragyogott a napfény. Ám az idő gyorsan változott: szél kerekedett, sötét fellegek rohantak vészjóslóan, és az ég nem ígért sok jót.

Hanem a gyerekek most már támaszkodhattak a báró helyismeretére, és Sherlock magabiztosan közölte velük: – Erre vezet egy rejtekút… így rövidítünk. Irány utánam!

– Boldogan követjük, báró – mondta Maxi.

– Csak én nem vagyok boldog, mert ősi ellenségem kastélyához vezet ez az út. Sebaj, valami vigasztal mégis.

– Micsoda? – kérdezte Laura.

– Az, hogy van remény a szabadulásra. Megmenekülök ettől az átoktól.

Lili élvezettel szaglászott a bokrok tövénél, ám Sherlock egészen különös dolgot művelt: leoldozta nyaksálját, ott volt egy kis lánc, szemein likak.

– Mi ez? – kérdezte Maxi.

– Bolhacsapda – közölte a báró, és kirázta a láncot; hullt a sok parányi hulla.

Bolhahullák! – Laura és Maxi csak ámult.

– Önnek… bolhái vannak, báró úr? – kérdezték. – Nem mondja?!

A szellem csak legyintett. – Voltak bolháim. Kinek ne lettek volna? Tetvei is voltak mindenkinek.

Előkotort valami szarvasbőrszerű rongyot. Maxi csak nézte. Sherlock magyarázni kezdett: – Ezt disznóvérbe, netán gyantába, mézbe áztatjuk, beletesszük az imént látott tokba, és a parányi lukakon csak úgy ugrálnak be a finom illatra a bolhák, vagy másznak oda a tetvek.

– Nem értem – közölte Maxi. – Ön olyan légies… hogyan lehetséges, hogy valóságos bolhahullák hullanak a csapdákból?

– Bűvöltem őket, barátocskám – mondta öntudattal a báró. Lauráék úgy nézték, mintha meghibbant volna.

Vagy ők hibbantak meg? Megesküdtek volna, hogy az imént igazi bolhahullákat láttak. Holott ez képtelenség! A bolhacsapda sem megfogható, hogyan fogna hát valóságos bolhákat? Hogyan lennének Sherlocknak igazi bolhái?

– Vigyázat! Be ne dilizzünk még a végén! – súgta Laurának Maxi.

Szerencsére a báró sem feszegette tovább a kérdést.

– Olvastam – kezdte mintegy a maguk megnyugtatására a fiú –, hogy abban az időben nem nagyon mosakodott senki, így bolhásodtak és tetvesedtek meg.

– És mily gyötrelmes volt a viszketés! – bólogatott a báró.

– Parfümmel próbálták a bűzt elfedni – mondta Maxi.

Laura roppantul büszke volt az öccsére, hogy ennyi mindent tud. Csak ámult és bámult. A kislány a bolhák puszta gondolatára is úgy érezte, máris viszket mindene. Még akkor is vakarózott, amikor hirtelen feltűnt előttük az erdő túlján az Au hercegek kastélya. Sherlocké ehhez képest viskó volt, egyből látták.

A báró gyűlölködve pillantott a magasba, az elfüggönyözött ablakokra. – Szemetek! – sziszegte. – Hogyan is mondtad, igen tisztelt fiacskám? – fordult most Maxihoz.

– Szemétládák? – kérdezett vissza ő.

– Ez az. Meglátjátok, szemétládák, mi az, ha egy árny előbukkan a múltból! Egy szellem, egy bosszúszomjas kísértet! – fenyegetőzött a báró.

# Egy herceg „megfaggatása”

Maxi megnyomta a kapucsengőt, de senki sem jött nyitni. Automata se működött.

Épp amikor Sherlock vad haraggal átvetette volna magát a bejárati ajtón, hirtelen felbukkant egy fiatal férfi. A kísértet rémülten meresztette a szemét. Kétségbeesetten igyekezett fékezni roppant lendületét, de már késő volt. Velőtrázó üvöltés kíséretében egyszerűen keresztülhatolt a fiatalemberen. Ez utóbbi csak valami szörnyű hideget érzett, mintha jeges villám csapott volna beléje.

Sherlock azonban mit sem törődött ezzel – honnan tudhatta volna, mit érez „az akadály”, melyen áthatolt –, s eltűnt a szemközti tükörfalban. Lili habozás nélkül követte a gazdit.

– Jaj, mamám! – sikkantotta Laura, aki öccsével együtt szobrozva állt ott, és csak azt sajnálta, hogy nem láthatatlan szobrok ők is.

A fiatalembernek is pár pillanatba telt, míg magához tért, és összekapta magát. Jobbra-balra pillogott, s első gondolata ez volt: – Ki üvöltött az előbb ekkorát? – Dörzsölgette nyakát, mellkasát. – Mi volt ez a csontvelőig ható hang… honnét jött? – kérdezte.

Maxi a másodperc ezredrésze alatt megértette a helyzetet. Csak a hazugság segít, tudta jól. „Fehér” hazugság, így nevezték az efféle jótékony füllentést. – A nővérem… Igen, az van, hogy… – kezdte a srác.

A foga fáj? Nem, ennél Maxi valami jobbat akart kiötleni.

– Én…? – tiltakozott volna már Laura, de Maxi nem hagyta.

– Igen, a nagy álma az neki, hogy operaénekesnő legyen, és örökké gyakorol. Ha meg váratlan helyzetbe kerül, kiszalad valami rögtön a torkán. – Nem merte odáig fokozni, hogy „egy dallamtöredék”, amelyik a torkát meg is karcolja, ezért a fájdalmas sikoly.

Laura azonban szerencsére megértett mindent, hevesen bólogatott, csaknem hozzálátott már, hogy egy újabb „áriarészletet” eresszen a világba.

De a fiatalember inkább leintette, látszott rajta, füle épségét félti. – Tessék csak, majd… nyugodtan… nekem ennyi elég – tette hozzá. – A gyakorlást kicsiben kell kezdeni, a nagy Maria Callas sem a csúcsokat ostromolta egyből.

– A nagy kicsoda? – kezdte volna Laura, de Maxi gyorsan próbálta menteni a helyzetet, s közbevágott:

– A Kopejka testvérek vagyunk, Kopejka Laura és Maxi – magyarázta a fiú. – Au hercegét keressük, Au Nepomuk urat.

Laura közben sziszegve megfogadta magában, hogy még az este elsüllyeszti öccse egyik csatahajóját az otthoni tavirózsás dísztavacskában.

– Hát ha őt keresitek, akkor szerencsétek van, mert teljes életnagyságban itt áll előttetek – mondta derűsen a fiatalember. Aki… nos, Laura számára első látásra igen jóképűnek tűnt. Kurtára nyírt fekete haj, kék szempár, sportos alkat, lezser cuccok. Hát nem, ez a pasi egyáltalán nem látszott hercegnek!

Csak hát mit mondjanak, miért jöttek ide? Azzal nem állhatnak elő, hogy: „Kérem, mi tegnap összefutottunk Sódervári Sherlock báróval, vagyis ő *belengett* az életünkbe, és így, *lendületesen* elmesélte, hogy balsorsát, kísértetállapotát egy aljas illetőnek köszönheti, aki párbajban…” Satöbbi, satöbbi. Mindez borzalmasan hangzana! Még a végén diliházba vinnék őket!

Mi legyen?

– A suliban nálunk – szólalt meg Helyzetmentő Maxi a legnagyobb lezserséggel –, hát igen, úgynevezett Történeti Heteket tartanak. Mi kaptuk Laurával a kastélytörténet témakört, és hová jöttünk volna elsőként, ha nem a híres-nevezetes, nemes és nemzetes, főúri Au család ősi fészkéhez?



Laura a tenyerébe vájta körmeit, hogy el ne szédüljön a nevetéstől.

– Szuper! – kiáltotta rögtön a herceg, megvillantva fogpasztareklám mosolyát. – A legjobb helyre jöttek… jöttetek, na, tegeződjünk – kinyújtotta a kezét. – Nepomuk… – és bűvös mosolyt lövellt Laurára. – A családtörténet is belefér a kastélytörténet témába? Mert a genealógia… na, a családtörténet vagy leszármazástan a vesszőparipám!

Megtörtént a kézfogás, majd utána Laura tenyerével rögtön elfedve száját azt kérdezte Maxitól: – Milyen paripáról meg vesszőről beszél?

– Vessző… és őskutatás. Családtörténet, minden.

Laura csak forgatta a szemét. „Ezek a főnemesek! Mikkel nem foglalkoznak!”

Nepomuk azonban oldalt lépett, szívélyesen mutatta az ajtó mögötti világot, mely egyelőre csak egy folyosó volt. – Kerüljetek beljebb!

– Herceg…

– Semmi herceg, maximum herceg *és* tegezés…

Maxi felkapta a fejét: – Tessék?

– Jaj, Maxi – nevetett a herceg.

A fiúcska most már olyan ideges volt, hogy alig értette a szavakat. Kimerítette az iménti szereplése, mellyel a Helyzetmentő Maxi nevet érdemelte ki saját maga számára.

Vonultak hát, s elértek egy csupa fény, csupa fehérség nappalit. Még a bútorok is fehérek voltak! Ott ült egy legalább tizenkét személyre tervezett asztalnál egy okostojás arcú fickó. Előtte papírtekercsek, gondos mérnöki rajzok.

– Bemutatom építészemet: Amedeo Lieven úr… vendégeim: Kopejka Laura és Maxi. – A herceg arca hatalmas örömet sugárzott, hogy ilyen kiváló illetőket ő „összehozhat”.

– Jó napot, Lieven úr – üdvözölte az építészt Maxi és Laura.

Még Holundér asszony is büszke lett volna védencei jó modorára, ügyes viselkedésére.

Lieven úr modora azonban közel sem volt olyan szívélyes. Maxi érezte, hogy ez az építész-akárki legszívesebben egyből kirúgta volna őket, még az ajtóban útilaput kötött volna a sarkukra.

Ebből maga a herceg semmit nem érzékelt, lelkesen magyarázta tovább a dolgokat. – Képzelje el, barátom, a gyerekeknek a családomról kell valami tudományos értekezést írniuk! Az ilyesmi nagyon divatos ma, de hogy épp mirólunk, az szuper! Megaszuper! Remélem, önt nem zavarja, hogy szakmai tárgyalásunkat kis időre felfüggesztjük. Így válaszolgatni tudok fiatal barátaim kérdéseire.

Amedeo Lieven odavágta az asztalra a ceruzáját, azt morogva: – Maga a főnök. – S máris ment, hogy töltsön magának egy csésze kávét.

Maxi végig azt gondolta: „Bár öntenéd le a papírjaidat!”

Kint a teraszon aztán Au hercege, Nepomuk úr kitárta két karját, s azt mondta: – Nagy ívű témánkhoz ez a méltó, tágas keret. Látjátok? Itt jól tudunk majd beszélgetni. Hiper!

Laura és Maxi csak kapkodta a levegőt. Mi ez a „méltó, tágas keret”? Mintha egy vidámpark bolondkertjébe csöppentek volna. Alakok mindenütt, szoboralakok oszlopokon. Minden oszlop tetejéről legalább egy fej bámult le rájuk.

– Ó, hát ők az őseim – mutatta a fiatal férfi, és kihúzta magát. Szerénykedve szólt, de büszkén várta, hogy vendégei meg a hatás alól ne tudják kihúzni magukat.

Nem tudták.

– Ezeknek a mellszobroknak mindegyike – folytatta Nepomuk herceg – az én egy-egy ősöm.

A suliban Maxi valami jó kis beköpéssel válaszolt volna, de itt? Szinte szédült, szeme-szája elállt. Merthogy egyik-másik fej fura, nagyon fura volt ám!

A herceg meg is magyarázta a furcsaság okát: – Csak a legkiemelkedőbb szobrászokkal dolgoztatok. Akadnak köztük modern művészek. Kubisták, futuristák, manieristák, dadaisták satöbbi.

A gyerekek meg csak néztek egymásra. Nem pontosan értették, mit hallanak. Még a „futurista” csak elment, de a többi…

A fejek pedig! Akadtak élethűek, meg olyanok is, amelyek úgy hatottak, mintha a konyhában gyakorolta volna a mesterszakács a hússzeletelést – kövön. Élek, lapok, lukak, kivehetetlen formák… Na, mindegy, gondolták ők. Nem ez a lényeg.

A lényeg például az volt, hogy a herceg hellyel kínálta őket. Sherlock szempontjából a lényeg az volt, hogy ők itt vannak. Jó ideje eszükbe se jutott, hogy… de hát tényleg, hol lehet a báró?!

Vasveretű, kovácsolt padon ültek, nyilván iparművészeti remek, gondolta Maxi. A herceg velük szemben helyezkedett el egy – nyilván futurista vonalú – széken.

– Szép, de nehéz feladatot vállaltatok – kezdte Nepomuk. – Tanulmányt írni egy ilyen régi családról… nem semmi, ugye. Nekem erről az egyik ős-ősöm-üköm, Roderigó herceg jut eszembe. „Csillagoknál alább ne add!” Igen, ez volt az ő jelszava.

– Megfogalmaztunk már néhány kérdést – tapogatózott Maxi. – Például hogy mennyire ősi az ön családja…

– „A családod, herceg”. Tegeződünk. Hiszen a kis herceg is tegeződött – utalt Nepomuk a híres regényalakra.

Maxi azzal is a lényegre tért, hogy zsebéből előhúzott egy igazi riporterinek látszó jegyzetfüzetet.

Nepomuk, Au hercege csücsörítve készült a válaszra.

– Családfánkat a kilencedik századig lehet visszavezetni – mondta.

Maxi szusszant egy nagyot. Ejha, több mint ezer év! Ennyi idő alatt sok minden történhet egy családban, gondolta. „Auék” sem lehettek kivételek. Mármost, ha ők Laurával karácsonyig itt ülnek, akkor is aligha jutnak el a tizenhetedik század végéig, a szóban forgó Roderigóig. Ám ha egyenesen nekiszegezik a kérdést, Nepomuk gyanút foghat, egyből rájöhet, hogy a családtörténet-kutatás közönséges álca… sőt még rosszabb: ürügy a befurakodásra, a bizalmába férkőzésre.

Hát csak óvatosan.

Maxi igyekezett gyorsan haladni, de századról századra kellett mennie. Laurának most jutott eszébe Sherlock. Hol lehet, mit művelhet éppen? Csak baj ne érje! Persze nehéz volt elképzelni, mi baja eshetnék egy kísértetnek. Ezzel együtt mégiscsak izgult „halál öreg” barátjukért. Látják-e ők még valaha Sódervári Sherlock bárót? Ó, jaj!

Óvatosan hátratolta székét, s jött a régi detektívtrükkel: – Kimehetnék egy pillanatra?

A vécére, mármint.

– Ó, persze. A folyosón találod, balra a második ajtó. Viszont hol is tartottam? Vagy úgy, Hartmuthe von Au. Mellszobra épp melletted van, Maxi…

Laura, ahogy belépett a nappaliba, láthatta, Amedeo Lieven milyen ellenséges pillantást vet rá egy lóversenyújság lepedője mögül. Lába fent volt az asztalon. Egyszerre nem számítottak neki olyan becsesnek, értékesnek a tervrajzok. A papírok jócskán koszolódtak máris.

Sebaj! Neki végképp más a gondja: meg kell találnia Sherlockot!

Az építész két lába hirtelen valami nagy-nagy durranással a padlóra csusszant, keményen ütközött a cipősarka lent. Mi ez, nézte Laura riadtan. A lóújság is földre hullt. Laura látta az építész leesett állát, s követte a férfi hitetlenkedő tekintetét.

– A jó mindenit! – kiáltotta Laura, és már rohant is le a terasz lépcsőin a kertbe.

Nepomuk, Au hercege úgy belemerült fejtegetéseibe a nagy ősről, Hartmuthe von Auról, hogy észre sem vett semmit a nagy hajcihőből. Csak Maxi érezte, hogy valami baj van. Másképp mit rohangálna úgy Laura, mint akit ördögök kergetnek?

– Sódervári báró! Gyorsan! Ide, ide! – bújt el Laura egy fa törzse mögé, onnét kiabálva a szellemnek.

Sherlock összevissza rohangált a réten, köröket írt le, jól láthatóan céltalanul, mint aki azt sem tudja, hol van.

– Sódervári báró! Ide, ide, itt vagyok, én vagyok az, Laura!

A kísértet azonban csak pillogott körbe-körbe, mint aki se lát, se hall. Lili kétségbeesetten szorította fogacskái közé a nagyúr kabáthajtókáját. Ő legalább észnél volt, Laura felé próbálta rángatni a gazdit. A szegény Sherlock úgy nézett ki, mint egy madárijesztő. Parókájába apró gallyak tapadtak, sár éktelenítette a fürtöket, az egész látványt csak még nevetségesebbé tették a virágocskák, levelecskék.

– Mit művelt kigyelmed? Mi történt? – kérdezte izgatottan Laura, aki a báró látványától sírni és nevetni tudott volna egyszerre.

A kísértet zihálva dőlt a fa törzsének, de néma maradt. Aztán végre megjött a szava: – Jaj, iszonyú volt! – jajongott, szeme vadul forgott. – Az első fal könnyű falatnak bizonyult, a másodikat is bravúrral vettem. De hogy mik vannak! Ki hinné, hogy az Au népség a szemétdombját ott tartja a kastélyfal tövében. Egyenest beleestem… meg ott várt egy nagy kő, ki tette oda és miért, örök rejtély. Így, szellemalakban is agyrázkódást okozott nekem ez a kolonc…

Laura elképedt. A „kolonc” Holundér asszony nyomán az ő kedves szava is volt! Furcsa…

– Már bocsánat, báró, maga is mondja, hogy ez szinte képtelenség – kezdte Laura. – Egy kísértet… bocs, egy szellem nem kaphat agyrázkódást egy kőtől vagy bármitől!

A kísértet csüggedten felnyögött. – Tudatlanok. Nem is sejtitek, mennyi idő kell a *szellemek mentelmi jogához!* Azaz, hogy a fizikai fájdalmaktól valóban mentesüljenek. Az ütközéseket testük-lelkük teljes közönnyel fogadja. Csakhogy ehhez teljes összpontosítás kell. A váratlanság ilyenkor a halálunk.

E furán hangzó közlésre Laura elvigyorodott.

– Kérlek, vedd minden szavam komolyan. Az Au hercegi család a világ söpredéke. Az ő átkuk volt rajtam ennél az ugrásnál is. A szemétládák… a szemétdombjukkal! Ez a Nepomuk…

– De hát Nepomuk herceg mit sem tehet róla, hogy ez történt kigyelmeddel. Ön átlebbent egy falon, aztán egy szemétdombon landolt, és ott volt még egy kő is.

Sherlock szeme villámokat szórt. – Hát ide figyelj, te kinek a pártján állsz? Máris szembefordultál velem?

– Az ön pártján állok, báró úr – közölte sietve Laura, s közben próbálta leszedegetni szegény Sherlock parókájáról a rátapadt szemetet. Hogy az utolsó rátapadt koszt is lecsippentette, így szólt: – Most már indulhat tovább. Teljesen láthatatlan megint.

– Épp ideje! – jelentette ki Sherlock. – A bosszú vére nem alvad!

Lili felriadt szendergéséből, hangosan csaholni kezdett.

– Hé, álljon meg, báró! Most nem mehet oda – kiáltotta Laura. – Nem robbanhat be csak úgy közéjük.

– Kisasszonykám – mondta vérig sértve a báró. – Jegyezze meg, hogy egy Sódervári báró mindig oda megy, ahova akar. Semmi nem állhatja útját!

– Bocsánat! – riadt meg a kislány, és szerette volna, ha ott helyben elnyeli a föld. – Félreértett, báró! Jaj… Én csak úgy gondoltam, hogy… Csak azt akartam mondani – magyarázkodott panaszos hangon –, hogy miközben én önt életre-halálra tisztelem, óvni szeretném minden ballépéstől… pontosabban ballibbenéstől.

– Miféle ballépéstől akarsz engem megóvni?!

– Ha bevágódik oda egy kísértet… egy szellem, Nepomuk báró azonnal gyanút fog, nem árul el többet. Főleg, ha az a kísértet őt gyalázni, vádolni kezdi.

Sherlock erre csak pödörgette a bajszát, ami nála a mély töprengés jele volt. – Hm… – Ennyit hallatott csupán.

Laura Sherlockkal és Lili szellemkutyával visszasietett a házhoz. Már messziről hallhatták a herceg szónoklatát, bár nem minden szót értettek tisztán. Sherlock egyszer-egyszer így is borzadva felhorkant. Egyszer kimondott felháborodással hátrált egy lépést… egy libbenést.

– Ezerrel! Még hogy! Mennydörgette!

Ahogy Laura a két kísértettel – a báró „émelyítő!”, „undorító!” kiáltásai közepette – a teraszt elérte, otthagyta Sherlockot az egyik oszlopnál. Közben Nepomuk érdekes módon kicsivel arrébb szintén egy oszlopnak dőlt, pontosabban hatalmas szobortalapzatnak, fölötte egyik ősének feje díszlett.

Ahogy Sherlock ezt a fejet meglátta… – Roderigó, szemétláda hercege Aunak! – sziszegte.

Laura alig győzte csitítani. – Nem szabad! – hajtogatta. – Hadd emlékeztessem tervünkre… báró, a tervére. Ne… nem szabad. – Így hadart összevissza, mire a szellem némileg elcsitult.

– Az öreg Roderigó fura illető volt – mesélte Nepomuk éppen. Közben Sherlock két kezét háta mögött összevonva lassan vonult Nepomuk és a nagy ős szobra felé.

– Igazából csak a csillagászat érdekelte – jelentette ki éppen Au hercege.

– A csillagászat? – kérdezte Maxi, s közben már a szeme sarkából Sherlockot figyelte.

– Így van… azaz volt – helyesbített a fiatalember. – Ezért is imádta úgy az itáliai asztronómusok munkásságát. Ha csak Galileit veszem, hát tőle Roderigó el volt ragadtatva. A nap járása, meg minden. Megszállottja volt az égitesteknek.

És a földieknek – gondolta Maxi.

– De nézzük csak… nézd, fiatal barátom, a torony kupoláját. Az a csillagvizsgálónk. Távcsövekkel, minden tudományos eszközzel felszerelve. A mennyezeten az ég térképével. És vannak ott több évszázados bolygómodellek eredeti épségükben megőrizve.

Sherlock már ott állt közvetlenül a két herceggel – Roderigóval és Nepomukkal – szemközt. Laura és Maxi rettegve várta a fejleményeket.

– Vartyogó békák, azok vagytok, mindketten! – hörögte.

Erre Nepomuk igen furcsa arcot vágott. Így nézett kérdőn Maxira: – Hogy micsoda? Miféle békavartyogást emlegetett itt valaki?

– Én nem mondtam semmit – szólalt meg a zavarkeltés reményében Laura. – Hát te, Maxi?

Fejrázás volt a válasz.

Nepomuk keserveset sóhajtott, majd megvonta a vállát. – Talán én hallucináltam, túlhajtom magam mostanság.

Laura szíve vadul kalapált – merthogy mindeközben Sherlock grimaszokat vágott a herceg felé, nyelvét öltögette. A kislány izgatottan rimánkodott, nehogy a báró nagyobb bajt csináljon!

– Ez mind borzasztóan érdekes. Érdekes és nagyon izgalmas – bólogatott lelkesen Laura, próbálván menteni, ami menthető… Sherlock felé fenyegető arcot vágott, ezzel igyekezett jobb belátásra bírni az öreg szellemet.

– Khm – helyeselt Maxi eléggé dermedten.

– A tanárnőnk említett nekünk egy igen furcsa esetet – szánta el magát végre Laura. Félt, ha húzzák az időt, le kell mondaniuk alapvető céljukról. – Azt mesélte, hogy eltűnt Roderigónak valami óriás gyémántja. Él erre vonatkozóan valamilyen családi legenda?

– Eltűnt? – vakarta a fejét Nepomuk, mint aki valami nem oly nagyon fontos dolgot próbál felidézni. – Óriás gyémánt? Ja, igen! Azt tőlünk jó háromszáz éve ellopták, azóta sem került meg. Valójában az történt, hogy Roderigónak bár a csillagászat volt a szerelme, az égitestek, idővel nagyon megtetszett neki egy kis földi test, egy igazi csillag: Terézia Ez-Meg-Az.

– Ez-Meg-Az? – bömbölte a báró, ahogy várható volt. – Ez-Meg-Az? Az meg micsoda?! – A döbbent csendben a báró még hozzásziszegte: – Egy Sódervári úrhölgy, egy Sódervári bárónő.

Sherlock a közvetlenül Maxi mellett álló Hartmuthe-oszlop mögül kukucskált ki, s most vadul előreszegte fejét. Laura erőteljes intésére azonban visszafogta magát, elbújt megint az oszlop mögött.

Bár hát itt… csakis a hangja volt a lényeg.

– Mit mondtál? – fordult most már sürgetőbben Maxihoz Au hercege, Nepomuk.

– Hát azt hiszem, Sódervári volt ennek a bizonyos Teréziának a családneve – hangzott Laura gyors válasza, öccse helyett szólván.

– Na mindegy. A lényeg, hogy a menyasszonya faképnél hagyta. Ősöm ott állt az oltár előtt egymaga… világ csúfjára – mondta Nepomuk.

– Ott maradt, mert egy vartyogó varangy volt – rikkantotta el magát újra a báró.

– Tessék? – fordult Nepomuk döbbenten Maxihoz. – Ez egyre cifrább! Miket hordasz itt össze? – kérdezte felháborodva.

– Én semmit se mondtam, kérem! – tiltakozott joggal Maxi.

Nepomuk azért csak gyanakodva nézte. – Tény, ami tény, ez a Tolvajházi akárki nőszemély, mielőtt meglépett az esküvőről, még ősöm nagy gyémántját is ellopta.

– Hazug szemétláda, te! – hörögte a báró. – Tetű, egér, varangy, te!

– Velem te még egyszer így nem beszélsz, hallod-e, te taknyos? – fordult immáron tettlegességre készen Maxihoz a fiatal herceg.

– Hallja-e, észnél van maga? – súgta oda az oszlop mögött lapuló bárónak nyersen Maxi.

Nepomuk természetesen azt hitte, neki szólnak e szavak. – Ez már mindennek a teteje! – rikkantotta. – Hát fogom én hagyni, hogy egy kis porbapurcantó így beszéljen velem?

Laura jól látta, hogy Sherlock milyen pompásan mulat ezen a kínos jeleneten.

– Porbapurcantó, porbapurcantó! Ezt se hallottam még! – vihogta a báró, majd vad lendülettel odalibbent Roderigó herceg mellszobrára.

Laura riadt tekintettel követte a szellemet, s a következő mozdulatát már megkövülten bámulta: repült ugyanis a mellszobor, és iszonyatos zajjal darabokra tört a terasz kövén. Az irdatlan robajt Nepomuk herceg fülsiketítő ordítása követte. Peregtek szét a kődarabok, de ez még nem volt minden – a báró ügyes libbenéssel hirtelen a következő szobron termett, és látni lehetett, hogy áldatlan tevékenységét folytatni akarja.

– Nem, nem, ilyen nincs! – jajveszékelt Nepomuk. – A szegény drága Roderigó. Miért éppen őt érte ilyen baleset? Mi történhetett?

Ám nem csupán Roderigót érte „baleset”: pár pillanat múlva már Hartmuthe herceg szobra úgyszintén zuhant, és kőalakja „szétrobbant” a teraszon.

Laura kétségbeesve a szeme elé kapta két kezét. Miféle gonosz szellem él ebben a kísértetben? Jaj! Ellenben a báró már lebegett is el. Halkan dudorászva belibbent a házba.

– Azonnal takarodjatok innen! – ordította az idegösszeomlás határán imbolyogva a fiatal herceg. Megkapaszkodott valahogy, szerencsére nem döntött le még egy harmadik szobrot. – Kotródjatok, átkozottak! Ti hoztátok rám ezt a bajt. Tűnés!!!

# A bosszú vére nem alvad

– Én azt mondom nektek, ez csak kinyitja a száját, s rögtön hazudik – háborgott nagy hangon Sherlock.

A rejtekszobában ültek, tanakodtak, hogyan folytassák hadműveleteiket. A báró végignyújtózott a poros ágyon, s karját is összefonta a mellkasán.

– Ez a Nepomuk a nyelvét leharapná inkább, de akkor sem ismerné el, hogy ős-őse közönséges hazudozó és csaló volt. Pfuj!

Laura törökülésben foglalta el a borvörös dívány középső helyét, rágógumiját ide-oda forgatta a szájában: balról jobbra, jobbról balra. – Meglehet, igazat mond, jó urunk – bólogatott, majd nagy pukkanással szétdurrantotta a felfújt rágógumi-buborékot.

– Ezzel együtt! Ha még öt percet nyugodtan beszélgethettünk volna a herceggel, most többet tudnánk – sóhajtotta szemrehányóan Maxi.

– Mesebeszéd! – háborgott öntudattal Sherlock. – Ez a varangy csak vartyogott.

– És mi van akkor, ha ez a Nepomuk tényleg nem tudja az igazságot? – gondolkodott hangosan Laura. – Ha például Roderigó senkit nem avatott be az óriás gyémánt titkába? Vagy ha más lopta el a kincset, egy másik fickó… – Ezt gyorsan hozzá kellett tennie, mert a báróra megint csaknem rátört egy kisebbfajta dühroham.

– Az ám – bólintott Maxi –, ez is meglehet.

Az új lehetőségen morfondírozva mindhárman mélységes hallgatásba merültek.

– Az ismeretlen tolvaj elmélete nem visz minket előbbre – jelentette ki végül a kisfiú. – Tehát maradjunk az egyetlen nyomnál, melyet követhetünk. Megint felkeressük a herceget, de most már alaposabban kifaggatjuk. Célratörőbbnek kell lennünk. Hátha…

– Hátha mi? – horkantott a báró.

– Semmi… van valakinek jobb ötlete? – kérdezte Maxi.

Nem volt. Laura megvonta a vállát. – Felőlem próbálkozhatunk tovább. Már ha még egyszer beenged minket.

– Ha beenged, az se hozhat sok eredményt – csüggedt el a báró. – Hanem ha gondoljátok, veletek tartok.

– Azt az egyet aztán jobb, ha nem teszi, nagyurunk – nevettek a gyerekek egy emberként. – Szépen itt marad, megvár minket, s majd beszámolunk önnek.

Másnap délután Sherlock a kastélya tetejéről figyelte, hogyan pattan biciklire Laura és Maxi.

– Senki, de *abszoláte* senki nem parancsolhatja meg egy Sódervári bárónak, mit tegyen és mit ne – közölte a szokásos pökhendi hangnemben Lilivel a nagyúr. Ahogy a gyerekek kikerekeztek a kapun, felhúzta a szemöldökét. – Ezek a kis békák se rendelkezhetnek velem, nem ám! Mellesleg, nélkülem nem is boldogulhatnak. Meg hát… dehogy hagyom őket magukra ezer veszély közt. Felelőtlenség lenne a részemről. – S hozzátette még: – Ez becsület dolga.

E szavak kíséretében, Lilit magához szorítva, föllebbent, máris ott úszott a magas légben a fák felett.

A testvérek rövidesen megérkeztek a hercegi kastélyhoz. Laura csengetésére nem jött semmi válasz.

– Disznók! Verné őket a sertéspestis! – szórta átkait az úri házra Laura.

– Nepomuk talán elment sétálni a parkba, vagy elbóbiskolt a romok közt a teraszon – vélekedett Maxi, azzal már lódult is, de csakhamar megnyúlt képpel tért vissza. – Tévedtem. Se a parkban nincs, se a teraszon – zihálta.

Reménytelennek látszott a helyzet.

Az ajtó, melyen át tegnap a nappaliba jutottak, zárva volt. A ház csendes, az ablakok függönye véletlenül se moccant sehol.

– Bepislogtam, de életnek semmi nyoma – foglalta össze a tényállást.

– Ilyen nincs! – nyomta tovább a csengő gombját Laura. Kis szünet után megjegyezte: – Mi van, ha mégsem olyan kihalt a ház, mint amilyennek tűnik?

– Akkor hazamegyünk – jelentette ki rövid mélázás után tárgyilagosan Maxi.

– Nem létezik! A herceg úr nem szabadul tőlünk, amíg rá nem jövünk a titok nyitjára.

Ekkor hirtelen megütötte a fülüket a közeli bokrok közül valami „cöcöcö” hang. Megvetést, lekicsinylést sugallt.

– Most kellene egy rutinos kísértet, de ezerrel, igaz? – hallhatták most már egyértelműen Sódervári Sherlock báró félreismerhetetlen megnyilvánulását.

Nem akartak hinni a szemüknek. Valóban az ő barátjuk libbent elő kutyástól a bokorcsoport védelméből! Az öreg szellem már egy ideje ott lapulhatott. A gyerekek csak ámultak és bámultak.

– Most jönne jól egy kísértet, aki áthatol a falakon, ugye? Sőt, netán… – s máris mutatta – olyan picivé tud válni, hogy kutyástól átfér a levélszekrény nyílásán. Na, milyen vagyok?

Ügyességét mutatta is egyből: kis szélvihar kerekedett a levélrés körül, aztán valami kattanó zaj, még egy, és a kísértet máris eltűnt. Hamarosan a levélrés túloldaláról hallhatták a hangját. Fél perc múlva meg…

Nyílt odabentről egy ablak, kihajolt egy jól ismert fej, hallatszott a fölényes, atyáskodó, de szívélyes hang:

– Milyen voltam? Nyitva áll az ablak, méltóztassatok befáradni! – Majd hozzátette: – Az ablakmászás ugyebár kis fáradsággal jár.

Maxi nem akart hinni a fülének, másrészt aggályai is támadtak. – De ez nem egészen törvényes, ezt általában úgy hívják, hogy betörés! – dadogta.

– Engedély nélküli behatolás – enyhített a dolgon Laura.

– Volt aranybetűs meghívótok, csak elvesztettétek – vihogott a szellem saját szellemességén.

A testvérek továbbra is tétováztak.

– Éltek az alkalommal, ennyi fog történni – mondta igen komolyan a báró. – A szerencsének mindig örülni kell.

Ám hiábavalónak bizonyult minden. A gyerekek nem mozdultak, erre a báró maga döntött.

– Na jó, akkor majd magam nézek körül – jelentette ki határozottan. – Gyere, Lili, legalább te ne hagyj el most! – Határozott mozdulattal lecsusszant a párkányról, s eltűnt a félhomályban.

Laura erre ideges lett. – Gyere, Maxi, menjünk utána, nehogy valami balhé legyen megint.

Így hát azzal a „törvényes ürüggyel”, hogy a házat védenék a további pusztulástól, a párkányon termettek szép egymásutánban, s már bent is voltak az Au hercegek kastélyában.

– Egy ilyen kísértet! – nyögte Maxi. – Áldás…

– …és átok – nevetett Laura. – Vajon hol járhat?

Öccse a biztonság kedvéért behúzta maguk mögött az ablakot.

– Hihihi – vigyorgott rájuk Sherlock az ajtószárny mögül.

S ezzel a jó barátok együtt voltak megint.

Míg Laura és a báró a földszinten nézett körül, Maxi az emeletet próbálta módszeresen átkutatni. Az egyik szobában érdekes fölfedezést tett.

– Laura! – bömbölte máris. – Egy csomó egyéb között, azt hiszem, értékes dokumentumokra bukkantam. Aktákra, de kötegszám, fel vannak tornyozva, a mennyezetig ér a kupac. Nem is halom, de egy valóságos ügyirattorony.

– Micsoda?

– Gyere, gyere! Segíts!

Laura bizony bámult, ahogy a szobába lépett. Ez lehetett a herceg irodája, nem vitás. A „csomó egyéb”, ahogy Maxi közölte az imént, ilyesmi volt: képek, székek, esernyőtartók, miegymás. De a polcokon, a fél asztalon, az ablakpárkányon, a padlón mindenütt iratok, dossziék, újságkivágások hevertek, melyek a hercegi családról szóltak. A földet, a szőnyeget is beborította a mindenféle holmi.



– Végem van! – nyögte Laura. – Mert ha ezt mind át akarnánk nézni, annak sosem lenne vége.

– Rendszerességgel kell eljárnunk – mondta fontoskodva Maxi.

– Aha, aha, szóval szerinted még rendet is mi tegyünk? Ez jó! – csúfolta Laura az öccsét, nem értve annak választékos szókincsét. – Rendet, ez jó!

Majd keservesen egyensúlyozva odatámolygott a díványhoz, oda lezöttyent, s Maxi már lökte is neki az első ügyirathalmot: egy csomó dossziét.

– Szuper! – hangzott Laura gúnyos válasza, de azért hozzálátott.

Sherlock közben hallatott magáról. A földszinten űzte-fűzte dolgait. Ám a testvérek annyira el voltak foglalva a maguk teendőivel, hogy szinte meg sem hallották.

Végül Maxi a maga részéről azt közölte: – Itt semmi. Nálad akadt valami érdekes?

Laura a fejét rázta. – Ugyanaz az eredmény.

Sherlock és Lili már az ablakpárkányról bólogattak.

– Semmi, de semmi – mondta a báró.

– Merthogy?

– Egyetlen család sem bolond, hogy áruló legyen ősök vagy utódok dolgában. Ezt, remélem, ti is tudjátok – jelentette ki a főúr.

– Sejtettük – bólintott Maxi.

– Ráadásul – folytatta a báró – Roderigó csak színlelte, hogy ellopták az óriás gyémántját. A gyémánt mindig is az ő tulajdonában volt, s biztos helyen tartotta. Természetesen a húgom nem lopta el. Mármost… egy kis figyelmeztetés minden kincskeresőnek: a gyémántot a gaz herceg hol itt, hol ott dugta el, hogy senki ne akadjon a nyomára.

– Hol itt, hol ott – vakarta a fejét Laura, és nem árulta el, hogy ez azért nem valami nagy felfedezés. Mire mennek a báró felismerésével? Meg is kérdezte: – De akkor… mi most mit tegyünk?

Ellenben mielőtt választ kapott volna, Maxi felrezzent, kiáltott is egyet. – Hé! Hallottátok ezt?

– Mit? – fogta suttogóra Laura.

Ekkor már valamennyien hallották: halk léptek közeledtek az épület felé.

– Valaki járkál – mondta ugyanolyan halkan Maxi is.

– Messziről… vagy nagyon óvatosan közelít… Mi van, ha Nepomuk herceg tért vissza?

Akárhogy volt is, a zaj alig hallatszott, de letagadhatatlannak érezték – tudták, nem képzelődnek.

– Most akkor? – kérdezte szorongva Maxi.

A báró csak vállát vonogatta.

– Megyek, megnézem, ki lehet – mondta Laura. – Bárki is az, gyanús, hogy ennyit matat. A hercegnek van kulcsa.

– Hát ez az – mélázott Maxi.

– Megyek – határozott Laura.

Alighogy leért, hallhatta, valaki tényleg vacakol a kilinccsel. A kislány a falhoz tapadt, igyekezett megbújni egy bútor takarásában. A tejüveg ablakon át egy árnyalakot pillantott meg.

Jó ég!

Szerencsére a következő pillanatban már ott termett mellette a libbenő báró és Lili, valamint a halkan leosonó Maxi.

– Ki az? – suttogta Maxi.

– Pszt! – felelte alig hallhatóan Laura, és befogta öccse száját a kezével.

Hanem akkor egy másik kéz vette át a főszerepet: egy kesztyűs kéz jelent meg a levélnyíláson át, és láthatóan a kilincs felé tapogatódzott.

Lélegzet-visszafojtva nézték.

A kéz lenyomta a kilincset – hiába. Az ajtó kulcsra volt zárva. A kéz visszahúzódott.

Maxi homlokát elöntötte a veríték, Laura is érezte, izzad.

Lili halkan morgott.

*Hukk.*

Ez csuklás volt, mégpedig a báró részéről.

– Bocsánat – mentegetőzött Sherlock kétségbeesett arccal. – Rossz családi… *hukk…* örökség.

Látszott rajta, mindent megtenne, hogy elfojtsa csuklását.

– Hukk.

…de mindhiába.

– Hukk.

Laura hiába nézte kétségbeesett rosszallással. Vannak dolgok, melyekkel szemben tehetetlen az ember… még ha csak kísértet is.

A léptek távolodtak. A csoszogás hamarosan elhalt az ajtó túloldalán.

– Huh, ez éles helyzet volt – suttogta Maxi.

– Ki lehetett az, és mit akarhatott? – kérdezte Laura.

– Au hercege? – tanakodtak.

Ezt elvetették, hiszen neki lett volna kulcsa.

Hamar körülnéztek aztán, nem hagytak-e maguk után bármi áruló nyomot. Hogy ez megvolt, távoztak a hercegi kastélyból.

Kint Sherlock felkapta Lilit. – Milyen bágyadtnak érzem magam hirtelen, négylábú barátném! – fordult becézgetve a kutyához.

Maxi nyomban beavatkozott. – Vigyem én a kutyust?

– Elboldogulok…

Laura azonban intett, jelezte Maxinak, hogy ott a biciklije.

– Na, ez az – mondta lelkesen a srác. – Báró, üljön föl a rúdra. Lilivel együtt, csüccs. Vagy ha nem akar felülni, viszem Lilit a hátsó kosaramban.



Sherlock kicsit habozott, aztán belement. Látszott az arcán, mit gondol a mai eseményekről, melyekben a gyerekek révén része volt.

Vígan nekivágtak. Sherlock jókedve hamar elmúlt az út forgalma éreztén-láttán. Motorosok, gépkocsik… De a nagy cél érdekében mindenre hajlandó volt.

S mi lehetett e nagy cél? Hogy szabad lélek lehessen megint, s megtérhessen pihenni ősei mellé.

# A gyanú árnyékában

– Végre hétvége! – E szavakkal hajolt le gyermekeihez Kopejka doktor, s adott mindkettejüknek egy-egy nagy puszit. – Jó reggelt! Mi szépet álmodtatok? – telepedett le a reggelizőasztalhoz.

– Nem is tudom – motyogta Laura. – Hát te, Maxi?

Szintén csak „ködös” mormolászás volt a válasz.

Közben mindketten egyre többször sandítottak fel a tálaló magas üvegszekrényének teteje felé, ahol Sherlock ült és vakarózott, ölében kutyája, az öleb Lili. Fél éjszaka győzködték a bárót: maradjon. Nem reménytelen a helyzet, minden jóra fordulhat még. De Sódervári Sherlock hajthatatlannak látszott. Igen, igen, reggeli után kutyuskájával együtt távozik őseinek kastélyából.

Kopejka doktornak is kezdett feltűnni a gyerekek sok fejforgatása.

– Hé! Hol vannak a zsemlék? – kérdezte, mert üres volt a tálalón a kenyérkosár. A kicsit magasabban ücsörgő, körmét piszkáló bárót persze nem láthatta.

Holundér asszony már jött is, döntötte nagy papírzacskóból a zsemlét a kosárba. – A péknél nagy volt a hajcihő! Csoda tudja, miért. – Kicsit rejtélyesnek tűnt a hangja.

Ekkor Kopejka doktor már nem is rá figyelt, hanem az újságot tanulmányozta érdeklődéssel. – Micsoda szóvirágos kifejezés! – háborgott nevetve. – *Új drágakő ragyog az égboltozaton.*

– Micsoda? – kérdezte Laura.

– Felfedeztek valami új égitestet, de hát az mindig is ott volt, ősidők óta.

– Az égboltozat – kérdezte Maxi –, az, ugye, az ég?

– Persze, csak ezek az újságírók így halandzsáznak. *Drágakő az égboltozaton,* na de ilyet! – álmélkodott Kopejka papa.

Holundér asszony azonban mindig is a földön járt, most is rátért a pletykákra, melyek közül kiemelkedett a „rendőrségi hír”. – Nepomuk herceghez tegnap betörtek. Úgy ám, rablók jártak az Au-kastélyban – közölte.

Laura akkorát prüszkölt ennek hallatán, hogy minden csupa kakaó lett, Maxi pedig nagy zajjal ejtette tányérjára a lekvárosüveget.

– Gyerekek, gyerekek, óvatosabban! – mordult rájuk a házvezetőnő.

– Mindent összetakarítok – vágta rá remegő hangon Laura.

Kopejka doktor érthetően a következőket kérdezte: – El is loptak valamit? És kik?

– Sejtelmem sincs – így Holundérné.

Míg Laura és Maxi holtra riadtan takarította az asztal lapját, a fontoskodó asszonyság folytatta: – Egy dolog biztos csak, hogy a tetteseket elkapják. A rendőrség már *helyszínel.*

Laura föl sem mert nézni. Mellesleg ő épp *tejszínelt,* a fehér habot törölgette fel a szép fényes, fa asztallapról.

– Jaj, manapság ezek a nyomozók már annyi mindent megoldanak, olyan tudományos eszközeik vannak, hogy az kész csoda. Kíváncsi leszek, mire jutnak – fejezte be Holundér asszony.

– Nem érzem jól magam – nyögte Laura, s valóban holtsápadtnak tűnt.

– Én sem – kiáltotta Maxi, és már fogta is a hasát.

– Hát akkor dőljetek le – szólt Kopejka doktor. – Irány az ágy! Gyomor-akármi fertőzés tombol a környéken.

– Nem, nem… – tiltakoztak a gyerekek.

– Ragaszkodom hozzá, hogy ágyba bújjatok! Majd benézek hozzátok. Ha kell valami, viszem – makacskodott a gondos apa.

– Fölösleges – mondta kapkodva Laura. – Ne gyötörd magad, papa. Egy kis friss levegő jót tesz majd.

– Pontosan, attól jobban leszünk – helyeselt Maxi, de ahogy kimentek, mindkettejük orra igencsak lógott.

– Baj van, de ezerrel! – suttogta a báró, kapta Lilit, libbent le a szekrény tetejéről. Közben, ahogy a doktor mellett elsuhant, a szokásosnál kicsit nagyobb szelet kavart.

– Mondom, van ez a járvány. Én is az utóbbi időben egyre többször érzek valami fura hidegséget – panaszkodott a doktor. – Csak úgy átlibben rajtam hirtelen. Beteg ne legyek én is a végén!

Holundér asszony értetlenkedve csóválta a fejét, ment azonban, mint reggelente mindig, a csokisodóért.

Ahogy megérkeztek az Au-kastélyhoz, Maxi még mindig hasfájásra panaszkodott. Mondhatni, gyomrára ment a rémület.

– Laura, én tényleg nem vagyok jól – nyögte, s ment a bokor mögé, hogy megkönnyebbüljön.

Nővére a kastély terasza felé pislogott. A törmeléknek nyoma sem volt, Sherlock pusztításának maradványait eltakarították. A kastély kihaltnak tűnt – sehol egy lelket nem láttak. Sherlock, a nagy szellem is már ellebbent mellőlük.

Hoppá! Mégiscsak van itt valaki!

A gyerekek odalopóztak az épület egyik ablakához, és az üvegen át láthatták, hogy Nepomuk herceg épp tárgyal valamiről nagy izgalom közepette a rendőrökkel. Bárcsak Sherlock meghallana valamit! Sokat jelenthetne.

– Nem kéne itt lennünk – fakadt ki Maxi.

– Miért nem?

– Jaj, Laura, nem hallod? – a fiúnak olyan volt a hallása, mint egy indiánnak. – A felügyelő épp olyasmit magyaráz, hogy a tettes mindig visszatér a tett színhelyére.

Ekkor Sherlock váratlanul felbukkant. – Ez az, barátaim – jelentette ki aggodalmasan. – Csak gyanúba keveritek magatokat, ha meglátnak itt titeket.

– Köszönjük, báró, hogy izgul értünk – mondta Laura, s az intelmet megfogadva a közeli bokor felé igyekezett a kis társaság. – Ezenkívül hallott még valami érdekeset?

…hanem ebben a pillanatban már ők is jól hallottak szinte mindent, Nepomuk ugyanis olyan hangosan kiabált. – Képzelje, felügyelő úr, mindent feldúltak! Az irataimat, mindent – panaszkodott a herceg szinte ordítva.

Az ajtó nyílt közben, és a herceg egy másik úr kíséretében kilépett a teraszra.

Laura és Maxi csodálkozó tekintettel meredt egymásra. Hiszen ők mindent kínos rendbe visszaraktak! Mi történhetett?

– A maga szemével látta, felügyelő, a teljes káoszt és zűrzavart a dolgozószobámban – háborgott tovább a herceg.

A felügyelő egyetértőn dörmögött valamit.

Laura nem bírta tovább. Kiugrott bokra mögül, négykézláb, félig kúszva igyekezett közelebb a teraszhoz. Ekkor már Sherlock is ott kuporgott, lázasan integetett nekik, jöjjenek. A teraszon álló padon, melyen két napja Laura és Maxi is ülhetett, most Nepomuk kuksolt riadtan. Vele szemközt egy széken feszített a rendőrfelügyelő, buzgón jegyezgetve kis írótömbjébe.

– Menjünk végig a fontosabb pontokon, szép sorjában – mondta a nyomozó. – Maga… bocsánat, herceg úr, a hazaérkezésekor azonnal észrevette, hogy nyitva a bejárati ajtó melletti ablak? – kérdezte a fura nevű Wallatoe felügyelő.

Ám Laura nem bírt figyelni tovább, agya lázasan járt. Izgatottan a báróhoz fordult: – Csak nem ön…?

– Nem, kedveském – felelte Sherlock. – Utánatok én gonddal becsuktam az ablakot. Tehát gyanú árnya rám nem vetülhet. Haha, árny vagyok én magam is… – próbálta tréfával elűzni a gyerekek jól látható idegességét.

Ám most nem értek rá tréfálkozni.

– Ön az ablakot becsukta tehát… – hümmögött Laura, majd figyelmét újra a terasz felé fordította.

Az ablakkérdés tárgyalása folytatódott.

– Hogy mikor is vettem észre… nem, rögtön a hazatértemkor nem vettem észre, hogy nyitva az ablak – jelentette ki tétovázva a herceg. – Az már sokkal később történt. Éjszaka… szél támadt, és csodálkoztam, mi az a nagy huzat a házban. Mentem becsukni az ablakot, akkor fedeztem fel a faforgácsot. Az ablak kerete volt sérült, igen.

Laura némi megkönnyebbüléssel nyugtázhatta végre: itt mégsem róluk van szó, hiszen ők nem feszítettek fel semmiféle ablakot. Ráadásul a herceg dolgozószobáját sem dúlták fel, végképp nem hagytak disznóólat. Akkor meg…

Villámgyorsan elővillant az a kép: a levélrésen benyúló kesztyűs kéz!

Mielőtt még rendezni tudta volna gondolatait és emlékeit, már hallotta is a felügyelő hangját: – Meg tudná mondani, loptak-e el öntől bármit is? Ha igen, mit?

Wallatoe kérdésére a herceg a fejét ingatta. – Biztos persze ilyesmiben az ember nem lehet, de nekem első pillantásra úgy tűnik – széttárta kezét, úgy magyarázott –, hogy semmim se hiányzik.

– Hm – dobolt ceruzájával az asztal lapján Wallatoe. – Azért ez mégis fura. Betör önhöz valaki, aztán mégsem visz el semmit. Tényleg nem hiányzik semmiféle irata?

– Úgy látom, hogy nem!

– Értéktárgya?

– Nem hinném. Nem, nem – tiltakozott a fiatal herceg, értetlenül állva az eset előtt.

– Akkor a betörő valamit keresett. Mi lehetett az? – kérdezte igen határozottan a felügyelő.

Vállvonogatás volt a válasz.

– Próbáljuk máshol kezdeni – folytatta Wallatoe. – Történt valami rendkívüli a házban az utóbbi időben? Szokatlan esemény, látogatás… hm?

A herceg homlokát ráncolva törte a fejét.

– Na, na, rajta! – biztatta Wallatoe.

Nepomuk herceg a garbója nyakát gyűrögette, fejét az asztal lapjára döntötte, a hűvösség jót tehetett a homlokának, aztán váratlanul így kiáltott: – A gyerekek!

– Miféle gyerekek? – jött lázba a rendőr, s csaknem elkapta a házigazda vállát. – Miféle gyerekek?

– Hát a minap itt járt két gyerek. Azok tényleg nagyok furcsán viselkedtek.

– Ne már! Jaj, ne! – Laura sóhajtozva hallgatta, hogyan számol be látogatásukról Wallatoe felügyelőnek a ház ura. Parányi apró részletet ki nem hagyott, természetesen a kőszobrok dolga sem maradt említetlen.

Nepomuk, Au hercege befejezte, a nyomozó meg csak csücsörítette a száját, egyelőre fontolgatva a hallottakat.

– Igen, igen… Ez igen érdekes. A gyerekeket tehát főleg a családi okmányok érdekelték? Meg az óriás gyémánt iránt érdeklődtek… hogy a tulajdonosa manapság ki lehet, meg hol ez a kincs egyáltalán? Nemde?

– De, de – bólintott a herceg. – Igen. Ez tényleg furcsa. Évek múlnak el úgy, hogy senki se kérdez e régi história felől. Erre mi történik tegnapelőtt? Jön ez a két gyerek, faggatóznak, és alig valamire rá már be is törnek a kastélyba. Igazán furcsa! Ők lehettek az elkövetők? Ám bárkik voltak is, az biztos, hogy felforgatták a családi irataimat, feljegyzéseimet Roderigóról és az óriás gyémántról.

– Ez akkora véletlen, hogy mifelénk nem hisznek benne – mondta magabiztosan Wallatoe felügyelő. Az izgalomtól csak úgy csillogott a szeme, orrcimpája meg remegett. Valószínűleg forró nyomot látott-érzett. Szimatot kapott. – A gyerekek nevére nem emlékszik?

– Na, most szépen benne vagyunk a pácban – nyögte Laura.

– Magam sem látom másképp – bólintott savanyú képpel a báró.

Ám a felügyelő kérdésére Nepomuk herceg csak a vállát vonogatta sajnálkozva: – Nem, nem emlékszem. Talán be sem mutatkoztak – felelte.

Laura fellélegzett.

– A bűnözők vagy ötletadóik ilyenkor úgysem nagyon szoktak „becsületes” nevükön bemutatkozni – közölte a felügyelő.

– Mondom, elfelejtettem…

– Jó – foglalta össze a lényeget Wallatoe. – Gyerekekkel van dolgunk tehát. Ők hajkurásszák az óriás gyémántot.

Laura „visszacsüggedt”. Pedig olyan jó volt már fellélegezni az imént. A felügyelő és Nepomuk herceg őket emlegetik első számú gyanúsítottként.

– …ami a lényeg – közölte Nepomuk herceg –, hogy azt a drágakövet nem fogják megtalálni. Keresték már mások is, de beletört a bicskájuk.

– Bicska! – súgta megvetéssel a báró. – Még hogy bicska!

– Van, ahogy van, önhöz betörtek. Ez bűncselekmény. Ismeretlen tettest vagy tetteseket keresünk, s meg is fogjuk találni őket. Azért kérnék a gyerekekről személyleírást – zárta a nyomozás pillanatnyi szakaszát Wallatoe felügyelő.

Laura és Sherlock takarodót fújt. Maxi érezte, idegességében mindjárt rátör a tüsszögés, ez pedig nagyon rosszul jött volna. Lili is ott ült már egy távoli fa alatt, egy kis füves dombocska védelmében. Dimbes-dombos volt a különben kedves kert.

– Most mi legyen? – kérdezte öccsét Laura. Persze úgy érezte, ezzel az erővel kedvenc rejtvénylapjának íróját is kérdezhetné, okos választ úgysem fog kapni.

– Elméletileg csak egy lehetőségünk van – fogott bele Maxi.

– Ne már! Itt nem működik az, hogy a legjobb lépés a lelépés – közölte Laura dühösen és hitetlenül.

Sherlock mélyen hallgatott, bajuszát pödörgette.

– Szerintem nekünk kell a betörőt elkapnunk. Igaz, Lili? – kérdezte a kutyácskát Maxi, mire lelkes, de szerencsére halk csaholás volt a válasz.

– Aztán hogyan kapnánk el? Megrázzuk a fát, és lepottyan róla? – mérgelődött a kislány.

– Nem, nem. Egészen más eszközzel.

– Mivel?

– Logikával, megfigyeléssel és következtetéssel – felelte Maxi okoskodva.

– És lottózással és totózással és szurkolással – gúnyolódott Laura.

– Nem, nem. Nagy nyugalomban próbálunk logikusan gondolkozni – szögezte le a fiúcska.

– Nyugalomban?! A mostani körülmények közt? Mikor minket gyanúsítanak? – jajveszékelt a lányka.

Maxi azonban kitartott elképzelése mellett. – Vegyük végig még egyszer a tényeket – jelentette ki halál nyugalommal. – Mit tudunk? Először is – emelte hüvelykujját a magasba –, ugye, áruló nyomokat nem hagytunk, miképp rendetlenséget sem, valamint ablakot se feszítettünk fel.

– Ez eddig igaz, professzor – fricskázta testvérét Laura. – Remekül topogunk egy helyben.

– Kettő! – emelte most mutatóujját Maxi. – Tudjuk, hogy az imént említett nyomok igenis léteznek. Utánunk tehát valaki járt a helyszínen. Valószínűsíthetjük, hogy ő is az óriás gyémántot kereste, vagy a kincshez vezető nyomot. Utalást a drágakőre…

A drágakőre? Laurával forogni kezdett a világ.

– Mit is mondott Nepomuk? Hogy ez neki olyan különös. Miért épp most kezd valaki lázas keresésbe? – kérdezte Maxi.

– Az időpont mindig véletlen – okoskodott lekezelően Laura.

– Véletlenekben nem hiszek én sem – tűnődött az öcs. – Véleményem szerint a felügyelő egy szempontról megfeledkezett. Egy személyről.

– Micsoda? Ugyan kiről feledkezett meg? – tiltakozott a kislány.

– Ki volt még ott, mikor mi a herceg házába érkeztünk? – kérdezte diadalmasan Maxi.

Sherlock is vonta már föl szemöldökét.

– Az építész! – kiáltott fel Laura. – Amedeo Lieven! – És máris lelkesen tapsikolt.

– Ez az! Mi van akkor, ha akaratlanul is kihallgatta a herceggel folytatott beszélgetésünket? Így tudomást szerzett a drágakőről, az óriás gyémántról. Na, mit szólsz hozzá? – A fiú elégedettnek látszott. – Nem véletlenül tört be hát a házba, és végképp nem véletlenül tört be éppen most.

Rövid csönd támadt.

Laura csüggedten kérdezte: – Azt mondd meg, hogyan bizonyíthatunk rá bármit is erre a tiszta kezű sztárépítészre? Hogyan bizonyítjuk, hogy lakberendezői tevékenységébe egy drágakő „áthelyezése” is belefér?

Törték a fejüket, de valahogy érezni lehetett, hogy itt Maxi szolgáltatja majd a megoldást.

De mi lesz az?

A srác elindult, a többiek követték. Egy kis tisztásra érkeztek. Laura érezte, hogy ez lesz a Maxinak való hely: nagy nyugalom… az éles logikához, az életre-halálra fontos feladat megoldásához.

– Várjatok csak – szólalt meg hirtelen Laura, ahogy tekintetét az égre emelte. – Mi az az építmény ott? Nem egy torony… egy kupola? Egy torony kupolája?



– Na és? – kérdezte a fiú. A jó megfigyelőképesség inkább Laura erőssége volt, s Maxi igen tisztelte nővérének ezt a tulajdonságát.

Tudták, valahogy emlékeztek rá, hogy hallottak ilyesmiről…

Egy torony, melyet évszázadokkal ezelőtt építtetett Roderigó herceg, hogy szenvedélyének, a csillagnézésnek hódoljon.

Ez az a csillagvizsgáló torony!

– Pillanat! – kiáltotta Laura. – Roderigó még a bejárati ajtó fölé is odavésette, láttam a felírást: „Csillagoknál alább ne add.”

– Nepomuk is kimondta a varázsszót.

De a *végső szót* mégis Laura fogalmazta meg. Míg Maxi az eget és a kupolát bámulta, a kislány agyában élénken forogni kezdtek a „fogaskerekek”, és mi lett az eredmény?

Laura motyogni kezdett: – *Új drágakő ragyog az égboltozaton…* Emlékszel? A papa mondta, hogy milyen fellengzős stílusban írták ezt, milyen nagyképűen.

– Meg hogy az a drágakő, az égitest mindig is ott volt, csupán… most fedezték fel – motyogta Max is.

– Drágakő az égen – folytatta vontatottan Laura. – Az égen… az égboltozaton. És itt ez a boltozatos torony…

Szeme felragyogott, Maxi pedig azt rikkantotta: – Laura, téged aranyba kell foglalni! Többet érsz, mint egy drágakő…

– Hagyd ezt! Egy drágakő az égboltozaton – üvöltötte boldogan Laura. – Az újság buta szövege csodálatosan nyomra vezet bennünket, hallja, báró? Vannak még csodák!

A szunyókáló, fáradt Sherlock felrezzent. – Tessék? Lemaradtam valamiről? Mit mulasztottam?

– Reméljük, mindent… és semmit – magyarázta Laura lázasan. – Drágakő az égboltozaton… a boltozaton… Kigyelmed, azt hiszem, reményünk van rá, hogy…

– Mire van reményünk? – kérdezte Sódervári Sherlock, s Lili is kíváncsian csaholt.

– Hogy megtaláljuk a megoldást – fejezte be Maxi.

– És az óriás drágakövet – vágta ki Laura.

# Roderigó végső titka

– Hát én… én nem… nem értem az egészet – dadogta Sherlock, és zavartan nézett Lauráról Maxira, onnan Laurára vissza.

– Pedig olyan világos, mint a vakablak – magyarázta Laura. – Roderigó, Au hajdani hercege egy nagy szenvedély bűvkörében élt.

A szellem tekergetni kezdte a nyakát, forgatni a fejét.

– Igen, igen. A csillagnézés volt a mániája. És?

– Több időt töltött csillagtornyában, mint bárhol másutt – kapcsolódott be Maxi is. – Az asztronómia volt a mindene. Fogadni mernék, hogy a csillagok adják meg a drágakő titkát. A rejtekhelyről beszélek.

– És ha Roderigó herceg titkát megfejtenénk… – szólalt meg Laura, de öccse mohón közbevágott:

– Akkor be kell jutnunk oda – mutatta Maxi eltökélten.

Sherlock felpillantott a zöldes, boltozatos kupolára. – Különös ötlet, el kell ismernem. Elképzelhető, hogy az a varangy így gondolkozott. Tegyünk próbát! Indulás!

Elindultak hát a csillagtorony felé… A torony kapujának kilincsét azonban Laura hiába nyomkodta végül.

– Ne már! A mindenit, ez zárva van. – Csalódott arccal nézett társaira.

– Pillanat, szabad? – kezdte Sherlock. Azon volt már, hogy kísértet módra behatoljon, mikor Lili, aki orrocskájával a földet érintgette, szaglászta, jelezni kezdett. A torony falánál állt meg, ott kezdett csaholni.

A többiek csak nézték. Mi lehet ez?

– Valamit fölfedezett – magyarázta Sherlock büszkén.

Laura lekuporodott Lili mellé. – Na, lássuk csak – mondta, és igen lassú mozdulatokkal tapogatni kezdte a fal tövét, a köveket, az illesztéseket.

– Az egyik kő laza! – kiáltotta. Benyúlt a résen, melyet a hiányzó malter hagyott. Bent üregre bukkant.

Óvatosan kilazítgatta a követ, hogy jobban körbetapogathassa a benti teret, s akkor hirtelen elsápadt. Így nézett hátra társaira.

– Jóságos ég, beszélj már, gyermekem! – kiáltotta a báró.

Akkor Laura előhúzott valamit: bőrszalagot, elég vastagot, erőset. Azon himbálózott valami…

– Egy kulcs – kiáltotta Maxi, de Lili is igen kifejezően csaholt a maga nyelvén, és farkát csóválta.

Laura ezt motyogta: – Egy kulcs, amelyik reméljük… – majd ebben a pillanatban felsikoltott. – Beleillik! Beleillik a zárba!

A közlést és a tényt mind ujjongva fogadták. Máris nyitották az ajtót, majd az előrelebegő-rohanó kísértet nyomában a gyerekek zihálva szaladtak. Botladoztak, a falaknak támaszkodva robogtak fel a szűk csigalépcsőn.

– Mindent bele! Nem fáradhatunk el – rikkantotta Sherlock. – Most az én megváltásomról van szó, arról, hogy rossz sorsomtól szabaduljak, és ez nem tűr késlekedést.

A gyerekeknek bólogatni sem volt erejük. Ellenben ahogy a kupolába, a boltozat alá felértek, Maxi elkiáltotta magát: – Szuper! Mega! Omega!

S mágnesként vonzotta őket máris az óriási távcső.

– Hű, ez aztán nem semmi! – zihálta Laura is. – Giga!

A srác óvatosan végighúzta kezét a sima felszínen.

– Igen, igen, ez félelmetesen gyönyörű – állapította meg Sherlock, ám hangjában féltékenység és harag reszketett. – De mi köze a mi dolgunkhoz? A távcső nem fogja megmutatni, hol a gyémánt!

– Jó kérdés – mormolta Laura, és körülnézett.

Rejtekhely itt ugyanis ezer lehetett! A nagy távcső maga, a szekrények fiókjai, de akár az íróasztal üreges lábai, a karosszék támlája… lehetett a rejtek a padló alatt… csupa szokványos helyen. Nem szólva a ravasz titkos fiókokról, melyek épp akkor válnak láthatatlanná, ha kihúzzák őket.

– De mi ez? – mutatott a mennyezetre a báró. – Ez művészkedett is? A varangy! Mik ezek a gömbök, egyebek?

Drótokon lógtak bizarr golyóbisok, és az egész valami nagy összevisszaságot mutatott, mégis rendszert éreztetett.

Maxi megfejtette a dolgot. – Hogy mi ez? Ez egy világűrmodell. A bolygók szép rendben idefüggesztgetve. Ez a mi naprendszerünk, kérem szépen! A jókora gömb a Föld, a nagyon nagy, ott középen, az a Nap, és így tovább.

– Bánom is én! Mi közöm nekem a naprendszerhez! – toppantott gyerekes türelmetlenséggel a kísértet. – Vigye el az ördög, ahová akarja. Én a drágakövet akarom, de gyorsan. Most! Azonnal! Megígértétek, hogy itt lesz – rikácsolta.

– Jó, jó… – nyugtatgatta halkan Maxi, s tanácstalanul körbemutatott, nem hagyva ki a planétamodellt sem.

– Akkor hát? – kiabált a szellem. – Mi van? Hol tartunk? Sehol.

– Igen, igen, de a helyzet nem reménytelen – csitította Laura. – Mert…

– Gondolkodjunk csak! Hová is rejthette el Roderigó azt az óriás gyémántot? – kérdezte a fiú, fejét vakarva.

– Na, professzor úr – évődött Laura –, mit súg az a híres logikája?

Maxi hunyorított, látszott rajta, igencsak töri a fejét. Nézte a libegő bolygókat. Félrebillentette a fejét, nyakát tekergette. Figyelte, hogyan keringenek a kicsiny és a nagyobb planéták… s arca egyszerre felderült.

– Nem azt mondta Nepomuk herceg, hogy Roderigó annyira lelkesedett az itáliai csillagászokért? Tudományukat csodálta, a planétákat istenítette. – Aztán így motyogott: – Ragyogásukat… tündöklésüket…

Laura mintha sejteni kezdett volna valamit, szája elé kapta a kezét.

– Tehát a bolygók – mormolta tovább Maxi. – Ezek itt… akkor…

– A nyavalyába! – bömbölte haraggal Sherlock. – Mi a fene van a bolygókkal? Bolyongjanak, bolyongjanak, bánom is én… De hova vezet ez a gondolkodás?

– Én azt gondolom – vágta ki végre Maxi –, hogy Roderigó, Au egykori hercege ezeknek a golyóbisoknak az egyikébe rejtette el a drágakövet. Méghozzá, egy… na… nem véletlen, hogy melyikbe.

– A csudába még egyszer és akárhányszor – szitkozódott öregesen Sherlock, és körbe-körbelengett a bolygómodellek körül. – Na, szerinted melyikbe rejtette? Halljuk!

Megszólalt váratlanul egy hang:

– Hát azt én is örömmel venném, ha megtudhatnám – harsant az ajtóban megjelenő Amedeo Lieven.

Az építész macskagyorsasággal és ugyanolyan halkan érkezett, jöttét nem vették észre. A hirtelen beállt csöndbe újból belehasított a férfi kérdése: – Halljam, melyikben van a drágakő?

Amedeo az utolsó három lépcsőfokot egyetlen szökkenéssel vette, majd gúnyosan közölte: – Remek. Látom, a legjobbkor érkeztem. Egy több évszázados titok megfejtésének leszek a tanúja. Az eredménnyel, mondanom sem kell, villámgyorsan távozom, nem zavarok soká.

Laura, Max és Amedeo Lieven most a naprendszermodell körül álltak, felettük lebegett a báró.

– Tőlünk ugyan semmit sem fog hallani, gazfickó! – rikkantotta a kislány, s ugyanilyen ellenségesen folytatta: – Nem ám. Tudjuk, ki maga. Maga tört be a herceg kastélyába! Maga miatt tévedésből ránk terelődött a gyanú. Maga az óriás gyémántra pályázik, tudjuk jól!

Amedeo Lieven gúnyosan felelte: – Igazi kis detektívek vagytok. Hahaha. De ki nevet a végén?

*Hukk!*

Ne már, hogy megint!

Sherlock a szája elé kapta mindkét kezét. De hiába…

*Hukk!*

A szellem mentegetőzve vont vállat. Ám akkor, minden szabadkozás ellenére megint…

*Hukk.*

Az építész megperdült. – Ez meg mi volt? – kérdezte.

Maxi kihasználta az alkalmat. Egy rántással letépte helyéről a nagy napgolyót. A planéták kuszán a földre hullottak. Némelyik többet is pattant, a továbbiak azonnal megrepedtek, összetörtek. Szinte bénultan meredtek valamennyien a romhalmazra. Amedeo Lieven máris ott térdelt, kutatott. A vad planétahalomban, a törmelékben hol lehet az óriás gyémánt? Hogy nem találta, némán nyújtotta Maxi felé a kezét.

A srác értette a mozdulatot. Tudta, hogy a gazfickó a nála lévő napgolyót akarja megkaparintani. Maxin egyértelműen látszott, hogy nem akarja odaadni a napgolyóbist a tolvajnak.

– Sódervári báró, segítsen, kérem! – sikoltotta Laura.

A szellem úgy összeomlott rögtön, ahogy csak egy vár tud – ha sóderből van.

Az építész felemelte a kezét, mutatóujjával is intve a gyerekeket. – Ennek a trükknek én többé nem dőlök be! – S már indult is Maxi felé.



– Add ide! – harsogta Laura az öccse felé, de Maxi lába mintha földbe gyökerezett volna.

Végre Laura kitépte a fiú kezéből a napgolyót, aztán rohant a lépcső felé. Az építész sem tétlenkedett: a lány után vetette magát, utolérve alaposan megtaszította, mire Laura elesett, a nagy golyó pedig a földre hullt.

Maxi hiába igyekezett visszakaparintani, az építész gyorsabb volt nála. Már a golyó birtokában, Amedeo Lieven száguldott lefelé a lépcsőn.

– Köszönöm a fáradozásotokat – kiáltotta vissza. – Hálám és elismerésem.

– A szemétláda – nyögte Laura, és Sherlock visszhangozta a szót. – De ti is – szidta Maxit és Sherlockot –, miféle férfiak vagytok? Ez a nyápic alak legyőzött titeket?

– Jaj! – sóhajtott a szellem. Elismerte, hogy a kislány jogosan olvasta fejére az igazságot.

– Sódervári Sherlock báró, azt tudja, ugye, hogy szájtátisága jóvoltából megváltásának reménye örökre füstbe ment?

Sherlock szó szerint a száját tátotta csak… *hukk!*

– Az ám, hukk, kakukk – dühöngött Laura. – Most mi a nyavalya legyen?

– Utána! – kapott észbe a báró. Eligazgatta a parókáját, lendült egyet, majd zuhanórepülésben indult lefelé a csigalépcsőn. Laura és Maxi hozzá képest csigatempóban ugyan, de követte.

Olyan volt az egész jelenet, mintha fura alakok fogócskáznának egy parkban. A szellem hamar utolérte a menekülő tolvajt, ám a gyerekek továbbra is jócskán lemaradva követték csupán. Persze a rabló nem is sejtette, hogy két szellem is repül a nyomában: a báró és kutyája.

Biztonságban érezte magát, hiszen a gyerekeket sehol nem látta. Hátrasandított, majd kényelmes „ügetésre” váltott, nem tudván, miféle üldözői akadtak.

– Na megállj, te hitvány semmirekellő – rikkantotta Sherlock, avval felkapott egy botot a földről, így lebegett tovább. Lengette a fenyegető fegyvert, miközben azt kiabálta: – Egy Sódervári bárónak senki sem fogja megszabni, meddig kelljen kísértetként tengetnie az életét. Nem fogsz útjába állni szabadulásomnak!

Avval – és a bottal – utolérte, lehagyta a menekülőt, s az orra előtt, miközben ő maga láthatatlan maradt, lengetni kezdte a girbe-gurba, gacsos ágat.

Az építész halálra váltan kapkodta a fejét. Azt hitte, ő maga megőrült, fel nem foghatta, mi ez. Miként lehetséges, hogy a levegőben ugrál, táncol egy furkósbot… Így száguldottak át az erdőn, mígnem Sherlock egy tisztásra kergette áldozatát. A réten szemközt magasodott Au herceg kastélya.

– Segítség, rendőrség, segítség! – rikkantgatta Laura és Maxi, akik jó idő múlva szintén az erdőszélre értek.

Akár őket hallották meg, akár valami egyebet, máris két alak közeledett sietve az épület felől.

– Ajaj, mamám! – nyögte Sherlock. – Vége ennek is, pedig de jó mulatság volt ez a kis hajkura…!

Hanem akkor Amedeo Lieven nem bírta tovább, hasra vágódott, nem moccant. Kezéből kiesett, messze gurult a napgolyó. Hiába kapott észbe Amedeo, Laura sebesen ott termett, s megkaparintotta a golyóbist.

Mint egy focista – ma már a női focisták is értik a dolgukat! – szép íveset rúgott a „labdával”, egyenesen a közelbe érkező Wallatoe felügyelő kezébe röppentve a napgolyót.

Nem is maradt el az elismerés.

Au hercege, Nepomuk is ott volt már. Csak bámult. A gyerekek…!

– Ezek azok! – kiáltotta. – Ők voltak. Megbilincselni a tolvajokat!

– Nyugalom – kérte őt Wallatoe. – A versenyfutás tétje és tárgya ez a golyóbis lehetett – állapította meg.

– Pontosan – magyarázta lihegve Maxi. – Valószínűleg a golyóban van Nepomuk úr… nem is, a néhai Roderigó herceg óriás gyémántja.

Wallatoe felügyelő meglepődve húzta fel szemöldökét – Hogy micsoda?

– Megtaláltuk a rejteket – lihegte Laura.

Most már Maxi is összeszedte a bátorságát, s hozzátette: – A magas égen! Az égboltozaton!

Hatalmas homlokráncolás volt a felügyelő válasza, de azért csak kinyitotta a titkos csavarmenetre járó golyót. És akkor… az égi nap valódi, kíméletlen és csodás sugaraiban elkezdett csillogni-villogni a drágakő. Ezerrel!

– Szemétláda! – rikácsolta az építésznek a báró.

– Tartóztassák le ezt az embert! – kiáltotta Laura, és Amedeo Lievenre mutatott. – Ő tört be tegnap Au herceghez, és most épp ellopta volna az óriás gyémántot, ha meg nem akadályozzuk.

– Nevetséges! – vette védelmébe építészét maga Nepomuk. – Ez az úr Amedeo Lieven, az én építészem. Tűzbe tenném érte a kezem.

– A gyerekek úgy hazudnak, mintha könyvből olvasnák – tért magához a tolvaj is. – Jómagam meg akartam menteni a követ, visszaadni jogos tulajdonosának. Ők a tolvajok!

Sherlock most odalebbent Amedeo úr füléhez, azt suttogta gonoszul: – Csak maradjunk az igazságnál, rabló uram! Különben szellemet csinálok belőled is!

Amedeo Lieven nem tudhatta, hogy ez üres fenyegetés, blöff… így halálra rémült. Körülnézett, nem látott senkit, aki neki az iméntieket mondhatta volna.

– Értjük egymást? – suttogta tovább a szellem.

Az építész erre már rábólintott.

– Na azért – fenyegetőzött a szellembáró, majd vigyorogva ellebbent.

– Akkor most lássuk szép sorjában a dolgokat – csendesítette a társaságot Wallatoe. – Fiacskám, meséld el, te hogy látod, mi történt. Először is: kik vagytok?

– Maxi és Laura. A papánk Kopejka doktor.

Erre Nepomuk ámultan közölte a felügyelővel: – Nocsak, nekem is így mutatkoztak be, már emlékszem.

A felügyelő leintette a herceget, és Laurához fordulva tovább érdeklődött: – Kopejka Ervinről volna szó?

A testvérek bólintottak. – Igen, igen. Nemrég költöztünk ide, a Sóderváriak ódon kastélyába.

– Akkor a gyerekek igazat beszélnek – közölte Nepomukkal a felügyelő. – Jól ismerem az apjukat, kivételes történész, együtt jártunk iskolába, mikor ő is Oxfordban tanult. Ráadásul a gyerekek a megszólalásig hasonlítanak rá.

Laura és Maxi összenézett, nem tudták, mit gondoljanak. A papa ismer egy élő, hús-vér rendőrfelügyelőt?

– Ó – kapott észbe a herceg, és elvörösödött. – A neves és nevezetes Kopejka professzor – bólogatott. – Családtörténész, kastélykutató. Ő a ti papátok? Ha én ezt sejtettem volna!

– Varangy! – utánozta Sherlock jól-rosszul a békavartyogást. – Csak a varangyok hozzád képest kedves állatkák.

Ám a báró hiába ontotta magából a szidalmakat, nem törődött vele senki sem, most Laura és Maxi volt a két főszereplő.

Elejétől a végéig elbeszélték a történetet. Maxi egy apróságot változtatott csupán… Apróságot? Úgy mesélte tudniillik, hogy a Sódervári-kastély könyvtárában bukkantak rá a régi históriákra, többek között a végzetes párbaj történetére, melynek kiváltója az óriás gyémánt volt. Így szereztek tudomást a sok száz éve élt Sherlock báróról és Roderigóról, Au hercegéről.

– Hát így ugrott be az ötlet, hogy mi lenne, ha nyomozni kezdenénk a gyémánt után – vallotta Max.

Laura is a segítségére sietett. – Nem volt nyugtunk az ősi kastélyban, ugye… hogy ott élünk, és közben ilyen súlyos emlékek árnya nehezül ránk!

Ez ugyanolyan szépen hangzott, mint a papa újságjában az a csillag-drágakő az égboltozaton. Senki sem gyanakodott.

Sőt Wallatoe nagyszerűnek találta a fejleményeket. Azt kiáltotta, méltóságát azért megőrizve: – És erre mi történik? Tényleg belebotlotok a gyémántba! Még fociztok is vele!

Hanem az építész a legszívesebben köddé vált volna, merthogy Nepomuk herceg azt kérdezte tőle az események rövid összefoglalója hallatán: – Igaz ez, Lieven úr?

A gazember még halandzsázott volna, de Sherlock ott termett mellette újra, odasziszegte neki fenyegetését, amire…

Amedeo Lieven rettegve összerezzent, elsápadt, és töredelmesen vallott: – Sajnos, így igaz. Kihallgattam a gyerekek önnel folytatott beszélgetését, herceg, és úgy gondoltam, ez egy komoly esély.

– Egyelőre ennyi elég is. Az őrszobán lesz esélye a továbbiak elmondására – közölte ridegen Wallatoe, majd a gyerekekhez fordult: – Honnan a csudából sejtettétek, hogy a gyémánt ott lehet egyáltalán a… hol is, na?

– A naprendszerben, az égboltozat alatt – mondta tudálékosan Maxi, miközben Laura élénken bólogatott.

A felügyelő krákogott. – Az égboltozat alatt. Ez eléggé tág fogalom. Jó, a lényeg, hogy tényleg ott volt.

– Hála az égnek! – szusszant fel Sherlock.

– De ha megismételhetem a kérdést – makacskodott szelíden Wallatoe –, gyerekek, hogyan jött egyáltalán ez az ötlet? Mi volt az elképzelésetek?

– Az elképzelésünk? Ihlet és logika pusztán – magyarázta Maxi.

– A véletlen folytán jó helyen találtunk egy kiindulópontot – tódította Laura.

– Azért tényleg érdekelne – vakargatta tarkóját a felügyelő. – Szakmai szempontból is.

– Összefüggött a… csillagok dolgával – magyarázta Laura.

– Régi feljegyzések a könyvtárban, ódon papírok? – csúfolódott a felügyelő, akinek jó „orra” volt ahhoz, hogy kiszagolja a mellébeszélést.

– El fogjuk mesélni, de most túl hosszú lenne – kérlelte őt Laura.

Wallatoe már rábólintott volna, hogy jó, majd a rendőrőrsön folytatják a beszélgetést, amikor Maxi előállt a következőkkel: – A helyzet az, hogy Roderigó, Au hajdani hercege nagy rajongója volt a csillagászatnak, Galileo Galileinek, meg minden. Akkoriban harcolták ki a naprendszer nagy igazságát, mármint hogy a Nap körül keringenek a bolygóink, a Föld is…

– Khm – krákogott a kissé elnagyolt fejtegetés hallatán Wallatoe, de nem avatkozott közbe.

– És ha a naprendszer a néhai herceg számára ilyen fontos volt… mondhatni, életének legfontosabb szenvedélye… hát életének legbecsesebb kincsét hová rejtette volna, ha nem a bolygók valamelyikébe? Ki gondolt volna erre a dugihelyre, nem? És mert a gyémánt nagy, és a Nap is nagy égitest, arra gondoltunk, hátha épp ebben van a kincs. Ezt feltételeztük, és…

– Na jó – bólintott Wallatoe, mert ezt a magyarázatot kielégítőnek találta. – Nepomuk herceg, átnyújtom önnek az óriás gyémántot. Jól vigyázzon rá!

– A napból jött – sutyorogta szellemeskedve a báró.

– Micsoda nagy érték! – mondta Nepomuk szinte repesve a boldogságtól. A fél vidéket, falvastól, városostól megvehette volna rajta. Csak csodálkozott és ámuldozott a kincsre pillantva. – Ha belegondolok, hogy ez a roppant érték végig itt volt a házamban, ráadásul ilyen különleges helyen!

Laura és Maxi ekkor valami furát érzett: testükön hideg fuvallat futott végig. Nem volt ez más, mint Sherlock „lehelete” meg a báró jól ismert suhanása.

– Hé, ne feledjétek, ennek a varangynak bocsánatot kell kérnie! – súgta a gyerekekhez fordulva a báró. – Nehogy azzal jöjjetek, hogy Nepomuk nem követett el semmit. Becsület is van a világon…

– Az Au család becsülete, ez az – mondta Maxi, szája elé tartva a kezét.

– Nem, nem – intette le Sherlock. – Elsősorban az én családom becsülete. El ne felejtsétek!

Laura értette, mit szeretne az öreg szellem, s rögtön Nepomukhoz intézte szavait: – Herceg, egy dolgot csaknem elfelejtettünk.

– Éspedig? – morogta a ház ura, aki pillanatnyilag csak roppant kincsének birtoklását élvezte.

– Bármily furcsa, kiderült még egy disznóság – motyogta a kislány.

– Miféle disznóság? – ámult még a felügyelő is.

– Az, hogy az ön őse, Nepomuk herceg, Roderigó, nagy csibész volt. Hazudott, rágalmazott.

– Micsoda? Kit?

– Azt hazudta, hogy a néhai Sódervári Sherlock báró húga lopta el az óriás gyémántot. Miközben az végig nála volt, eldugva, jól tudjuk, hol.

– És mit hazudott az én ükősöm?

– A varangy! – vartyogta Sherlock halkan.

– Azt hazudta, hogy a menyasszonya a tolvaj.

– Miért hazudott volna ilyet?

– Mert Terézia… én nem mondom, kicsit udvariatlanul, de joggal és okkal faképnél hagyta őt közvetlenül a házasságkötés előtt! – felelte most már felbátorodva Laura.

– Ez a beszéd – csettintett Sherlock. *Hukk.*

A szellembáró szavait és csuklását szerencsére senki sem észrevételezte. Mindenki feszülten várta, mi lesz a történet végkifejlete.

– Hát igen – nyögte Nepomuk herceg –, ez valóban furcsa történet. Kiderül, hogy volt a családunkban egy fekete bárány, az én Roderigó ősöm. Igen, igen. Ez szomorú, ez fájdalmas.

– Gyalázat! – suttogta Sherlock.

Nepomuk, mintha hallotta volna a kísértet szavait, elismételte: – Igen, ez gyalázat volt a részéről. És én…

– Te, te varangy? Te? – nyögdelt Sherlock is.

– Én ezt mélységesen sajnálom. Elnézést kérek családunk nevében.

Sherlock most odalibbent elébe, vágott egy grimaszt.

– Valahogy fontosnak érezzük – kezdte Laura –, becsületbeli ügynek…

– Ez az! – ujjongott a báró.

– …hogy a nagy nyilvánosság is értesüljön róla, hogy a Sódervári névhez nem tapad szégyenfolt.

– De a Sóderváriak már rég kihaltak! – kiáltotta nevetve a herceg, aki ezt a „játékot” már badarságnak érezte.

– Akkor is, emlékük megérdemli a tisztázást. Nem voltak tolvajok – fejtegette Maxi.

– Jó, de…

– De ha nem mondasz rögtön igent, az Au nemzetség is hamar kihal – sziszegte a báró.

Ezért-e vagy másért: a herceg bólintott egy parányit.

– Jó, elismerem. Jó, jó. A helyi lapban benne lesz a hír.

– Szólunk a papánknak, legyen rá gondja, hogy a nagyobb lapok is átvegyék – közölte Laura.

– Nekem magamnak lesz gondom rá – engedett most már végképp Nepomuk herceg. – Apátokat pedig meg fogom keresni, érdekes lesz egy kis beszélgetés.

– Ha ráérő időm akad, magam is hajlok ilyesmire – mondta Wallatoe felügyelő.

– Köszönjük mind a négyen – hálálkodott Laura.

Kis csodálkozás fogadta e szavakat, de a társaság végül úgy könyvelte el, hogy Laura a Kopejka családra értette e szavakat. Maxi azonban odakacsintott Sherlockra és Lilire. A kutyuska szimatolni kezdett, a báró arca pedig sugárzott, mint egy eléggé fakó és nyúzott nap az égen.

Két nap múlva a helyi lapban csakugyan megjelent aztán az alábbi cikk.

**Roderigó herceg utolsó titka**

*Különtudósítónktól az Au-kastélyból*

*Háromszáz év múltán előkerült az Au hercegi család eltűntnek hitt csodálatos óriás gyémántja!*

*Az Au család tulajdonában lévő legendás óriás gyémánt a tizenhetedik században nyomtalanul eltűnt. Az akkori hercegúr, Roderigó váddal illette menyasszonyát, Sódervári Teréziát, hogy ő lenne a kő eltulajdonítója, és hogy a hölgy ezért szökött meg még az esküvő előtt.*

*Tegnap fény derült a háromszáz éves titokra, s bizonyítást nyert, hogy a vád teljesen megalapozatlan. Mint Nepomuk hercegúr lapunkkal közölte, őse hazugságot terjesztett. Viselkedésének oka a sértett hiúság volt: az, hogy Terézia kisasszony nem viszonozta szerelmét. Roderigó hercegúr mindeközben a felbecsülhetetlen értékű gyémántot egy különleges helyen rejtette el. Planetáriumának bolygórendszerében a Napot jelképező gömb volt a kincs bújtatóhelye. A nagyhírű kutató, dr. Kopejka Ervin két gyermeke, a tehetséges Laura és Maxi* – *fantasztikusnak nevezhető nyomozás után* – *megfejtette a rejtekhely titkát. Nepomuk hercegúr minden formaságnak eleget téve kíván ezennel bocsánatot kérni a néhai Sódervári családtól, így mostantól a Sódervári név ismét teljes fényében ragyoghat. Ahogy Laura és Maxi, Kopejka professzor két sarja egyhangúlag kijelentette: „…mint drágakő az égboltozaton…”*

Ez történt hát. Laura, miután felolvasta a cikket, ölébe ejtette a lapot. – Na…? – kérdezte.



A szellembáró megdicsőült arccal hallgatta, s most megkönnyebbülten sóhajtott. – A varangy megtartotta hát a szavát…

– Jaj, ne nevezze már örökké varangynak!

– Tényleg ne hívja annak! – erősített rá Maxi is.

– Még mindig nem álltok ezerrel mellettem? – nevetett a báró, mint aki jó viccet mondott, igazi csínyt tett megint.

Aztán megszorongatta az ölében Lilit, és így folytatta: – Fiatal barátaim, ezer köszönet illet titeket. Ennyit adhatok, szívem szeretetét. Éljen a becsület! De… – feltápászkodott – …engem szólít az óra.

– Miféle óra?

– A búcsú órája. Nem szeretem a hosszú, érzelmes elköszönéseket. Ég veletek, én akkor megyek.

– Ne már, báró… – tiltakoztak a gyerekek.

– Legyetek jók! Vigyázzatok magatokra!

Lehunyta a szemét, s mintha várt volna.

De vajon mire várhatott?

Laura egy könnycseppet dörzsölt ki a szeme sarkából. Maxi nem nézett oda. Felálltak mindketten a poros díványról. Egyszer csak szürke ködfelhő vette körül őket.

Sherlock tipegve indult az ajtó felé. Arcán sejtelmes várakozás ült.

– A mindenit – szólalt meg végre. – Ezer bölény és jegesmedve! Nem érzem a megváltást. Hát mikor szabadulok végre?

– Báró, nem érez semmit? – kiáltották a gyerekek.

– Nem én! Annyit érzek, mint ti.

– Ejha, fura.

Ha azt érzi, amit mi, akkor… Laura szívében reménység ébredt.

A kísértet csalódottan zöttyent vissza az ágyra.

– Valami nincs rendben, báró, az biztos. Mert ha egyszer törvény az – mondta Laura –, hogy ha egy kísértet minden dolgát elintézte a világon, akkor megszabadul, akkor ön miért nem?

– Hát ez az – hümmögte Sherlock.

Maxinak megint hatalmas ötlete támadt. Megérzés volt ez inkább, mint logika. Azt kérdezte rábökve egy jókora bútorra: – Mi van ebben a szigorúan lezárt szekrényben?

– Hát nem sok minden – hangzott a válasz. – Vagyis soknak sok… csak mit ér? Gyémánt nincs benne – nevetett kesernyésen Sódervári Sherlock.

– Hanem akkor? – erősködött Laura.

– Nem is tudom, hát… nem beszéltem még nektek az én nagy szenvedélyemről? – kérdezte vonakodva Sherlock.

– Nem, nem – rázta a fejét a testvérpár.

A szellem tett egy bizonytalan mozdulatot. Úgy festett, mintha karkörzést végezne.

– Iratok. Akták. Kivonatok. Megkezdett összefoglalások. Bizony, periratok és végzések…

– Micsodák? – kérdezték a gyerekek.

– Bűnügyekkel kapcsolatos mindenfélék. Bizony, ha az a varangy Roderigó ki nem billent az élők sorából, nekiláttam volna, hogy megoldjak ügyes-bajos dolgokat, bűnügyeket. Fiatal korom ellenére igen sokat tudtam a detektívtudományról… talán ugyanolyan híres lettem volna, mint később nagy névrokonom, Sherlock Holmes…

– Báró!

– Ez már a messzi múlt.

– De nem, de nem – lelkendeztek a gyerekek, hirtelen észbe kapva, mert derengeni kezdett nekik valami.

Egy lehetőség… Ne már, hogy ezt kihagyják!

– Báró – kezdte Laura –, nem gondolja, hogy a sorsunkat alakító Hatalmak és Erők valahogy úgy gondolják, hogy nagyurunk még nem végezte el minden teendőjét a világon?

– Ezek a bűnügyek volnának, amelyeknek nem jártam utána? Nem hihetem! – tűnődött a báró.

De már belészállt a kisördög, a detektívszellem…

– Báró Sódervári Sherlock – mondta ünnepélyesen Maxi –, mi lenne, ha tennénk egy próbát? Jószántából velünk maradna…

– És kinyitnánk ezt a szekrényt? – vigyorgott a kísértet. Lili kedvesen csaholt hozzá.

– Ahogy mondja.

– Ezerrel? – kérdezte Sherlock.

– Nekilátnánk! – A gyerekek ezt egy emberként kiáltották, majd rövid csend támadt.

– Hát… – kezdte Sherlock.

Messziről óra ütése hallatszott. A szellem csak legyintett.

– Időm az van. Senki sem kapkod értem…

– De mi igen! Báró, áll az alku?

Sódervári Sherlock hatalmasat szökkent, nagy por szállt, a kis felhőben is világosan látták a nagyúr szeme csillanásán, hogy igen, igen, igen!

– Egy mindenkiért, mindenki egyért! Becsület dolga – mondta Sherlock.



Alexandra Fischer-Hunold 1966-ban született Düsseldorfban. Tanult nyelvészetet, irodalmat, és dolgozott egy útikönyvkiadónál.

Német nyelvterületen ő az egyik legsikeresebb gyermekkönyvíró, akinek kölyökkrimijei, pónitörténetei évek óta lenyűgözik a kis olvasókat.

Az írónő férjével, kislányával és kutyájával él. Ötleteit gyakran saját gyermekkori élményeiből, az izgalmas családi események sorából, illetve lányától, Paulától meríti, aki sokszor segít neki a könyvírásban.

Köszönjük, hogy a Scolar Kiadó könyvét választotta

Kiadja a Scolar Kiadó, 2010

1016 Budapest, Naphegy tér 8.

Telefon/fax: 06-1-466-7648

Felelős kiadó: Érsek Nándor

Felelős szerkesztő: Illés Andrea

Nyomdai előkészítés: Széplaki Gyöngyi

ISBN 978-963-244-199-3

Nyomdai munkák: Reálszisztéma Dabasi Nyomda Zrt.

Felelős vezető: Vágó Magdolna vezérigazgató