Alexandra Fischer-Hunold

Sódervári Sherlock báró

4. kötet

Malaclopás   
a Kedvenckertben

Karsten Teich illusztrációival



Scolar

*Az én kis Paulámnak*

A mű eredeti címe: Schweineraub im Streichelzoo

A fordítás alapjául szolgáló kiadás: Ravensburger Buchverlag, 2009

© 2009 Ravensburger Buchverlag Otto Maier GmbH,   
Ravensburg (Germany)

Minden jog fenntartva

Fordította: Tandori Dezső

Hungarian translation © Tandori Dezső, 2011

Hungarian edition *©* Scolar Kiadó, 2011

**Tartalom**

[Micsoda hír! 8](#_Toc318152522)

[Látogatás a vadasparkban 18](#_Toc318152523)

[Lesben 32](#_Toc318152524)

[Mindenki egyért, egy mindenkiért 44](#_Toc318152525)

[A malacrablás 53](#_Toc318152526)

[Sok zöldféle 62](#_Toc318152527)

[Éjszaka és telihold 72](#_Toc318152528)

[Mentsétek meg a Kedvenckertet! 81](#_Toc318152529)

[Elcsüggedni nincs okod, kérdezd előbb Sherlockot! 89](#_Toc318152530)

[Hősök 93](#_Toc318152531)



Az 1671-es évben Sódervári Sherlock báró párbajban vesztette életét. Azóta előkelő kísértetként űzi-fűzi sötét dolgait.




Az elegáns kutyahölgy Sherlock leghűbb barátnője. Szaglását akármelyik rendőrkutya megirigyelhetné.



Laura kalandvágyó forgószélkisasszony. Imádja a titkokat, de még ennél is jobban szereti a titkok nyitját megtalálni.




Maxi nem olyan vakmerő, mint nővére, Laura, tudása azonban egész lexikonokkal ér fel.



Laura és Maxi apukája, a művészet és a történelem doktora. Sódervár ősi kastélyában megvalósítja régi vágyát: saját múzeumot rendez be.



Laura és Maxi anyukája, híres archeológus. Beutazta már a fél világot, azt kutatja, hogyan éltek évezredekkel ezelőtt az emberek.



A szigorú házvezetőnő a Kopejka család gyermekeinek örök réme. Vizslató szeme mindent észrevesz.

# Micsoda hír!

– A héját hova? – kérdezte Laura, és körülnézett a konyhában. Krumplihéjról volt szó. A kislány egész álló délelőtt szorgalmasan tevékenykedett. Most épp hámozott: kés az egyik kezében, a másikban meg villára szúrt, még gőzölgő, testes burgonya.

Holundér asszony visszalökte terjedelmes hátsójával a hűtőszekrény ajtaját, és a tálaló alatt halmozódó újságok felé bökött húsos állával.

– Onnan vegyél egyet – tanácsolta.

– Remek ötlet – mondta Laura, mert örült, hogy a házvezetőnőt csúfondárosan megdicsérheti. Aztán elmerengett: – Hol lehet az én drágalátos öcsikém? – kérdezte már komolyabban, majd kisvártatva ismét a krumplihámozásra összpontosított.

– Tudtommal a szobájában lopja a napot – hangzott a derék házvezető-asszonyság válasza. – Azaz bocsánat, olvas. Persze nyilván valami haszontalanságot.

– Neki nem kell krumplit pucolnia? – akadékoskodott Laura.

Holundér asszony még kevert egyet a felvert tojáson, olajba löttyintette az egészet – és ezt az első krumplira a tálba.

– Nem jobb, ha a konyhába be sem teszi a lábát? Meg hát férfiemberhez nem méltó az ilyen házi foglalatosság.

– Helló, hé! Azt hittem, a férfiak kiharcolták már az efféle egyenjogúságot – durcáskodott a kislány.

– A férfiak rég – felelte Holundérné. – De Maxi…

A fiú szerencsére nem hallotta, miről van szó, ugyanis végszóra megjelent a konyhában.

– Remek – mondta Laura, és rögtön odanyújtott öccsének egy kést meg egy villát. – Megmutathatod, mit tudsz.

– Nem kell semmit se bizonyítanom – vágott vissza Max –, de szívesen segítek. Csak ne vigyorogj ilyen törvénytelenül!

– Micsoda beszéd ez… – kezdte volna Holundér asszony, aztán inkább hagyta. A lényeg a lényeg: az, hogy Maxi besegít a konyhában, kész csoda.

Potyogtak az újságpapirosra a krumplihéjak.

Csendben tette mindenki a maga dolgát. Végül a mesterszakácsnő, Holundér asszony így szólt: – Laura! Kiszaladnál a parkba a papátokért? Ott lesz a régi kunyhónál, vagy hol.

Ám Laura nem mozdult. Vagyis annyiban csak, hogy mutatóujját beledugta a majonézbe, amit házvezetőnőjük kevergetett, és nyalintott egy jóízűt.

– Te lány, mondtam valamit! – parancsolt rá a házvezetőnő.

– Megyek már, megyek.

Ám közben Maxi…

Nem lett volna ő a nagy fölfedező, nyomozó, megfigyelő meg minden ilyen más, ha észre nem veszi a krumplihámozós újságlapon a csuda hírt.

Ez pedig így szólt:

MEGNYITJA KAPUJÁT A KEDVENCPARK!

A cikk az ígéretes cím alatt így folytatódott:

*Kis kedvenceink* – *egerek, patkánykák, nyuszik és tengerimalackák – már előre is örülnek…*

– Laura, tengerimalacok… hallod? – kiáltotta Maxi, s folytatta ugyanilyen lelkesen a felolvasást: – *…hogy vasárnap egész nap ti gondozzátok őket. Szakszerű irányítással etethetitek, kényeztethetitek az aprónépet. A látogatók száma korlátozott. Tehát…*

– Tehát mi ott leszünk! – rikkantotta Laura.

A fiúcska is ujjongott: – Naná, hogy megyünk!

Holundér asszony csípőre tette a kezét. Volt neki csípője, szép széles. Szekrény méretű.

– Hé, aztán nehogy már a gazda nélkül csináljátok a számítást! – harsogta a maga sajátos, minden lelkesedést lelohasztó hangján.

A gyerekek felkapták a fejüket.

– Számítást? Micsoda? És miféle gazda nélkül? – tiltakozott Laura, mint aki egy szót sem ért.

Holundér asszony intőn a gyerekek felé emelte mutatóujját.

– Kezdjük ott – közölte –, hogy épp elég dolgotok akad. A leckék, minden. Ha jól tudom, Laurára ráadásul matekdolgozat vár.

Nyögés volt a válasz.

– Továbbá – folytatta kérlelhetetlenül ugye, maga ez a dédelgetés… a kedvenceknek… ezeknek a butuska állatkáknak a túlzott ajnározása tiszta értelmetlenség. Sok hűhó semmiért. – Szünetet tartott. – Ha a véleményemre vagytok kíváncsiak…

Őszintén szólva a gyerekek az asszonyság véleményére cseppet sem voltak kíváncsiak.

– …hát az állatok vagy éljenek a szabadban, vagy főjenek a fazékban. Ebben a témában az összes többi dolog megjátszás, félreértelmezett állatszeretet.

Laura most már nem bírta tovább. – Ezt nem gondolhatja komolyan! – kiáltotta felháborodottan.

Maxi is dadogott valamit, a maga módján felbátorodva.

– Nem érdekel a véleményed, Laura. Engedélyt mindenesetre nem kaptok efféle kiruccanásra. Egyébként hadd figyelmeztesselek titeket, hogy a papátok langyosan szereti a főtt krumplit, így hát ideje, hogy szóljatok neki.

Maxi és Laura csöndes, mély összeesküvő-pillantást váltott. Rendben…! Ha Holundér asszony nem ad engedélyt, majd kikunyerálják a papánál, hogy igenis elmehessenek a Kisállatok Kedvenckertjébe.

A következő pillanatban kés, villa a tálaló lapjára esett, s egy hirtelen rántásra az újság is repült. A krumplihéjak nagy része a földre hullt.

– Laura, elment az eszed? – dühöngött a termetes nőszemély.

– Ezer bocs és egy anyamedve – mondta a kislány. – De nem a fazékban, nem ám!

Aztán már futottak is ki a konyhából. Pillanatok alatt végigrohantak az ódon kastély emeleti folyosóján. Maxi még a lépcsőket vette keservesen, mikor Laura már a korláton csúszott a nagy előcsarnok felé.

A kijáratnál megint együtt voltak. A hatalmas ajtó keserveset csikordult, de a gyerekek arcán boldogság tükröződött. Merthogy… kint voltak a szabadban. Lábuk alatt csikorgott a kavics, boldogan hallották ezt a hangot is. Örültek, hogy a konyhai edények zörgését-csörömpölését, a gőzölgés füttyét elnyomták a „szabadság” hangjai.

Irány a kis pavilon, az úgynevezett üvegház. Remélték, hogy ott lesz a papájuk, s talán épp jókedvében találják… és engedélyezi nekik a kedvenckerti látogatást.

Miért ne engedélyezné?

Lassúbbra fogták a lépteiket, de Kopejka doktornak így is feltűnt a gyerekek sietsége.

– Ég a ház, vagy mi történt? – kérdezte furcsálkodva.

– Jaj, akkora baj nincs azért – kezdte Laura. – De…

– De akkor mi az óhaj-sóhaj? – tudakolta apjuk.

– Jaj, papa, nagy kérésünk lenne. Csak te segíthetsz rajtunk! – kiabálták egymás szavába vágva.

– Halkabban, no – nevetett a doktor. – Halljuk inkább értelmes szóval.

– Szóval – tördelte a kezét Laura –, az a nagy helyzet…

– A helyzet az, hogy helyzet van – bölcselkedett Maxi, és kivágta: – Papa, az van, hogy elengednél minket most vasárnap a Kedvenckertbe? Kunyi, kunyi, könyörgünk!

– Hova? Miféle Kedvenckertbe? – csodálkozott értetlenül a tudós ember.

– A Kisállatok Kedvenckertjébe – felelte Laura, és rögtön meg is magyarázta: – Ahol ezek az aranyos egerek, tengerimalackák, fehér egerek vannak, meg minden. Simogatni lehet őket…

– …meg minden – ismételte Maxi.

– Vagy úgy? Ennyi az egész? Bajotok ebből nem lehet – szögezte le Kopejka Ervin.

Az alapos megfogalmazás lényegét – hogy megvan az engedély! – a két gyerek indián csatakiáltással fogadta.

– Akkor telefonálsz nekik most? – kérdezte Laura. – Tudod, be kell jelentkeznie annak, aki részt akar venni ezen a programon. Biztos túljelentkezés lesz, és félünk, nehogy kinnrekedjünk.

– Ne féljetek – mormolta a doktor, és megsimogatta fiacskája fejét. – Maxi, tudom én jól, mennyire szeretnél egy saját tengerimalacot. Csak hát tudjátok, Holundér asszony milyen allergiás az állatszőrre… meg minden – tette hozzá cinkos mosollyal, lemondóan.

– Igen, persze – bólintott kelletlenül Maxi. – De legalább ide hadd menjünk el!

– Úgy sejtem, Holundér asszony nincs elragadtatva még a kedvenckerti látogatás gondolatától sem – jegyezte meg az apa megértően.

– Hát nincs…

– Ne féljetek, bejelentelek titeket – mondta komoly fejbólintás kíséretében a doktor.

– Képzeld, papa, mit mondott! – zihálta Laura. – Hogy az állatok vagy maradjanak a szabad természetben…

– …vagy süljenek, főjenek tepsiben, fazékban – háborgott Maxi.

– Ne vegyétek komolyan az ilyen mondásait. Majd beszélek vele is – ígérte meg a bölcs apa. – Jó, de más is van, el ne felejtsem. Megnézegettem itt ezt a kis pavilont. Nincs vele minden rendben. Jelenleg azt sem tudom, mire használnám. Tehát akár játszhattok is itt. Alakítsátok át az egészet a kedvetekre.

– Szuper, tutisszimó! Most viszont gyorsan intézkedni kellene a Kedvenckert ügyében! Csipkedni kell magunkat a jelentkezéssel, mert a végén betelik a létszám – irányította apját Laura a kastély felé nagy buzgalommal. – Jutalmad is lesz. Finom főtt krumpli és sült kolbász a legpompásabb francia mustárral.

– Hm… – A doktor szájában összeszaladt a nyál. – Megyek, ne féljetek, meglesz minden.

Kopejka Ervin a finom koszt hallatára egyszeriben fürgébb lett. Kikapta Maxi kezéből az újságot, ott volt a telefonszám, s ügetett a kastély felé. Maxi és Laura alig ért a nyomába!

Ahogy a kastély múzeumrészéhez jutottak, a csukott üvegajtón át egy ösztövér, áttetsző, magas figura lebbent elébük, karjában kicsi kutyát szorítva.

Kopejka doktor megborzongott, mintha jéghideg léghuzat csapta volna meg, ám aztán rendületlenül haladt tovább. Hogyan is vehette volna észre a hosszú kabátos férfiút – a ház kísértetét! A fura szerzetet és kutyuskáját a kastély lakói közül csak Laura és Maxi ismerte. Főrangú úr volt ő, Sódervári Sherlock báró a régi századok mélyéről. Öltözéke is erről árulkodott.



Látni meg senki se látta a szellembárót, kivéve a gyerekeket, akik valamikor egy különös véletlen folytán eleget tettek a kísértetlátás követelményeinek: ugyanazt a tárgyat érintették meg, amit a szellem, ráadásul ugyanabban az időpontban, teleholdnál!

A báró bizalmas mozdulattal intett a barátainak, s közelebb lebegett hozzájuk.

– Hogy mindig ezeket az ósdi vackokat hordja! – súgta Maxinak fejcsóválva Laura. – Mintha jelmezbálból jönne.

– Abban az időben ez volt a módi – motyogta a fiú. – Képzeld el, micsoda meglepetés lenne, ha én tűnnék fel Sherlock korában focimezben, vagy te művészitorna-ruhában!

– Jó, jó…

A háromszáz évnél is régebbi módi szerint öltözött kísértet végre megszólalt: – Szép jó napot kívánok, de amilyet csak szívetek óhajt – kezdte szertartásosan, s megigazgatta örökké félrecsúszkáló parókáját. Szállt belőle egy kis por, úgynevezett „rizspor”.

– Ó, viszont kívánjuk a legszebbeket Sódervári nagyurunknak – nevetett Laura.

– Hát Lilike hogy van? – tudakolta Maxi a kutyus felé biccentve.

– Sétálni indultunk éppen – felelte a báró. Letette az ölebet a földre, közben megigazgatta csipkés kézelőjét, fényes gombjait.

– Mi pedig épp önhöz igyekeztünk – közölte a fiúcska, miután apjuk eltűnt a kastélyba vezető ajtó mögött.

– Remek! – kiáltotta rekedtes hangon az úr, aki mintha mindig meghűléssel küzdött volna. – Talán volt valami célja is ennek az igyekezetnek?

Laurából erre csak úgy ömlött a szó. Elmesélte a Kedvenckerttel kapcsolatos tudnivalókat, meg az ő szándékukat, és hogy úgy látszik, minden rendben is lesz.

– Nem tartana velünk kigyelmed? – tette hozzá még.

– Kellőképpen át kell ezt még gondolnom, s majd közlöm veletek a döntésemet – jelentette ki a maga körülményes-régies módján a nagyúr, majd alig néhány másodperc múlva hangnemet váltott, s kihúzva magát rávágta: – Nehogy már épp én ne menjek! Halló!

Maxi lelkes érdeklődéssel fürkészte a szellemet.

– Én vagyok csak igazán az, akinek ott a helye! Én voltam a magam évszázadának legnagyobb tengerimalac-szakértője! Egyike voltam az elsőknek, akik ezen a vidéken saját tulajdonú tengerimalaccal büszkélkedhettek.

– Büszkék vagyunk önre, nagyurunk! – kiáltották a gyerekek.

– És – folytatta még büszkébben a báró –, tudjátok-e, hogy hívták az én malackámat? He?

– Hogy? – harsogták a Kopejka testvérek egyszerre.

– Szókratész! A nagy görög bölcsről neveztem el – közölte a kísértet.

– Ez igaz? – kérdezte Maxi.

– Másképp miért mondanám?!

– Tengerimalaca volt abban az időben? – kérdezte Laura.

– Malacom volt, hogy szert tehettem arra a kis tengerimalacra, úgy bizony – erősítette meg a nagyúr. – Gazdag, bár rövid földi életem során sok minden iránt érdeklődtem, s tengerészeink kalandos utazásait figyelemmel kísértem. Érdekelt, mit hoznak haza a nagy vizek túljáról, és a többi! – fontoskodó arccal fejezte be mondanivalóját: – Tudjátok, ugye, hogy a tengerimalacok őshazája Dél-Amerika?

A gyerekek összerezzentek. Laura lehunyta a szemét. Fájdalmas emlékeket ébresztett bennük e földrész említése. Édesanyjuknak épp egy dél-amerikai tudományos kutatóúton veszett nyoma. A hírneves régésznő, a gyermekeit rajongva szerető édesmama, dr. Kopejka Malvin eltűnt a dzsungelben! Igaz, sem Kopejka Ervin, sem a gyerekek nem adták föl a reményt, hogy egyszer még visszatér… De ez nem tartozott a báróra.

Ekkor egy ismerős hang harsant.

– A hétszázát, ti ketten – kiabált le nekik a nyitott ablakból Holundér asszony, jó házvezetőnőjük –, a levegővel társalogtok talán? Ebédelni gyertek, de gyorsan!

– Mennünk kell – közölte a báróval a kislány. Vigyázott, hogy ajkai alig mozogjanak, mert fentről az asszonyság még gyanút foghatott volna. – A lényeg, nagyurunk: velünk tart hát vasárnap?

– Mi az, hogy! – erősítette meg a kísértet. – Ezer hajóágyú és szurokfáklya! Meg kartács és bomba! Megyünk együtt, négyesben.

– Vau, vau – toldotta meg Lili.

– Szuper! – kiáltották ők, mert az asszonyság fent már behúzta az ablakot.

– Egyelőre pedig… jó étvágyat – mosolygott a báró, majd kecses mozdulattal felkapta kutyusát, s ellibbent vele.

# Látogatás a vadasparkban

Vasárnap reggel Holundér asszony autóba ültette Laurát és Maxit – nem tudta, hogy velük tart két kísértet is! –, s elfuvarozta őket a kiserdőbe. A közelben lévő fogadó parkolójában elcsípte még az utolsó szabad helyet. Siker! A vénséges bogárhátú Volkswagen zajosan állt meg.

– Hihetetlen! – suttogta Laura Maxinak és Sherlocknak. – Épp ennél a vendéglőnél kell megállnunk! Ne már!

Bizony, ez a „Zöld vadászhoz” címzett fogadó korábbi kalandjaik során szerepet kapott már.

– Hé, Maxi, leesett az állad, mi? – folytatta a kislány. – Talán nem emlékszel? Tudod, amikor Sherlock báró dédnagypapájának gyilkosát kerestük!

– Hogyne emlékeznék?! – nyögte Maxi.

Holundér asszony harsogása félbeszakította az izgalmas események felidézését. – Kérném szépen, méltóztassatok innen, velem együtt, gyalog megtenni az út hátralevő részét.

Indultak, s Laura nyomban körülnézett. Igen, a fogadótól az erdőbe vezető aszfaltút… kis sorompóval lezárva a kocsiforgalom elől.

A „behajtani tilos” tábla fölé valaki odaszögezett egy másikat, „Kedvenckert” felirattal. Az ócska kis tájékoztatótáblán nyuszik, tengerimalacok, apró kis tyúkocskák ábrái díszelegtek.

– Meg kell jegyeznem, nem helyeslem ezt a látogatást – dörmögte Holundérné. Zihálva vette a kis emelkedőt. – Apátok, akinek a döntésével, ismétlem, nem értek egyet, igen, ha ilyen engedékeny volt ő, hát elkísérhetett volna titeket. Én kezdettől fogva elleneztem az ügyet. Ki tudja, mi lesz még – nyögte.

Sebaj. Moroghatott a testes fehércseléd-nőszemély, ahogy akart, nem rontotta el a pompás vasárnap hangulatát. Ragyogott a nap, zümmögve röpködtek a méhek, a lombok pompásan virítottak. Laura külön élvezte, hogy le-letérhet az aszfaltútról, érezheti lába alatt az erdő ruganyos földjét.

Egyik ámulatból a másikba estek, mert hangokat is hallhattak hamarosan, majd megpillantották végre a bűvös Kedvenckertet, a simogatni való, kedves kisállatok kertjét!

Már a bokrok és fák közötti réseken is látszottak itt-ott kerítések, faépítmények, barna kunyhók, sok közülük élénk színűre festve.

Csuda vidámság!

A kapu előtt gyerekcsapat tolongott. Érezhető volt az izgalom. Valamivel arrébb az apró állatbarátok hozzátartozói – szülők, idősebb testvérek, talán tanító nénik. Várták, hogy beengedjék csemetéiket, védenceiket. Aztán irány a vendéglő, ahol ők is megtalálhatják majd a számításukat… ahogy az már lenni szokott.

Holundér asszony összecsapta a kezét. – Ennyi bolond egy rakáson! Hihetetlen, hihetetlen! – sápítozott fejét ingatva.

Akkor nyílt a kapu két szárnya, felbukkant két fiatal nő, zöld pólójukon „Kedvenckert” felirattal. Megálltak jobbról-balról a kapufélfáknál, és kezdték szelíden befelé terelni a gyerekcsapatot.

– Gyerünk! – mondta Laura örvendezve.

– Ami engem illet, aligha fogok valaha is sorban állni – közölte büszkén a báró –, vagy hát bocsánat, szellem mivoltom is feleslegessé teszi ezt, meg…

– Lebbenjen be Lilivel nyugodtan, nagyurunk – biztatta Maxi –, találkozunk odabent.

– …igen, se mint szellem, se mint főúr nem keveredhetem a köznép közé – fejezte be kicsit zavartan Sherlock, s már libbent is el.

– Ma ismét olyan főnemesi a modora – nevetett Laura.

– Rátört az ősi büszkeség – toldotta meg Maxi.

Végre Lauráékra került a sor. Megmondták a nevüket az egyik zöld pólósnak, ő kipipálta a listán, hogy Kopejka M. és Kopejka L., aztán már bent is voltak.

Holundérné még utánuk kiáltott: – Pontban négy órakor itt várlak benneteket. Ne késsetek nekem!

Ahhoz képest, hogy mennyire nem volt ínyére ez a kiruccanás, eléggé szívélyesen integetett utánuk. Ha nem értette is az állatbuzgalmat, bízott benne, hogy a gyerekek jól érzik majd magukat.

A fiatal nő, aki Laurát és Maxit fogadta, felállt most egy facsonkra, meglengette a listáját, hogy csendet kér, és elkiáltotta magát.

– Én Majke vagyok, ő meg Korinna – mutatott társnőjére. – Nagyon örülünk, hogy itt vagytok, mert ti is kedveskedni akartok védenceinknek. Kellemes időtöltést, szép napot kívánunk! Korinnával segítünk nektek, ha bármilyen kérdésetek lenne. Kezdjük is egy kis sétával. Körbevezetünk titeket az udvaron, így majd jobban eligazodtok a nagyobb terepen. Kérdés, bármi?

– Miért van itt olyan hideg? – kíváncsiskodott egy vékonyka hang Laura háta mögül.

Kiderült, hogy egy kicsi lány áll ott, akinek szemlátomást vacogtak a fogai. Hosszú hajfonata volt, irtó csinos ruhába öltözött – csak az egész valahogy nem illett a környezethez. Nem bálba igyekeztek!

Ami meg a hideget illeti… a Kopejka testvérek már megszokták, hogy Sherlock jelenléte ilyesmivel jár, de titkon jót mosolyogtak most is, mert elképzelték: mások számára általában olyan a báró közelléte, mintha fagyos téli szél söpörne át a tájon.

Ahogy Laura hátrafordult, a fázós kislány megismerte.

– Csaó, Laura! – kiáltotta.

– Szia, Viola! – hangzott a válasz.

Laura akkor felfedezte már Viola ikerfivérét, Torbent is. A langaléta srác ott magasodott Viola mögött.

– Helló!

– Na helló! Te hogyhogy nem a mászófalnál vagy? – kérdezte gúnyosan a kölyök, s megvető mosollyal folytatta: – Ez megér egy szalagcímet a suliújságban.

– Leállítod magad, Torben?!

Torben észrevételezte Maxit is. – Látom, Laura, bébicsősz vagy.

Maxi dühösen fordult a nővére felé: – Ki ez a nagyokos?

– Egy osztályba járunk – magyarázta halkan a lány. – Tudod mit, Torben? Foglalkozz inkább magaddal. Vagy a Bayernnel, mit tudom én. Épp nem megy valami jól a csapatodnak, úgy tudom, legutóbb is kikaptak.

Torbenen az FC Bayern München focicsapatának trikója ékeskedett ugyanis.

Viola egyre csak vacogott.

Laura nem sokat törődött vele, inkább Maxi felé fordult, úgy magyarázott: – Torben olyan pletykás, mint egy vénasszony, és olyan szemtelen, akár a piaci légy. Ha azt akarod, hogy mindenki értesüljön valami titkodról, említsd csak meg neki, és a fél suli tudni fogja.

– Valami gond van? – kérdezte Majke, mert észrevette a gyerekek közti feszültséget, meg hogy Viola nyugtalanul izeg-mozog.

– Á, csak… – kezdte volna Laura, de leállt. Majdnem elszólta magát!

– Fázom – panaszolta Viola. – Nyilván beteg leszek. Bár reggel még nem volt semmi bajom.

– Megfáztál? – kérdezte Maxi, persze mókázva, igen nagy élvezettel.

– Egy kis mozgás jót fog tenni, legalább felmelegít – jegyezte meg félig tréfásan, félig komolyan Majke, aki úgy vélte, hogy tényleg nem jó csak így helyben ácsorogni… megborzongatja az emberlányát.

Lauráék persze tudták, hogy a fagyasztó hideg a báró hatása.

Aztán Majke végre kiadta a jelszót: – Mozgás! Indulás!

A gyerekek izgatottan követték a zöld pólós nőt. A másik csoportot Korinna vezette. Élvezték máris a kanyargós ösvényeket… meg hogy fakéreggel, hánccsal borították mindenütt a „járdát”. Gyönyörűnek látták a fákat is. Érezték, hogy aki a Kedvenckertet kialakította, nagy szeretettel végezte a munkáját. Igazi park lett az eredmény.

Nem vadaspark, hanem „szelídespark”.

– Csuda! – kiáltotta Maxi.

Laura helyeselt.

Hirtelen megpillantottak egy táblát és egy kerítést. A táblára ez volt írva: *Hameln. (A hamelni patkányfogó* legendája szerint 1284-ben a patkányoktól hemzsegő településre köpönyeges idegen érkezett, aki jó pénzért elvállalta, hogy megszabadítja a várost a mindent ellepő patkányseregtől. Bűvös sípjával a közeli folyóba csalogatta az állatokat, így feladatát elvégezte – csakhogy a lakosok megtagadták tőle a fizetségét. Az idegen rövidesen visszatért, és szörnyű bosszút állt: varázssípjával magával csalogatta a gyerekeket, akik legtöbbje sohasem került elő.)

A kerítés mögött fehér és tarka állatkák futkostak.

Sherlock arcára máris kiült az undor. – Pfuj, patkányok! – prüszkölte.

– De ezek itt fehérek! És tiszták! – tiltakozott Laura.

Volt ott egy szobor is: az alak lába körül csak úgy hemzsegtek a patkányok.

– Biztosan ő lesz az a fickó, a hamelni patkányfogó – jegyezte meg kicsit rémülten Maxi.

– Ez csak mese, báró! – nyugtatta szellembarátjukat Laura.

– Szép jó napot, kicsikéim – szólalt meg Korinna, leguggolt a patkánykákhoz, simogatta őket. – Gyere, Emil – mondta az egyiküknek.

Emil máris nyalogatta a kezét. Nem tudott betelni vele, hogy őt így dédelgetik.

– A patkányok kimondottan értelmes állatok, nagyon barátságosak, játékosak. Ennek ellenére rossz a hírük – tette hozzá Korinna –, merthogy a középkorban állítólag ők hozták be Európába a pestist, ezt a szörnyűséges, halálos betegséget.

– Amit azonban nem mindenki gondol így – jegyezte meg Maxi –, a tudományos nézetek eltérőek.

– Annyi biztos, hogy a szabadban távol kell tartanotok magatokat a patkányoktól. Sosem lehet tudni. Igaz, nem élünk már a középkorban, ennek ellenére a természetes körülmények között élő állatok mindenféle betegséget terjeszthetnek.

– Veszettséget, például – fűzte hozzá Maxi.

– Így igaz – helyeselt az állatgondozónő. – És azt meg tudná mondani valaki, mit esznek a patkányok, hm?

– A patkányok mindenevők – hangzott Maxi válasza. – Ha más nem akad, bútorokat is megrágnak.

– Stréber! – sziszegte Laura. Félig hunyt szempillája alól rosszallóan, megvetéssel nézte öccsét, majd hozzátette: – Miért kell itt is mindenkinek megtudnia, hogy a drága tesóm egy két lábon járó lexikon?!

– No, akkor induljunk tovább – vette át a szót ismét Majke.

Ezzel elindultak, s rövidesen elértek egy kis erdőt.

– Itt van a mi nyuszikáink birodalma – közölte Majke.

Mikor elhaladtak egy baromfikifutó mellett, Sherlock hirtelen elkomorult. Töprengett valamin. Megpödörte a bajuszát, s így szólt: – Fura egy korban éltek ti! – Aztán újból eltűnődött. – Az én időmben a baromfit, a nyulat ízletesen elkészítve tálalták. Most meg mutogatják! Ami meg az egereket és a patkányokat illeti, hát mondanom sem kell, hamar elintéztük mindet, ha csak felbukkantak valahol. Ti meg? Díszes lakosztályokat rendeztek be nekik, simogatjátok a bundájukat! Az eszem megáll!

Laura csak úgy fél füllel hallgatta, mert már egyébre figyelt, s mondta is: – Maxi, odanézz, hátul… a tengerimalacok!

Ezt nem kellett kétszer mondania.

– Majke – kiáltotta Maxi –, Majke, mehetnék máris a tengerimalacokhoz?

– Csak rajta! – felelte a gondozó.

S a fiú már rohant is – hiszen egész idő alatt végig csak erre várt.

– Idenézz, Laura! – rikkantotta csakhamar, ahogy nővére is üggyel-bajjal átvergődött a hepehupás gyepen. – Látod ezt?

Maxi ölében már ott is kuporgott egy fekete-fehér-barna bundájú tengerimalac, s apró orrocskájával épp a fiúcska kezét szimatolgatta.

– Ó, de édes! – hangzott Laura lelkes válasza, s ő is magához húzott egy fehér foltos, vörösesbarna malackát. Dédelgetni kezdte, beszélt hozzá.

Vagy tizenöt tengerimalac bukdácsolt, szaladgált az elkerített területen. Sokuk elbújt a váratlan látogatók elől, de kedvességgel ki lehetett csalogatni azokat is a rejtekükből.



– Majke! – fordul a gondozónő felé Laura. – Mi a nevük? Kettejüknek itt…

– Az egyik… amelyik az öcsédnél van, ő Szilveszter, a nálad lévő pedig Momó.

– Pont ilyen volt az én Szókratészem is – örvendezett máris Sherlock, letelepedve egy éjfekete tengerimalackához. Fakó ujjaival gyengéden simogatta a dús bundát, ám a fagyos kéz tapintásától az állatka megijedt, és menekülésre fogta a dolgot.

– De hát miért akarsz megszökni? Előlem? – esett kétségbe a báró, s nyomban üldözőbe vette az apró menekülőt.

Majke hagyta még egy darabig, hogy a gyerekek játsszanak az állatokkal, ám hirtelen tapsolt kettőt, s azt mondta: – Most munkára fel!

Ezt nem mindenki értette, a gondozónő azonban megmagyarázta.

– Tisztogatással kezdjük! Legyen rendben a malacház! Akkor jön az etetés, bizony, friss táplálékot kell kapniuk a piciknek, majd az ácsmunka következik.

– A micsoda? – ámult Torben.

– Építünk egy nagy házat, fából, az lesz a tengerimalacok operaháza!

– Micsoda?! – csodálkozott Laura is.

– Hát olyan lesz, mint egy operaház – magyarázta Korinna. – Több emelet, karzat, erkélyek… vagyis páholyok.

A gyerekek nekiláttak. A báró azonban csak letelepedett egy nagy kőre, ölében volt már a tengerimalac, beszélt hozzá gyengéden: – Te leszel az én malackám, te leszel Második Szókratész. Szókratész Kettő, így foglak nevezni. Jó lesz ez így, Lili?

A kutyuska ijedt, majd ingerült ugatása valami mást fejezett ki: azt, hogy nincs nagy kedve osztozni a gazdi szeretetén. De csak morgott, vicsorgott… mintha vadászatra készülne.

– Nem, nem kiskutyám! – hűtötte le rögtön a báró. (Már amennyiben lehűtésről kettejük közt még szó lehetett…) – Okos kutya nem vadászik tengerimalacra, Lilikém! Különben is…

És jött a nagy kutyaintelem: – …a gazdié! A gazdi-é!!

Lili behúzta fülét-farkát.

– Meg aztán Szókratész Kettő a mi barátunk. Oké?


Lili úgy tett, mintha minden oké lenne, de látszott, hogy ez a megoldás jócskán ellentmond kutyaösztöneinek.

Sherlock akkor egy hangot hallott. A szavak hallatán azt hitte, álmodik. Rémálmodik, méghozzá…!

Ugyanis Laura az alábbi kérdéssel fordult a méltóságos szellem felé: – Báró, nem gondolja, hogy megfoghatná esetleg a munka végét? Egy kis mozgás is jót tesz, meg hát kiderül, jó erőben van-e.

– Hogy én? Én dolgozzam? – borzadt el a báró, és majdnem hanyatt esett… azaz hanyatt lebegett. – Életemben nem hallottam ekkora képtelenséget, és szellemként sem óhajtok ilyet hallani. A becsület az első számomra. És a becsülettel a munka nem egyeztethető össze.

Ám akkor valami egyéb is történt, ez vonta magára a barátok figyelmét.



– Jaj! Ez a kis dög… megharapott! – kiáltott fel Viola, és sipákolva letette az etetőtálat.

– Viola, micsoda beszéd ez? – kezdte volna Laura, de akkor egy kéz érintette meg a karját.

– Psszt! – intette Torben. – Figyelj csak! Tudsz titkot tartani?

És ezt épp Torben kérdezi?!

– Miről van szó? – kérdezte Laura elképedve.

– Psszt! Értsd meg… ez hétpecsétes titok!

– Halljuk!

– Viola teljesen bele van zúgva Maxiba! De mondom, szigorúan titkos.

„Titkosan bele van zúgva”, vigyorgott titkon máris Laura. Csak bámult Torbenre, majd hirtelen másra terelődött a figyelme. Korinna és Majke ugyanis papírt, ceruzát hozott, kiosztották a gyerekeknek, és az volt a feladat, hogy „komponáljanak” tengerimalac-operát.

Még hogy!

A két fiatal nő pedig falemezekkel, kalapácsokkal, szögekkel, spárgával, ragasztóval, miegymással nekilátott, hogy a fabódécskát, azaz magát az operaházat összetákolja.

Tengerimalac-operaház készül? Maxi alig bírt magával izgalmában. Kért ő is kalapácsot, szögeket, léceket – az sem érdekelte, hogy rövid időn belül kétszer is rávágott a körmére.

Laura, mivel íráshoz-komponáláshoz sosem érzett valami nagy tehetséget magában, szintén inkább szerszámokat s más kellékeket kért… ebben viszont sokkal ügyesebbnek bizonyult öccsénél. Még fűrészt is kapott! Ekképpen az egyik erkélyt ő „alakította ki”. Kerek lyukak töltötték be az ablakok szerepét, akadt karzat, tornyocska… bár nehéz volt elképzelni, miért épp operaház ez, s nem a malackák nemzeti színháza… inkább kabaréja. De ha egyszer Korinna és Majke így gondolta, maradt is minden így.


Délre készen lett az operaház.

Kész gyönyörűség volt nézni, ahogy a bűbájos kis állatok szagolgatják, bámulják a felfoghatatlan új akármit. Bemenni egyelőre nem mertek.

Maxinak lángolt az arca az izgalomtól.

A báró malackája, Szókratész Kettő bizonyult a legbátrabbnak. Bemerészkedett a nagy házba, és a többiek, félve bár, de követték.

Majke elégedetten nézte a fejleményeket. – Akkor most menjünk tovább – vezényelte. – Gyerünk, látogassuk meg Ivánt, Adélét és Kokót. Kakasunk és tyúkjai megéhezhettek.



Hanem ekkor kiáltások hangzottak.

– Majke – mondta riadtan Maxi –, félek, baj van.

– Miféle baj? – kérdezte a lány.

– Hol lehetnek, hol lehetnek? – kiabálták már többen is.

Merthogy…

…és ezt Maxi az elsők közt vette észre.

– Eltűnt Szilveszter és Momó! – mondta a fiúcska.

– Igen, igen – erősítették meg többen is. – Nincsenek sehol.

– Elbújtak a házban talán – vélekedett Majke nevetve.

– De nem, de nem… ott végképp nincsenek – erősködött Maxi most már csaknem kétségbeesetten.

A gondozónő halk sóhaja volt a válasz: ment, kereste a piciket, de ahogy visszatért, riadtan adott igazat Maxinak és a többieknek.

– Sajnos… tény, ami tény. És ha visszagondolok rá, az operaház felavatása óta egyiküket se láttam – állapította meg Majke.

– Pedig délután elénekeltük volna a színművet… azt a zenekölteményt, amit összehoztunk – mondta csüggedten Maxi.

– Hagyd most a költeményeket – intette le türelmetlenül Laura. – Gyerünk, meg kell keresni őket.

– De hol, de hol? – hangzottak újabb kiáltások.

És hiába kutattak át mindent, hajtottak félre ágakat, másztak bokrok alá, vetették be a remek szaglású Lilit is… hiába, a két malackának nem volt nyoma sem.

Maradt a rettenetes valóság.

Szilveszter és Momó eltűnt!

– Talán holnap reggel ismét itt lesznek, várják, hogy beeresszék őket – vélekedett Laura. Ő a maga részéről meg volt győződve róla, hogy a malacocskák éltek az alkalommal, és megléptek.


– Talán igazad van – hümmögött Majke. – Csak az a fura, hogy a kerítésen egy szem lukat sem találok.

– Jelentheti ez azt, hogy Szilvesztert és Momót valaki… *ellopta? –* kombinált Maxi.

– Nagyon remélem, hogy nem – felelte erre Korinna. – Talán nyitva hagyta valaki az ajtót… mármint a kifutóét… ők meg uzsgyi…!

– A lényeg az, hogy épségben viszontlássuk őket – mondta Laura. – Borzasztó lenne, ha bajuk esett volna.

Maxi riadtan nézett a nővérére. – Micsoda szempont… rémes! Az erdőben rókák lehetnek, menyétek, nyestek – riadozott a fiú.



– Fogd be a szád, Maxi! – intette szigorúan Laura, mintha efféle rémségekről hallani sem akarna. Nem szerette ő elemezni a dolgokat. Abban hitt, hogy amit nem mondunk ki, az nincs is, az meg sem történhet.

– De ha Szilveszter és Momó visszakerül, eljöhetünk őket meglátogatni? – kérdezte Maxi. Látszott rajta, milyen csüggedt.

– Persze, és fel a fejjel! – bátorította Korinna, bár az ő mosolya is inkább riadt volt. Kétségbeesése ellenére azért csak megnyomkodta mókásan Maxi orrát.

Szeretetben nem volt hiány. Ám a remények…?

A báró mindenesetre magabiztosan jelentette ki:

– Az én Szókratész Kettőmet jómagam mindennap eljövök meglátogatni!

# Lesben

Sherlock be is tartotta ígéretét: Lilikéjével minden délután megjelent Szókratész Kettőnél. Maxi és Laura így értesült napra nap a szomorú tényről, hogy Szilveszter és Momó még mindig nem került elő. A legszívesebben odamentek volna maguk is, hadd lássák-hallják a fejleményeket… bár hát látni nem nagyon lett volna mit. Holundér asszony meg szigorúra fogta a dolgot, szó sem lehetett kedvenckerti látogatásról. „Előbb a munka, aztán a mulatság” – ez volt régi, szigorú jelszava.

Laura számára ez azt jelentette, hogy magolhatta a matekot, míg a végén már majdnem felforrt az agya. „Füstöl”, állapította meg ilyenkor Maxi, de nővére nem díjazta a viccet.

Maxinak is akadt teendője: könyvhalmokat rendezni, modellhajójának alkatrészeit összekészíteni. A sok teendő ellenére a fiúcskának nem volt kedve semmihez sem. Merthogy a tengerimalackák…

Hanem végre eljött a péntek, Holundér asszony szíve pedig meglágyult. Éljen a naptár! Teli a kaptár…

Ez utóbbi azt jelentette, hogy teljesítették a feladatukat, több tennivaló nincs a hétre – Laura fejébe nem fért volna több matek, és a dolgozaton is túlesett szerencsésen –, pattanhattak bringáikra, és irány a Kedvenckert. Velük tartott persze a két kísértet is – bár ők nem biciklizve, csak lebegve.

A gyerekek nagy ámulatára egy kisbusz állt Majke és Korinna irodája előtt. Az iroda egyszerű fakunyhó volt, kis kalyiba, ám a busz nyitva lévő hátsó ajtaján át megcsodálhatták, mi minden fér egy ilyen járgányba. Matracok, szerszámos ládák, kábelek, lámpák, párnák, volt egy elemózsiás kosár is, ami gazdag pikniket ígért… aztán egy karton ásványvíz a teljesség kedvéért.

Mi ez?

Mindegy… felbukkant Majke, méghozzá sietős léptekkel. Egy csavarhúzót hatlövetű koltként, cowboy-mozdulattal szegezett a jövevényekre, meglengette, majd elröppentette, elkapta, hátsó zsebébe csusszantotta, onnan „tüzelt”. Csípőből.

A szép mutatványt a gyerekek megtapsolták volna, de épp nem voltak jókedvükben.

– Szilveszter és Momó? Nem kerültek meg? – kérdezte Laura reménykedve.

– Fájdalom, nem – hangzott a válasz.

A testvérek lehorgasztották a fejüket.

– Meg hát nem is jönnek vissza csak úgy maguktól – villant dühösen Majke szeme. – Bizony, a saját jószántukból sajnos nem.

A báró szigorúan hunyorított erre, majd halkan, de zordul ezt súgta Maxi fülébe: – Hát ez meg miféle beszéd? Ezer kartács és bomba, hé!

– Honnan tudod, Majke? – kérdezte Laura. – Miért ne lehetne, hogy elbújtak valahol, és ha jól érzik magukat ott…

– Ennivaló és víz nélkül? – tiltakozott Maxi.

Ám nővére leintette. – Ne okoskodj, öcsi…! – Ritkán nevezte Maxit „öcsi”-nek. Jele volt ez annak, hogy nagyon dühös.

Maxi nem felelt. A kalyibából épp kilépő Korinnát nézte, mintha tőle valami biztatóbb közleményt várna. De hiába. Korinna, ha lehet, még letörtebb volt, mint Majke. Háttal a kocsi oldalának dőlt, de csaknem lecsúszott a földre. Mint akit ólomsúllyal, mágnesesen, szédülésig húz le és le az elkeseredés.

Igen, a gyerekek ismerték ezt a látványt és az érzést. A papa volt pontosan ilyen, mikor hírét vette a mama eltűnésének.

– Sírtál, Korinna? – kérdezte Maxi. De elég volt egyetlen pillantást vetni a fiatal gondozónő szemére, arcára.

– Felfoghatatlan! – motyogta Korinna remegő szájjal.

– Jaj, dehogy, túlságosan is természetes – nyugtatta Laura… de hiába.

– Újabb baj történt – magyarázta Majke. – Kész tragédia. További állatkák tűntek el.

– Micsoda? – sikoltotta a kislány.

Egyszer csak közbeszólt Sherlock: – Csak nem… az én Szókratész Kettőm?

Majke nem nagyon fogta fel, ki a kérdező, úgy felelte:

– Tegnapelőtt két nyuszi tűnt el, tegnap meg hat kisegér.

– Hála az ég urának, hogy az én malackám épségben megvan – nyögte Sherlock.

– Tehát biztosra veszitek, hogy a piciket ellopták? – kérdezte a két gondozónőt Maxi.

Korinna bólintott, miközben szép csöndesen könnyek patakzottak az arcán. – Tolvajok lehettek, ha mondom. Újra ellenőriztünk mindent, a kerítésen lyuk semmi, egy szál se. El nem szökhettek az állatok.

– Meg hát nem is akartak volna – kapcsolódott be Majke. – Tolvajok járhattak itt. De hogyan?

– Borzasztó! Pedig hát ez nem áruház vagy valami kis üzlet, ahonnan amúgy gyakran emelnek el a bolti szarkák ezt-azt – mondta Korinna, legyőzve sírását. – Lopni… itt…? Ezeket az állatkákat mi neveltük fel, gondoztuk, vittük állatorvoshoz… és akkor jönnek ezek a gazemberek!

– De ki lop malackákat, egereket, nyuszikat? – kérdezte értetlenül Maxi.

– Kitekerem a nyakukat! Kardélre hányom valamennyit! – átkozódott a báró.

– Rám számíthat, báró – biztosította a nagyurat Laura. – Kinyírjuk őket!

– Ravaszdi tolvajokkal lehet dolgunk. A legutóbbi rablások éjszaka történtek… de mostantól másképp lesz – közölte határozottan Majke.

– A Kedvenckertet eddig éjszakánként nem őrizte senki – magyarázta Korinna. – De mostantól…

Majke már ment is a furgonhoz, szedte elő a matracát. – Itt fogunk aludni. Lesben. A tolvajok csak ámulnak majd, ha lecsapunk rájuk.

– Bizony, lesben állunk ma estétől fogva – bólogatott Korinna, s hozta a matracát ő is.

– Ha egyikünket elnyomja az álom, a másik ébren lesz. Felváltva őrködünk – fűzte hozzá Majke.

Korinna is ráerősített: – Őrjáratozunk, szerte a terepen.

– Hadd segítsünk mi is! – kérte Laura.

– Igen, igen, itt van velünk a… – Maxi majdnem elkottyantotta, hogy „a báró…”

Majke azonban leintette őket. – Gyerekeknek nem való az ilyesmi. Igazán nagyon kedves tőletek, de…

– Ágyban a helyetek éjszaka – tette hozzá Korinna.

– Ígérjük viszont, hogy holnap… vagy másnap… mindig elmondunk mindent. Míg el nem kapjuk őket.

– Hm…

Laura is, Maxi is csak hümmögött. Azt gondolták magukban: meséljék el ezeknek a gondozónőknek itt, hogy eddig miféle eseteket oldottak meg ők négyesben? A báróval, Lilivel. Talán még bolondnak is néznék őket. Sebaj, megéri a kockázatot!

Csakhogy elkéstek. Mire belefogtak volna a történetekbe, Majke szinte udvariatlanul integetni kezdett, hogy menjenek szépen. Ők meg…

– Munkára fel! – jelentette ki Korinna. – Ha legközelebb jöttök, remélem, jó hírekkel tudunk már szolgálni.

A testvérek ezt hitték is, nem is, mindenesetre udvariasan elköszöntek. Ám…

– Hol a báró? – kérdezte már menet közben Laura. – Hová tűnhetett?

– Az ám, hová? – visszhangozta az öcs.

Mentek hát tovább. Akkor viszont…

– Pszt! – hallotta egyszer csak a kislány.

– Maxi, mi van? – kérdezte.

– Mi lenne? Semmi – hangzott a válasz.

– Én voltam az – ismerték fel most már ősöreg barátjuk hangját.

– Báró urunk! Mit keres a bokrok közt?

– Egy kis magánvállalkozást kezdeményeztem – mondta kérdésükre a nagyúr.

– Micsodát?

Már bújt is elő a bokrok alól Sherlock, kezében kartondoboz. Benne…

– Biztonságba helyeztem Szókratész Kettőt – mondta büszkén a kísértet.

– Nem mondja, nagyuram! – kiáltotta Laura.

– Ez nem lehet igaz! – tette hozzá a fiú.

Sódervári Sherlock ezúttal nem sértődött meg. Kísértetiesen vigyorgott inkább. – Így nem érheti baj – vágta rá.

– De hiszen ez lopás! – borzadt el Max.

Laura se nagyon tudta, mi lenne itt a teendő. De töprengésre nem maradt ideje, mert a báró a kartondobozkát, benne a csöpp malaccal, már tette is a kislány biciklijének csomagtartójára!

– Még hogy lopás! – dohogott közben. – Ez egyszerűen csak jogos önvédelem. Csak nem képzeli bárki is, hogy hagynám, hogy az én drága malacka barátom holmi tolvaj gazemberek kezére kerüljön! Ezer tengeri kócmóc!

Laura gondosan kiemelintette Szókratész Kettőt a dobozból, és simogatni kezdte nagy szeretettel.



– Báró, nagyuram – kezdte akkor Maxi –, mi önt nagyon is megértjük. – Tudhatta, itt tapintatosan kell eljárnia. – De ha meglát minket bárki is ezzel a kis cukival, tuti azt hiszi, mi vagyunk az állatrablók.

– A lényeg a lényeg, és a lényeg itt az, hogy ez az én drága kis barátom biztonságban legyen – makacskodott Sódervári báró.

A testvérek láthatták, így nem mennek semmire.

– Van egy ötletem – kiáltott fel a kislány.

– Nocsak, nocsak! – gúnyolódott Sherlock. – Ötlet… ugyan… Engem csak a megoldások érdekelnek…! Különben milyen ötleted van?

Más körülmények között ezen jót mulattak volna, de így inkább megpróbálták magyarázgatni a dolgot.

Laura vitte a szót. – Az van, hogy miért elégedjünk meg egyetlen kis állat megmentésével, ha *valamennyiükön* segíthetünk? Nagyuram, ön visszaviszi szépen a malackáját a többiek közé, mi pedig éjnek idején eljövünk, lesben állunk…

– Vagy hasalunk – fontoskodott Maxi.

– …és elkapjuk a tolvajokat! – fejezte be Laura.

A kísértet habozni látszott. Nyilvánvalóan nem volt valami nagyon meggyőződve a terv helyességéről.

– Én ön, Sódervári Sherlock báró, mint nagy állatvédő és tengerimalac-mentő fog bevonulni a történelembe – vágta ki a végszót Laura, jól sejtve, mi az, amit a szellem díjaz.

– Hm – vakargatta a parókáját az uraság. – De egyet mondok: ha az én Szókratész Kettőmnek bármi baja esik, hát búcsút mondhattok a jó barátságnak. Mindörökre!

Kis szünet után Max óvatosan megkérdezte: – Ezt a dolgot az éjszakával… nem gondolod komolyan, ugye, nővérkém?

– Már hogyne! Természetesen komolyan gondolom – hangzott a válasz.

Sherlock örült ennek hallatán.

– Juhé! Harcba megyünk, az ég velünk – kiáltotta –, minden gaz malactolvaj reszkethet majd tőlünk! – S hadonászni kezdett, mintha képzeletbeli ellenséggel verekedne máris.

Maxi belesápadt.

A báró azonban megrendült hangon folytatta: – Én, Sódervári Sherlock báró, egy nagy nemzetség utolsó szellemsarja, tengerimalackám, Szókratész Kettő védelmezőjeként helyt fogok állni bármi harcban. S ha a sors úgy rendeli, hogy meghaljak, hősi halál lesz az örök becsület díja!

Más körülmények között a gyerekek kuncogtak volna, de így inkább valahogy ijesztőnek hangzott a dolog.

Maxi szeme előtt – képzeletben – vad erdőség sötétlett, a lombok közül vöröslő szemek villogtak. Vad tekintetek… Mindenre elszánt bűnözők szemgolyói… Jaj!

– Jó, Laura – motyogta tehát –, de Holundér asszony…?

– Láttad a sok édességet? Két dobozzal is volt a tévé melletti asztalkán – vigyorgott magabiztosan a kislány. – Ma valami kedvenc műsora megy, ki nem hagyná azt senki kedvéért. Szabadok leszünk. Végképp nem fogunk engedélyt kérni.

– És a papa…? – próbálkozott Maxi, reménykedve, hogy valami még megakadályozhatja a kalandos vállalkozást.

– Papa Wallatoe felügyelővel és még két barátjával kártyapartit beszélt meg – felelte magabiztosan Laura. – Hidd el már, szabadok leszünk ma este. Késő éjszakáig mienk a terep.

Újabb csend…

– De ha inadba szállt a bátorság, öcsikém – tette hozzá még Laura –, akkor csak mondd meg! Nézd akár Holundér anyóval a szirupos tévéműsorát, sírd ki a szemed rajta.

– Még hogy az én bátorságom? – mérgelődött dacosan Maxi. – Most jött meg csak igazán!

Este a sűrűsödő fekete esőfelhők ellenére még sok gyerek játszott odakint. Maxi és Laura nem keltett hát feltűnést, hogy ott kerekeznek az utcán. Meg aztán nyárias meleg volt, ugyan ki gondol ilyenkor korai lefekvésre?

Az erdei fogadó kellemes asztalainál, árnyas fái alatt is nagy tömeg sörözött, falatozott.

– A pórnép olcsó szórakozásai – jegyezte meg megvetően Sherlock. Az átlagembereket nevezte ő átlagosan így: „a pórnép”. S káromkodott is egyet, jó régiesen, hogy „Ezer kartács és bomba meg tengeri medve”, majd megvakarta rizsporos parókáját. Arcvonásai elárulták, hogy készen áll bármiféle küzdelemre.

Az erdei utat most is elzárta az ismert sorompó, de a gyerekek megkerülték, utána meg alaposan beleléptek a pedálba, legyűrték a kis kaptatót. Sherlock és Lili könnyedén lebegett mellettük, felettük. Eleinte még jöttek szembe velük sétálók, túrázók, bringások, de az erdei út mind csöndesebb, néptelenebb lett. Nem visszhangzott sehol nevetés. Nem hallatszottak hangok. Ha nincs velük a két szellemalak, a Kopejka testvérek azt mondták volna: „Kísérteties ez az egész…!”

Egyszer csak hűvös szél támadt, de nem a báróéktól jött a légáramlat. Maxi megborzongott. Kihalt világ körös-körül… kis félelmet is kezdett érezni. Laura tekintete is riadt lett. Ropogást hallottak a bokrok tövéből… neszeket a levelek alól… megreccsent egy ág.

Aztán szinte egyik pillanatról a másikra besötétedett.

Igen, már este volt jócskán, mégis…

A báró meg is fogalmazta: – Ssss… mintha elfújt volna valaki egy gyertyát… ssss – susogta, aztán öngúnnyal hozzátette: – Szellemek járnak, hm?

Maxi megtorpant. Laura féltő gonddal kérdezte: – Bírod még? Nincs baj?

Maxi bólogatni is alig bírt.

– Együtt kell maradnunk, de szorosan – intette a társaságot a báró.

Lili ezzel egyetértett, még jobban a gazdihoz bújt. Így lebegték körül a gyerekeket.

Mind örültek, amikor végre megérkeztek a Kedvenckerthez! Maxi és Laura leállította a bringákat egy bokorcsoport mögött, aztán fedezékbe vonultak. Az elrejtőzéshez olyan helyet kerestek, ahonnan tökéletesen *megleshetnek* mindent és mindenkit.

Csend és nyugalom honolt az egész Kedvenckertben. Fény nem szűrődött ki sehonnan.

– Vajon hol vannak? – kérdezte suttogva Laura, és Majkére meg Korinnára értette. – Csak nem gondolták meg magukat végül?

Igen, mert akkor az ő helyzetük még borzasztóbb lenne: egy szál maguk lennének az éjszakai erdőben.

– Ugyan, azért nem gyújtanak semmi világosságot, hogy a tolvajokat el ne ijesszék – hallatszott Maxi halk válasza. – Hadd érezzék magukat biztonságban. És akkor… – S már mutatta is, hogyan kell rablókat elkapni.

Csakhogy Laurát mindez nem nyugtatta meg.

– Báró kérem, megtenné, hogy odalebeg Lilivel a központi épülethez? – kérdte a nagyurat. – Talán ki tudna deríteni valamit…

– Hogy én? Majd ha megőrültem – felelte rekedtes hangon, riadtan Sherlock. – Egymagamban? Lilivel? Túl nagy a kockázat!

– Hiszen nagyurunk már szellem, egy kísértetnek nem eshet baja – dohogott Maxi.

– Az nem számít – közölte elutasító hangon a nagy nyomozó Sherlock.

Akkor… hirtelen újabb ág reccsent, bagoly kiáltott.

– Hátborzongató! Jaj, Laura, hagyjuk ezt! Menjünk haza, minél előbb! – suttogta Maxi.

Titkon a kislány is bánta már, hogy eljöttek a papa – vagyis egykor a Sóderváriak – kastélyából. Milyen otthonos volt ott minden. A kedves, mókás, fontoskodó kísértet, vagyis Sherlock báró, a régi olajfestmények a falakon, a poros könyvtár… még Holundér asszonyt is jobban el lehet viselni, mint ezt a félelmetes csendet és magányt, ezt a nagy-nagy bizonytalanságot itt az erdőben, az éjszakában.

Hogy mit gondolt Lili, azt nem tudták, de annyi bizonyosnak tűnt, hogy a gyerekeken kívül még valaki kellemetlenül érzi magát. Fél, rettenetesen izgul. Ez a valaki pedig a báró volt.

Mert…

– *Hukk… hukk…* – hallhatták Sherlockot.

A nagyúr csuklott. Félelmében rátört a Sóderváriak árulkodó görcse, a *szorongásos csuklás!*

Laura sóhajtott egy keserveset. Szép kis segítségük és védelmezőjük a báró. Nem érnek vele többet, mint Lilivel.

– *Hukk…*

Akkor azonban emberi nesz hallatszott. Nem róka, nem bagoly volt a sűrűből a zaj forrása, hanem egy ajtó.

A fakalyiba ajtaja nyílt!

És ekkor meghallották Majke hangját. Kicsit szorongva kérdezte ő is: – Van ott valaki? Tűnjön el, de rögtön, bárki legyen is… különben hívom a rendőrséget!

Zseblámpa fénye villant.

Laura ekkor felkiáltott: – A malackák óljainál! Ott van valaki! Utána!

– *Hukk…!*

Társai vonakodva engedelmeskedtek, Laura azonban nekiiramodott… csakhogy nem jutott messzire. Elbotlott egy ágban.

S közben más is történt.

Villám hasított át az égbolt sötétjén, s nyomában máris hallatszott a mennydörgés zaja.

Így üldözésről szó sem lehetett.

Maxi adta ki a jelszót: – El innen, haza! Jön a vihar!

– Maxi… – próbálkozott még Laura.

Ám most öccse és a báró kiáltotta szinte egyszerre – nem lehetett mondani, hogy egy *emberként:* – Az akciót lefújtuk! Emberek, szellemek – fontoskodott a fiúcska –, rögtön elhagyni az erdőt! Vigyázz, veszély!

És vágtattak vissza a kastély felé. Titkon örültek! A fogadó környéke is néptelen lett hirtelen, ki-ki behúzódott valahová, ahová csak bírt. Mennydörgés… villámlás… újabb fények… dörgő zajok… nem volt mese.

A kövér esőcseppek is hullottak már az égből. Ők pedig… végre hazaértek.

A kísértetek azonnal elvonultak a szobájukba. Sódervári Sherlock báró, hajdanvolt idők hőse úgy félt a vihartól, hogy még parókahajának minden szála is az égnek meredt. Persze be nem vallotta volna nyúlszívűségét! Így inkább nem is akart a gyerekekkel találkozni.

A testvérek szintén magukkal és szerencsés menekülésükkel voltak elfoglalva. Hol volt itt már szó üldözésről, rablófogásról! Ijedtükben még a szobájukban is lábujjhegyen jártak. Megtalálták az ágyukat, bebújtak a takaró alá, s fülükre húzták a finom, otthonos gyapjút.

# Mindenki egyért, egy mindenkiért

Szombat reggelre a viharfelhők eltűntek, ragyogott a nap, tündökölt a kastélypark sok-sok zöldje. A Kopejka család vígan reggelizett.

Vagyis… a dolgok így alakultak:

– Laura – szólalt meg Holundér asszony –, mások is szeretnének egy kicsi epret enni, nem gondolod?

A kislány duzzogó arcot vágott, aztán bekapott még egy utolsó szem epret.

Kopejka doktor mindig is szerette élvezni az életet, ezért hát, miközben kávét töltött a csészéjébe, nem mulaszthatta el a következőket mondani: – Gyerekek, gyerekek, nincs szebb a világon, mint ezek a napfényes nyári reggelek… főleg zivataros éjszakák után.

– A zivatarokról azzal együtt szívesen lemondanék – jegyezte meg Holundérné, s már húzta is maga elé a csokiöntetes tálacskát. Zutty a kalácsra, de jó sokat. – És ez a tegnap éjszakai özönvíz volt inkább, nem zivatar. Hogy dörgött meg villámlott!

Csöndben ettek tovább.

A házvezetőnő közölte: – Valahova itt a közelbe be is vághatott a ménkű, mert kiment a tévém.

A lányka vigyorgott. – Az ilyesmi aztán mindig úgy jön, mint a villámcsapás – jegyezte meg csipkelődve.

– Laura – intette Kopejka doktor, aki értette a gonoszkodó tréfát.

Folyt tovább a majszolás. Holundér asszony járt az élen, vagyis ült ott terebélyesen, előtte a harmadik adag csokiöntetes tészta.

– Jut eszembe, valami más is történt – mesélte a doktor. – Wallatoe felügyelőnek is elrontották az estéjét. Lopáshoz riasztották. A kisállatokhoz… Kedvenckert a neve annak a parkocskának, igaz?

Nagy hallgatás volt a válasz.

– Szegény barátom épp ragyogó nyerősorozatot fogott ki, mikor mennie kellett – fűzte hozzá Kopejka Ervin. – A társaság persze szétoszlott.

– Ó, micsoda pech! – nyögte álszent képpel Maxi.

– És mit loptak el a tolvajok? Van ott bármi érték? – kérdezte álszent módon Laura.

Max csaknem szétpukkant az elfojtott nevetéstől.

– Hát ne engem kérdezzetek. Fogalmam sincs – felelte teli szájjal a tudós ember.

– Gyerekek, vendégeitek jöttek – közölte Holundér asszony.

S csakugyan, egy kislány és egy fiú közeledett…

– Viola és Torben – nézett nagyot Laura. – Eltévedtek, vagy mi van?

A jövevények kicsit félénken megtorpantak, majd láthatóan minden akaratukat összeszedték, hogy legyőzzék zavarukat.

– Szép jó reggelt! – mondta Torben szokatlanul barátságos hangon. Elsősorban a ház urához intézve szavait így folytatta: – Kérem, bocsássanak meg… Kopejka doktor úr. Természetesen csengettünk, csak nem nyitott senki ajtót.

Viola csak forgatta-csavargatta hosszú varkocsát az ujjai közt.

– Hadd mutatkozzam be – fogott kezet a jövevény fiú Kopejka doktorral és Holundér asszonnyal –, Torben Kotötter vagyok, ő pedig az ikertestvérem, Viola.

Kopejka Ervin elgondolkodott a név hallatán, majd lelkesen megszólalt: – A papátok újságíró? Tudósító?

– Igen, a papa riporter – felelt Viola.

Csend támadt. Kopejka doktor arca pedig még tovább derült.

– Apátok írta akkor azt a remek cikket a múzeummegnyitónkról. Segítőkész, csupa szív munka volt, igazi közönségcsalogató. Mondjátok meg neki, hogy szívből gratulálok… és köszönöm.

Torben biccentett. – Meglesz. Komolyan nagyon tetszik neki az önök múzeuma. Tuti szuper. Párszor minket is el akart cipelni ide. Sikertelenül.

Laura kezdte lassan nem érteni a dolgot. Mit akarnak itt ezek? A suliban Viola legföljebb akkor kereste az ő társaságát, ha le akarta másolni a házi feladatát!

Kopejka doktor szeme azonban boldogan villant máris.

– Csak nem arról van szó, hogy most eljöttetek, mert mégis látni akarjátok a múzeumot? – S már pattant is fel, dobta nyakából az asztalkendőt a tányérja mellé, így folytatta: – Mert akkor tuti ingyen, hahaha, végigvezetlek titeket. Olyan ismertetőt kaptok, hogy az angol királynő se kapna különbet, mikor Skóciában jár. Hahaha! – nevetett saját „szellemességén”.

– Ó… hála, köszi… köszönjük szépen – mondta nagy zavarban a fiú. – Csak nekünk Maxival és Laurával kellene még valami nagyon fontos dolgot megbeszélni. De *tényleg.*

Maxi még mindig Torben múlt heti sértő mondásán mérgelődött, de sebaj. Valahogy majd csak lesz, rosszabb nem jöhet. – Papa, mehetnénk akkor? – kérdezte.

– Felőlem – válaszolta Kopejka doktor nem kis csalódással. Ez a hülye kölyök, gondolta, és ránézni se bírt már Torbenre. Elutasít… engem… egy ilyen ajánlattal!

Laura sem gondolta másként. Elnézte a hirtelen oly csüggedten magába roskadó papát. Annyira érzékeny! Rosszkedvű lesz, és ennek mi látjuk majd a kárát. Ő is azt gondolta: „Szuperhülye Torben!”

Aztán hirtelen remek gondolata támadt. – Papa, reggelizz csak nyugodtan tovább – mondta az apjának, ahogy megpuszilta a tudós homlokát. – Majd mi Maxival megmutatunk nekik mindent, biztosan… – nyelt egy nagyot – …érdekelni fogja őket.

– Jaj, kicsikém, köszönöm! De az ifjú hölgynek a zeneszobát kell elsősorban látnia, ki ne felejtsétek! Tetszeni fog neki.

– Na, akkor mozgás! – közölte nyersen a két hívatlan vendéggel Laura.

Maxi követte a példáját. – Kifelé, kifelé! – s kézmozdulatával is hangsúlyozta, hogy itt „semmi keresnivalótok!”.

Az előcsarnokból Laura az úgynevezett Kínai Szobába vezette Violát és Torbent, Maxi meg önkéntelenül is nagy lelkesedéssel magyarázott már mindent.

Örült volna a papa, ha látja!

Mi több, Laura a nagy szárnyas üvegajtón át látta is apja karlengetését… mint aki vezényel. „A vázákat mutasd… A faliképeket… A tapétát…!”

Ami azt illeti, a doktor pompásan rendbe hozta-hozatta az ősi kastélyt. Gyönyörűségesen érvényesültek az ódon falak közt a hajdani, tengerek túljáról idehordott kincsek. Igazi műkincsek, úgy bizony.

A zeneszoba pedig tényleg tetszett Violának. Ábrándozva szegte hátra a fejét, gondolatban nyilván a kis angyal muzsikáját hallgatta. Ez más, mint a diszkó, gondolhatta, s mondta is: – Mintha mesevilágban járnék!

De Laura semmit nem tudott felelni erre, mert Maxi durván a tárgyra tért. – Ki vele! Mit kerestek itt?

– Az ott a Kedvenckertben olyan szép vasárnap volt! – kezdte jó messziről Torben.

Laura azonban arra figyelt csak, hogy a fiú keze veszélyesen közel kerül a hegedülő angyalka kényes helyéhez – a vonóhoz. Csak hozzá ne érjen!

Maxi se gondolt mást. A világon csak ők ketten tudták ugyanis, hogy a hegedűvonóban apró, titkos szerkezet van, mely a szoba rejtett tapétaajtaját nyitja… és a tapétaajtó mögött ott rejtőzik Sherlockék tanyája.

– Hallottátok, hogy tegnap újra állatok tűntek el a Kedvenckertből? – kérdezte Torben, villámgyorsan Laurára és Maxira szegezve fürkésző tekintetét.

Maxi szólalt meg elsőként: – Hát ezt meg honnan tudod? – Arcán őszinte döbbenet látszott.

Torben kicsit közelebb húzódott az ikertestvéréhez, s azt mondta: – Mert… hát… na… mert mi voltunk azok. Mi szöktettük el az állatkákat.

Viola vérvörös arccal bólintott, mint aki most már tuti szégyelli magát.

Újabb feszült csend következett. Maxi nem csodálkozott volna azon sem, ha a kis angyalszobor hegedűjén felcsendül valami régi mestermű… Aztán úgy érezte, mindjárt eldobja magát riadalmában, merthogy… a tapétaajtó mögül áthallatszott Sherlock egyenletes hortyogása!

Laura akkor hirtelen pörölni kezdett, mint egy dühös madárka: – Torben barátom, úgy hazudsz, mint a vízfolyás! És csak azért, mert olyan nagyon fontosnak akarod magad mutatni! De átlátunk rajtad!

– Nem, nem, Torben igazat beszél – magyarázta az eddigieknél is csüggedtebben Viola.

– Az újságban nem áll semmi ilyesmi… – tűnődött Maxi. – Talán a rádióban hallottátok.

Torben azonban csak rázta a fejét. – Tévedtek, tuti. Hallgassátok meg végre, mit akarunk mondani, aztán ha még úgy sem hisztek nekünk… az már a ti dolgotok. Ám vannak bizonyítékaink.

– Torben apó mesél – csúfolódott Laura. Leült az ódon csembalóhoz, régi korok egyfajta zongorájához, játszott rajta gyorsan valami gúnyos kis dallamot. Célja volt vele. Mert…

…a következő pillanatban Sherlock bozontos parókája jelent meg a tapétaajtó résében… fésületlenül. A báró szeme szinte leragadt az álmosságtól, s most csak azért jött, hogy megnézze, ki a rendzavaró, ki nem hagyja őt aludni.

– A papánk újságíró – mondta Torben, mintha ezzel végső bizonyítékot szolgáltatna, hogy ők szavahihetőek.

– Akkor világos, tőle tudjátok – közölte megvetően Laura. Nem tette hozzá persze, mi a véleménye az újságírókról, a pletykáikról meg a szenzációhajhászásukról.

– Nem, nem a papától – tiltakozott Torben. – Jaj, Laura… te mindent kifacsarsz… nem tűrsz ellenvéleményt – tette hozzá, majd hosszabb szünet következett.

– Látom az orrodon, hogy hazudsz!

Torben nem tudta, hogyan döntsön. Ám vallania kellett. Óvatoskodva kezdett bele: – Igen, a papától… de nem hivatalos minőségében. Ugyanis a fülébe jutott összes dolgot nem írja meg az újságban.

– Vagyis? – türelmetlenkedett Maxi.

Viola itt már zokogni kezdett. – A helyzet az, hogy a Kedvenckertet… bezárják. Nincs rá pénz, vagy mi. A tengerimalackákat meg… – Nem bírta folytatni. – A tengerimalackákat… – Ismét elakadt.

Laura sejteni kezdett valamit. – Ki vele, halljuk már! – cibálta meg Torben dzsekijét.

A fiú tanácstalanul vonta meg a vállát. – Elmondani is rémes…

– Halljuk! – kiáltotta Laura. – Mi lehet olyan rémes?

– A malackákat elviszik rendes állatkertekbe, eleven táplálékul az óriáskígyóknak. Mert azok az ilyet szeretik a legjobban – vágta ki Torben.

– Nem igaz!!! – rikkantotta borzalmas hangon Sherlock.

Szerencsére a vendégek nem figyeltek oda, nem is képzelték, hogy rajtuk kívül más is jelen van.

– Igen, borzasztó, de… ez tény – mondta Torben, s örült, hogy túlesett a rettenetes közlésen.

Maxi sápadtan fűzte hozzá: – Olvastam, hogy ezeknek a nagy hüllőknek a kedvenc tápláléka az élő tengerimalac.

– Ezt Majke és Korinna sohasem fogja megengedni – próbálkozott Laura. Nem akarta volna feladni a reményt!


– Nem, de ők nem is tudnak róla – magyarázta Torben. – Mert a Kedvenckert is a város tulajdonában van, aztán… nincs rá elég pénz. Majke és Korinna tudta nélkül döntenek… vagy titokban már döntöttek is, hogy bezárják.

– Rosszul leszek – mondta Laura.

Maxi öklendezni kezdett.

– Na, és akkor…? – sürgette a dolgot Laura.

– Na, ezt épp vasárnap reggel hallottam meg, reggelinél – folytatta Torben. – A szüleink nem akarták volna, hogy meghalljam, de annyira titokzatoskodtak, hogy épp ezért lettem kíváncsi. Füleltem hát egy kicsit. Hallhattam, hogy az egész ügy hétpecsétes, hivatalos városi titok.



– De akkor te… ti…? – kérdezte Laura, mert sejtette, mi történhetett.

– Kihasználtunk egy szerencsés pillanatot – vágta rá némi büszkeséggel a fiú.

– És elkaptátok Szilvesztert meg Momót, elloptátok őket, annak rendje-módja szerint – mondta Laura suttogó hangon.

– Mi mást tehettünk volna? – zokogott Viola.

Erre még Maxi se tudott semmi okosat mondani. Ennél okosabbat nem.

– Az úgy volt, hogy először besuttyantottuk őket egy üres uzsonnás dobozba – magyarázta Torben –, aztán kicsempésztük őket a Kertből. A többieket meg éjjel loptuk el, mikor a szüleink már aludtak, mi meg el tudtunk lógni otthonról.

– De kár, hogy nem lehettem veletek! – kiáltotta önfeledten Laura. – Ez a beszéd, ez a megoldás!

Maxi a homlokát ráncolta. – Jó, de tudjátok, hogy ez lopás, igaz?

– Ebben az esetben nem így nevezném a dolgot – vélekedett Laura. – Életmentés inkább…

Maxi csak sóhajtozott, a mennyezetet nézte, mintha fentről várna segítséget. Sherlockot csak lassan vette észre. A kísértet nagyban jelezgetett neki, s Maxi tudta, mi a dolga.

– Hát a fekete malacocskával mi van? – kérdezte éppen ezért.

– Ő tegnap leugrott a karomról, épp amikor Majke kijött a házból – felelte Viola feszengve, mint aki önmagát is hibáztatja.

Sherlock ennek hallatán olyan áttetszővé vált az ijedelemtől, hogy még a gyerekek számára is csaknem láthatatlan lett.

Torben viszont így folytatta: – A malackákat, nyuszikat és egereket a nagyinál helyeztük el, ő most gyógykezelésen van valami fürdőhelyen. A melegház pont jó nekik, védelmet nyújt a kis állatoknak. De ha megjön a nagymamánk, bizony, nem tudom, hogyan tovább.

– Jaj! – nyögte Maxi.

– De amit kérdezni szeretnék – folytatta Torben –, az az, hogy van-e kedvetek segíteni a többi állatka megmentésében?

Viola megragadta Laura karját. – Mivel ketten, mi magunk nem bírunk ennyi feladatot.

– Hogy jutott eszetekbe, hogy minket keressetek meg? – kérdezte csodálkozva Laura.

– Jó, hát te vagy a legszemtelenebb az osztályban – vigyorgott Torben –, de igaz, ami igaz, tuti te vagy a legvagányabb is. Ma éjszakára pedig éppen ilyen csaj kell.

– Ráadásul köztudott, hogy az állatokat ugyanúgy imádod, mint mi – fűzte hozzá Viola, miközben Maxira sandított. – Maxi meg olyan okos… annyi jó ötlete van mindig. Hát nem?

Ezt őszinte csodálattal mondta, és Maxi csak ámult.

– Szóval? Benne vagytok? – kérdezte Torben.

– Mindenki egyért, egy mindenkiért! – Ezt Laura mondta, majd a következő pillanatban már nagy körkörös kézfogással pecsételték meg a szövetséget.

Csakugyan életre-halálra.

# A malacrablás

Maxi felgyűrte fekete dzsekijének ujját, és közben a karórájára pillantott.

– Fél tizenkettő.

– Hm – mormolta Laura, s egyre a szemközti ház sötét homlokzatát nézte. – Eddig semmi jel.

– Semmi nesz – bólogatott az öcs.

Négyesben lapultak egy buszmegálló bódéjának védelmében: ők ketten, velük Sherlock és Lili, s várták a „bűntársaikat”.

– Jönni fognak, tuti – nyugtatta Maxit Laura. – Ne legyél olyan… olyan akármilyen…! Máskor mindig olyan nyugis vagy.

Maxi a szemüvegét igazgatta. Ez a fekete festék, amit Laurával az arcukra kentek, iszonyúan ragadós! Pfuj!

– Rendes körülmények között most már aludnék, sőt épp átfordulnék a másik oldalamra.

– Maxi!

– Most meg játsszuk itt a rablópandúrt… nagy bajunk lehet ebből.

– Állítsd le magad!

– Nem születtem én bűnözőnek – fejezte be a fiúcska.

– A jog és az igazság a mi oldalunkon áll – avatkozott most a testvérek vitájába Sherlock. Ujját a magasba emelte. Kísérteties volt ez a mozdulat. Lili is csaholni kezdett.

– Szép, szép az igazság, de a jog – nyöszörgött Maxi –, az nincs a mi oldalunkon. Ilyet nem volna szabad csinálni, amire mi készülünk.

– Nagyon kérlek, öcsike!

– Mondd, mi lesz, ha elkapnak minket? És bevisznek… mi van akkor? Belegondolni is szörnyű! Vagy ha Holundér asszony felébred, és balhét csap! Laura, hallod?

– Nem, nem hallok semmit… csak a te nyavalygásodat, azt hallom.

– Elkapnak a zsaruk, és rács mögé kerülünk. Ahhoz képest Holundér asszony savanyú káposztás csülke krumplipürével… hát az semmi!

Merthogy a házvezetőnő ezt a büntetésmenüt rótta ki, ha valami különösen súlyos „bűnt” gyanított.

Laura hallgatott. Persze, hogy titkon az ő lelkiismerete sem volt rendben. De ezek a dolgok itt a világban, ezek rendben voltak? Nem és nem! Cselekedniük kellett. Vagy hagynák szörnyű sorsukra a kedves rágcsálókat? Laura ismeretlenül is kedves kis cimborájának érezte már mindegyiküket.

– Miért vesztegetnénk az időnket? Ez a söpredék népség nem jön. Menjünk, vágjunk neki nélkülük! – javasolta Sherlock báró, akiből idegességében kitört a főnemesi gőg.

„Söpredék népség…” Máskor mulatságosnak találták volna, de most?

– Nem rohanhatunk fejjel a falnak – nyugtatta a kedélyeket higgadtan Maxi. – Nem ismerjük a terepet, kevesen is vagyunk. Elkapkodni semmiképp sem szabad a dolgot. Mert akkor… vége.

Borzongatóan hangzott ez a szó!

Vége?!

– Hm… – dörmögte a báró.

– Igen, igen, a helyzet nehéz, de van tervünk, és azt kell végrehajtanunk. – Maxi, ahogy ezt kimondta, már meg is ijedt. Tudta, hogy a báró meg fog sértődni. S joggal. Őt kellene megkérdezni, mi a teendő. Sherlock, a mesterdetektív ezt nyilván el is várja. Lesz itt nemulass… a nagyúr szavával élve. – Halljuk, nagyuram, mit javasolna, ha a terven mégis változtatni kellene? – kérdezte hát a fiúcska.

– Hm… – dörmögte újra, sokat sejtetően a főúr.

– Te talpnyaló – súgta oda öccsének Laura.

– Kérjük, gondolkozzék méltóságod! Az ön ötlete kellene még, hogy megmenthessük ezeket a prémes apróságokat – folytatta Maxi rendületlenül.

„Pfuj” – készült volna mondani Laura, de akkor…

– Ott jönnek! – kiáltotta a báró.

– Vau, vau. – Ez a kis Lili volt.

És tényleg: két sötét alak bontakozott ki a sötétből. Kerékpáron közeledtek, láthatóan kerülték az utcai lámpák fényét.

Laura ekkor megvillantotta a maga zseblámpáját. Ez volt a megbeszélt jel.

Mindenki megkönnyebbült.

– Eltartott egy kicsit, bocs – mentegetőzött halkan Torben. – Az ősök csak nem akartak lefeküdni, valami filmet néztek a tévében.

Ezt Viola is megerősítette.

Lauráék hamar megbocsátottak.

– A lényeg a lényeg – mondta Maxi. – Itt vagytok, nekiláthatunk. Cipősdobozokat hoztatok?

– Persze, hogy hoztunk! Már van gyakorlatunk – közölte büszkén Torben.

– Helyes. És hogyan tovább? – kíváncsiskodott Maxi, miközben elindult a társaság.

Végtelenül hosszúnak rémlett az út a Kedvenckertig. Odaérve pedig azt látták, hogy egy kocsi parkol a bejáratnál.

– Biztos Majkéé… vagy Korinnáé – találgatta Maxi.

Ők maguk elrejtették bringáikat a bokrok tövén, majd lehasaltak a közelükben… persze a cipősdobozokkal. Ekkor a kis épületben fény gyúlt, és egy árnyalak vonult át az ablak mögött.

– Ez Majke lehet – suttogta Viola, ahogy az árnyék odabent eltűnt.

– Sódervári báró, a maga nagy pillanata következik. Bevetésre kész? – kérdezte Maxi.

– Micsoda? Készen állok!

– Jó – fejezte be Laura. – Nézzen körül, tiszta-e a levegő?

– Máris indulok! – közölte rekedtes hangján a nagyúr, és Lilikéjével együtt ellibbent. – Egy Sódervári nagyúr, ugye, mindig tudja, mikor szólítja a kötelesség. – E szavak kíséretében eltűnt a sötétben.

Csend lett. Ám odabent, a világos ablak mögött, újabb árnyalak bukkant fel. Mint egy fekete papírkivágás.

– Korinna – suttogta Laura.

– Nyilván elijesztésként hagyták égve a villanyt – vélekedett Maxi. Nyugtalan lett. Hol marad el ilyen soká a báró?

De akkor ijedtek meg csak igazán… Mert lassan nyílt a kis ház ajtaja, s megjelent egy harmadik alak.

Ez meg kicsoda?

Már hallották is.

– Ma éjszaka már biztosan nem történik semmi – szólalt meg a harmadik jelenlévő.

– Wallatoe felügyelő – suttogta halálra rémülve Laura. Hát azzal csakugyan nem számoltak, hogy apjuk legjobb barátjára bukkannak, aki ráadásul rendőri „minőségben” jár itt.

Sőt nem csak jár, hanem JÖN! Egyenest feléjük.

– Hogy az a…! – kezdett el egy ízes szitkot Maxi, de elharapta.

Már csak azért is, mert Laura dühösen odasúgta neki: – Pofa be!

– Húzd le a fejed! – vágott vissza az öccse.

A lélegzetüket is visszafojtották.

Miért kellett nekik épp itt, rögtön az erdei út mellett lesben állniuk? Hogyhogy nem sejtették, hogy ebből még baj lehet? Hogy könnyen lebukhatnak?

„Menj már! Menj már tovább!” Ezt suttogta magában, némán könyörögve Laura.

Viola is reszketett. Mindannyian felkészültek a legrosszabbra. Ha a felügyelő még kettőt lép jobbra…

Szerencsére azonban egyenesen továbbhaladt… Majd pár másodperc múlva ajtócsapódás hallatszott, motor indult… s a kocsi elhúzott Wallatoe felügyelővel.

– Ez aztán egy hajszálon múlt! – nyögte Torben.

Viola és a fivére nem láthatta a két kísértetet, de Sherlock is megkönnyebbülten lebegett már a kis csapat felett. Biccentett, jelezve ezzel, hogy a mentőakció – így nevezték a készülő rablást – elkezdődhet.

– Most vagy soha! – suttogta Laura. Felpattant, hóna alá csapott egy cipősdobozt, és megragadta Viola karját. – Jöttök akkor?

S a következő pillanatban már mind a négyen a kerítést mászták – sikerrel. Bár Sherlock és Lili továbbra is ott lebegett felettük, a kísértetpáros hidegét most nem érezte senki sem. Miután „átkeltek” a kerítésen, megkeresték a tengerimalacok bódéihoz vezető utat. Ezt viszonylag könnyen megtalálták, ám a továbbiakban már nem volt könnyű a tájékozódás a sötétben.

De akkor…

Végre ott voltak.

Itt is inkább átmásztak a kerítésen, féltek, hogy a kapu nyikorogna, ha azon át közlekednének.

Bent voltak… Az ám, de…

– A fenébe! Nem látok semmit. Hol lehetnek itt a tengerimalacok? – suttogta Laura.

Négykézláb másztak, úgy kutattak. Megvolt a házikó, melyben a kis állatok éltek. De ahogy Lauráék fölemelték a tetőt, a malackák kiszöktek, s elbújtak a magas fűben.

– Ne már! Előlünk menekülnek? – Laura ezt kétségbeesetten mondta. – Épp előlünk? Mit tegyünk most?

– Semmi pánik, az ész számít! – Ez Sherlock volt. – Trükkel győzünk. Behajtom én nektek őket.

Aztán kicsit hátrébb lebegett, ott leereszkedett a fűbe, terelgetni kezdte az állatokat, akik megriadtak a váratlan hidegtől, és ösztönösen a házuk felé menekültek: a gyerekek felé.

– Fogd őket – mondta Maxi, és átadott két kis prémes jószágot Torbennek, aki gondosan elhelyezte őket a cipősdobozok egyikébe. Hamarosan összeszedték az elbujdokolt malackákat. Viola és Torben aztán elkezdte a szomszédos karámban az egerek begyűjtését is. Maxira és Laurára maradtak a nyuszik.

– Ez akkor megvan – szögezte le Torben. – És most minél hamarabb lelépni…!

– Nyugi, most már nincs semmi baj – örvendezett Laura, és Viola is bólogatott.

Csak Maxi arca volt borús.

Aztán Sherlock ki is mondta az igazságot: – Nyugtával dicsérd a napot!

Bár a napnyugtán jócskán túl voltak már, a nagyúrnak igaza lehetett, mert… hirtelen erős kolompolás hallatszott. A hang lentről, a lábuk mellől jött.

Nyugtával dicsérd a napot!

Viola akadt bele valami zsinórba, ezen lógott a kis kolomp, az egyik csapda. A következő pillanatban már nyílt is az állatgondozók bódéjának ajtaja.

– Jó ég! – kiáltotta Maxi. – Futás, a bringákhoz!

Majke hangját hallották máris: – Hát megint itt vagytok, csirkefogók?

– Gazemberek! – csatlakozott hozzá Korinna is.

– Át a kerítésen! – vezényelt Laura.

A baj csak az volt, hogy az ajtóban a két fiatal nőn kívül egy harmadik figura is megjelent. Nem Wallatoe felügyelő volt az, hanem… egy kutya. Legalább tízszer akkora, mint Lili.

Vadul ugatott. És akkor Korinna szabadon engedte…

– Erre, erre – kiabált Maxi.

– Tízezer tengeri medve! – hörögte a báró.

A lányok sikoltoztak.

Szerencsésen megtalálták a bicikliket.



– És most hajrá! – vezényelt Maxi.

De hát könnyű volt ezt mondani! Viola kezdett máris lemaradozni, a kutya pedig veszedelmesen közeledett. Hanem…



…hirtelen irányt változtatott. Ugyan miért?

– Ez az én Lilikém műve – közölte a báró meghatottan. – Bizony, ő térítette el a vad ebet. Az ő szagát követi ez a sátán kutyája.

– Hajrá, kettőzött erővel! – kiáltotta Maxi. Viola is erőre kapott.

Sherlock azonban aggódni látszott. – Szegény kicsikém, borzadok, ha elgondolom, hogy ebben a sötét erdőben ott van egy ilyen vad kutyával. Ki tudja, meddig bírja. Megyek, segítségére leszek. – Avval eltűnt.

Torben és Viola nem nagyon figyelt rá, hogy Maxi és Laura „összevissza kavar”, de annyit azért megjegyeztek: – Visszahívták a kutyát mégis.

Lauráék rájuk hagyták, nem fűztek hozzá semmit.

Még remegett a térdük, amikor a kastélymúzeumhoz érkeztek.

Viola megkérdezte: – Hová rejtitek a kicsiket?

– Lesz jó helyünk – titokzatoskodott Laura.

– Ne féljetek – toldotta meg Maxi.

Nem volt vitás, Sherlock szobájára gondoltak. Helyesen. Az aztán a biztos menedék.

Ennyiben maradtak. Így Torben és Viola rövidesen hazaindult.

A Kopejka testvérek is örültek, hogy vége a napnak – és hogy végül szerencsésen zárult. Miután biztonságba helyezték az apró jószágokat, sebesen ágyba bújtak.

# Sok zöldféle

Laura és Maxi egyetértett: soha többé még egy ilyen éjszakát!

Szívesen aludtak volna délig, hiszen volt is mit kipihenniük. Csak hát… ahogy visszagondoltak a kalandra, még mindig megborzongtak. A szegény állatgondozók… Wallatoe felügyelő… a szörnyű sátánkutya! Borzalom!

Laura kiugrott az ágyból, és nyújtózott egyet. Elégedettség töltötte el, merthogy az állatkák biztonságban voltak. És ez volt a lényeg. Hallotta Maxi ajtajának nyikordulását, majd rögtön utána az öccse mezítlábas lépteit is a folyosón. Arra gondolt, hogy most aztán nem lesz rossz Holundér asszony kiadós vasárnapi reggelije. Egy ilyen életmentési akció jól ki tudja fárasztani az emberlányát… s mint Maxin látta, az emberfiát is. Jól bereggeliznek hát, utána pedig megnézik védenceiket. Eldöntik, hogyan tovább.

Csak mindent nagyon nagy csendben, rejtőzködve, titkon. Senki meg ne tudja.

– Szép napot, Holundér asszony! Helló, Maxi! – nyújtózott ásítva Laura, ahogy a konyhába bebotorkált. – Lehet reggelizni?

A házvezetőnő még csak pillantásra sem méltatta a kérdezőt. Laura folytatta hát: – Kint eszünk vagy idebent?

További dermedt közöny. A hűtőből finom falatok kerültek elő közben. Felvágottak, sajtok…

Laura riadtan pillantott öccsére. – Balhé a levegőben?

Maxi némán bólintott, aztán rémpillantást vetett a konyhai faliórára.

Öt perc múlva tizenegy!

Mindent érteni lehetett.

De az asszonyság meg is magyarázta: – Én aztán tényleg nem tudom, ki a csudáért töröm magam! – Becsukta a hűtőajtót. – Készítem itten a sok finomságot, felkelek miatta hajnalok hajnalán. A reggeli órákig vár itt. Ez a hála? – Apró szeme szikrázott. Aztán a gyerekek rájöttek, nem is annyira nekik szól ez a pörlekedés. Merthogy… – A ház nagyságos ura ma később reggelizik, mivel éjszaka méltóztatott egy jót futni az erdőben. Addig, amíg ő nem jön, nem ehetünk. Na, inkább nem mondok semmit.

Maxi és Laura behúzta a nyakát. Laura felajánlotta, hogy segít. Ám azt sem tudta, mihez fogjon: tálaljon, vagy épp leszedjen mindent az asztalról…? Minden összekavarodott.

Holundér asszony nem kért a segítségből. Megkérdezte csak: – Hát ti?

Maxiék örültek, hogy szidalmak nélkül megússzák. Derék házvezetőnőjük mindössze kioktatta őket: – Ha én megvagyok négy óra alvással, nektek miért délben kell felkelni? – S nyomban így folytatta: – *Haaaopci!!!*

Maxi és Laura csak nézte, hallgatta.

– *Haaa-ap-app!* Hol fázhattam így össze?

Számukra inkább az volt a nagy kérdés, hogy hová tűnnek az ízes falatok? Az asszonyság ugyanis, ki tudja, miféle elgondolás alapján, visszarámolt mindent a hűtőbe.

Csorgott a nyáluk, de nem volt mese. A nagydarab asszony meghozta döntését, s kegyetlenül kijelentette:

– Következő kosztolás fél kettőkor… na jó, egy órakor. Addig nincs étel. *Ha-a-appci!*

Talán mérgében döntött tehát. A prüszkölés miatt.

– Mitől prüsszögök? – kérdezte haragosan. Szerencsére egyelőre csak önmagára haragudott.

Laura és Maxi azonban egyértelműen sejtette a tüsszögés okát: *állatszőr-allergia!*

Ajaj, nagyon kell vigyázni! Nagy bajok lehetnek!

A házvezetőnő visszatért az előző témára. – Tényleg nem értem, mi ütött belétek – dörmögte. – Sose voltatok ilyen hétalvók.

– Persze, régebben hétkor már talpon voltunk télen-nyáron – mondta Maxi, s közben a „nagy kérdésen” morfondírozott már. Nevezetesen: hogyan táplálják majd az állatkákat.

Laura nem sejtette még, de Maxi szerint nagy ötlet pattant ki az agyából. Folytatta tehát: – Régebben sok zöldfélét ettünk. A vitamin miatt. Salátát, répát, és nem is tudom… nyers káposztát. Most ez nincs. És…

Laura kapcsolt, s átvette a szót: – Jól érezhető vitaminhiányunk van!

– Jól érezhető vitaminhiányotok? – hitetlenkedett Holundér asszony. – Aztán miből érzitek ezt olyan jól?

Kicsit sértett is volt, persze.

– Igen, igen. A koszt kiváló, csak… ugye… – mondta Maxi.

– Semmi csak és semmi ugye – húzta fel végképp az orrát az asszonyság. – Nem főzök jól? Hé, kölyök! Mit merészelsz?

– Dehogy is, szuper, ahogy… minden kaja készül, csak épp ez az.

– Épp mi?

S Maxi megmagyarázta. – Hogy több *nyers* vitamin kéne…

– Jaj, gyerek, gyerek – sopánkodott Holundér asszony. – Ezt érzed te is, Laura?

S így történt, hogy a testvérek hamarosan zöldfélékkel megrakodva távoztak a konyhából.

Holundér asszony meg egyre csak a fejét csóválta, így állt ott, sehogyan sem értette, hogy az ő konyhaművészetét még csak halványan, messziről is kétségbe akarná vonni bárki.

És főleg: hogy merészel ilyet…!

– Ez bejött – mondta Laura, ahogy visszafelé siettek Sherlock titkos szobája felé. – A jövőben a fülünk sem fog kilátszani a sok vitaminból.

– Remélem is – bólintott Maxi. – Rengeteg zöldfélére lesz szükségünk.

A zeneszobában Laura a maga adag zöldségét is Maxi karjába gyömöszölte, maga felállt a kis angyal mellé, megnyomta a vonót – a titkos szoba ajtaját nyitó szerkentyűt –, az ajtó máris tárult, s a következő pillanatban ott termettek a fal és a tapéta túlfelén, ahol Sherlock már izgatottan várta őket.

– Ezer jószívű delfin és mohó cápa! – kiáltotta a kísértet. – Már azt hittem, elvesztetek.

Gyertyafényben kuporgott a díványán. Szélfútta parókája félrecsúszva, csipke kézelője, nyakravalója rendetlenül… mintha jól megrángatták volna. Mi ez? Laura és Maxi nem is értette. Ráadásul a nagyúr fél lábra meztélláb volt, cipője ugyan hova lett?

– Mi folyik itt? – kérdezte Laura, utat törve magának a dívány körül hemzsegő, tolongó állatkák sokadalmán át.

– Nem látod, kislány? – nyögte a kísértet. – Végem! Ezek felforgatnak mindent! És közben akkora zsarnokok!

– Semmit sem értek! – Laura csak forgatta a szemét. – Nagyuram miről beszél? Felforgatás? Zsarnokság?

– Gondolom, nem az állatkákra érti – vigyorgott Maxi, aki kezdett sejteni valamit.

De a főúri szellem összekapta magát rögtön.



– Eltúloztam! – szólt. – Magamfajta nagyúr nem is hagyná magát tenorizálni… terrorizálni, ilyen kis rágcsálók hada által. Nevetség! – Csücsörített közben gúnyosan. – Csak, ifjú hölgyem és uracskám, míg kigyelmetek remekül aludt, pihent a puha ágyában, én itt küzdelemre kényszerültem… ezekkel! Megrágnak mindent. Merthogy rágcsálók, igaz? A vérükben van. Ellenállásra kényszerültem. Egyikük a fülemet kezdte rágni…

– Ne már, báró! – nevettek a gyerekek.

– De, de, és az én kis kedvencem, Szókratész Kettő sem viselkedett különbül. A dívány maradt az egyetlen és utolsó menedékem, de csak ha jól összehúzom magam, akkor.

– Azért kuporgott így, elszánt arccal… – nevetett Laura. – Mesebeszéd!

– Elszántan és nekikeseredve – tódított Maxi. – Hiteles volt az alakítás, nagyuram.

– De hát nem alakítottam én! Ez mind így történt, nem rajtam múlt – háborgott megint a kísértet. – És nézzétek, milyen éhes szemmel néznek rám.

– Nagyuram, nagyuram! – nevetett megint Laura. – Kigyelmed kísértet, nem ehetik meg még az oroszlánok sem, nemhogy ilyen ártatlan kis valakik.

– Ráadásul nem húsevők! – magyarázta Maxi. – Sok zöldféle kell nekik…

– Vitamin – vigyorgott Laura.

Ám a bárót még ennyi sem győzte meg. Fejét csóválta, mivel szerinte kevés hiányzott, hogy ezek a rágcsálók a fejét csócsálják!

A gyerekek etetéshez láttak. Maxi letelepedett Szókratész Kettő mellé, s hamarosan már a második répát kellett kínálnia neki. Az állatok olyan iramban faltak, hogy a fiú megállapította: – Ez így két napig se lesz elég.

– Hát nem – biccentett Laura. – Mi legyen?

– Torben és Viola jöjjön mint felmentő sereg, és sportszatyrokban, hátizsákokban hozzanak zöldfélét, ami csak belefér.



– Helyes a meglátás – értett egyet Laura. – Hívom is őket rögtön.

Aztán Sherlock nagy műgonddal – rettegések közepette és csak lábujjhegyen! – felállt, és megkérdezte:

– Mit gondoltok, mikorra lesztek meg a karámépítéssel?

– Hamar kéne – vallotta meg Maxi. – Minél hamarább ki kell kerülniük a kastélyból. Ma délután, remélem, ez is meglesz… mielőtt Holundér asszony kiszagol valamit. Allergiás ugyanis az állatszőrre, és őrülten tüsszög a mi kis vendégeinktől…

– Haha – nevetett fakón a báró. – Sosem hittem, hogy valamiért is hálás leszek a kövér cselédnőszemélynek.

– Hálás? – csodálkozott Laura.

– Hát hogy allergiás az állati szőrre, aztán így jobb, ha nem szenved… és ti nem buktok le – magyarázta Sherlock.

– Jó, jó, sietni fogunk – ígérte Maxi.

– De tényleg siessetek, a jó mindenit… ez a kicsike a cipőmet rágta eddig, most a bütykömet kezdi!

– Képzelődik, báró! A legjobb az lenne, ha egy kicsit hasznossá tenné magát – javasolta a kislány.

– Ezerrel! – vigyorgott Sherlock. – Csak hogy kint legyenek a szobából ezek a kis… drágaságok.

Ahogy telefonon megbeszélték, Viola és Torben háromkor érkezett a kastélyba. Sherlock és Lili társaságában Maxi és Laura elvezette az ikerpárt a kunyhóhoz, melyet a papa „szabad rendelkezésükre” bocsátott. Kedves kis liget közepén állt az épületecske, nem nagyon lehetett odalátni sehonnét sem.

– Ennyi zöldfélét hoztatok? Szuper! – lelkendezett Laura.

Viola óriás zacskókkal érkezett, Torben egy ládával!

– Tessék, nézzétek, kik jöttek velünk! – büszkélkedett Torben, s nyitotta a zöldséges ládát.

– Szilveszter és Momó! – ujjongott Maxi.

S volt ott már pár egér is meg nyuszi.

– Már látom az újságok nagybetűs címeit: *„Gyerekek állatmenhelyet mentenek”,* vagy micsoda – húzta ki magát Torben.

Laura azonban lehűtötte. – Arra ugyan várhatsz. Ennek titokban kell maradnia. Különben sem hiszem, hogy a közhangulat… na, hagyjuk inkább.

– Bizony, ezt titokban kell tartanunk – mondta komolyan Maxi is.

Bár sejtette, hogy a titoktartás és Torben: az külön lapokra tartozik.

A hír akkor sem jelenthet meg napilapban!

– Torben! – intette hát a pletykás fiút. – Laurának tuti igaza van.

– Jól van, na. Ezúttal tök úgy lesz, ahogy kéritek – engedett Torben. – Nem mondom el senkinek.

– Azért! – fenyegette meg Laura.

– És én is tartom a szám – ígérte Viola.

Ott voltak a kis házacskánál, aztán ahogy Maxi lenyomta az ajtó kilincsét… hirtelen lelkifurdalást érzett. Merthogy ez mégiscsak lopás, rablás, bűncselekmény. Ráadásul, ahogy a rendőrségi és bírósági tévésorozatokban mondani szokták, „bűnszövetségben elkövetett” akármi. És ez súlyosbító körülmény!

Igaz, életeket mentenek, de „csak” állatkákról van szó. Jaj!

– Micsoda zsiványtanya – állapította meg Torben, ahogy beléptek. – Nekem való!

– Csuda hely, igaz? – kérdezte Laura.

– Szuper! – lelkendezett Viola.

– Most munkára fel!

Hozzáláttak, hogy minden elképzelhető anyagból kis karámokat tákoljanak össze.

Maxi sápadt volt, kiverte a veríték. Minek kellett Torbenéknek eljönni hozzájuk! Viola és Torben rántotta bele őket ebbe a… bűnelkövetésbe!

– Most hozzuk ide a kastélyotokban rejtőző állatokat is – szólt Torben.

– Nem… – kezdte Maxi. Érezte, hogy szédül.

– Mi van veled, öcsike? – kérdezte rosszat sejtve a nővére.

– Semmi…

– Ezer tengeri herkentyű és más szerkentyű! – suttogta a báró. – Nincs meghátrálás! Csak előre, az van.

– Legalább megúsznánk csülökkel, pürével és káposztával – motyogta Maxi.

Ez volt nála a végpont. Laura tudta.

Hé… jaj… csak legyenek túl ezen valahogy – ezt gondolta Laura.

Maxi azonban – szerencsére! – megint összekapta magát. – Itt van drót, sok karton… vannak kapcsok… mindent összehordtam. Essünk túl rajta, és a jó szerencse álljon mellénk – nyögte.

– Szerencsétek az – mondta oktató hangon a báró –, hogy én, a Sódervári család utolsó sarja, Sherlock, a nagy mesterdetektív, mellettetek állok. Megtaláljuk a jó megoldást.

Laura titkon a szemét forgatta, a mennyezet felé nézve.

# Éjszaka és telihold

Lendületes mozdulat, egy orrcsavarintás, és Laura már fel is ébredt… arra, hogy Sherlock keltegeti.

– Mi ez? – kiáltotta a kislány.

– Várnak a rágcsálók – felelte kurtán a kísértet, majd minden további vita elől kitérve átment a falon, s a túloldalon… megcsiklandozta Maxi bal lábának nagyujját.

– Hoppá! A mindenit! – Maxi már tapogatózott is a sötétben, hol a szemüvege. – Báró! Jaj, ezért állítottam be a vekkert?

– Mesebeszéd! Mi az, kérem szeretettel, hogy vekker? Újmódi találmány, vészhelyzetekben az ilyenek mit sem érnek. Mivel egy-két dolgotokkal már kudarcot vallottatok, itt az ideje, egyrészt, a napi teendőknek, másrészt annak, hogy én, Sódervári Sherlock báró, a magányügyi nyomozók legnagyobbika a megoldhatatlan esetek terén, átvegyem az irányítást! – És kiadta az első parancsot: – Titkos szobámban fogtok várakozni, míg föl nem derítem a terepet.

A báró nyomban tejszerű köddé vált, ebben a minőségében lebegett ki a kulcslyukon. Lili az egyszerűbb módszert választotta: egyből a falon keresztül távozott.

– Ez a kísértet tisztára kicsinál engem – sóhajtotta Laura, ahogy ott ült alig pár perccel később Sherlock szobájában, öccse, nyuszik, kis tengerimalacok és egerek gyertyafényes társaságában.

Maxi kicsit úgy visszafogottan biccentett csak, de Laura folytatta a sóhajtozást. Egy fehér nyulacska odaszökdelt a lábához, ott kényelmesen, otthonosan lehasalt. – Milyen édes! Hogy hívnak? Te vagy Hópihe? Vagy Kiscsillag?

Ám nem ért rá sokat tűnődni ezen, mert a titkos szoba falán át már érkezett is Lilivel a báró. – Ezer tengeri szerkentyű és földi kütyüre! A cselédetek úgy horkol, mint öt részeg leányzó a népünnepély után, a papátok meg elaludt a fénylő láda előtt. – De akkor hagyta ezt, combjára csapott, ami nagy zajt nem ütött ugyan, de lendületes mozdulat volt, s jöhetett a csatakiáltás: – Tettekre fel! Fel és le! – mondta, s hullámzó mozdulattal a szoba túlsó sarkába lebegett.

Lili utánozta a gazdáját – mindkét kísértet letelepedett a cipősdobozokra.

A kis rágcsálók a jelek szerint jól érezték magukat a szupertitkos rejtekhelyen, semmi jelét nem adták, hogy innen valaha is távozni akarnának. Csak nagy nehézségek árán lehetett összeszedni őket, ráadásul nem is mindőjüket.

– A többieket legközelebb visszük – közölte engedékenyen Maxi.

Irány a kerti pavilon!

A zeneszobába lépve Laura elbotlott a vaksötétben… de baj nem lett belőle.

– Nem zökkenőmentes ez a malacmentő akció – nyögte a kislány.

Bár lábujjhegyen haladtak, meg-megcsikordult cipőjük alatt a zúzalékkő az úton. Fenyegetően rajzolódott ki mindeközben a kastély körvonala. Ijesztő volt tudni, hogy bent hortyog, de bármikor felébredhet Holundér asszony, meg a papa is felriadhat, az ablakhoz léphet, és… akkor vége a világnak.

Maxi is tétovázott. Laura sürgette. – Hé, mozgás, a nyuszikám, Hópihe vagy kicsoda, nehezen tűri a cipősdobozt!

Végre odaértek, kezdődhetett a kirakodás. Az egérkék egy üres akváriumba kerültek. A többieket jobbra-balra elkerítették, ajtót-ablakot becsuktak.

– Nem kell úgy rettegni – nyugtatta őket fölényeskedve Sherlock báró. – Az akciót a világ első számú mesterdetektívje vezeti, a szellemvilág látnoka. S én előre látom, hogy sikerrel járunk.

Laura az állatkákat biztatta drótjaik mögött, mert láthatóan szorongtak.

– Na, na, aranyoskák – hajtogatta. – Hamarosan visszatérünk a társaitokkal. Bizony ám, idehozzuk őket is. Nem hagyunk cserben senkit.

Maxi csöndesen behúzta maga mögött az ajtót, aztán a négyes fogat már kint is járt az éjszakában. Lebegve, lábujjhegyen, magabiztosan szállva, bizonytalanul keresgetve a legjobb lábhelyeket – mert sok volt a hepehupa, gödröcske, csúszós fűcsomó.

És nagy volt a sötétség.

– Milyen jó lesz végre ágyba bújni! – sóhajtotta Laura.

Sherlock felnyögött. – Még egy ilyen kényszerű lengedezés, aztán bemondom az unalmast. – Rögtön elröstellte magát. – Nem, nem, a picikékért mindent!

– Na ugye… – erősített rá Maxi.

– Csak nekünk, főnemeseknek igen kifinomult a szaglószervünk. Kizárólag a finomságos illatokat tudjuk elviselni – mondta finnyáskodva a báró. – Az én szegény kísértetszobámban… hogy úgy mondjam, sűrű kicsit a levegő.

Maxi udvariasan biccentett. – Ezen is túl fogunk esni valahogy.

– Reméljük, szerencsésen – hümmögött Sherlock.

Hanem akkor… velőtrázó sikoly hasított bele az éjszaka csendjébe.

Mi ez?!

Csak egy megoldás lehetett.

– Ez Holundér asszony volt! – állapították meg a gyerekek halálra rémülve.

Még hogy *volt!*

A sikolyok ismétlődtek, rettenetes szavak kíséretében.

– Várjatok itt! Megnézem… megpróbálom… – suttogta Maxi.

Sokat próbálni itt már nem lehetett, nem is kellett. Mert íme, fényesség árasztotta el az egész múzeumot. Nem tűz volt az oka, hanem hogy valaki sorra felkattintgatta a kapcsolókat – máris fényárban úszott az egész kastély.

Nem rablók, tolvajok, betörők jártak a házban, hanem valami nagyon egyszerű, de annál borzalmasabb dolog történt: Holundér asszony fent állt egy gyönyörű íróasztalon, hadonászott és kiabált.

– Hogy került egy ilyen cselédnőszemély senkilánya az én apám becses íróasztalára? – háborgott őszintén értetlenkedve a báró. De ezzel a szemponttal most senki sem törődött.

Az asszonyság színes-virágos hálóingében épp az öklét rázta, aztán megint lefelé mutogatott, az egek urát és angyalait hívta segítségül… És átkozódott! Ez volt az egészben talán a legrémesebb. Hogy az örökké álszent Holundér asszony… átkozódik!!!



– Nem! Nem! Ilyen nincs! – a gyerekek elfojtott hangon csak ezt tudták kiáltozni.

A könyvtárszoba ablakán lestek be, s láthatták, hogy az íróasztal körül malackák, egerek és nyuszik szaladgálnak.

– Hogy kerültek ezek a könyvtárszobába? – hörögte a báró, akinek még mindig ez volt a fő-fő szempontja. Őseinek kastélya… ahogy sokszorosan megszentségtelenítik, mocskolják, gyalázzák.

– Holundér asszony? – hallottak most egy férfihangot.

– Ez papa – nyögte csüggedten Maxi.

– Jaj – sóhajtotta utolsó erejéből Laura.

Rohantak a zeneszobába. Ott majd nyilván kiderül, mi történt.

A rejtekajtó nyitva volt. Résre bár, de mégiscsak nyitva… Hogy miért? Ott volt a résbe beszorulva egy répa.

– Valamin megcsúsztam, emlékszem… hát a répa lehetett az! – suttogta Laura.

Hatalmas szökkenésekkel közeledett már Kopejka doktor. A kiváló tudós a jelek szerint atlétának, hármas-ugrónak is bevált volna.

– Mi történt? – kérdezte döbbenten a gyerekeit, akik váratlanul felbukkantak előtte. – Jóságos ég, mi van? Hol van Holundér asszony? Csak nem esett valami baja?

– A könyvtárban van – hangzott Lauráék válasza.

S csak nézhették, ahogy lassan egyre bőszebb apjuk a könyvtárszoba felé menetel.

Jó ebből nem sül ki, azt már tudták.

Tuti, hogy nem!

– Hát nekünk most annyi – motyogta Maxi.

– Még hogy! És mennyi – zihálta Laura, ahogy siettek apjuk után az az annyi is… mennyi lesz!

– Nem kevés!

– Hát nem – hagyta öccsére Laura.

Ott álltak apjukkal szemben, Holundér asszony épp háttal volt nekik.

– Csak meg akartuk menteni a kisállatokat – magyarázta alig hallható hangon Laura.

– A biztos pusztulástól – dadogta Maxi tovább.

– Én pusztulok el! – sipította Holundérné.

– Hess, hess, te… – Ez a papa volt. Egy egérkét próbált elkergetni az asztal mellől.

– Nem tudtam rendesen aludni, és köztudomású, hogy ilyenkor az olvasás álmosít el a legjobban – magyarázta a halálra rémült házvezetőnő. – Hát ide jövök a könyvtárba, mondom, és keresek valami jó kis olvasmányt, mondom, de…

Az egérkét közben sikerült elűzni.

– …mondom, nem is sejtettem, mi vár! Ha én ezt tudom! De életemben, mondom, így megrémülve nem voltam, én nem hiába mondom, mondom, hogy állatot a házba ne. Tessék, mi van belőle!

Kopejka Ervin közben lesegítette a jó asszonyságot az íróasztal tetejéről.

S már kezdődött is… – *Hapci! Haa-app-ci!* – az allergiás tüsszögés. Ahogy idegességében Holundér asszony nevezni szokta néha: „az allergina”.

– Mondom, én ha még egy egeret látok, mondom, kiszaladok a világból! – hangzott még.

A gyerekek nem tudták, szeretnék-e ezt, avagy talán mégsem. Remélték, hogy a kapkodó „mondom”-áradat is véget ér. Ettől ők voltak már allergiásak… Persze kisebb gondjuk is nagyobb volt most ennél. Maxi talált egy kosarat, ebbe kapkodták össze a kis rágcsálókat.

Sherlock közben úgy ült ott, keresztbe vetett lábbal, őseinek kandallója mellett, mint aki visszatért törvény szerinti honába, ha kicsit kalandos úton-módon is. Amúgy is gyakran látogatott ide, de most élet volt körülötte, és élvezte nagyúri fölényét: hogy őt mindeközben senki sem látja – a gyerekeken kívül persze –, jelenlétét senki nem sejti!

– Maxi! Laura! – hallatszott most a tudós apa zord szava.

A testvérek leszegték a fejüket, nem mertek volna papájuk szemébe nézni.

– Nincs számomra semmi mondanivalótok? – hangzott a várt kérdés.

Még hogy várt kérdés! Ki vár ilyen kérdéseket? De a helyzet már tuti megvolt. Csak… az igazi, tuti válasz hiányzott. Mert mit lehet egy ilyen kérdésre válaszolni?

– Papa… – kezdte el Laura végül. – Na, akkor… papa, szóval…

– És tettel? Szóval és tettel? Ki vele!

– Maxi meg én… mi csak…

– Ti csak? Mit „csak”? Mit?

Hol kezdjék? Maxi kétségbeesetten nézett a nővérére, de a lány is tanácstalannak látszott. Mert hol kezdődik egy ilyen történet?

Kopejka doktor szemöldöke már csaknem a haja tövéig szaladt.

– Tudjuk, papa – fogta meg Laura kezét Maxi, bátorításul meg összetartozásuk jeléül is –, hogy rosszat csináltunk. Nagyon rosszat. Bűnöztünk…

– Mit csináltatok??? – kérdezte Kopejka Ervin, mert ez azért már kezdett sok lenni neki. – Miről beszélsz, fiam?

– Hadd mondjuk el… – kezdte a fiúcska újra.

– Egyebet se várok – vigyorgott keservesen a doktor. – Bár hát… ezt az *egészet* nem vártam, na.

– Hol kezdjük? – kérdezte nekibátorodva Laura.

– Az elején. A kezdet kezdetén – biztatta megértően a két „bűnözőt” az apa.

S ők nekiláttak. Felváltva mondták. Közben mintha nagy kövek estek volna le a szívükről – mert a papa olyan fura arcot vágott… lassan mintha elszállt volna a mérge.

– Hát ennyi – fejezte be a mondandót Maxi. – És most kezdődik a történet… hogy mi lesz? Mi legyen?

A tudós a fejét csóválta. – Gyerekek, gyerekek. Mit mondhatok erre én? Nem követtetek el ti semmiféle bűnt, sőt nemes indokok vezéreltek titeket. Jó szándékkal cselekedtetek.

– Hogy micsoda? Nemes indok? Jó szándék? – háborgott Holundérné, az ég felé emelve két karját. – Rám szabadítani egy ilyen poklot, ez jó cselekedet? Megőrült az egész világ, mondom, vagy én vagyok bolond.

Ám Kopejka doktorra ez nem hatott, rendületlenül folytatta: – Annyi bizonyos csupán, hogy ez nem a helyes út volt. Nem ez volt az illő megoldás. Meg aztán… az állatok tényleg városi tulajdonban vannak, és így a város dönti el, mi legyen velük. Értitek?

A gyerekek kényszeredetten bólogattak. A báró inkább dacosan kapta fel, majd csüggesztette le újra a fejét.

– Akárhogy is, nagyon sajnáljuk, papa – mondta halkan Laura.

– Tényleg bánt minket, ami történt, az egész történet – hebegte Maxi. – A sok zűr, minden.

– Na jó, egy szónak is száz a vége – foglalta össze a dolgot az apa –, beszélek majd jó barátommal, igen… felhívom Wallatoe felügyelőt, elmagyarázom neki a történteket. Az állatokat holnap visszaszolgáltatjuk a Kedvenckertnek. Tőletek pedig elvárom, hogy bocsánatot kérjetek a gondozónőktől, világos?

– Jaj, papa! – tiltakozott Laura, aki ezt egyáltalán nem látta világosnak, és nem gondolta azt se, hogy ez lenne a jó megoldás. Mert akkor minek volt az egész?

Ám Kopejka doktor mutatóujja máris tiltón emelkedett a magasba, mint egy felkiáltójel. – Csend! Nincs további visszabeszélés! – rendelkezett.

Ez végleges szó volt, ám Holundér asszonynak… kevés. Nagyon kevés.

– Doktor úr, jól hallok? Kérjenek bocsánatot, és ennyi? Hát… nahát! Mondom, ezt tényleg nem vártam. Kopejka úr, kérem, szigorú büntetést várnék! Mondom…

Csakhogy ő sem mondhatta tovább – Kopejka Ervin tiltó keze a magasba emelkedett.

– Holundér asszony – fordult feléje a tudós –, ezt bízza rám! Minden meglesz, mert magam rendezem a dolgokat. Elég ez?

Az asszonyságnak ez messze nem volt elég, de mit tehetett?

– Ellenben gyerekeim – magyarázta oktató, de majdnem gyengéd hangon –, a jövőre nézve: ha bármi gond-baj adódna, és nem látjátok, mi a megoldás, szépen közlitek velem. Világos? Azért van szátok – tette hozzá szülői bölcselkedéssel.

Milyen jó lett volna végre szívből mosolyogni, gondolta Laura és Maxi, de most még túl ijedtek voltak ehhez is. *Ellenben* valami nagy-nagy könnyebbség kezdett szétáradni bennük, melegség a szívük táján… Meg parányi bizakodás is, hogy a lényeges kérdés megoldódhat.

Csak épp – fogalmuk se volt róla, hogyan.

# Mentsétek meg a Kedvenckertet!

Mint szépséges nyári délutánokon általában, a fagyizó most is zsúfolásig volt. Tombolt a csöndes jókedv. Mindössze egy asztalnál uralkodott temetői kriptahangulat. Itt ült ugyanis Maxi, Laura, Torben és Viola. Még a fagyiskelyheikben is csak úgy tessék-lássék kotorásztak. Olvadt a sok színes lé, de nem oldódott a hangulat.

– Rémes volt, ahogy vallomást kellett tenni a városházi pofa, a vadaspark-igazgató és Wallatoe felügyelő színe előtt. Végig arra gondoltam: jaj, ha most megnyílna alattam a föld, elsüllyednék – emlékezett Laura.

A többiek bólogattak.

– Igen, én is föld alá süllyedtem volna szégyenemben. Ott állni, mint egy bűnelkövető, ráadásul súlyos bűncselekménnyel vádolhatnak bennünket…

Megborzongtak valamennyien.

Laura folytatta: – Tuti, megfogadtam, hogy soha életemben nem csinálok semmi tiltott dolgot.

Viola is hiába birkózott finom fagylaltjával. Győzött a csúnya emlék.

Torben nagyjából ugyanígy volt a dologgal. – Apa meg anya helyettünk is szégyelli magát. Nem szólva róla, hogy mit kaptunk mindezért mi.

– Mindenféle büntetést – tette hozzá Viola. – Tilos egy darabig ez, az, amaz.

– Ráadásul senkinek se használtunk a végén. Csalódást okoztunk egy csomó embernek – mondta Laura –, kis kedvenceink meg ugyanott vannak, ahol voltak.

– Rossz belegondolni.

– Szegény Szókratész Kettő – nyögte Maxi.

– Ő kicsoda? – érdeklődött Viola.

– A fekete tengerimalacka. Azért említem külön, mert egy jó barátunk… – majdnem elszólta magát.

– Egy jó barátunk valamikori malackájára emlékeztet – javított gyorsan.

Szerencséjére senki sem fogott gyanút.

– Majke és Korinna se örül, hogy a kis állatok újra ott vannak – szögezte le tűnődve Torben.

– Csodálkozol? – kiáltotta Laura. Ellökte magától a fagylaltoskelyhet. – Az meg külön sérti őket, hogy senki se szólt nekik a Kedvenckertet halálkomolyan fenyegető veszélyről.

Nem kellett kimondania, hogy a veszély most is fennáll, sőt. Fogy az idő.

– A fenébe is! Persze, hogy helytelen volt ez az állatlopás. Ez nem volt megoldás. Nyilván van valami lehetőség! Kell lennie… – fakadt ki Laura.

– Megoldásnak? – kérdezte csüggedten Viola.

– Ezek után… – hümmögött Torben.

– Na, Okos Berci, Einstein – fordult öccséhez Laura. – Most mutasd meg, mit tudsz.

Ám Maxinak se jutott semmi az eszébe.

– Összedobjuk a zsebpénzünket, az egy nagy halom lóvé, kiváltjuk vele a Kedvenckertet.

– Tényleg, remek ötlet! – ujjongott Laura.

– A csudát remek. A rettentő költségekhez képest semmi a mi pénzünk – szólalt meg Maxi. – Tudjátok, micsoda költségekkel jár egy ilyen intézmény? Fenntartás, táplálék, állatorvos… végiggondoltátok?

– Az én Szókratész Kettőm elveszett – suttogta elgyötört hangon Sherlock, aki ott ücsörgött a kis szökőkút peremén, és Lilikéjével együtt fültanúja volt a tanakodásnak.

Laura azonban nem akarta olyan könnyen feladni. – Rendi, a zsebpénz nem elég. Akkor nekiállunk dolgozni. Azzal keressük meg a hiányzó összeget.

– Újságot hordunk ki, betegeket gondozunk – tanácsolta Viola. – Hát nem?

– Ugyan meddig lesz elég az a pénz is? – józanította ki a társaságot újra Maxi. – Valami korszakalkotó ötlet kellene, amivel egy nagy halom dohányt szerezhetünk.

Csend támadt.

És akkor… Laura felkiáltott: – Megvan! Csinálunk egy jó kis bolhapiacot. Maxi, emlékszel még? Amikor idejöttünk a Sódervári-kastélyba, Holundér asszony mit dühöngött, hogy a sok mindenfélénktől nem akartunk megválni? Kacatok, azt mondta. Milyen jól tettük, hogy megmakacsoltuk magunkat. Most ebből lesz a bolhapiac. – Az ikerpárhoz fordult: – Nyilván nektek is akad mindenféle cuccotok, ami nem fog hiányozni.

– Mi az, hogy! – rikkantotta Torben.

– Lilikém – suttogta Sherlock –, mit gondolsz, érdemes nekünk is körülnéznünk?

A kis eb lelkesen csóválta a farkát.

Laura megint Maxi hitetlenkedő arcát láthatta. A csudába… Azt mondta hát: – Jó, lehet, hogy a mi cuccainkból nem jönne be elég pénz, de intézünk majd valami felszólítást a Kedvenckert barátaihoz, dobjanak be ők is mindent a közösbe. Ez az, így biztos elég lesz a pénz. A dolgot pedig hirdessük meg… mit tudom én… jövő szombatra a kastélyparkba.

– Gondolod, papa megengedi? – kérdezte szorongva Maxi.

– Hát persze! Ismered őt!

És milyen igaza lett! Mert Kopejka doktor nemcsak engedélyt és áldást adott, hanem azt is megígérte, hogy tőle telhetően mindenben segít. Míg a négy gyerek röplapokat rajzolt és festett, ő maga feltette a múzeum internetoldalára a felhívást. Valamint el is mesélte mindenkinek, akivel csak találkozott, mi készül.

Az iskolában, a fagyizóban, a péknél, a Kedvenckertnél, a kastély nagykapuján – mindenütt, ahol a gyerekeknek megengedték a hirdetmény kiragasztását – színes betűk hirdették a nagy újságot, a bolhapiac hírét.

**MENTSÉTEK MEG A KEDVENCKERTET!**

Nagy bolhapiac

Mikor: szombaton 15.00 órakor

Hol: a Sódervári-kastély parkjában

*Mentsétek meg a Kedvenckertet!* Ez állt a röplapokon is, melyeket Viola, Torben, Maxi és Laura osztogatott városszerte. Az ikrek papája pedig gondoskodott róla, hogy méltó helyen és terjedelemben ott álljon napilapjában is a hirdetmény.

Összepréselt szájjal, hallgatagon állt Holundér asszony a kastélypark kapujánál, s borzadva nézte a parkba áradó embertömeget. Szülők cipelték gyerekeik nehezebb cuccait: asztalokat, székeket, kis szekrényeket, polcokat – mind eladás céljából.

– No akkor, Holundér asszony – fordult a fancsali képű házvezetőnőhöz Kopejka Ervin –, el nem mondhatnám magának, milyen büszke vagyok Laurára és Maxira. Ahogy bedobják magukat a Kedvenckert ügyéért, egyszerűen bámulatos.

– Nyilván megfeledkezik közben, doktor úr, a gyep és a virágágyak ügyéről – jegyezte meg epésen, a kötelező tisztelet határait majdnem ugyanígy megtaposva Holundérné. – Ez a gátlástalan tömeg… *hapci…*

Még mindig az allergiája gyötörte, ha csak kisebb mértékben is.

– Tudom, az én szerény véleményemre ez esetben keveset ad, mégis bátorkodom megjegyezni, hogy sokkal célszerűbb lett volna inkább valamilyen formában megbüntetni Laurát és Maxit… nemhogy most még meg is dicsőüljenek!

A tudós sóhajtott. Szerencsére ott jött Wallatoe felügyelő, hogy megszabadítsa az asszonyságtól.

– Helló, Richárd – üdvözölte barátját Kopejka Ervin. – Te mit hozol, halljuk?

A felügyelő nevetett. – Az én hozzájárulásom a bolhapiac sikeréhez… – S mutatta. – Egy igazi detektívnagyító. Sok gazembert elkaptam már ennek a segítségével.

– Honnét ez az ódon díszdarab? – érdeklődött a tudós.

– Csss! Szakmai titok, hétpecsétes.

A két férfi nevetve indult el a kastélypark egyik hangulatos kis útján.

Nagy volt már a tolongás. Árusok, kikiáltók és vásárolgató sokaság. Evés-ivás… mert jó áron mérték az itókát és a finom falatokat. Ünnepélyes légkör uralkodott, remek volt a hangulat.

Jött feléjük Maxi.

– Na, kedves fiam – fordult feléje Wallatoe felügyelő –, hadd nyújtsam át szerény hozzájárulásomat. – S odaadta a jókora, díszes nyelű nagyítót.

– Szuper! – kiáltotta Max lelkesen, és a tárgyat odahelyezte egy halom gyerekkrimi tetejére.

– Örömmel hoztam – mondta Wallatoe –, cserébe azonban ígérjétek meg, hogy soha többé nem követtek el ilyen balgaságot.

– Megfogadtuk… – kezdte Laura.

– …megtartjuk – fejezte be Maxi.

– Hagyjuk a formaságokat! Tegeződjünk, jó? – javasolta Wallatoe, majd a gyerekek zavarát látva hozzátette még: – Komolyan! Én Richárd vagyok, de nehogy Ricsit mondjatok!

Maxi és Laura vihogott. – Csak ha felbosszantasz minket, Richárd, akkor viccelünk a neveddel.

Fénylett hát az ég, a jókedv, minden arc. Kivéve Holundér asszonyét.

Kis csönd támadt. Laura szólalt meg akkor. – Hé, láttátok, hogy Majke és Korinna is itt van? Egy nagy táblára kirakták a Kedvenckert képeit. Nyuszik, malacok, egerek, minden… biztatják a vásárlókat, hadd tudják, kiket segítenek.

– Tényleg aranyosak – jegyezte meg Richárd.

– És akciót is hirdettek. Védelembe vehetők az állatkák külön is, egy-egy évre, szerény összeg fejében. Hát egy malacot én is örökbe fogadok… több évre is – magyarázta Maxi.

– Meg én is – toldotta meg Laura.

A felügyelő tetszéssel bólogatott.

A papa most a csemetéihez fordult. – Na, hogy mennek a ti vásári dolgaitok? Látom, Maxi, itt a szép modellhajód, a *Bounty,* a híres regényből. Reméljük, szép áron tudod eladni! – Kopejka doktor szíve táján melegség áradt szét. Ha Maxi áruba bocsátja dédelgetett hajóját a jó ügy érdekében, akkor a kisállatok nyilván nagyon a szívéhez nőttek.



– Szuper öcsikém van – nevetett Laura, s büszkén ölelte át Maxi vállát. – Nem tudok lépést tartani vele. A régi jó számológépemet tudom csak áruba bocsátani. Megjegyzem, szívesen válok meg tőle!

– Sok matekemlék, igaz? – kacsintott Richárd.

Torben jött, mutatta ő is a kínálatát. Építőkészlet, pár számítógépes játék, cédé. Viola babákat, plüssmackókat ajánlott fel. Nem lehetett panasz senkire. Az ikrek szülei sütit hoztak, gyümölcsleveket a büfébe.

Csodás délután kerekedett. Aztán… estére véget ért a bűvölet.

– Nagyon köszönjük az együttműködést, a sok igyekezetet – mondta végül Laura és Maxi a gyerekeknek, felnőtteknek, ahogy ezek elvonultak előttük, leadni bevételeiket. Látniuk kellett azonban, hogy sok-sok tárgy kénytelen volt „visszafelé is megtenni az utat”. Például Maxi hajója, a *Bounty* sem kelt el, sebaj, gondolta ő, megvan a helye odahaza, titkon örült is. Ám ugyanígy sejtette, hogy ma délután nem szedtek be annyi pénzt, amennyivel a Kedvenckert megmenthető lenne!

– Az összegszerűségről a napilap holnap-holnapután pontossággal hírt ad – közölte szakszerűsködve Torben.

Kopejka doktor meghívta egy teára az ikrek szüleit, valamint Majkét és Korinnát. Remélte, hogy nem a közelmúlt kínos eseményeiről beszélgetnek majd… A felügyelő is csatlakozott a kis csoporthoz.

– Leöblítünk mindent. Erre egy csésze forró, illatozó tea a legalkalmasabb.

# Elcsüggedni nincs okod, kérdezd előbb Sherlockot!

Laura kiterített a gyepen egy hatalmas pokrócot és Maxi oda öntötte a zsákmányt. Jött a legizgalmasabb kérdés – mennyi?

Viola és Torben is segített a számolásban. Sajnos, a gyerekek reményei eltúlzottnak bizonyultak. Azt hitték, kész vagyonra tesznek szert, és minden megoldódik.

A három számoló végül összeadta az eredményt.

– Nyolcvanhat euró… százkét euró…

A végén kiderült, Maxi összegezése nyomán, hogy pompásan hangzó kétszázhatvannyolc eurójuk van… de hát tudniuk kellett, hogy ez nem elég.

– A Kedvenckert költségeit tekintve ez csepp a tengerben – józanította ki a lelkes társaságot Maxi.

Torben és Viola is így látta a dolgokat. A kislány el is sírta magát. Most mi lesz, gondolták mind csüggedten. A kis állatok sorsa tehát megpecsételődött. Komoran álltak. Igen, ez a vég.

Mármost… Sódervári Sherlock báró nem sokat mutatkozott az egész népünnepély alatt. Vagyis összesen egyszer. Laura látta, ahogy végiglebeg Lilivel az asztalok sora felett, arca kicsit fanyar, mondhatni fancsali… s eltűnt.

Most meg…

– Várjatok – vette észre a nagyurat Laura, ahogy egy bokor mögül integet nagyban, visszafogottan, magabiztosan.

– Jaj, báró, vége mindennek – panaszkodott a lányka.

– Pillanat – kotorászott hosszú kabátja zsebében Sherlock. – Én még hátravagyok a magam kis hozzájárulásával.

– Aranyos, aranyos – darálta Laura. – Mi ez? Egy érme? Jaj, már nincsenek vásárlóink, különben is… – Mit kezdjünk, gondolta, egy érmével.

– Na, na, na – intette őt a nagyúr. – Hát elgondolkoztam ám én, és jutottam is valamire. Igen, ezt az érmét évszázadok óta őrizgetem, meg is feledkeztem róla közben. Nyilván tolvajoktól akartam védeni, mert a matracom mélyére rejtettem. Most kutatni kezdtem utána, és megtaláltam.

– Jó kabala – bólintott Laura. – Nézzük csak! Kicsit megdörzsöljük… hogy csillog! Láncra lehet fűzni, ilyesmi.

– Hoppá, hé – mondta Sherlock. – Lassabban, gyerek! Az lehet, hogy nem olyan nagyon értékes, mindenesetre jó régi. Fogadjátok el tőlem emlékbe. Én is így kaptam, vagy háromszáz éve a keresztelőmre – ezzel a jó szellem elérzékenyült.

– Báró, nagyon köszönjük – hajtogatta Laura. – Hála és köszönet.

– Semmiség – felelte a báró. – Valami kis értéke nyilván van, de…

Laura nem akarta kiábrándítani, így elköszönt tőle, s ment vissza. Az asztaltársaság már várta.

– Na, kislányom, mennyi jött össze? – kérdezte a doktor.

Maxi is befutott, ő válaszolt: – Pontosan kétszáz… izé…

– Állj! – vágott közbe Laura. – Van még valami. Papa, te értesz ezekhez a dolgokhoz, meg tudnád mondani, ér-e valamit ez az érme?

Kopejka doktor forgatta a kis pénzdarabot. – Na, ez értékesnek látszik, ejha, hinni sem akarom. Honnan van?

– Jaj, csak úgy… – hadarta Laura, s elnémult.

– Ez egy igen régi érme – ráncolta homlokát az apa. – Hol szereztétek? – A szegény tudós már mindentől félt, ami váratlanság, s amiből zűr lehet.

– Egy öreg ládában leltük – füllentette Maxi. – A kis házban, tudod, megengedted, hogy ott kutassunk. Hogy ott minden a miénk. Ezt mondtad, igaz?

– Jó, jó, mondtam ilyet – szabadkozott a doktor. – Rendben fiam, de ott hol volt egy ilyen érme?

– Hagyd már végigmondanunk – vette át a szót Laura. – Egy öreg láda mélyén, pontosan, ahogy Maxi mondja.

Viola és Torben csak nézte őket. Sejtették, hogy itt valami fura dolog készül megint. Csak Wallatoe felügyelővel ne kerüljenek össze!



– Azt mondd, papa, mi van akkor ezzel az érmével – kérte Laura.

A tudós a fejét vakarta. – Pontosabbat még nem mondhatok, de nagyon úgy fest, hogy ez egy rettentően értékes darab. Kisebb vagyont ér, ha nem tévedek. Nem is olyan kis vagyont, komoly vagyont. Hm. Tizenhatodik század eleje…

Csend támadt. Szinte vibrált a szobában a levegő.

– …de hogy került ez elő? Halljam! – faggatózott tovább a papa, de a hangja nem volt igazán szigorú.

– Ha mondjuk… a házikóban a ládikóból – hadarta Laura, és Maxi hevesen bólogatott.

– És a miénk? – kérdezte Maxi.

– Nehéz ügy, de… jó, állom a szavam. És most le kell bonyolítanom pár telefont. Kiderítjük, mi ez az érme.

– Ha tényleg egy vagyont ér – rikkantotta Laura –, az azt jelenti, hogy megmenekült a Kedvenckert!

– A Kedvenckert meg van mentve! – kiabálták a többiek is összevissza.

– Elcsüggedni nincs okod, kérdezd előbb Sherlockot! – szólalt meg egyszerre a kísértet, de nagyon halkan, hogy csak ők hallhatták.

Laura elismételte. – Elcsüggedni nincs okod, kérdezd előbb Sherlockot!

Mindenki csak ámult: mi ez? De Laura kimagyarázta valahogy: Sherlock Holmesra utalt, a híres mesterdetektívre…

A báró közben huncutul vigyorgott, aztán föllebbent, a lábát is meglengette, mintha táncolna. Rég nem érzett ilyen boldogságot! Legszívesebben táncra perdült volna, mint a régi bálokon. Lili kutyus is repesett: lelkesen csóválta a farkát.

# Hősök

Két nap múlva Laura és Maxi, Sherlock és Lili ott ült a báró titkos szobájának kanapéján, olvasták a helyi napilap kiemelt cikkét.

A GYEREKBOLHAPIAC ÉS A TÖRTÉNETI ÉRTÉKŰ ÉRMELELET MEGMENTI A KEDVENCKERTET

Firkász Norbert

*Négy lelkes gyerek különleges akciója először bolhapiacot, majd kivételes érték érmeleletet eredményezett: megmenekült a Kedvenckert.*

*Nyár előtti záróülésén a városi önkormányzat már döntött a Kedvenckert bezárásáról. Anyagiak hiányában a további támogatás lehetetlennek ígérkezett. A parányi rágcsálókat így különféle nagyobb állatok élő táplálékaként kényszerültek volna felhasználni.*

*Ám városatyáink nem számoltak négy lelkes gyerek, Kopejka Laura és Maxi, valamint Kotötter Viola és Torben elszántságával. Ők, amint értesültek a tervezett parkfelszámolásról, nyomban akcióba kezdtek.*

*Ennek eredményeképpen jött létre a bolhapiac a Sódervári-kastély parkjában. Sajnos, a befolyt végösszeg, közel háromszáz euró, nem lett volna elegendő a kisállatkert további működtetéséhez.*

*Ekkor váratlan fordulat következett. Mondhatni, a mentő esélyt szellemkéz biztosította…*

– Na, ugyebár, ugyebár – bólogatott a báró. – Milyen igazat ír ezúttal a lap.

– Kivételesen… – hízelgett a nagyúrnak Laura.

Maxi folytatta a felolvasást: – *Kopejka Maxi tanuló a régi birtokon meglepő leletre bukkant. Apja, a híres tudós, Kopejka Ervin azonnal tisztában volt a fiúcska által talált érme értékével. Ezt további szakértői vélemények is igazolták. „A Kedvenckert az érme árából száz évig is fennmaradhat, vagy tovább”, mondta a neves tudós, Kopejka Ervin.*

– Na, ennyi! – kiáltotta Laura. – Minden jó, ha a vége jó! – A nagyúrhoz fordult. – És ezt kizárólag önnek köszönhetjük, nagyurunk.

– Ó, ó, ó – szerénykedett Sherlock. – Sose zárjunk ki semmi eshetőséget… De nagyon szépen köszönöm. Ó, ó… – Bajuszát pödörte, szakállát simogatta zavarában, melybe némi óhatatlan fölényeskedés is vegyült, de ezt most senki sem bánta… sebaj!

Nézték az újságot. A cikk alatt fotó ékeskedett: hősi pózban, diadalittasan Maxi, Laura, Torben és Viola.

– Valami gond van? – kérdezte Maxi a kísértetet.

– Na persze. Nem látszom a képen, nem esik szó rólam. Pedig…

– Báró úr, mindent magának köszönhetünk! – kiáltotta sietve Laura. – Nagyurunké az érdem.

– Nem, nem, ez megint túlzás – tűnődött Sherlock.

Összekapta magát. Felemelte Lilit, lebbent egyet. A gyerekek megijedtek, hogy otthagyja őket.

Egy darabig mind a négyen csak hallgattak. Végül Sherlock törte meg a csendet. – Mit számítanak a földi hiúságok. A lényeg az, hogy Szókratész Kettő gondtalanul, vidáman falatozhat.

Nem mondták ki: „És nem őt eszik meg…”

– Sódervári báró – szólalt meg Maxi. – Magáé minden érdem. Mi ketten tudjuk, Laura meg én. Nem elég ez?

– Sok is, fiam – mondta gyengéden Sherlock, s ezzel feloldódott, elszállt minden feszültség.

Most már sehova nem akart ő ellebegni, sőt gyorsan magához is ragadta a szót: – Ezt most akkor hagyjuk is mind. Fontosabb dolgok várnak ránk. Emlékeztek még, miről volt szó eredetileg?

– Nagyurunk megoldatlan bűneseteiről – felelt Laura. – És akkor?

– Akkor most? – kérdezte Maxi, és csaknem kiugrott a bőréből.

– Akkor… most… – mondta vontatottan a báró, és előkotort zsebe mélyéről egy kulcsot. – Most…

– Az akták? A szekrényből? – kérdezték a gyerekek csaknem egyszerre.

– Hm…

– Igen, igen! Sietnünk kell – jelentette ki Maxi –, hogy minél hamarabb megoldjuk az ügyeket. Mert kigyelmed csak akkor szabadulhat meg a kísértetéletétől, és térhet örök nyugovóra.

– Hm… – A báró hangja olyasmit fejezett ki, mintha már nem is nagyon akarná ő azt a bizonyos örök nyugovót. – Nem vagyok jártas a számtanban, de ha a kezem-lábam ujjait is igénybe veszem, akkor is töméntelen eset vár megoldásra, hát türelmet kérek azzal a nyugovóval.

– Jaj de jó! – rikkantotta Maxi. – Annyira örülök! Akkor ez azt jelenti, hogy még sok bűnügyet akar megoldani velünk?

– Csak ha erősek az idegeitek – jelentette ki egy kicsit fontoskodva Sherlock, miközben előkotort egy vaskos, poros dossziét. – Mert ez a bűnügy itten… nem éppen babapiskóta! Felkészültetek?



Egyhangú ujjongás és… – Igen, igen! – harsant a válasz.

– Aha. Tehát akkor… – kezdte Sherlock. Lili egyetértőleg csóválta a farkát.



Alexandra Fischer-Hunold 1966-ban született Düsseldorfban. Tanult nyelvészetet, irodalmat, és dolgozott egy útikönyvkiadónál.

Német nyelvterületen ő az egyik legsikeresebb gyermekkönyvíró, akinek kölyökkrimijei, pónitörténetei évek óta lenyűgözik a kis olvasókat.

Az írónő férjével, kislányával és kutyájával él. Ötleteit gyakran saját gyermekkori élményeiből, az izgalmas családi események sorából, illetve lányától, Paulától meríti, aki sokszor segít neki a könyvírásban.

Köszönjük, hogy a Scolar Kiadó könyvét választotta

Kiadja a Scolar Kiadó, 2011

1016 Budapest, Naphegy tér 8.

Telefon/fax: 06-1-466-7648

[www.scolar.hu](http://www.scolar.hu)

scolar@scolar.hu

Felelős kiadó: Érsek Nándor

Felelős szerkesztő: Illés Andrea

A szöveget gondozta: Numan Judit

Korrektor: Merényi Hajnalka

Nyomdai előkészítés: Széplaki Gyöngyi

**ISBN 978-963-244-252-5**

Nyomdai munkák: Reálszisztéma Dabasi Nyomda Zrt.

Felelős vezető: Vágó Magdolna vezérigazgató